
Forord 


Denne boken springer ut av et flerarig forskningssamarbeid om etikk. 
Ansatte fra fem institutter og tre fakulteter ved Universitetet i Agder 
(UiA) har deltatt sammen med kolleger fra flere andre vitenskapelige 
institusjoner. Hvert kapittel star imidlertid for de enkelte forfatternes 
regning, og det har heller ikke vært noe mål for oss redaktører at alle 
bidragsyterne skal være enige. Slik sett er det både nyanser i hvert av 
kapitlene og spenninger dem imellom når det kommer til hvordan de 
ulike forfatterne reflekterer over og belyser temaet «verdier i konflikt». Vi 
som står bak denne antologien, har ikke desto mindre hatt en ambisjon 
om å skape et rom der de ulike analysene kan bidra til videre refleksjon og 
diskusjon omkring samfunnets verdikonflikter. Derfor håper vi at boken 
vil inspirere både fagkolleger, studenter og en bredere offentlighet. 

Mange har medvirket i arbeidet som ledet frem til denne antologien. 
Takk til alle forfatterne for kapitlene de har skrevet, for tankevekkende 
bidrag og for berikende samtaler under arbeidsseminarene. Samarbeidet 
med dere har lettet redaktøransvaret vårt betraktelig. Takk også til de 
anonyme fagfellene, som gav positiv respons på og konstruktive forslag 
til manusets tidligere versjoner. Vi vil dessuten rette en varm takk til 
forlagsredaktør Simon Aase og Cappelen Damm Akademisk, som helt 
fra starten har vist stor interesse for bokprosjektet og kommet med gode 
råd underveis. Fakultet for humaniora og pedagogikk og Fakultet for 
helse- og idrettsvitenskap ved UiA samt Universitetsbiblioteket i Agder 
og Stiftelsen Fritt Ord har støttet prosjektet økonomisk. Denne støtten 
gjorde det mulig å publisere boken. 


Odin Lysaker og Terje Emil Fredwall 
Kristiansand, april 2020 


Introduksjon 


Terje Emil Fredwall og Odin Lysaker 
Universitetet i Agder 


Vi lever i et samfunn preget av mangfold, globalisering og teknologiske 
endringer, bade historisk og i dag. Det 4 bo i Norge ved inngangen til 
2020-tallet innebærer kort sagt å måtte forholde seg til et verdimangfol- 
dig fellesskap. Dette mangfoldet møter oss i små og store fellesskap og 
fører gjerne til at verdier kommer i konflikt eller støter mot hverandre. 
Personlige verdier kan komme i konflikt med det som kan kalles sam- 
funnets verdier. Minoriteters verdier kan støte mot majoriteters verdier 
og levesett. I arbeidshverdagen kan de profesjonelles verdier bli utfor- 
dret i møte med andre profesjonstradisjoner, eller av andre menneskers 
livsførsel og forståelse av hva som er et godt liv. Yrkesutøvere kan se det 
som sin medborgerlige oppgave å delta i det offentlige ordskiftet, men 
kan også oppleve kritikk. For kan de representere en bestemt institusjon 
eller organisasjon uten at denne blir gjort til en politisk aktør? Hva hvis 
andre representanter for den samme institusjonen eller organisasjonen er 
verdimessig dypt uenige eller opplever seg krenket av ytringene? 

I denne antologien er tolv forskere blitt invitert til å undersøke og 
reflektere over noen av disse ulike kontekstene, hvor verdiene til indivi- 
der, grupper og/eller institusjoner strider mot hverandre. Det gjøres uten 
på forhånd å ha lagt én bestemt verdidefinisjon til grunn. I stedet har vi 
henvendt oss til forfattere med til dels ulik fagbakgrunn for å løfte frem 
og tematisere aktuelle verdikonflikter — uten å låse dem fast til én bestemt 
verdiforståelse eller avgrense dem til noen bestemte temaområder. På 

denne maten onsker vi a synliggjore eksemplene pa verdikonflikter som 
blir undersøkt i hvert enkelt kapittel, noe som kan åpne opp for interes- 
sante innblikk i ulike verdidebatter ut fra en rekke forskjellige fagtradi- 
sjoner, teorier, empiri og metoder. Sagt på en annen måte: Det er nettopp 
fordi vi forholder oss til et bakteppe av verdimangfold og potensielt ulike 
forståelser av verdibegrepet, at det behøves en oppdatert og anvendbar 
verktøykasse som på relevant vis kan bidra til både den faglige og offent- 
lige diskursen om hvordan vi best håndterer dagens og morgendagens 
verdikonflikter. Disse konfliktene kan det dessuten være klokt å forstå 
på bakgrunn av historiske konfliktlinjer. Her bidrar forfatterne av de 
ulike kapitlene med analyser av konkrete kontekster hvor verdier skaper 
konflikt. 

På den måten speiler tekstene også noe av selve utgangspunktet for 
denne antologien: at verdimangfoldet er et faktum. Samfunnet preges av 
en rekke forskjellige og til dels motstridende verdier. Noen ganger skaper 
de et fellesskap. Andre ganger fører de til verdikonflikt. Felles for mange 
av bidragene i boken er forsøket på å kaste lys over et såkalt verdimes- 
sig uenighetsfellesskap. Dette innebærer at vi er enige om å være uenige 
(Iversen, 2014). Som samfunn kan innbyggerne forsøke å samles om noen 
felles, grunnleggende verdier, men det argumenteres samtidig for at felles- 
skapstanken ikke forutsetter at alle samfunnsmedlemmene blir enige om 
sine personlige verdisyn. Et slikt verdiforankret uenighetsfellesskap kan 
dermed bidra til en produktiv uenighet. For trass i verdikonflikter kan 
dialogen og læringen rundt verdimangfoldet fortsette, og ens eget verdisyn 
kan komme i spill i møte med andres verdistandpunkter. Vel å merke så 
sant man ikke søker å få gjennomslag for sine egne verdier gjennom volds- 
utøvelse; der går etter vårt syn grensen for et uenighetsfellesskap. Et annet 
fellestrekk er at kapittelforfatterne — selv om vi altså på forhånd ikke la opp 
til én bestemt verdidefinisjon - likevel ser ut til å kunne samles om at ver- 
dier uttrykker noe som er godt, viktig eller høyverdig, og som har betyd- 
ning for moralsk praksis. Slik er vi heller ikke fremmede for at vi forfattere 
som forskerfellesskap har nærmet oss hverandre gjennom å samtale og 
diskutere, lese hverandres tekster og lytte for å lære noe nytt. 

Antologien er inndelt i elleve kapitler. Odin Lysaker innleder boken med 
å diskutere om det bør være moralsk akseptabelt at Utøya-overlevende 

i det offentlige rom uttrykker hat overfor mannen bak terroren, Anders 
Behring Breivik. 22. juli 2011 drepte Breivik 77 mennesker - atte perso- 
ner under bombeangrepet i Regjeringskvartalet og 69 personer på AUFs 
sommerleir på Utøya. Etter terroren har mye av debatten handlet om at 
samfunnsverdien «demokrati» har kommet under press, noe som ofte 
knyttes til spenningen mellom ytringsfrihet og hatytringer. I dette kapit- 
let tar Lysaker samtalen i en annen retning: mot hvilken plass Utøya- 
overlevendes hat kan ha i offentligheten. Med utgangspunkt i flere av de 
overlevendes uttrykte opplevelser av at det ikke har vært plass nok til deres 
hat etter terroren, påpeker han at hat gjerne både assosieres negativt med 
hatefulle ytringer (som er rettslig forbudt) og er en følelse som avvises av 
noen demokratimodeller. Slik kan de overlevendes hat gjøre at de opplever 
seg ekskludert fra demokratiet. I Lysakers tilnærming forstås imidlertid 
hat som ressentiment, et perspektiv som innebærer at hatet også innehar 
et moralsk potensial fremfor utelukkende å være noe negativt. Han ser 
videre på tilgivelse som gave, som kan oppstå ubedt og spontant lenge 
etter krenkelsen. Dette perspektivet synes i større grad å ivareta offerets 
syn på forsoningsprosesser, hevder han. Til sist introduserer han det han 
omtaler som «smertens språk», som viser til en følelsesbasert kommuni- 
kasjonsmåte som er felles for alle mennesker. Relasjonen mellom offer og 
overgriper kan ved hjelp av smertens språk rehumaniseres, skriver han, 
samtidig som han fremhever betydningen av at begge parter i så fall må få 
sitt menneskeverd og sin demokratiske deltagelseslikhet respektert. 
Kjetil Fretheim drøfter hvilken rolle kirken kan og bør ha i en offentlig 
verdidebatt. Den norske kirkes egenart som trossamfunn og folkekirke 
gjør at kirkelig deltagelse i den offentlige samtalen ofte blir en krevende 
øvelse. Med utgangspunkt i den såkalte flyktningkrisen i perioden 2013- 
2015 og de reaksjonene som kom på kirkelige uttalelser om denne, ret- 
ter han blikket mot hvordan kirkelig ansatte kan og bør forholde seg til 
samfunnets verdikonflikter, hvilke dilemmaer de må håndtere, og hvor- 
dan de kan bidra med demokratisk deltakelse i samfunnsdebatten. Han 
argumenterer for at det er en medborgerlig oppgave å delta i det offent- 
lige ordskiftet, slik det også er en kirkelig, samfunnsteologisk oppgave å 
bidra til en demokratisk samtale om aktuelle, etiske samfunnsutfordrin- 
ger. Dette handler ifølge Fretheim om å synliggjøre kristen tro og dens 

implikasjoner for seg selv og andre mennesker. Den offentlige samtale og 
verdidebatt er tjent med en slik form for demokratisk deltakelse, og med 
kirkelig ansatte som evner a handtere de mange dilemmaene som oppstar 
i den forbindelse, papeker han. 

Jan-Olav Henriksen er ogsa opptatt av religionens rolle i det offentlige 
rom. Religioner fremstar som mangfoldige og ma forstas som et mangfold 
pa bade godt og vondt. Nettopp derfor er det viktig at det kan utvikles 
en nyansert offentlig samtale om religioner og verdiene de representerer, 
hevder han. Henriksens utgangspunkt er at det hverken fra et samfunns- 
messig eller kulturelt stasted er likegyldig hvor man starter nar man for- 
søker å forstå religionens rolle i samfunnet. Det finnes knapt noen nøytral 
forståelse av religion i vår tid, og det blir da viktig å finne måter å forstå 
religiøst mangfold på som kan bidra til å bygge ned konflikter og skape 
en sterkere erfaring av samhørighet og fellesskap på tvers av religiøse skil- 
lelinjer. Med dette som siktemål forsøker han å vise at et utgangspunkt i 
praksis kan være mer tjenlig enn å rette oppmerksomheten mot uenighet 
og forskjeller når det gjelder trossannheter. Religion ses her først og fremst 
som praksiser som bidrar til at mennesker orienterer seg i tilværelsen og 
forsøker å endre på forhold de opplever som urette. Et slikt perspektiv på 
religion kan også være bestemmende for hvordan man konkret omgår 
religiøse «andre», mener Henriksen. I stedet for å møte den andre ut fra 
interesser for sammenligning, konkurranse eller konflikt, kan dyder som 
nysgjerrighet, nestekjærlighet og medfølelse bidra til å skape andre og 
mindre konfliktfylte relasjoner til den andre. Dette krever imidlertid et 
metaperspektiv på religiøse tradisjoner som innebærer at de til sammen 
representerer et fellesskap med forskjeller og ulikheter som likevel kan 
leve side om side. 

Terje Emil Fredwall og Inger Beate Larsen gir i sitt bidrag en analyse 
av sykepleierrollen i norske høysikkerhetsfengsler. Fengslene i Norge 
er organisert slik at det er de offentlige etatene som ellers har ansvaret 
for tjenestene i samfunnet, som også skal sørge for tjenestene innen- 
for fengselsmurene. Dette innebærer at sykepleierne jobber i fengselet, 
men er ansatt og lønnet av kommunen. I dette kapitlet undersøker de 
to forfatterne hvordan seksten sykepleiere i norske høysikkerhetsfengs- 
ler beskriver og reflekterer over sykepleierrollen og samarbeidet med 

kriminalomsorgen. Fredwall og Larsen identifiserer her to hovedposisjo- 
ner som de omtaler som «sykepleie som sikkerhetsorientert omsorg» og 
«sykepleie som personorientert omsorg». Ved å trekke veksler på tidligere 
forskning på fengselsbetjentrollen i Norge finner de videre at det finnes 
noen tydelige verdifunderte fellesområder som både sykepleiere og feng- 
selsbetjenter løfter frem som sentrale for å kunne gjøre en adekvat jobb i 
norske høysikkerhetsavdelinger. Samtidig identifiserer de akser eller kon- 
fliktlinjer som går på tvers av rollene som sykepleier og fengselsbetjent. 
Slik fremstår fengselet etter deres vurdering som et uenighetsfellesskap, 
der det både finnes skjebnefellesskap og uenighetsakser - dels mellom 
sykepleierne og dels på tvers av profesjonsrollene. 

Inger Marie Lid retter blikket mot de omsorgs- og velferdstjenestene 
som tilbys personer med kognitiv funksjonsnedsettelse. Slike tjenester gis 
gjerne i personens private hjem, og tjenestemottakerne kan ha bruk for 
tjenester gjennom alle livsløpets faser. På den måten kan det oppstå kon- 
flikter mellom verdier som «frihet» og «beskyttelse mot risiko for skade». 
Balansegangen mellom disse verdiene kommer ifølge Lid til uttrykk i valg 
mellom å ta kontroll over enkeltpersoners handlingsrom eller å legge til 
rette for frihet. Den som er fri til å velge i eget liv, risikerer å ta valg som 
viser seg være feil, og som i ytterste konsekvens kan føre til skade. Hvis tje- 
nesteyting derfor ikke legger til rette for frihet for enkeltpersoner, risikerer 
praksisen etter Lids vurdering å bli paternalistisk, der den som mener å 
vite bedre, tar valg på vegne av den som ikke vet sitt eget beste. Informert 
av filosofen Martha C. Nussbaum drøfter hun innholdet i begrepet selvbe- 
stemmelse relatert til forestillingen om det gode liv. Hun argumenterer for 
at selvbestemmelse bør forstås som et gradsbegrep, og som noe som læres. 
Måten tjenestene ytes på, kan styrke eller redusere den enkeltes frihet ved 
å vektlegge kontroll eller frihet og medborgerskap. Frihet er dermed noe 
som begrenses eller utfoldes i et nært samspill mellom tjenestemottaker 
og tjenesteyter. Derfor blir medborgerskap, forstått som selvbestemmelse 
og det å kunne ta egne valg, også en profesjonsetisk utfordring, hevder Lid. 

Solveig Botnen Eide skriver om verdikonflikter som kommer til uttrykk 
i ulike forståelser av hensynet til «barnets beste», som er et sentralt prin- 
sipp i norsk barnevern. Hun viser i kapitlets første del hvordan barnets 
beste har vært sentralt i barnevernets drøyt hundreårige historie, men at 

forståelser av prinsippet har vært og stadig er i endring. Hun argumente- 
rer videre for at det er både legitimt og nødvendig å gi barnet en prioritert 
posisjon i barnevernet. Vektlegging av barnets individuelle rettigheter og 
synet på barnet som aktør er tydelige markører i nyere syn på barnet, noe 
som også reflekteres i barnevernet. Det innebærer at barnet i økende grad 
selv anses som kompetent til å si hva som er hans eller hennes beste. Sam- 
tidig blir det vektlagt at barnet behøver omsorg, noe som kan innebære 
at avgjørelser som barnet selv ikke er i stand til å ta, blir tatt på vegne av 
ham eller henne. Denne spenningen mellom det individuelle og det rela- 
sjonelle kan ifølge Eide også karakteriseres som en verdimessig spenning 
mellom avhengighet og autonomi. I kapitlet konkretiserer hun denne 
spenningen til aktuelle debatter og aktuelle saker, blant annet dommer 
fra Den europeiske menneskerettighetsdomstolen. 

Paul Leer-Salvesen spør om Norge bør tillate polygame ekteskap. 
Polygame ekteskap er i dag den eneste samlivsformen som er forbudt for 
samtykkekompetente voksne, og Leer-Salvesen diskuterer hvorvidt dette 
forbudet bør opprettholdes eller ikke. I 1972 forsvant forbudet mot sam- 
boerforhold. I 1993 kom partnerskapsloven, og i 2009 ble ekteskapsloven 
endret slik at to personer av samme kjønn kan gifte seg. Er det ikke da 
naturlig at påbudet om monogami også forsvinner ut av lovverket, spør 
han. En drøfting av temaet polygame ekteskap blir i Leer-Salvesens tekst 
også til en diskusjon om forholdet mellom juss og etikk så vel som mel- 
lom majoritet og minoriteter. For hvor mye av det etiske feltet skal retts- 
liggjøres? Og skal staten i det hele tatt blande seg inn i samlivsetikken til 
frie voksne borgere? Eksemplet åpner videre opp for å diskutere mulige 
verdikonflikter mellom majoritet og minoriteter i et samfunn. Det aktua- 
liserer også spørsmål som handler om forholdet mellom menn og kvinner 
i samfunnet. For selv om man kan forestille seg lik adgang for kvinner 
og menn til å inngå polygame ekteskap, er det omtrent bare i patriarkater 
denne samlivsformen finnes, skriver Leer-Salvesen. 

Hans Herlof Grelland undersøker hvordan et menneskes identitet — 
forstått som følelsen av å være en bestemt person som tenker og hand- 
ler autentisk - står på spill i møtet med en ny kultur. Han gir først en 
beskrivelse av hva identitet er, og hvordan et menneskes identitet formes 
i samspillet mellom en grunnleggende og spontan selvbevissthet og det 

selvbildet som utvikler seg gjennom livet under pavirkningen fra andre 
mennesker og kulturen man lever i. Deretter gar han over til 4 analysere 
fenomener som eksistensiell utrygghet og angst i sammenheng med at 
identiteten i en viss forstand alltid star pa spill. Blikket rettes her i szerlig 
grad mot hvordan et skifte i kulturelle omgivelser kan fore til identitets- 
krise. For å klargjøre dette bildet skiller Grelland mellom to typer identi- 
tet: den subjektive og den objektive. Den subjektive har sitt utgangspunkt 
i vår frihet og spontane selvbevissthet, mens den objektive er knyttet til 
selvbildet og dermed også til den kulturelle konteksten. Ifølge Grelland 
trenger vi en forankring i både den subjektive og den objektive identite- 
ten, men den objektive identiteten er samtidig problematisk, siden den 
er i et spenningsforhold til friheten og muligheten til å være annerledes. 
Den eksistensielle friheten blir drøftet nærmere, og det blir understreket 
at friheten alltid er situert og har et utfoldelsesrom. Kulturen man lever 
i, bidrar til å gjøre dette utfoldelsesrommet større eller mindre. Spennin- 
gen mellom friheten og den objektive identiteten kan føre til ontologisk 
utrygghet, noe som kan erfares som akutt ved et brått skifte av omgivende 
kultur. Samtidig muliggjør den subjektive identiteten en forankring i vår 
frihet som gjør at kulturelle endringer kan oppleves som noe man kan 
mestre, og kanskje som positive og stimulerende, hevder Grelland. 

Håvard Løkke er i sitt kapittel opptatt av de utfordringer som ligger i 
den måten folk opptrer og uttrykker seg på som samfunnsborgere. Det 
er et påfallende trekk i vår tid at folks adferd og språkbruk i det offent- 
lige rom blir stadig mer ufordragelig, påpeker han. Vi lyver, svindler og 
«bullshitter», og ufordragelighet fører til en sosial ustabilitet som truer 
samfunnets fred. Vi mistenker at andre borgere er villige til å bryte sosi- 
ale normer som vi selv er villige til å forplikte oss til, mener Løkke. Med 
dette som bakteppe argumenterer han for at samfunnsmedlemmene 
trenger å tilegne seg en tilsynelatende glemt dyd, nemlig å være siviliserte 
personer. Han vektlegger, i tråd med Aristoteles, at borgere i et demokra- 
tisk samfunn må være villige til å styre og bli styrt, noe som innebærer at 
menneskene må ta ansvar for fellesskapet og vise anerkjennelse for hver- 
andre. Denne villigheten er imidlertid ikke avhengig av at andre borgere 
gjør det samme. For hver borger er forpliktet til å være villig til å sette 
fellesskapet høyere enn seg selv, hevder Løkke. 

Grethe Netland bruker filosofen John Rawls’ idé om et uvitenhetens 
slør til å diskutere håndteringen av verdikonflikter. Hos Rawls inngår 
uvitenhetens slør som et element i en prosess der partene enes om prin- 
sipper for rettferdig fordeling av goder i et samfunn. Deltakere i en slik 
prosess befinner seg bak et slør av uvitenhet som skjuler hvem de er i dette 
hypotetiske samfunnet. Rawls' idé er at prosessen da resulterer i prinsip- 
per som ikke fremmer interessene til bestemte grupper på bekostning av 
andre. Netland overfører så dette til aktører som skal forsøke å løse en 
konflikt. Gjennom tre tenkte samfunnsaktuelle verdikonfliktscenarioer 
viser hun hvordan et slør av uvitenhet kan brukes i prosessen frem mot 
omforente prinsipper for hvordan interessene til de involverte partene 
kan ivaretas. 

I antologiens etterord tematiserer Arne Johan Vetlesen hvordan synet 
på mangfold - og dermed uenighet og konflikt - som et gode for samfun- 
net som helhet, har blitt kraftig utfordret de siste tiårene. Verden har på 
grunnleggende vis forandret seg etter 11. september 2001, slik også Norge 
ble forandret da «en av oss» drepte 77 mennesker på to åsteder 22. juli 
2011. Til tross for alle forskjeller ved denne terroren har de to hendelsene 
hatt en felles konsekvens: De har angrepet toleransen og åpenheten vi 
bør møte mangfoldet av verdier, livssyn og levemåter med. Appellen til 
enhver som er borger i landet, om å vise toleranse og åpenhet overfor det 
som er «annerledes», er slik satt under press, skriver han. Med dette som 
bakteppe diskuterer og knytter Vetlesen bidragene i denne antologien 
sammen. Han trekker frem hvordan mange av kapitlene inntar et dydse- 
tisk perspektiv, og han finner at flere av forfatterne balanserer tanken om 
personers selvbestemmelsesrett opp mot bestemte grenser. Han påpeker 
imidlertid også at det er blitt langt vanskeligere å føre en offentlig samtale 
om verdier, ikke bare på et overordnet plan, men også på et mer spesifikt 
plan der oppfatninger om rett og galt spiller en rolle. 


Referanser 


Iversen, L. L. (2014). Uenighetsfellesskap: Blikk på demokratisk samhandling. Oslo: 
Universitetsforlaget. 

Demokratisk ekskludering og 
moralsk hat: Utøya-overlevendes 
erfaringer 


Odin Lysaker 
Universitetet i Agder 


Introduksjon! 


«Hat var noe av det som ble undertrykt etter 22. juli.» Slik uttrykte 
Vegard Grøslie Wennesland seg under arrangementet «Public Calling: 
Marks of Terror and the Aura of Loss» fem år etter terroren i Norge i 
2011. Wennesland er blant de overlevende etter massedrapet på Utøya, 
der 69 personer ble drept, i tillegg til de åtte personene som døde på 
grunn av bombeangrepet i Regjeringskvartalet. Terroren oppfattes 
gjerne som den mest umenneskeliggjørende hendelsen siden annen 
verdenskrig. Ikke overraskende hater Wennesland terroristen Anders 
Behring Breivik, selv flere år etterpå. Wennesland spør derfor «hvor 
rommet [var og er] for å uttrykke hat overfor overgriperen og sam- 
funnet?». Han utdyper denne etterlysningen slik: «Selvsagt skaper 


1 Jeg takker Henrik Syse og Terje E. Fredwall samt forlagets anonyme fagfelle for gode innspill 
til tidligere versjoner av kapitlet. Jeg presenterte deler av kapitlet på workshopen Reason and 
Affect in Divided Societies: The Nordic Case ved Universitetet i Oslo og på en workshop i regi 
av forskningsprosjektet NECORE (Negotiating Values: Collective Identities and Resilience After 
22/7) ved Fredsforskningsinstituttet i Oslo (PRIO), begge i 2017, samt hos Forskningsgruppen i 
etikk ved Universitetet i Agder i 2018 og 2019. Jeg takker tilhørerne for responsen. 


Sitering av denne artikkelen: Lysaker, O. (2020). Demokratisk ekskludering og moralsk hat: Utøya- 
overlevendes erfaringer. I O. Lysaker og T. E. Fredwall (Red.), Verdier i konflikt: Etikk i et mangfoldig sam- 
funn (s. 17-37). Oslo: Cappelen Damm Akademisk. https://doi.org/10.23865/noasp.95.ch1. 

Lisens: CC BY-NC 4.0. 

[Utøya-massedrapet] hat, selv om viikke snakket om dette, men [snarere 
om] kjærlighet, respekt og demokrati» (Wennesland, 2016, min overset- 
telse). Daværende AUF-leder Eskil Pedersen samt AU F-medlemmene 
Lara Rashid og Adrian Pracon er andre Utøya-overlevende som har rea- 
gert på liknende vis (Pedersen, 2012; TV2, 2012; se også Lysaker, 20186; 
Gamlund, 2012; Gamlund & Sandsmark, 2014; Barneombudet, 2012; 
NKVTS, 2019). 

I kjølvannet av terroren ble fenomenet hat sentralt i både faglig og offent- 
lig debatt, om enn på et noe annet vis enn i tilfellet med Utøya-overlevendes 
hat. Diskusjonen dreier seg særlig om spenningen mellom ytringsfriheten 
og hatefulle ytringer (Lysaker & Syse, 2016). I Grunnloven $ 100 begrun- 
nes ytringsfriheten ut fra idealene om «sannhetssøken», «demokrati» og 
«individets frie meningsdannelse» (Grunnloven, 1814, $ 100). Ytringsfri- 
heten oppfattes som en betingelse for åpne, rause og robuste demokratier. 
Derimot forbyr straffelovens $ 185 diskriminerende, rasistiske og hatefulle 
ytringer. Det vil si å «true» eller «forhåne» så vel som å fremme «hat», «for- 
følgelse» eller «ringeakt» overfor noens nedsatte funksjonsevne, hudfarge, 
seksuelle orientering, religion, livssyn, etnisitet eller nasjonalitet. 

Her kan det oppstå en verdikonflikt, siden demokratiet betinges av 
ytringsfriheten og dermed undergraves av hatytringer (Lysaker, 2018a; 
Lysaker & Syse, 2016). Breiviks hatytringer brøt nettopp med demokra- 
tiets idealer om respekt og toleranse i møte med samfunnets gamle og 
nye mangfold (Lysaker, 2018a). Da brytes dessuten demokratiet som en 
grunnleggende verdi i Norge, slik denne er nedfelt i Grunnlovens såkalte 
verdiparagraf (Grunnloven, 1814, $ 2). Dessuten var denne verdien sentral 
rundt håndteringen av terroren, eksempelvis i Gjørv-rapportens under- 
streking av demokrati som blant de «sentrale verdier i det norske sam- 
funn» (NOU 2012: 14, s. 37). Det samme gjelder daværende statsminister 
Jens Stoltenbergs minnetale i Oslo domkirke 24. juli, som appellerte 
til «mer demokrati, mer åpenhet og mer humanitet [menneskeverd]» 
(Regjeringen, 2011), samt statsminister Erna Solbergs tale under minne- 
markeringen i 2018, der hun uttalte at terroren innebar at «demokratiet 
vårt [ble] angrepet» (Regjeringen, 2018). 

På denne bakgrunn reiser jeg i dette kapitlet følgende problemstil- 
ling: Bør det være moralsk akseptabelt at Utøya-overlevende uttrykker 

hat i demokratiske rom? Her er det interessant å undersøke om Utøya- 
overlevende får ivaretatt det demokratiske prinsippet om at alle berørte 
skal bli hørt (Habermas, 1996, s. 110). De er høyst berørt av terroren, mens 
deres hat, ifølge dem selv, ikke er hørt eller inkludert. Dette skyldes muli- 
gens samfunnets sammenblanding mellom Utøya-overlevendes moralsk 
akseptable hat innenfor rammen av Grunnlovens $ 100 om ytringsfrihe- 
ten, på den ene siden, og ulovlige hatytringer i henhold til Straffelovens $ 
185 på den andre. Da kan den nevnte verdikonflikten rundt demokratiet 
forsterkes, siden Utøya-overlevendes hat burde beskyttes av ytringsfrihe- 
ten snarere enn å assosieres med hatefulle ytringer. 

Min analyse i dette kapitlet er tredelt. Først presenterer jeg begre- 
pet ressentiment og foreslår å forstå Wenneslands og andre Utøya- 
overlevendes hat som ressentiment. I så fall kan denne følelsen aksepteres, 
siden den innehar et moralsk potensial, selv om den gjerne oppfattes 
som negativ og kan assosieres med hatefulle ytringer. I andre del knyt- 
ter jeg ressentiment an til begrepet tilgivelse. Her tar jeg til orde for til- 
givelse som gave. Det skyldes at denne tilnærmingen synes å resonere 
med Utøya-overlevendes hat og andre sterke, negative følelser, siden disse 
følelsene både kan vare lenge og/eller kan dukke opp lenge etter overgre- 
pet. Da forventes ingen tilgivelse overfor Breivik, i det minste ikke på kort 
sikt. Til sist introduseres det jeg kaller «smertens språk». Dette perspekti- 
vet anerkjenner behovet for å uttrykke selv så sterke, negative følelser som 
hat, men fordrer at dette skjer på et humant vis innenfor demokratiets 
rammeverk. Slik sett utgjør smertens språk følelseslivets moralske gram- 
matikk, som er vesentlig for både hat som ressentiment og tilgivelse som 
gave. Dette innebærer dessuten at både offer og overgriper kan kommu- 
nisere gjennom et fellesmenneskelig følelsesvokabular. Smertespråkets 
moralske grammatikk kan således bidra til en rehumanisering av relasjo- 
nen mellom offer og overgriper, også når offeret opplever hat snarere enn 
tilgivelse, som den mest naturlige reaksjon på terroristens fiendebilde. 


Hatets moralske potensial 


Terroren i 2011 ble i stor grad møtt med blomsterhav, appeller om kjær- 
lighet og demokrati så vel som en nøktern rettssak i 2012, fremfor hat og 

hevn. Sistnevnte reaksjonsmåte ville ha vært både psykologisk forståelig 
og langt på vei moralsk forsvarlig (se Gamlund, 2012), selv om førstnevnte 
reaksjonsmåte fikk støtte av blant andre krisepsykiater Lars Weisæth 
(TV2, 2012). 

Imidlertid synes bildet å være mer sammensatt med tanke på reak- 
sjonsmåtene i lys av de Utøya-overlevendes hat overfor Breivik. Derfor 
er det verdt å se nærmere på hva som kan være grunner til at deres hat, 
ifølge dem selv, ikke har fått tilstrekkelig plass. 

Hat er et omdiskutert fenomen, men kan forstås som en sterk, negativ 
og vedvarende følelse hos individer eller kollektiver overfor objektet som 
hates (eksempelvis en høyreekstrem terrorist). Hat er en reaksjon når 
dette objektet oppleves som umoralsk, ondt eller truende av den eller de 
som hater (Staub, 2003). Følgelig er det en sterk kontrast mellom negative 
følelser som hat og positive følelser som kjærlighet, hvor sistnevnte altså 
utgjorde en stor del av bildet etter terroren. 

Begrepet ressentiment er en alternativ tilnærming til Utøya-overleven- 
des hat. Dette perspektivet hevder at hat innehar et moralsk potensial, 
fremfor utelukkende å være noe negativt. Da spiller «hatred — suppressed 
hatred and impotent vindictiveness - ... a pivotal role as the substrate 
from which ressentiment develops» (Brudholm, 2010, s. 304). Ressenti- 
ment dreier seg videre om «my personal protest [e.g., hate] against the 
antimoral natural process of healing that time brings about, and by 
which I make the genuinely humane and absurd demand that time be 
turned back» (Améry, 1980, s. 77). Ressentiment viser følgelig til offerets 
erfaringsbaserte «reaksjon i den betydning at det utvikler seg etter — og 
noen ganger lenge etter - påføringen av smerten som offeret er så opptatt 
av» (Vetlesen, 2014, s. 144; original kursivering). Her er tidsdimensjonen 
viktig, siden hat som ressentiment hos de Utøya-overlevende kan vedvare 
lenge og/eller dukke opp lenge etter terroren. Slik sett er det vesentlig at 
ofrenes subjektivt opplevde og kroppslig uttrykte smerte anerkjennes og 
gis rom i henhold til dette tidsaspektet. 

Ressentiment kan forstås både psykologisk og moralsk (Vetlesen, 
2014, S. 139, 149). Den psykologiske siden handler om at offerets hatefulle 
reaksjon på overgripers ugjerning er helsemessig sunn. Ressentiment er 
således ikke sykt i psykologisk forstand, men snarere både normalt og 

forståelig. Dette er særlig tilfellet i lys av overgrepets subjektivt opplevde 
og/eller objektivt vurderte alvorlighetsgrad. I tillegg kommer hensynet 
til smertepåføringens kort- eller langsiktige konsekvenser for offerets 
kroppslige helse (som innbefatter både psykisk og fysisk helse). Her er det 
grunn til å tenke at jo mer alvorlig smertepåføringen er, dess mer psyko- 
logisk normal eller forståelig er det om offeret reagerer med sterke, nega- 
tive og vedvarende følelser overfor overgriperen. En slik reaksjon skyldes 
dermed primært den kroppslige smerten som offeret opplever, og som er 
påført gjennom overgripers ugjerning. 

Det bør understrekes at selv om hat som ressentiment åpner opp for at 
offeret psykologisk sett ikke nødvendigvis må inngå i en forsoningspro- 
sess med den eller dem som står bak krenkelsen, er ikke det at ressenti- 
ment «ofte viser seg kontraproduktivt og ubehagelig for alle involverte ... 
et argument mot dets essensielle menneskelighet, dets rettmessige plass i 
vårt repertoar» (Vetlesen, 2014, s. 162). 

Ressentimentets psykologiske aspekt er videre forankret i noe felles- 
menneskelig (Vetlesen, 2014, s. 162, 168). Det vil si at alle mennesker, under 
gitte omstendigheter, har et potensial for å kjenne på og uttrykke hat. Der- 
med kan ingen velge bort denne siden ved det å være menneske. For i den 
grad ressentiment er følelsesmessig fundert og uttrykt, og fordi mennesket 
er et emosjonelt vesen, så følger det at dette følelsesuttrykket er en grunn- 
leggende del av menneskets følelsesliv og emosjonelle uttrykksregister. Å 
leve ut sitt ressentiment er sånn sett å eksistere mer i tråd med hva det 
vil si å være et menneske. I så fall kan det være psykologisk helsebrin- 
gende dersom demokratiske rom er åpne, rause og robuste nok til at selv 
Utøya-overlevende kan uttrykke sitt ressentiment overfor Breivik, som er 
en gjerningsperson som de føler et normalt og forståelig hat overfor. 

Videre er det fellesmenneskelige ved hat som ressentiment knyttet til 
kroppslig sårbarhet (Vetlesen, 2014, s. 166). Å krenkes forutsetter at man 
i første omgang er sårbar i betydningen krenkbar overfor en ugjerning 
(Lysaker, 2013a). Sårbarhet er blant menneskets eksistensielle grunnvil- 
kår. Det vil si noen betingelser for menneskelig eksistens som ikke er 
valgt, og som ikke kan velges bort. Dermed beskyttes vår sårbarhet av 
et annet menneskelig vilkår, nemlig vår avhengighet av andre og deres 
beskyttelse av oss (Vetlesen, 2014, s. 167; se også Lysaker, 2013a). 

Ressentimentets moralske side handler om å uttrykke hat som noe 
normativt rettmessig fra offerets ståsted. Det vil si at i lys av den subjek- 
tivt opplevde kroppslige smerten overgriper har påført offeret, er følelses- 
messig uttrykt ressentiment «ikke bare [psykologisk] passende, men også 
[moralsk] nødvendig» (Vetlesen, 2014, s. 139). 

Nok et moralsk aspekt ved ressentiment er kampen for å gjeneta- 
blere sin verdighet, som nå er krenket (Vetlesen, 2014, s. 165). Dette 
innebærer at offeret opplever umenneskeliggjøringen som urettferdig, 
og at denne urettferdighetsfølelsen motiverer til en kamp for anerkjen- 
nelse (Brudholm, 2008, s. 11; se også Honneth, 1995; Lysaker, 2013a). 
Her er ressentimentet et legitimt middel for å nå målet om å gjenopp- 
rette beskyttelsen av offerets iboende moralske verdighet. Dessuten kan 
ressentiment, forstått som en slik motstandshandling, forsvares ut fra en 
moralsk grammatikk. Det vil si et normativt grunnlag som innbefatter 
kamp og hat som en psykologisk forståelig og etisk rettmessig handlings- 
motivasjon hos offeret (Honneth, 1995; Lysaker, 2013a). Menneskeverdet 
skal her beskytte den fellesmenneskelige kroppslige sårbarheten, som i 
første omgang muliggjør overgripers smertepåføring og offerets krenkel- 
seserfaring (Lysaker, 2013a). 

En betingelse for ressentimentets moralske side er at den er relasjonell. 
Det betyr at ressentiment ikke omfatter kun en intrasubjektiv følelsesre- 
aksjon, men også en intersubjektiv holdning overfor andre i betydnin- 
gen forsoning med fortiden (Vetlesen, 2014, s. 145). Denne dynamikken 
mellom fortid og nåtid, mellom smerte og reaksjon, gjør offeret til en 
«selvbevisst trossig» person som handler ut fra hat og andre former for 
ressentiment som en potensiell moralsk «dyd» (Vetlesen, 2014, s. 145). 
Denne handlingen er orientert henimot en mulig, fremtidig forsoning 
med overgriper. Det innebærer at offerets kroppslige og følelsesmessige 
reaksjon i kraft av urettferdighetserfaringen kan mobilisere relasjonelt så 
vel som på et samfunnsplan. Da innehar ressentimentet et moralsk poten- 
sial ved å kunne utvikle vår moralske dømmekraft. Man kan således bli 
«mer sensitive for og oppmerksom på fremtidige situasjoner som involve- 
rer urett og lidelse» gjennom å bruke ressentiment som en «erfaringsmes- 
sig forutsetning for å identifisere smerterelaterte situasjoner, situasjoner 
som involverer andre» (Vetlesen, 2014, s. 165). Det å kjempe sin verdighet 

moralsk tilbake etter krenkelser er saledes en solidarisk handling med 
bade andres og egen lidelse. Dessuten bidrar denne anerkjennelseskam- 
pen til samfunnets anstendiggjorelse (Vetlesen, 2014, s. 165, 167). 

Trass i hatets positive potensial i bade psykologisk og moralsk forstand 
opplever altså noen Utøya-overlevende at demokratiet ikke rommer deres 
hat overfor Breivik. Kan dette være påvirket av en sammenblanding av 
hat som ressentiment, som bør beskyttes av Grunnlovens $ 100 innenfor 
rammen av ytringsfriheten, på den ene siden, og faktiske hatefulle ytrin- 
ger, som er forbudt av straffelovens $ 185, på den andre? Det vil si at for 
så vidt som begge fenomener har med hat å gjøre, og selv om førstnevnte 
hat ikke er forbudt, så minner dets sterke, negative og vedvarende følel- 
sesmessige kjennetegn for mye om hatytringer. Dette resulterer i så fall 
i et demokratisk underskudd, siden en slik manglende forståelse av hat 
som ressentiment de facto begrenser Utøya-overlevendes ytringsfrihet og 
demokratiske deltagelseslikhet. 

Her kan tanken om et krenkelsestyranni kaste lys over denne proble- 
matikken. Et krenkelsestyranni går ut på at rommet for å ytre seg fritt 
begrenses fordi noen i overdreven grad hevder seg krenket av andres 
ytringer. I denne sammenheng er det viktig å identifisere hva som kan 
hevdes å være reelle krenkelser. Utfordringen er imidlertid at krenkelser 
oppfattes på mange og ulike måter. Krenkelse kan være et uttrykk for at 
noen «rettmessig føler seg såret», mens andre kan oppfatte en krenkelse 
som en «mindre legitim reaksjon» som påberopes «ut fra overfølsomhet 
eller ut fra strategiske grunner» (Steen-Johnsen, Fladmoe & Midtbøen, 
2016, s. 27). Et hjelpemiddel kan da være å skille mellom henholds- 
vis «krenkelse av menneskeverd» og «sårede følelser» (Gule, 2018). Det 
førstnevnte viser til objektive (det vil si moralske og rettslige) normer for 
beskyttelse av menneskeverdet (illustrert gjennom straffelovens $ 185 og 
FNs menneskerettigheter), mens det sistnevnte dreier seg om noe subjek- 
tivt som antas å variere fra person til person. 

Jeg er enig i at menneskeverdet innehar en avgjørende rolle vis-å- 
vis krenkelser (Lysaker, 2013a). Ikke desto mindre er det subjektive, i 
betydningen kroppen, en svært viktig sensor og alarm for hvorvidt 
en krenkelse overhodet har funnet sted, slik jeg viste over med tanke 
på ressentimentets både psykologiske og moralske dimensjon. I så fall 

bidrar subjektive, kroppslige krenkelseserfaringer til 4 belyse hva som 
er ugjerningens alvorlighetsgrad. Dessuten gir dette oss innsikt i hva 
som kan vere en adekvat psykologisk og/eller moralsk reaksjon pa 
krenkelsen. I denne sammenheng skiller Martha C. Nussbaum (2011) 
mellom ulike former for krenkelse (som hun kaller objektivering) og 
dermed ulike typer krenkende ytringer. Nussbaum viser blant annet til 
ytringer som behandler andre som om de mangler en personlighet sa 
vel som personlige erfaringer og folelser. Videre peker hun pa ytringer 
som krenker en persons kroppslige integritet. Derigjennom er kropps- 
lige og folelsesmessige erfaringer ikke kun noe subjektivt, men ogsa noe 
objektivt i betydningen en identifisering av en nedre, moralsk terskel 
for krenkende ytringer (Lysaker, 2016). Respekten for ethvert menneskes 
subjektivt erfarte kroppslige integritet er folgelig ikke ytringsfrihetens 
illegitime begrensing, men snarere dens moralske vilkar i betydnin- 
gen en beskyttelse av menneskeverdet. Her har jeg i tankene hvorledes 
ytringsfriheten, som en menneskerettighet, i FNs menneskerettighetser- 
klering av 1948 er moralsk forankret i anerkjennelsen av menneskets 
iboende verdighet, som det vises til allerede i erklæringens innledning 
så vel som i artikkel 1. 

I forlengelsen av denne dynamikken mellom subjektive og objektive 
sider ved både krenkelse og menneskeverd kan hat som ressentiment 
oppfattes som noe demokratisk snarere enn som et krenkelsestyranni. 
Da tenker jeg på hvordan Utøya-overlevendes hat er en viktig måte å 
sørge for at de, som særlig berørte, også blir hørt (Habermas, 1996, s. 110). 
I så fall er subjektivt erfart og kroppslig uttrykt hat som ressentiment en 
måte å delta politisk på, og det styrker således demokratiet som et åpent, 
raust og robust rom (Lysaker, 2016, s. 37). Dette betyr imidlertid ikke at 
deres ytringer skal ha noen trumf og være noe som lukker det demokra- 
tiske ordskiftet. Ikke desto mindre mener jeg at denne tilnærmingen til 
demokratisk deltagelseslikhet utvider vår horisont når det gjelder legi- 
time måter å delta politisk på. 

På denne bakgrunn bidrar erfaringen med ressentiment, som en følelse, 
til utvidelse av demokratiets ytringsrom og styrking av ytringskulturen. 
Dette skyldes nyanseringen av registeret for både verbale og nonverbale 
uttrykksformer som oppfattes som legitime for demokratiet (Lysaker, 

2016, s. 36; Young, 1990; Lysaker, 2017a). Slike subjektivt og folelsesmes- 
sig uttrykte meninger bidrar dermed til demokratiets sannhetssoken 
og frie meningsdannelse. I motsatt tilfelle kan det hevdes at i den grad 
Utøya-overlevendes hat som ressentiment ikke rommes av demokratiet, 
resulterer dette i et demokratisk underskudd fremfor demokratisk delta- 
kelseslikhet. Det samme gjelder om visse ytringer — slik som Utøya-over- 
levendes hat som ressentiment - allerede før de er forsøkt ytret i offentlig 
debatt, utdefineres som udemokratiske kun fordi de er basert på subjek- 
tive følelser. 


Tilgivelse som gave 


Terroren i Norge i 2011 ble langt på vei håndtert gjennom en forsonende 
og tilgivende tilnærming. Breivik ble ikke drept av politiet under arres- 
tasjonen på Utøya. Dessuten fikk han ivaretatt sin rettssikkerhet under 
rettsaken i 2012, og han ble heller ikke idømt noen dødsstraff. Selv i møtet 
med Breiviks onde handlinger slo det norske samfunnet ring om demo- 
kratiet som en grunnleggende samfunnsverdi. 

Tilgivelse kan i denne sammenheng forstås som en moralsk aktet 
handling. Især er det gjerne vel ansett å tilgi noe som oppfattes som util- 
givelig, slik som massedrapet på Utøya. Ikke å tilgi kan derfor ansees 
som moralsk klanderverdig. Like fullt kan det spørres hvorvidt det i 
noen tilfeller av dehumanisering - slik som for de uskyldige ofrene fra 
Utøya-massakren - kan være moralsk akseptabelt ikke å tilgi, selv om 
man skulle være i stand til det, eller selv om samfunnet skulle forvente 
det? Svaret på dette spørsmålet henger sammen med hvordan man defi- 
nerer tilgivelse. 

Begrepet tilgivelse kan defineres på ulike vis. Én måte er å forstå til- 
givelse som en gave. Det vil si at tilgivelsen inntreffer ubedt og spontant. 
Mottageren - det vil si overgriperen - trenger da hverken på kort eller 
lang sikt å gjengjelde gaven overfor giveren, nemlig offeret, for derigjen- 
nom å skulle utligne asymmetrien mellom den som gir og den som mottar 
gaven. Nettopp som noe utbedt og spontant er gaven — her tilgivelsen — 
noe giveren ikke kan forvente eller kreve at mottageren gir tilbake. Slik 
sett er tilgivelse noe som ikke kan gis på grunn av en moralsk plikt, en 

rettslig lov eller en fri viljeshandling, siden muligheten for a tilgi overho- 
det da opphører (Derrida, 1992, s. 156). Videre dreier tilgivelse som gave 
seg om at den «can only be possible in doing the impossible» (Derrida, 
2001, $. 33). Tilgivelse som gave er dessuten «without exchange and wit- 
hout condition» (Derrida, 2001, s. 44). 

Trass i at tilgivelse som gave er utbedt og asymmetrisk, kan slik til- 
givelse like fullt etablere eller videreutvikle sosiale bånd (Derrida, 1992, 
s. 27). Poenget er at relasjoner mellom mennesker ikke er symmetriske, 
umiddelbare eller økonomiske. Ifølge denne tilnærmingen til tilgivelse 
springer sosiale bånd snarere ut av tid, gjensidighet og asymmetri. Dette 
minner om det jeg tidligere beskrev som de eksistensielle grunnvilkå- 
rene, slik som sårbarhet og avhengighet. Det vil her si at jo lengre tid 
det går fra tilgivelse som gave er gitt og til den eventuelt gis tilbake, dess 
bedre kvalitet innehar denne fundamentale asymmetriske relasjonen 
mennesker imellom. 

Slik sett kan tilgivelse plutselig dukke opp som noe man ikke visste at 
man behøvde, og følgelig ikke har ønsket seg eller bedt om. Ikke desto 
mindre oppleves gaven som akkurat det man faktisk trenger når man 
først får den, uten før å måtte ha erkjent eller anerkjent dette behovet. 
Plutselig inntreffer en transformasjon der gaven går fra å være ubedt til 
å bli ønsket. 

Denne tilnærmingen til tilgivelse er altså ikke en del av en gaveøko- 
nomi, men snarere en samfunnsmessig gaveutveksling. Det at tilgivelse 
er betinget av en asymmetri snarere enn en gjensidig relasjon, betyr her 
at den som får gaven, mottar den fra noen som står over en, i betyd- 
ningen innehar en makt til å overrekke gaven som nettopp ubedt og 
spontan. Dessuten gjør denne asymmetrien mellom giver og mottager 
at sistnevnte ikke står, og heller ikke kan stå, i takknemlighetsgjeld til 
førstnevnte. 

Slik jeg ser det, kan tilgivelse som gave relateres til hat som ressenti- 
ment. Det skyldes at det ikke er noen garanti for at denne psykologisk 
forståelige og moralsk rettmessige følelsen opphører, i det minste ikke 
på kort sikt. Dette er særlig tilfellet så lenge noen Utøya-overlevende 
opplever at demokratiet ikke er åpent, raust og robust nok til å romme 
denne subjektivt erfarte og kroppslig uttrykte følelsen. Følgelig kan 

ikke samfunnet forvente eller sogar kreve at ofrene fra massedrapet pa 
Utoya tilgir overgriperen, og heller ikke at de slutter a fole pa sitt hat som 
ressentiment. 

I forlengelse av dette synes perspektivet ut fra tilgivelse som gave i 
større grad å ta ofrenes subjektivt og kroppslig opplevde smertepåførende 
krenkelser på alvor. Slik sett kan denne formen for tilgivelse bidra til et 
mer åpent, raust og robust demokrati, som altså er nettopp det enkelte 
Utøya-overlevende etterlyser. Dette skyldes at hvis ingen forventer at 
Utøya-overlevende skal tilgi på annen måte enn som gave, kan det opple- 
ves som en lettelse for dem selv, og som en økt forståelse fra samfunnet. 
I sin tur kan dette styrke de overlevendes tillit til demokratiet som et 
inkluderende og likebehandlende fellesskap. 

I kontrast til tilgivelse som gave finner vi tilgivelse som frihet (Arendt, 
1958, S. 237, 241). Ifølge denne tilnærmingen skjer tilgivelse ved at både 
offer og overgriper sammen bestreber seg på å gjenopprette asymmetrien 
som overgriperen har innført i deres relasjon gjennom krenkelsen av offe- 
ret. Slik sett er tilgivelse noe symmetrisk og basert på frihet til handling. 
Dessuten skaper tilgivelse som frihet nye, politiske begynnelser og rom 
for samhandling. Dette synes å resonere med blomsterhav og appell til 
kjærlighet som en adekvat samfunnsmessig respons på terroren. Det vil si 
at vi snarest mulig kommer i gang med en forsoningsprosess som fordrer 
at vi som samfunn - herunder Utøya-overlevende - er både psykologisk i 
stand til og moralsk villige til å legge tragedien i 2011 bak oss. I så fall må 
alle — selv overgriperen - anerkjennes som likeverdige og med lik retts- 
status. Det forutsetter dessuten at hele samfunnet deltar i forsoningspro- 
sessen. Da må hat — selv Utøya-overlevendes ressentiment — avvises, siden 
dette hindrer samfunnsmedlemmene i å igangsette tilgivelsesprosessen. 

Til tross for at vi psykologisk kan forstå Utøya-overlevendes hat som 
ressentiment, og at hat sånn sett innehar et moralsk potensial, kan til- 
givelse som gave hindre storsamfunnets forsoningsprosess, siden dette 
potensialet ikke uten videre realiseres. Da kan det inntreffe en spenning 
mellom hat som ressentiment på den ene siden, og hensynet til grunn- 
leggende verdier som demokrati og menneskeverd på den andre. Imid- 
lertid synliggjør menneskets eksistensielle grunnvilkår at vi er sårbare. 
Den avhengigheten som denne sårbarheten innebærer, er således ikke i 

samsvar med idealet om et fritt menneske, som tanken om tilgivelse som 
frihet forutsetter. Snarere resonerer slike grunnvilkar med noe ubedt og 
spontant, slik som i tilfellet med tilgivelse som gave. I neste omgang er vi 
utlevert til avhengigheten av andres anerkjennelse og beskyttelse, siden 
menneskets eksistens er betinget av kroppslig sårbarhet (Honneth, 1995; 
Lysaker, 20132). 

Et annet problem med ideen om tilgivelse som frihet er at offerets 
oppfatning om hva som er den mest adekvate håndteringen, ikke er syn- 
kronisert med overgriper og/eller samfunnet. Det vil si at dehumanise- 
ringens alvorlighetsgrad, og dermed ønsket om snarest mulig å igangsette 
forsoningsprosessen, kan overse offerets behov for å forsone seg i et annet 
tempo enn samfunnet måtte ønske. Ut fra tilgivelse som gave kan tilgi- 
velsen ikke forventes å måtte inntreffe i det hele tatt. Og om den gjør det, 
er det ut fra hat som ressentiment, som skjer i tråd med offerets subjektive 
og kroppslige opplevelser. På grunn av disse ulike og motstridende tem- 
poene synes tilgivelse utelukkende å kunne gis som gave, det vil si som 
den paradoksale sammenknyttingen av noe både ubedt og ønsket. I noen 
tilfeller - som Utøya-massakren - synes denne tregheten å være mer syn- 
kronisert med ofrenes hat som ressentiment. I så fall bidrar tilgivelse som 
gave i større grad enn tilgivelse som frihet til å styrke demokratiets åpen- 
het, raushet og robusthet, siden førstnevnte tilgivelsesform rommer nett- 
opp et slikt ressentiment som Utøya-overlevende tilsynelatende etterlyser 
at samfunnet skal kunne romme. 


Smertens språk 


Følelser var sentrale i tiden etter terroren. Mange følte et fellesskap gjen- 
nom ulike sorguttrykk og minneritualer, som rosetogene, gudstjenesten 
i Oslo domkirke 24. juli og den nasjonale minneseremonien 22. august i 
2011 (Aagedal, Botvar & Høeg, 2013). Dermed kan private tap bearbeides 
gjennom en offentlig sorg, som gjør at følelser som oppstår i det private, 
uttrykkes i det offentlige (Lysaker, 2017a; Lysaker, 2017b). 

Et slikt politisk følelsesfellesskap forutsetter imidlertid et språk som er 
tilstrekkelig sensitivt til fange opp sorg, savn og smerte. Å uttrykke seg 
gjennom det jeg kaller smertens språk og dets moralske grammatikk er 

vesentlig for bade hat som ressentiment og tilgivelse som gave. Smertens 
sprak sikter til et videst mulig register av mater a uttrykke seg pa og 
kommunisere gjennom, bade verbalt og nonverbalt (Lysaker, 2016, s. 
36; Lysaker, 2017a). Hvis de Utoya-overlevende i det offentlige ordskif- 
tet skal få uttrykke sitt hat overfor overgriperen, vil dette trolig være 
lettere dersom de har lært og kan bruke smertens språk. Dette fordrer 
at ytringsrommet ikke er så trangt at det kun er plass til rasjonell argu- 
mentasjon (Young, 1990). I sistnevnte fall vil ikke følelsenes potensielle 
demokratiske rolle og deres bidrag til et utvidet ytringsrom anerkjennes 
(Lysaker, 2017a). 

Også smertens språk qua følelsesbasert språk er en måte å uttrykke 
våre eksistensielle grunnvilkår på (Lysaker, 2017a). Her fordrer dynamik- 
ken mellom sårbarhet og avhengighet at vi beskyttes gjennom gjensidige 
følelsesmessige relasjoner til andre i kraft av kjærlighet, omsorg og empati 
(Vetlesen & Nortvedt, 1996; Honneth, 1995; Lysaker, 2013a). Disse følelsene 
er blant menneskets mest grunnleggende, og de kommer til syne allerede 
fra fødselen av, særlig gjennom mor-barn-relasjonen. Imidlertid følger 
disse følelsene oss livet igjennom i form av ulike omsorgsbaserte relasjo- 
ner. Denne sammenhengen mellom sårbarhet og avhengighet beskriver 
jeg som menneskelivets eksistensielle livsgraf, nemlig at vårt livsløp alltid 
allerede går opp og ned, slik som ved sykdom, alderdom og død (Lysaker, 
2015, S. 61). Slik sett er vi livet igjennom, i kortere eller lengere perioder, og 
i større eller mindre grad, både sårbare og avhengige. 

Det vil si at uten anerkjennelse i kraft av trygghet i og tillit til verden 
fra og med menneskets fødsel, og særlig i den første levetiden, reduseres 
sjansen for at man som voksen er trygg og tillitsfull nok overfor både seg 
selv og andre til å inneha en emosjonell trygghet til og tilhørighet i ver- 
den (Honneth, 1995; Lysaker, 2016, s. 28-31). I så fall reduseres muligheten 
for å utvikle smertens språk, siden dette følelsesvokabularet forutsetter 
utviklingen av menneskets vide, kroppslige følelses- og uttrykksregister. 
For eksempel er kjærlighet og hat naturlige aspekter ved dette registe- 
ret. Slik sett er følelser som kjærlighet, men også omsorg og empati - 
som man ideelt sett har fått ivaretatt fra barnsben av — avgjørende for a 
kunne forstå og håndtere både sitt eget og andres følelsesliv senere i livet 
(Vetlesen & Nortvedt, 1996; Honneth, 1995). 

Mange tenker nok på menneskelig kommunikasjon som primært kog- 
nitiv, argumentativ og verbal. Men forskning viser at omkring 60-70 
prosent av vår kommunikasjon er nonverbal, som innbefatter sanse- 
apparatet og følelseslivet (Fontenot, 2014). Dette omfatter eksempelvis 
kroppsspråk, mimikk, volum, rytme, intonasjon, blikkontakt, berøring 
og avstand, men også avbrytelser i tale. Trass i at det er et skille mellom 
verbal og nonverbal kommunikasjon, er disse kommunikasjonsformene 
samtidig sammenvevd (Grenness, 1999, $. 22, 169). Dette fundamentale, 
nonverbale uttrykksregisteret er følgelig grunnlaget for demokratisk 
samhandling. Det samme er smertens språk, og nonverbal kommuni- 
kasjon er derigjennom en mulighetsbetingelse for at Utøya-overlevende 
skal kunne uttrykke sitt hat som ressentiment (se Grenness, 1999, s. 169). 

I boken Smerte understreker Arne Johan Vetlesen følgende: «Uten 
smerte er livet vårt ikke til å leve. Med smerte er livet knapt til å holde ut» 
(Vetlesen, 2004, s. 2). Også smerten er et eksistensielt grunnvilkår, siden 
den er avledet av menneskets felles og ufravikelige kroppslige sårbarhet. 
For så vidt som det å føle smerte er å få sin sårbarhet beskadiget, forbindes 
smerten med nok et eksistensielt grunnvilkår, nemlig avhengighet, som 
her innebærer andres beskyttelse mot situasjoner preget av for mye livs- 
smerte og smertepåføring. Dette forutsetter nærværet av en omsorg for 
og ivaretagelse av andres kroppslige integritet når de er i ferd med å gå til 
grunne på grunn for mye livssmerte. Sånn sett dreier dette seg om hvor 
mye lidelse et menneske kan påføres, og allikevel fortsatt være i stand til 
og/eller villig til å tilgi eller på andre måter inngå i en forsoningsprosess. 

Relatert til terroren i 2011 viser smertens språk til hvor mye smerte 
overgriperen har påført, og hvor mye av denne smerten overlevende, etter- 
latte og andre ofre kan leve med, uten at de opplever helsemessig redusert 
livskvalitet eller endatil et eksistensielt meningstap. For personer som så 
vidt slapp unna Breiviks massedrap på Utøya, kan det provosere å si at vi 
mennesker ikke kan leve et meningsfullt liv uten å føle smerte. Samtidig 
understreker Vetlesen nettopp at det kan bli for mye smerte til at vi faktisk 
finner livet meningsfullt. Da kan ulike former for sorgfellesskap, hvori- 
gjennom man kan uttrykke seg i kraft av smertens språk, være til hjelp. 

Nok et aspekt ved smertens språk kaster Judith Butler lys over i boken 
Precarious Life: The Powers of Mourning and Violence. Her hevder hun at 

ethvert menneske er betinget av ikke bare folelser og sarbarhet, men ogsa 
av det hun kaller «skadbarhet». Dette er forankret i var kroppslige san- 
selighet. Butler relaterer dessuten smerte til slike sterke folelsesmessige 
og eksistensielle opplevelser som tap og sorg sa vel som sinne og hat nar 
noen har gått bort. Ifølge Butler avdekker smerten over andres død en 
«primary vulnerability to others, one that one cannot will away without 
ceasing to be human». Å leve uten å erkjenne og anerkjenne sin sårbarhet 
er således ikke forenlig med å leve et fullt og helt menneskeliv. Videre 
påpeker Butler at denne sårbarheten og den eksistensielle smerten som 
den kan resultere i, påviser «ineradicable dimensions of human depen- 
dency and sociality» (Butler, 2004, s. xiv-xv). 

På denne bakgrunn kan vi erfare «how certain forms of grief become ... 
recognized and amplified, whereas other losses become unthinkable and 
ungrievable» (Butler, 2004, s. xiv-xv). Her viser Butler til noe hun kal- 
ler «sorgbarhet», og til rollen til det jeg kaller smertens språk spiller her: 
«[W]hat [and thus who] counts as a livable life and a grievable death?». 
Hennes svar er: «Some lives are grievable, and others are not». Videre 
poengterer Butler at «the differential allocation of grievability that decides 
what kind of subject is and must be grieved, and which kind of subject 
must not, operates to produce and maintain certain exclusionary con- 
ceptions of who is normatively human» (Butler, 2004, s. xiv-xv). Slik jeg 
forstår Butler, viser dette til hvem som får deg til kroppslig å kjenne på 
smertens språk når personen går bort og en hel livsverden plutselig opphø- 
rer, slik som på Utøya. Å være sorgbar er dermed å eksistere, det er en måte 
å være til på som et fullt og helt menneske. Når jeg sørger over deg, når du 
er — og jeg synliggjør deg som — sorgbar for meg, så er du til, så eksisterer 
du kun i kraft av smerten som du, eller snarere ditt fravær, kan fremkalle 
i min kropp, som gjør at jeg kroppslig erkjenner og anerkjenner, føler på, 
din eksistens ved å sørge over deg, la deg få være sorgbar for meg - endog 
når du ikke lenger er her, når jeg ikke lenger kan ha deg omsorgsfullt hos 
meg, eksistensielt til stede i mitt liv, og det kun er ditt nærvær som for meg 
føles som et meningsfullt liv, siden alt annet er umulig og uutholdelig. 

Dermed er smertens språk samtidig et livets språk: Ved å savne deg, 
gjennom å sørge over ditt fravær, så kan jeg samtidig føle at du er til - i 
det minste akkurat nå - selv om du med ett kan forsvinne. Du kan bli 

kaldblodig drept av en terrorist på Utøya, for så ikke lenger å eksistere, for 
nå kun å være sorgbar, å være til gjennom mitt savn og min sorg - kun 
å være til gjennom smertens språk. Slik sett innebærer smertens språk at 
den fellesmenneskelige og ufravikelige sorgbarheten er knyttet sammen 
med andre menneskers kroppslige sårbarhet. 

Ut fra flere Utøya-overlevendes etterlysning av et offentlig rom for 
deres hat synes demokratiet langt på vei å mangle et slikt smertens 
språk. Dette kan delvis henge sammen med den liberale demokratimo- 
dellens antatte absolutte todeling mellom det private og det offentlige, 
i betydningen et skarpt skille mellom henholdsvis følelser og fornuft 
(Lysaker, 2017a). Smertens språk er riktignok et språk som uttrykker en 
persons følelser, som i sin tur er fundert i en fellesmenneskelig kropps- 
lighet og dermed i muligheten for å få sin egen sårbarhet krenket. Imid- 
lertid er ikke smertens språk forbeholdt kun det private, men er snarere 
et uttrykksregister som kan praktiseres på tvers av det antatte skillet 
mellom det private og det offentlige (Young, 1990, s. 97; Lysaker, 20174). 
Årsaken er nettopp at smertens språk springer ut av menneskers felles 
og ufravikelige kroppslighet og sårbarhet. Derfor gir det ikke mening å 
snakke om et strengt skille mellom følelser i det private og fornuft i det 
offentlige, siden vi kroppslig bærer med oss følelsesregisteret og dermed 
smertespråket på tvers av denne grensedragningen. Slik sett kan, og bør, 
Utøya-overlevendes hat som ressentiment kunne ytres fritt i offentlig- 
heten. Først gjennom et slikt smertens språk, som supplerer demokrat- 
imodeller som er basert på rasjonell argumentasjon, virker demokratiet 
tilstrekkelig åpent, raust og robust til å romme selv de overlevendes hat 
forankret i et videre kroppslig register av politisk relevante uttrykks- 
og fremtredelsesformer (Lysaker, 2018a; Lysaker, 2018b; Lysaker, 2018c; 
Lysaker, 2017a; Lysaker, 2017b; Lysaker, 2017c; Lysaker, 2016; se også 
Hoggett & Thompson, 2012; Young, 1990, s. 109, 118; Nussbaum, 2015, 
s. 15). 

Her forstås det kroppslige og følelsesmessige som både noe intrasub- 
jektivt og noe intersubjektivt (Merleau-Ponty, 1945; Lysaker, 2013a). Krop- 
pen er intrasubjektiv ved å forankre ethvert menneskes unike eksistens 
opplevd på en partikulær måte, mens kroppen er intersubjektiv ved å 
utgjøre den ontologiske grunnmuren for all menneskelig aktivitet og 

samhandling. Dermed er folelser bade moralsk og politisk relevante, 
siden de utgjør noe fellesmenneskelig. Dessuten kan følelser hevdes å 
inneha et kognitivt aspekt (Nussbaum, 2001). Det betyr at følelser, og ikke 
kun fornuft, er viktig for vår moralske dømmekraft. Da er det avgjørende 
å utvikle og lære seg å bruke sitt følelsesregister, også i offentligheten. Jo 
mer og jo tidligere man utvikler slike emosjonelle ferdigheter, dess mer er 
man i stand til å uttrykke følelser på en demokratisk adekvat måte. 


Avslutning 


«Du har egentlig et valg. Du kan velge mellom hat og kjærlighet. Jeg valgte 
kjærlighet.» Slik avslutter Utøya-overlevende Lara Rashid samtalen med 
Leo Ajkic i NRK-programmet Uro. I samtalen tar de opp temaet hvordan 
man kan håndtere hat som vokser i kjølvannet av terroren i Norge i 2011 
(NRK, 2018; se også Gamlund, 2012). Problemstillingen gjelder oss alle: 
Skal terroristen møtes med hat eller kjærlighet? 

Enkelte Utøya-overlevende har etterlyst et mer åpent, raust og robust 
demokratisk rom for å kunne uttrykke sitt hat overfor Breivik, som sup- 
plerer appellen til kjærlighet etter terroren. På denne bakgrunn reiste 
jeg spørsmålet om det bør være moralsk akseptabelt for Utøya-overle- 
vende å uttrykke slikt hat i demokratiske rom. Jeg analyserte denne pro- 
blematikken ut fra tre ulike, men sammenhengende innganger, nemlig 
hatets moralske potensial, tilgivelse som gave og smertens språk. Basert 
på denne gjennomgangen er mitt svar bekreftende på problemstillingen 
jeg reiste. 

Hensikten var imidlertid ikke å undervurdere viktigheten av kjærlig- 
het eller tilgivelse som frihet. Jeg ønsket heller ikke å åpne opp for hate- 
fulle ytringer, som jo Breivik rettet mot både sine ofre og storsamfunnet. 
Allikevel er jeg nysgjerrig på hva som ligger i den subjektivt opplevde 
og kroppslig uttrykte følelsen som noen Utøya-overlevende kaller hat, 
så vel som deres etterlysning av en offentlighet som kan romme dette 
hatet. Gjennom å forstå hat, i det minste i tilfellet med Utøya-massakren, 
som noe annet enn hatytringer, så kan man unngå å sammenblande 
ofrenes hat og andre, lignende uttrykk for hat. I sin tur kan dette bidra 
til å skape en sunn selvhevdelse (Kohut, 1972), emosjonell selvregulering 

(Thompson, 1994) og affektbevissthet (Monsen & Monsen, 1999) pa bade 
individ- og samfunnsplan. 

Trass i at Utoya-overlevendes hat som ressentiment langt pa vei er 
bade psykologisk forstaelig og moralsk forsvarlig, mener jeg at det bor 
trekkes en grense ogsa for dette hatet. I tillegg til straffelovens rettslige 
forbud mot hatefulle ytringer, bor det ga en etisk grense der hvor Utoya- 
overlevendes hat matte dehumanisere overgriperen selv (Lysaker, 2013b; 
se ogsa Lysaker, 2013a). Det vil si at ofrenes hat hverken kan tillates 4 
krenke gjerningspersonens menneskeverd eller 4 undergrave samfunnet 
som en demokratisk rettsorden (se Lysaker, 2018a). Grunnen er at men- 
neskeverdet, som en fundamental moralsk verdi, innebærer at alle, også 
de som begar urett, er mennesker som skal fa anerkjent sin iboende status 
som ukrenkelige. Samfunnsverdien demokrati er basert pa et lignende 
ideal om likebehandling, nemlig at alle medborgere deltar pa like fot. 
Dette innebærer at alle berørte også blir hørt, noe som bør gjelde for bade 
offer og overgriper. 

Slik sett blir håndteringen av terrorangrepet i Norge i 2011 - det vil 
si om vi i det lange løp velger hat eller kjærlighet som vår ledesnor - en 
test på om samfunnets kjerneverdier, især menneskeverd og demokrati, 
gjelder for alle, inkludert gjerningspersonen. Hvis ikke, kan vi komme i 
skade for å oppnevne oss selv til herre over liv og død gjennom å åpne opp 
for et lignende hat som motiverte overgriperen bak massakren på Utøya. 

Demokratisk deltakelse og 
profesjonelle dilemmaer: 
Om kirke og offentlig verdidebatt 


Kjetil Fretheim 
MF vitenskapelig høyskole for teologi, religion og samfunn 


Introduksjon 


En av stemmene som av og til kommer til uttrykk, som tidvis glimrer 
med sitt fravær, og som nå og da blir etterlyst i aktuell verdidebatt, er 
«den kirkelige stemmen». Men den kirkelige stemmen er mange. Det kan 
dreie seg om kirkens medlemmer eller ansatte, lokale menighetsråd, det 
nasjonale kirkerådet eller biskoper, selv om det er særlig de to sistnevnte 
som fra tid til annen uttaler seg inn mot offentlig samfunnsdebatt om 
tema som klima og miljø, forbruk og rettferd, innvandring og integre- 
ring, abort og eutanasi med mer. 

I dette kapitlet skal jeg drøfte denne typen kirkelige bidrag og under- 
liggende konfliktlinjer som eksempel på verdikonflikter i det offent- 
lige rom. Mer spesifikt spør jeg hvordan kirkelig ansatte kan og bør 
forholde seg til slike verdikonflikter, hvilke dilemmaer de må hånd- 
tere, og hvordan de kan bidra med demokratisk deltakelse i offentlig 
verdidebatt. 

Mens den gruppen av samfunnsborgere jeg vil fokusere på, altså er kir- 
kelig ansatte, er det eksemplet på verdikonflikter jeg vil ta utgangspunkt 
i, den såkalte flyktningkrisen i perioden 2013-2015. Etter at jeg først har 


Sitering av denne artikkelen: Fretheim, K. (2020). Demokratisk deltakelse og profesjonelle dilemmaer: Om 
kirke og offentlig verdidebatt. I O. Lysaker og T. E. Fredwall (Red.), Verdier i konflikt: Etikk i et mangfoldig 
samfunn (s. 39-56). Oslo: Cappelen Damm Akademisk. https://doi.org/10.23865/noasp.95.ch2. 

redegjort mer utforlig for hva jeg mener med kirkelig ansatte, tar jeg der- 
for for meg flyktningkrisen, kirkelige uttalelser om denne og reaksjoner 
pa disse uttalelsene. Deretter gjor jeg rede for kjennetegn pa noen hoved- 
tilnærminger til forståelsen av forholdet mellom kirke og stat/politikk, 
kirkens rolle i det offentlige rom og ulike modeller for demokratisk delta- 
kelse. Jeg oppsummerer implikasjonene av dette i form av noen sentrale 
dilemmaer kirkelig ansatte står overfor. 

Mitt utgangspunkt er både at det er en medborgerlig oppgave å delta 
i det offentlige ordskiftet, og at det er en kirkelig oppgave å bidra til en 
demokratisk samtale om aktuelle, etiske samfunnsutfordringer. Den 
offentlige samtale og verdidebatt er tjent med en slik deltakelse, og jeg 
argumenterer derfor for en samfunnsteologi som begrunner og legitime- 
rer en slik form for kirkelig deltakelse. Det vil bringe kirken og kirkelig 
ansatte inn i verdikonflikter som også gjenfinnes andre steder i samfun- 
net, men som utspilles på en særlig måte i en kirkelig kontekst. 


Kirkelig ansatte 


De kirkelige profesjonene inkluderer prest, diakon, kateket og kantor. 
Prester har et særlig ansvar for forvaltningen av ord og sakrament, det 
vil si forkynnelse (prekener) og dåp og nattverd (i gudstjenesten). Dia- 
koner har på sin side ansvar for kirkens omsorgs- og rettighetsarbeid, 
kateketer sørger for kirkelig undervisning og opplæring, og kantorer tar 
seg av det kirkemusikalske arbeidet. De nevnte skiller seg fra de øvrige 
yrkesgruppene i kirken ved at de er vigslede stillinger med ansvar for 
forkynnelse, formidling og sosialt arbeid. De har alle fastsatte kvalifika- 
sjonskrav i sin tjenesteordning, og alle representerer kirken på en synlig 
måte, ikke bare overfor kirkemedlemmene, men også i møte med andre 
institusjoner og organisasjoner i samfunnet samt i offentlig debatt og 
meningsutveksling. Nedenfor vil jeg trekke frem eksempler på bidrag 
fra prester og biskoper, men drøftingen for øvrig gjelder bredden av de 
kirkelig ansatte. 

Dette søkelyset på kirkelige profesjonsutøvere innebærer en for- 
ankring i en bestemt kirkelig sammenheng. Selv om det religiøse land- 
skapet i Norge inkluderer en rekke trossamfunn, frikirker og frittstående 

menigheter, er min referanse her Den norske kirke. I tillegg kan det veere 
grunn til 4 minne om at Den norske kirke er et trossamfunn. Det som 
samler kirkens folk - mange eller fa, ofte eller sjelden — er kristen tro. 
I slagsordsform: Kirken er et trosfellesskap, ikke et meningsfellesskap 
eller en samling politisk eller moralsk forargede aktivister. Det inne- 
bærer likevel ikke at likegyldighet til menneskers lidelse, sosial urett- 
ferdighet eller andre samfunnsutfordringer er kirkens kjennetegn. Tvert 
imot. Engasjementet for andre forstås imidlertid ikke som en innsats for 
en selv eller for å blidgjøre sin Gud, men som en tjeneste for andre. Det 
er også denne tenkningen som bringer (lutherske) kristne sammen til å 
handle i fellesskap til beste for andre i offentlig debatt og gjennom prak- 
tisk, diakonalt arbeid. 

Dette innebærer at Den norske kirke primært er en frivillig sammen- 
slutning av mennesker, og at dette fellesskapet er en arena for å forvalte 
og fortolke fellesskapets tro og tradisjon. Det er som en slik medlemsor- 
ganisasjon Den norske kirke har som mål å virkeliggjøre kirkens oppdrag 
i verden. Dermed blir det også klart at Den norske kirke - til tross for en 
lang historie som statskirke med en særstilling i Grunnloven og som en 
fortsatt offentlig finansiert folkekirke, men i tråd med skillet mellom stat 
og kirke som ble etablert i 2017 - med fordel bør forstås som del av frivil- 
lig sektor. Dette kapitlets fokus på kirkelige profesjonsutøvere innebærer 
altså en interesse i retning av ansattes rolle i kirkens virke, men legger til 
grunn en kirkeforståelse som går ut over dette. 

Kirkens særegne profil, identitet og tradisjon kommer også til 
uttrykk gjennom en struktur og et vokabular som ikke gjenfinnes på 
samme måte i andre sammenhenger. De kirkelige profesjonsutøverne 
kalles, vigsles, ordineres og innsettes til tjeneste, og alle står under bisko- 
pens tilsyn. Det forventes at kirkens ansatte ikke bare er medlemmer 
av Den norske kirke, men også at de forholder seg lojalt til kirkens tro 
og bekjennelse, og at de lever sine liv i samsvar med dette. Samtidig 
er det profesjonelle handlingsrommet stort. Alle profesjonsutøverne 
har lang utdanning, særlig selvstendige stillinger og stor frihet til å 
forme sine egne oppgaver og utførelsen av dem. De skal fortolke kir- 
kens tro og tradisjon, men fortolkningsrommet er også stort. Når i til- 
legg stillingsvernet er sterkt, er det grunn til å se profesjonsutøvernes 

kirkelige forpliktelse i lys av en tilsvarende frihet og selvstendighet i 
disse stillingene. 

I dette ligger flere muligheter for verdikonflikter. Verdikonfliktene 
kan komme mellom profesjonsutøver og kirken representert ved bisko- 
pen, og mellom profesjonsutøveren og menigheten eller medlemmene 
representert ved kirke- eller menighetsråd eller andre grupperinger som 
melder krav om lydighet, innordning, taushet, tydelighet eller enighet." 
Når kirkerådet uttaler seg om aktuelle samfunnsspørsmål, og tidvis med 
nokså konkrete innspill på politiske tiltak, kan det utfordre spørsmålet 
om lojalitet og identifikasjon for kirkens ansatte. For noen kan det bli 
begynnelsen på en prosess som tar dem ut av kirken, både personlig og 
profesjonelt, mens for andre kan det bli en vedvarende konflikt om profe- 
sjonelle dilemmaer og en krevende tilværelse som «kritisk lojal» medar- 
beider (se Leer-Salvesen, 2016). Av og til, men ikke ofte, skjer det at prester 
blir kalt inn til ekstraordinær samtale med biskopen eller blir avskjediget 
(«fratatt kappe og krage»). 


Flyktningkrisen 


Når det gjelder den såkalte flyktningkrisen, kom den til Europa som følge 
av en markant økning i antallet flyktninger og migranter som krysset 
Middelhavet i årene 2013 til 2015. Kirkemøtet oppfordret i den forbindelse 
til en styrking av den humanitære innsatsen for flyktningene (Den nor- 
ske kirke, 2015). Det samme skjedde i lokale kristne publikasjoner som 
tydelig vektla en kristen tanke om nestekjærlighet fremfor restriktiv poli- 
tikk og eventuell muslimskepsis (Repstad, 2016). 

Selv om antallet nye migranter var noe synkende, fortsatte den såkalte 
flyktningkrisen i Europa våren 2018. Noen forliste og druknet i Middel- 
havet, mens andre ble overført til mottakssentre i Italia. Atter andre fant 
veien helt til Norges grenser. I denne situasjonen var presset på nasjo- 
nale og europeiske myndigheter stort. Mens søreuropeiske land mente 
de ikke hadde kapasitet til å ta imot flere, nektet mellomeuropeiske land 
å bistå. I Tyskland truet regjeringskrise, og EUs statsledere arbeidet på 


1 For en drøfting av dette i rammen av sjømannskirkene, se Iversen, 2019. 

overtid for a finne frem til samlende kompromiss og tiltak. Dermed fort- 
satte flyktningkrisen å prege også norsk politisk debatt. Hvordan skulle 
norske myndigheter forholde seg til EUs avgjørelser? Hvilke tiltak ville 
være nødvendige, og — helt konkret - skulle Norge støtte opprettelsen av 
mottakssenter i Nord-Afrika? 

I denne situasjonen, rett før sommerferien 2018, uttalte preses i Den 
norske kirke, Helga Haugland Byfuglien, at «[d]ersom mottakssenter i 
Nord-Afrika handlar om å kjøpe desse menneska vekk frå våre land og 
våre liv, ja, så er det djupt umoralsk» (Bjåen, 2018). Vårt Land kommen- 
terte på lederplass at preses var «klinkende klar», og at «forslaget ... setter 
fingeren på noe vesentlig i det som er EUs største hodepine akkurat nå» 
(Vårt Land, 2018). Det forhindret likevel ikke at uttalelsen utløste heftig 
debatt. 

En av dem som reagerte, var stortingsrepresentant Stefan Heggelund 
(Høyre). Han lurte på om Byfuglien ønsket å «legge føringer for hva det er 
riktig å mene som kristen», og han mente at utspillet fra preses (sammen 
med andre utspill) fikk kirken til å fremstå som venstrevridd. Heggelund 
var også substansielt uenig med Byfuglien: «Hvis vi får flyktningmottak i 
Nord-Afrika innenfor en felleseuropeisk ramme og en løsning i henhold 
til våre folkerettslige forpliktelser og humanitære prinsipper, kan dette 
være en god løsning», sa han. Ikke bare var han kritisk til innholdet i 
Byfugliens budskap, men også til formen: «Jeg skulle ønske at hun var litt 
grundigere i argumentasjonen sin. Hva presesen mener når hun karakte- 
riserer det som ‘dypt umoralsk”, er en gåte», mente Heggelund. Dermed 
etterlyste Heggelund en begrunnelse: «Når presesen i Den norske kirke 
sier at mitt standpunkt er dypt umoralsk, uten å begrunne det nærmere, 
mener jeg at det er noe jeg må kunne svare på» (Paulsen, 2018a). 

Etterspillet etter Byfugliens uttalelse stanset imidlertid ikke der. Kirsti 
Bergstø, nestleder i SV, tolket Heggelunds uttalelser som et forsøk på å 
«stilne meningsbærende budskap fra kirken». Bergstø sa at hun var «opp- 
tatt av at kirken skal kunne være en meningsbærende samfunnsaktør, 
uten å bli mistenkeliggjort» (Paulsen, 2018b). Stortingsrepresentant Geir 
Jørgen Bekkevold (KrF) mente på sin side at «[p]olitikere skal være for- 
siktige med å plassere kirken langs en politisk akse. Jeg opplever at de 
[biskopene] uttaler seg som kirke, og ikke som en politisk aktør», men 

fremholdt samtidig: «Kirken ma passe seg for 4 omtale meningsmotstan- 
dere som umoralske» (Paulsen, 2018b). 

En annen som kritiserte preses’ utspill (og et innlegg fra biskop Atle 
Sommerfeldt), var redaktor i Minerva, Nils August Andresen. I et inn- 
legg litt senere i debatten forklarte han som følger: 


Men poenget mitt er altså ikke at kirkelige organer uttaler seg i hytt og vær - 
skjønt det forekommer; og slett ikke at de underliggende spørsmålene ikke er 
viktige nok. Om radikal nestekjærlighet og antimaterialisme provoserer noen 
på den politiske høyresiden eller andre steder, får det bare være. Selvsagt skal 
kirken utfordre oss i disse spørsmålene! Min kritikk gikk i stedet på kompe- 
tanse og forutsetninger - og nærmere bestemt at kirken ofte har en så urimelig 
høy tiltro til det den måtte ha av slikt, at faglig, verdslige uenigheter tolkes som 
syndig umoral. (Andresen, 2018) 


Andresen mente også det var viktige spørsmål Byfuglien og Atle Som- 
merfeldt ikke forholdt seg til: «... om politikken de går inn for ikke er 
bærekraftig og bidrar til nasjonalistiske politiske reaksjoner, kan de ufor- 
trødent rase videre mot økt egoisme og fremmedfiendtlighet. Ansvarlige 
politikere er ikke like heldige» (Andresen, 2018). 


Flyktninger i forkynnelsen 


Som nevnt er kirkens stemme mer enn det preses eller biskopene utta- 
ler, og den samme flyktningsituasjonen dannet også bakgrunnen for 
det daglige virket til prester, kateketer, diakoner og kantorer over hele 
landet. Hvordan ble flyktningkrisen reflektert i forkynnelsen i lokale 
gudstjenester? 

En studie av et utvalg prekener holdt i tidsrommet 2015 til 2016 i to ulike 
menigheter — én i et område der flyktninger kom inn i landet («Grense») og 
én mer sentralt lokalisert og dermed antatt tydeligere orientert mot «den 
nasjonale flyktningepolitiske debatten» («Katedral») - undersøkte dette 
spørsmålet (Kaufman, Rystad & Fagermoen, 2018). Forskerne var sær- 
lig opptatt av hvordan predikantene posisjonerte seg når det gjaldt flykt- 
ningsituasjonen, hvilket bilde som ble tegnet av flyktningene, og altså av de 
dilemmaene som oppstår når flyktningsituasjonen adresseres i prekener. 

Undersokelsen viste at «samtlige predikanter tar til orde for en apen 
og gjestfri holdning i mote med mennesker pa flukt. Det tas mer eller 
mindre for gitt at gjestfrihetsidealet representerer den eneste legi- 
time kristne holdningen til flyktningsituasjonen» (Kaufman, Rystad 
& Fagermoen, 2018, s. 18). I begge menighetene fremsto predikantene 
som positive til å ønske mennesker på flukt velkommen og til å posi- 
sjonere seg som flyktningenes forsvarer, i tråd med tidligere kirkelige 
uttalelser (Kaufman, Rystad & Fagermoen, 2018, s. 19). På den måten 
kan predikantene sies å ta rollen som politiske veiledere eller kritikere 
av norsk flyktningpolitikk. Likevel var det stor forskjell på hvor tydelig 
de tematiserte flyktningkrisen. Mens dette var svært tydelig i «Kate- 
dral», skjedde det knapt i «Grense» (Kaufman, Rystad & Fagermoen, 
2018, S. 18). 

Forskerne konkluderer med at det er to dilemmaer kirkens represen- 
tanter må forholde seg til i forkynnelsen om flyktningsituasjonen. Det 
første «handler om hvorvidt predikanten skal betone det tilhørerne og 
utsatte grupper, som for eksempel flyktninger, har til felles som del av 
samme menneskehet, eller om prekenen snarere skal fokusere på de for- 
skjellene som faktisk finnes» (Kaufman, Rystad & Fagermoen, 2018, s. 23). 
En slik vektlegging av fellestrekk «kan bidra til en forflating av den reelle 
forskjell som faktisk finnes mellom mennesker på flukt og nordmenns 
bekymringer, og flyktningene blir usynliggjort som “den andre» (Kauf- 
man, Rystad & Fagermoen, 2018, s. 23). 

Det andre dilemmaet gjelder forholdet mellom det konkrete og 
abstrakte. Flyktningene blir beskrevet i abstrakte termer som en gruppe, 
og tilhørerne får «oppfordringer om å hjelpe, om å se inn i seg selv, om 
ikke å være redde osv. Dermed brukes flyktningsituasjonen til å adressere 
de temaene og utfordringene som gudstjenestedeltakerne selv sliter med, 
noe som også er et resultat av fokusere på fellestrekk» (Kaufman, Rystad 
& Fagermoen, 2018, s. 34) Dette kan være uttrykk for en viss tilbakehol- 
denhet når det gjelder hvor konkret den sosialetiske veiledningen skal 
være i forkynnelsen. Predikantene synes primært å henvende seg til til- 
hørerne som enkeltpersoner, mens «de strukturelle sider ved flyktningsi- 
tuasjonen og dens kompleksitet trer i bakgrunnen» (Kaufman, Rystad & 
Fagermoen, 2018, s. 24). 

Kirke og politikk, stat og folk 


At kirkelige profesjonsutovere slik lofter frem og engasjerer seg i aktuell 
samfunnsdebatt, kan begrunnes pa flere mater, men det er ikke ukontro- 
versielt. Internt i kirken kan det, som allerede antydet, anfores at kirkens 
vesen ikke er å samle seg om politiske meninger, men om kristen tro og 
tradisjon. Det kan også påpekes at det gudsriket som Jesus forkynte, er av 
en annen verden (Luk 9), at det gjelder å gi keiseren hva keiserens er (Matt 
22), og at man skal være lydig mot myndighetene, ettersom det ikke finnes 
«myndigheter som ikke er fra Gud, og de som er ved makten, er innsatt 
av Gud» (Rom 13). Fra utsiden og fra politisk hold kan det på tilsvarende 
vis hevdes at kirken verken har eller bør ha noen særlig rolle i politiske 
beslutningsprosesser og derfor bør overlate politikken til politikerne. Både 
internt og eksternt kan det hevdes at kirken ikke har noen særlig kompe- 
tanse når det gjelder politiske spørsmål (slik Nils August Andresen argu- 
menterte). I den grad kristne bør engasjere seg i politiske debatter, må det 
være som samfunnsborgere, ikke som kirkemedlemmer eller kirkelig fel- 
lesskap. Samtidig er koblingen mellom kristen tro og politikk opplagt. For 
den som ikke vil gå tilbake til Moses og se hvordan han på Guds befaling 
ledet folket ut av undertrykkelse og nød i Egypt (2. Mos 4), eller til de gam- 
meltestamentlige profetenes refs av kongemakt og rikfolk (Amos), holder 
det med å vise til Jesus sitt oppgjør med grådighet, hans engasjement for 
syke og hans inkluderende holdning til utstøtte (Joh 5; Joh 8). 

Også i et historisk perspektiv kommer ambivalensen i forholdet mellom 
kirke og politikk frem, om enn på en annen måte. Med keiser Konstantins 
beslutning om å gjøre kristendommen til statsreligion ble kirken knyttet tett 
til politiske myndigheter (Rasmussen & Thomassen, 2002, s. 95-98). Kirke 
og kristendom ble en alliert med og et middel for makthaverne og nøt godt 
av å være inne i den politiske varmen. En slik symbiose mellom kirke og stat 
går som en råd tråd gjennom kirkehistorien, fra Konstantin, gjennom mid- 
delalderen og deler av reformasjonen via latinamerikanske konservative 
biskoper til den russisk-ortodokse kirke i dag. Samtidig har forholdet mel- 
lom kirke og keisermakt vært anstrengt og motsetningsfylt gjennom alle 
disse århundrene, med strid om innflytelse, makt og myndighetsområder. 

I Norge og i Nord-Europa for øvrig er koblingen mellom kirke og 
politikk blitt videreført i form av statskirker med tette bånd til ikke bare 

statsmakten, men ogsa til det nasjonale folkefellesskapet (Rasmussen & 
Thomassen, 2002, s. 296-299). I Danmark-Norge var Kongen kirkens over- 
hode og presteskapet del av statsmaktens embetsverk. De nasjonale og 
demokratiske strømningene på 1800-tallet gjorde seg imidlertid gjeldende 
også i kirkelandskapet. Lekmannsbevegelsen og de etter hvert mange 
kristne organisasjonene mobiliserte folkelig engasjement uavhengig av 
statskirken, men kombinert med en sterk kobling til den samme. Sammen 
med understreking av lokalmenigheten, det allmenne prestedømmet og 
den implisitte relativisering av presteskapets og andre kirkelige maktha- 
veres status og posisjon i luthersk teologi har folkelig deltakelse sterk legi- 
timitet i Den norske kirke. Dette har ført til et nært samarbeid mellom det 
kristne lekfolket, de geistlige og kirken for øvrig frem til i dag. Demokra- 
tiseringen av kirken gjennom opprettelsen av en rådsstruktur fra menig- 
hetsråd via fellesråd og bispedømmeråd opp til kirkerådet fasiliterer dette 
samarbeidet, med tilsvarende rom for kirkelig debatt og verdikonflikt. 


Det offentlige rom 


Kirkens forhold til politikk er altså mangesidig, og den offentligheten 
kirken forholder seg til og (eventuelt) bidrar inn i, er også i endring. To 
sentrale utviklingstrekk er økende pluralisering og sekularisering. Plura- 
liseringen i Norge og Europa har dels vokst frem som en anerkjennelse 
av det historiske mangfoldet som faktisk finnes her (for eksempel samer 
og nasjonale minoritetsgrupper), og er dels blitt tydeliggjort gjennom 
moderne migrasjon og tilhørende etnisk, kulturelt og religiøst mangfold. 
Sekularisering kan forstås som en form for differensiering, jamfør hvor- 
dan Europa har sett et økende og stadig tydeligere skille mellom kirkens og 
troens liv og samfunnslivet for øvrig. Fra å være en dominerende faktor i 
flere eller alle livets faser og samfunnets sfærer, er kirke og tro blitt avgren- 
set, og samfunnet og livet for øvrig er blitt selvstendiggjort. Det innebærer 
at også politikkens område er blitt frigjort fra kirkens domene, slik at skil- 
let mellom kirke og statsmakt fremstår med langt større tydelighet i dag 
enn tidligere. I tillegg har sekulariseringen betydd en henvisning av tro 
og religion til den private sfære og har svekket dens rolle og legitimitet i 
offentlige sammenhenger (se Casanova, 1994; Asad, 2003; Taylor, 2007). 

Pa denne maten preger bade pluralisering og sekularisering den offent- 
ligheten som for eksempel flyktningdebatten foregar i. Bidrag i debatten 
ma forholde seg til betingelsene som rader pa denne arenaen, i form av 
rammer og vilkår for å handle i dette rommet. Rammene for det offent- 
lige rom gjelder dets begrensninger og skillene mellom offentlig og privat, 
mellom felles offentlighet og de mange offentligheter eller mellom indi- 
vid, fellesskap og storsamfunn. Betingelsene for å handle i dette rommet 
viser til hvordan samtalen i offentligheten kan og skal foregå på tvers av 
samfunnets mange skillelinjer. 

Filosofen Jürgen Habermas er en sentral bidragsyter til forståelsen av 
denne offentligheten, eller det han omtaler som «den borgerlige offentlig- 
het» (Habermas, 1971). Og for Habermas er det ikke minst viktig at det 
offentlige rom åpner for en stor herredømmefri samtale på tvers av sosi- 
ale, økonomiske, kulturelle, etniske og religiøse skillelinjer. Det er argu- 
mentet som skal telle. Politisk debatt skal være en felles debatt der alle 
kan bidra og, ikke minst, bli informert av hverandre. Dermed har Haber- 
mas også vært kritisk til religiøse stemmer i det offentlige rom, fordi det 
da ligger partikulære antakelser til grunn. Det er den felles, kritiske for- 
nuft som ma få stemme og gjelde — og alt annet må oversettes til denne for 
å være et gyldig bidrag i den offentlige samtalen (Habermas, 1999). 

Senere har Habermas likevel ment at også religiøse stemmer må ønskes 
velkommen i offentlig debatt, ikke minst fordi det at han eller hun skal 
oversette sine anliggender til et sekulært eller rasjonelt språk, er å legge 
for stor byrde på «den religiøse» (Habermas, 2008; se også Calhoun, 
Mendieta & Van Antwerpen, 2013). I stedet må alle parter legge godvil- 
jen til for å forsøke å forstå, eventuelt hjelpe til med å oversette. Dermed 
blir også et annet skille tydeligere, nemlig den offentlige samtalen som 
handler om felles prosjekter, anliggender eller saker, på den ene siden, og 
politiske beslutningsprosesser som fortsatt, ifølge Habermas, bør foregå 
på en rasjonelt, argumentativt grunnlag, på den andre siden. Religiøse 
stemmer ønskes altså velkommen i den åpne samfunnssamtalen, men 
ikke på samme måte i politiske beslutningsprosesser. 

Habermas gir med denne ideelle tilnærmingen et argument for å 
fremme den frie samtalen, fellesarenaene, demokratisk deltakelse og 
så videre. Andre har videreført hans arbeider og har understreket enda 

tydeligere at den frie samtalen i virkeligheten ikke er sa fri, at det er 
mange underoffentligheter med varierende kontakt seg imellom, og at 
det sistnevnte medforer ulik tilgang til maktens rom og politiske beslut- 
ningsprosesser (Fraser, 1990). Dette gir grunn til å spørre kritisk hva slags 
offentlighet Den norske kirke er, hvilke offentligheter Den norske kirke 
og dens profesjonsutøvere deltar i, og på hvilken måte. Hvilke diskurser 
gjør seg gjeldende, og hvilke blir man fanget av i indrekirkelig debatt? 
Hva gjør det mulig eller vanskelig for kirkelige eller religiøse stemmer å 
komme til, å bli hørt og å gjøre seg forstått? Dersom språk og forståelse 
er en utfordring, peker Habermas på muligheten til og nødvendigheten 
av å oversette. 


Kirken i det offentlige rom 


Fra kirkelig hold er invitasjonen til å delta i offentlig debatt og Habermas’ 
åpning for religiøst uttrykte bidrag ikke bare hilst velkommen, men 
også blitt begrunnet positivt på selvstendig, teologisk grunnlag. Et nyere 
eksempel på dette er å finne i studiedokumentet «Kirken i det offentlige 
rom» fra Det lutherske verdensforbundet (LVF) (Det lutherske verdens- 
forbund, [LVF], 2016). I Norge er dette dokumentet gjort tilgjengelig og 
er blitt supplert med et studieopplegg «ment som et utgangspunkt for 
å føre en samtale om et tema mange har synspunkter på» (Den norske 
kirke, 2018) internt i Den norske kirke. Tre hovedpunkter fremheves: 1) et 
inkluderende offentlig rom, 2) en luthersk begrunnelse for kirkelig sam- 
funnsengasjement og 3) verdiene tro, håp og kjærlighet (1. Kor 13). 

Det offentlig rom forstås i studiedokumentet ideelt som «et rettferdig 
sted for alle», hvilket innebærer «lik tilgang til felles goder og politiske 
beslutningsprosesser», «sikkerhet, spesielt for de mest utsatte mennes- 
kene» og «meningsfull deltakelse av og samhandling mellom alle grupper 
i samfunnet» (LVF, 2016, s. 15). Som teologisk begrunnelse for å delta i 
dette rommet påpekes det at kirken er «engasjert i det offentlige rom - 
ikke på tross av troen, men inspirert av troen». Videre fremheves dåpens 
betydning for kirkens samfunnsengasjement: «Dåpen vitner om Guds 
ubetingede nåde ... Dåpen lærer kirken å se alle mennesker som skapt 
i Guds bilde, utrustet med lik verdighet. Trygge på at Gud har forsonet 

oss med seg, er vi fri til å vise andre omsorg» (LVF, 2016, s. 19). Om kir- 
kens kall heter det at dette er «et omfattende oppdrag som inkluderer for- 
kynnelse, profetisk diakoni og kamp for rettferdighet. I dette oppdraget 
har kirkens stemme i det offentlige rom en avgjørende betydning» (LVF, 
2016, S. 20). I tillegg fremheves den såkalte toregimentslæren: 


Gud hersker over både det verdslige og det åndelige regimentet. Det betyr at 
ingen side ved virkeligheten ligger utenfor rekkevidden av Guds forpliktel- 
se overfor denne verden, og ingen side ved virkeligheten ligger utenfor Guds 
rekkevidde. Kirken er kalt til å formidle Guds kjærlighet til denne verden i 
ord og gjerning. Derfor må kirken heve sin stemme, myndiggjøre de svake, 
tjene de trengende og beskytte de mest utsatte når den er vitne til urett og 
undertrykkelse. (LVF, 2016, s. 22) 


Dette svarer godt til hvordan Den norske kirke utviklet en motstandsteo- 
logi i krigsårene mellom 1940 og 1945. I møtet med et autoritært regime 
måtte kirken forholde seg til ikke bare makthavere, men til makthavere 
på feil kurs. Kirken svarte med hyrdebrevet Kirkens grunn. Her tok kir- 
kens ledelse tydelig avstand fra nazistisk ideologi og politikk og hevdet 
kirkens selvstendighet i forholdet til styresmaktene (Austad, 2005). En 
slik tenkning var også i spill da kirken senere ble med i kampen mot 
rasisme og apartheid i Sør-Afrika. 

I studiedokumentet fra LVF utvikles likevel dette i en noe annen ret- 
ning, nemlig som en hjelp til «å forstå hvordan vi kan omgås mennesker 
utenfor kirken i det offentlige rom uten å insistere på at de må bli kristne» 
og uten ambisjon om å «dominere det offentlige rom» (LVF, 2016, s. 22). 
Dermed viser LVF-dokumentet ikke bare én måte å tenke om kirkelig 
politisk engasjement på, men også hvordan nyere teologisk tenkning byg- 
ger på tidligere erfaringer og utvikler nye teologiske tenkemåter om kir- 
kelig deltakelse i aktuell samfunnsdebatt. 


Deliberativt og agonistisk demokrati 


LVF bidrar ikke bare med et tydelig ja til spørsmålet om hvorvidt kirken 
bør delta eller ikke delta i offentlig debatt, men også til å rette fokus mot 
spørsmålet om hvordan. På hvilken måte bør kirkelig deltakelse i aktuell 

verdidebatt finne sted? For LVF handler det om å «myndiggjøre de svake, 
tjene de trengende og beskytte de mest utsatte», uten ambisjon om «at de 
må bli kristne», eller om at kirken skal dominere debatten. 

Med utgangspunkt i Habermas’ forståelse er derimot argumentet, 
begrunnelsen og det rasjonelle språket svaret på spørsmålet om hvor- 
dan, altså det som kalles en deliberativ demokratiforståelse. Men han 
åpner altså opp for en religiøs språkbruk og peker på hvordan dette kan 
bidra med nye innsikter og verdifulle perspektiver i en åpen, offentlig 
debatt. Med dette nærmer også Habermas seg et moment som er frem- 
ført mye sterkere av andre, og ofte i rammen av det som på mange måter 
står som kontrast til deliberativt demokrati, nemlig agonistisk demo- 
krati. En agonistisk demokratiforståelse, slik denne blir presentert av 
blant andre Chantal Mouffe, vektlegger i mindre grad den rasjonelle, 
ryddige argumentasjonen, men er langt mer opptatt av følelser, liden- 
skap og identitet (Mouffe, 2015). Det sentrale er ikke konsensus eller 
enighet, men konflikt. Demokrati handler nettopp om at uenighet må 
komme frem, og om at ulike standpunkter, opplevelser og erfaringer 
brytes mot hverandre. 

Forskjellen i de to demokratiforståelsene utfordrer kirken og kirkelige 
profesjonsutøvere til å tenke igjennom på hvilken måte de (eventuelt) del- 
tar i offentlig samfunnsdebatt, eller - mer konkret - med hvilket språk 
de deltar. I mange tilfeller kan det synes som at kirkelige aktører, kanskje 
særlig de som står nærmest den politiske makten, i sine uttalelser leg- 
ger seg nær den deliberative politikkens idealer. Kirkens språk er imid- 
lertid ikke begrenset til det rasjonelle og argumentative. Som Ole Jakob 
Løland har påpekt: «Habermas ideal om oversettelse av et religiøst språk 
til et sekulært [kan] sies å begrense kirkens politiske engasjement. Men 
Mouffes modell kan gi større rom for teologiens praktiske, lidenskapelige 
og imaginære dimensjoner» (Løland, 2016). David Ford skjelner på sin 
side mellom fem ulike «theological moods», det vil si teologi som vitnes- 
byrd om håp og løfter (narrativ), kristen lov og lære (imperativ), profeti 
og klage (spørrende), visdom og lignelser (hypotetisk) og lovprisende og 
visjonær (optativ) (Ford, 2011). Med andre ord er kirkens språk natur- 
ligvis argumentativt, men det er også religiøst, engasjert, lidenskapelig, 
visjonært, analogisk, liturgisk med mer. 

For en kirke og kirkelige profesjonsutovere som ønsker å bidra inn i en 
offentlig samtale på en måte som ikke bare søker oversettelse og felles for- 
ståelse, men som også gir særpreg og et unikt bidrag til samtalen, åpner 
det seg her et større mulighetsrom. For kirkens profesjonsutøvere i deres 
deltakelse i aktuell verdidebatt kan det bety at de opererer med en form 
for tospråklighet, altså en sekulær, fornuftig argumentasjon kombinert 
med et bibelsk og teologisk språk som kan virke fremmed for noen, men 
som likevel målbærer kirkens tro, tradisjon og perspektiver. 


Profesjonelle dilemmaer 


Gjennomgangen ovenfor har hatt som mål å kontekstualisere og identi- 
fisere noen av de dilemmaene kirkelige profesjonsutøvere står overfor i 
offentlig verdidebatt. Kirken er et trossamfunn med medlemmer, ansatte 
og biskoppelig tilsyn. I tillegg til hensynet til egen (personlig og profesjo- 
nell) integritet må kirkelige profesjonsutøvere forhandle mellom hensy- 
net til kirkens medlemmer, kirkelige kollegaer og biskopen(e). Dette er et 
dilemma mellom frihet (eller selvstendighet) og lojalitet. Men kirkelige 
uttalelser kan også oppleves som et mer eller mindre moraliserende og 
autoritært krav om å legge føringer for hva kristne kan mene. Kirkelige 
profesjonsutøvere må derfor på den ene siden ta hensyn til de historiske 
og kulturelle rammene som legger til rette for en slik resepsjon, men på 
den andre siden må de også våge å tale normativt, formanende og veile- 
dende til og for sin forsamling. 

Tilsvarende kan kirkelig deltakelse i aktuell verdidebatt bli fanget i en 
politisk diskurs som rammer inn uttalelser i en politisk høyre-venstre- 
tenkning, og som gir lite rom for nyanserte bidrag og forsøk på å åpne 
opp en ellers lukket eller snever debatt. Kirkelige profesjonsutøvere for- 
ventes for eksempel å uttrykke seg tydelig, men de risikerer naturligvis 
kritikk fra meningsmotstandere. I den grad kirken beveger seg inn i kon- 
krete politiske saker og uttrykker støtte til konkrete tiltak, kan det inne- 
bære en politisk posisjonering med utgangspunkt i substansiell uenighet. 

Kirkelige profesjonsutøvere kan riktignok nøye seg med å forsøke å gi 
et bidrag i en politisk debatt, uten å trekke de praktiske konsekvensene 
av dette. Dette vil imidlertid medføre en rimelig forventning om at de 

kan forklare, argumentere og begrunne et standpunkt. Som vi har sett, 
kan kirkelig deltakelse i politisk verdidebatt ogsa bli utfordret med en 
forventing om kompetanse, og den kan avvises dersom den som uttaler 
seg, ikke kan sies å besitte den nødvendige kompetansen. Mens dette pa 
ett vis fremstår som et rimelig krav og en forventing om å være rimelig 
informert om hva man uttaler seg om, er et slikt strengt krav om kunn- 
skap og kompetanse i strid med prinsippet om en åpen og inkluderende 
offentlighet. 

I tillegg må kirken, når den deltar i offentlig verdidebatt, også reflek- 
tere kritisk over sin egen rolle som deloffentlighet. Dette innebærer å 
vurdere på hvilken måte idealer om en åpen, inkluderende og rettferdig 
offentlighet virkeliggjøres i interne kirkelige samtaler og arenaer, samt 
hvordan denne deloffentligheten forholder seg til andre deloffentligheter, 
en felles offentlighet og politiske beslutningsprosesser. Dette kan handle 
om prioritering av tid og ressurser, og om et dilemma knyttet til hvilke 
målgrupper kirkens representanter primært bør henvende seg til. 


Samfunnsteologi og samfunnsanalyse 


En teologi som på denne måten forsøker å bringe kirkelige og teologiske 
perspektiver inn i debatten om aktuelle samfunnsspørsmål, kan kalles 
samfunnsteologi. Når dette skjer med tanke på og til beste for andre men- 
nesker, blir det en form for samfunnsdiakoni («diakoni» her forstått som 
kirkelig sosialt arbeid). Men et ansvarlig kirkelig politisk engasjement 
handler naturligvis om mye mer enn valg av språk og uttrykksform. Det 
kan heller ikke være informert av bibelhistorier, trosfellesskapets intui- 
sjoner og dogmatiske læresetninger alene. Det bør også være informert av 
analyse og forståelse av samfunnsforhold i samtiden. Med andre ord kan 
ikke kirkelig deltakelse i aktuell verdidebatt være bare teologi, men også 
samfunnsanalyse. 

Samfunnsanalysen bør da ikke forstås som et førstadium til det kir- 
kelige eller teologiske perspektivet, ettersom et teologisk perspektiv 
på samfunnet også representerer en form for samfunnsanalyse. Sam- 
funnsanalyse skjer i perspektiv og med tilhørende vektlegging og interes- 
sefelt. Det gjelder også den samfunnsanalysen som er kirkelig eller 

teologisk informert. Det gjelder samtidig for bade den samfunnsfaglige 
og den teologisk informerte samfunnsanalysen at de ikke gir entydige 
svar. Dermed er det ikke gitt hva kirken mener, hva kirkens represen- 
tanter mener, eller hva kirkens medlemmer matte mene. Dermed er det 
heller ikke gitt at de mener det samme. Snarere bor man kunne forvente 
et mangfold av synspunkter og meninger i kirkens rekker. Dette far kon- 
sekvenser for hvordan kirken og kirkens profesjonsutøvere kan, bør og vil 
tale om politiske spørsmål. 

En samfunnsanalyse vil også være mangetydig og mangfoldig på den 
måten at den raskt vil avdekke kompleksitet. Det er lett å peke på migra- 
sjon, klima og teknologi som stikkord for store samfunnsutfordringer i 
vår tid, men kompleksiteten i migrasjonens pull- og push-faktorer, årsa- 
ker og løsninger på klimakrisen og muligheter og (moralske) begrensnin- 
ger ved teknologiske nyvinninger er like tydelige. En slik kompleksitet 
kan være lammende. Det blir umulig å si noe entydig, spørsmålet er van- 
skelig, og handlingslammelsen kan snike seg på. Hvordan skal da kir- 
ken tale? Ett svar på dette spørsmålet er at kirken må peke på nettopp 
denne kompleksiteten. Den må fremholde ulike sider ved en sak og peke 
på kompromissets mulighet. En type samfunnsteologi som tar et slikt 
utgangspunkt, vil understreke at kirken kan og bør delta i offentlig debatt 
om felles samfunnsspørsmål, og ikke bare med utestemme, men også 
med innestemme. Det blir en egen oppgave å delta med nyanserte bidrag 
som får frem kompleksiteten i aktuelle spørsmål, samt å formulere forslag 
og innspill som er realistiske og ikke altfor visjonære eller utopiske i sin 
tilnærming, slik at man fremstår som politisk relevant. 

En slik tilnærming kan få kritikk fra flere hold. Fra en frigjøringsteo- 
logisk posisjon kan den fremstå som ikke radikal nok, med manglende 
entydig stillingstaken, som verken tydelig eller profetisk nok. Det kan 
også anføres at troen selv trekker grenser for det som er akseptabelt og 
mulig å kombinere med kirkens bekjennelse, og at det er nødvendig å 
trekke denne grensen når man står overfor markante brudd med denne 
(såkalt status confessionis). Kirkens grunn er allerede nevnt som et eksem- 
pel på at Den norske kirke har trukket et slikt skille. Men samfunnsteo- 
logiens forsvar ligger i dens vekt på deltakelse: Inklusiv deltakelse med 
engasjement for de sårbare og marginaliserte stemmene. 

Avslutning 


Debatten som fulgte etter Byfugliens uttalelser om mottakssenter i Nord- 
Afrika, ble pa mange mater en debatt som fulgte kjente spor. Er kirken 
en politisk aktor? Er kirken venstrevridd? Bor kirken i det hele tatt uttale 
seg om politikk? Nar preses slik vekker en velkjent diskusjon, antyder 
det at debatten ikke er dod. Snarere er den fortsatt aktuell og reflekterer 
vedvarende konfliktlinjer i det norske samfunn. 

Slike konfliktlinjer og Den norske kirkes egenart som trossamfunn 
og folkekirke med kall til a tjene andre, gjor kirkelig deltakelse i offent- 
lig verdidebatt til en krevende ovelse. Man blir lett fanget i en dyna- 
mikk og et diskursivt landskap som fordreier og forblinder. Kirkelig 
offentlig engasjement kan ta form av partipolitisk propaganda eller 
profetisk tale, men jeg har her argumentert for noe annet. Jeg anbefa- 
ler en samfunnsteologi med fa fasitsvar, men med tydelig engasjement. 
Det handler om 4 delta i en debatt, om 4 engasjere seg til beste for 
andre mennesker og om å synliggjøre kristen tro og dens implikasjo- 
ner for seg selv og andre. Jeg tror den offentlige samtale og verdidebatt 
er tjent med en slik form for demokratisk deltakelse, og med kirkelig 
ansatte som evner a handtere de mange dilemmaene som oppstar i den 
forbindelse. 

Religion og konflikt - ma det 
henge sammen? 


Jan-Olav Henriksen 
MF vitenskapelig høyskole for teologi, religion og samfunn 


Introduksjon 


Religion og såkalte religiøse verdier er et omstridt tema i deler av offent- 
ligheten. Det kan ha mange grunner, både historiske og aktuelle. Mennes- 
ker kan ha opplevd religion som en problematisk faktor i sitt eget liv eller 
nærmiljø, og dette kan bidra til at man generelt forholder seg til den med 
skepsis eller en kritisk innstilling - og det med god grunn. Andre kan ha 
positive erfaringer med religion og verdiene som formidles gjennom den. 
Min egen posisjon er at jo mer et samfunn er preget av innslag av religion, 
desto viktigere er det å fremme en mangfoldig forståelse av religion - som 
også må innebære at man er villig til å se kritisk på hva slags rolle religio- 
ner spiller for enkeltmennesker og i samfunnet. Religionskritikk er like- 
vel ikke temaet i denne artikkelen. Men nettopp fordi religioner fremstår 
som mangfoldige og må forstås som et mangfold på både godt og vondt, 
er det viktig at vi også kan utvikle en nyansert offentlig samtale om religi- 
oner og verdiene de representerer, med sikte på å forstå dem bedre. Denne 
artikkelen er et forsøk på å gi et konstruktivt bidrag til dette, med formål 
om å unngå at religioner så å si i utgangspunktet oppfattes utelukkende 
som en kilde til konflikt. Det gjelder selv om vi vet at de både historisk og 
aktuelt også kan være slike kilder. Det er nok å tenke på hvordan samenes 


Sitering av denne artikkelen: Henriksen, J.-O. (2020). Religion og konflikt - må det henge sammen? I O. 
Lysaker og T. E. Fredwall (Red.), Verdier i konflikt: Etikk i et mangfoldig samfunn (s. 57-71). Oslo: Cappelen 
Damm Akademisk. https://doi.org/10.23865/noasp.95.ch3. 

religiose kultur og verdier er blitt undertrykket, pa manglende aksept av 
andre religioner og kirkesamfunn enn Den norske kirke, eller pa Grunn- 
lovens paragraf om at jøder ikke skal ha adgang til riket. 

I det norske samfunnet finnes det innslag av både postmoderne for- 
ståelser av religion («la alle blomster blomstre og hver finne sin vei!»); 
en mer moderne tilnærming (der religioner oppfattes som ulike veier 
til det samme, og bare er akseptable i den grad de bidrar til fellesskapet 
og er i overenstemmelse med hva man oppfatter som fornuftig); eller 
førmoderne (der religioner oppfattes som normative i kraft av å være 
overleverte autoritative tradisjoner). I tillegg har vi selvsagt sekula- 
ristiske oppfatninger som fremmer argumenter for at religion i størst 
mulig grad skal holdes utenfor offentligheten. Disse eksemplene illus- 
trerer at, som alle andre sosiale og kulturelle fenomener, er religioner 
og verdiene de formidler, noe som ikke eksisterer uavhengig av hvordan 
mennesker oppfatter dem og hvilken kontekst de eksisterer i. I et sam- 
funn som i stadig større grad preges av religiøst mangfold, er det derfor 
viktig å finne måter å oppfatte religiøs pluralisme på som kan fremme 
samfunnets interesser for å unngå for sterke konflikter og motsetnin- 
ger knyttet til verdispørsmål. Da er det ikke likegyldig hvor vi starter 
når vi skal fortolke og forstå religioner og religiøs pluralisme. Det har 
også viktige etiske konsekvenser, fordi det dreier seg om hvordan man 
forstår betingelsene for samhandling og fellesskap på tvers av livssyns- 
grenser — noe som er avgjørende for hvordan man lever sammen i et 
pluralistisk samfunn. 


Utgangspunktet er viktig 


Det er ikke likegyldig fra verken et samfunnsmessig eller et kulturelt 
ståsted hvor man starter når man forsøker å forstå religionens rolle i 
samfunnet. Det finnes knapt noen nøytral forståelse av religion i vår tid. 
Men noen praksiser kan bidra til å øke konfliktfeltet rundt religion mer 
enn nødvendig. Disse praksisene gjenspeiler kanskje også noen ganger en 
begrenset forståelse av hva hverdagsreligion er for mange mennesker. La 
meg derfor begynne med noen eksempler på hvordan stedet vi starter fra, 
kan ha betydning for hvordan vi forstår religioner: 

Tidlig på sommeren 2018 avviste en rektor i Norge muligheten for at 
det kristelige skolelaget på skolen hans kunne få bruke skolens lokaler til 
møter, med begrunnelsen «religion skaper konflikt» (Dagen, 2018). Denne 
oppfatningen av religion er imidlertid ikke enestående. Audun Toft har 
i sitt doktorgradsarbeid dokumentert hvordan religionsundervisningen i 
skolen i stadig sterkere grad fokuserer på konflikt og motsetninger (Toft, 
2019). Dermed blir religion umiddelbart noe man møter ut fra antakelsen 
om dens konfliktskapende karakter. Konsekvensen blir at religion som 
en del av mange menneskers dagligliv kommer i bakgrunnen av hva som 
blir sentralt og fanger oppmerksomhet. Når ledelsen for Arendalsuka 
vinteren 2018-2019 uttalte at de ikke ønsket et markert religiøst nærvær 
under arrangementet, kan det også oppfattes som en form for religiøs 
berøringsangst (Andersen, Sundsdal & Skår, 2019). 

Det er flere problemer forbundet med dette. For det første er det en 
tilnærming til religioner som i seg selv står i fare for å bli en selvoppfyl- 
lende profeti, ettersom beskrivelsen av religion som konfliktskaper de 
facto er i konflikt med hvordan mange erfarer religionens rolle i sitt dag- 
ligliv, som noe som gir hjelp til orientering og endring.’ Men det er også 
en oppfatning som bidrar til å tingliggjøre religioner, og som gjør dem til 
størrelser som eksisterer uavhengig av sosiale, kulturelle, økonomiske og 
politiske betingelser og alminnelig menneskelig hverdagspraksis. Men 
religioner er — til tross for hva enkelte religiøse mennesker påstår — ikke 
evige og uforanderlige, men i stadig endring og utvikling. Ingen reli- 
gion er i dag hva den var da den ble til, og mye religiøs refleksjon og 
religiøst engasjement er forbundet med forsøk på å komme til rette med 
nye betingelser, og på å finne former som passer i det samfunnet og de 
situasjonene der tilhengerne befinner seg. I tillegg er det faktisk slik at 
religioner påvirker hverandre og «låner» av hverandre. Dette er trekk 
ved religioner som ikke blir tydelige dersom man bare fokuserer på dem 
som «tro», og dersom man ser dem løsrevet fra ulike praksiser de kom- 
mer til uttrykk gjennom. 


1 Jeg har utviklet denne forståelsen av religion i Henriksen (2017). 

Religion: om lzre og praksis 


I stedet for å forstå religioner på denne måten er det tjenlig å se dem som 
ulike praksiser som er forankret i hverdagsliv (og ikke bare avgrenset til 
et spesielt rom som defineres i motsetning til «det sekulære»). Hvis reli- 
gioner bare hadde skapt problemer og konflikt, ville de sannsynligvis ha 
forsvunnet for lenge siden — de er jo avhengig av tilslutning for å eksistere 
i det hele tatt. Mennesker praktiserer som regel religion fordi de opplever 
at den gir dem noe og bidrar med positive verdier i livet deres. Det er 
derfor rimelig å anta at religioner ivaretar grunnleggende menneskelige 
behov gjennom praksisene de gir mulighet for. Enkelt sagt vil jeg derfor 
i det følgende pasta — og forutsette — at religiøse praksiser gir mennes- 
ker tilgang til ressurser for orientering, transformasjon og refleksjon på 
måter som knytter livet deres sammen med det de oppfatter som de helt 
grunnleggende betingelsene i tilværelsen. 

I moderne og kanskje særlig protestantiske sammenhenger er religi- 
øse tradisjoner i stor grad blitt oppfattet som læresystemer. Det er slike 
systemer som bestemmer hvordan religiøse praksiser kan legitimere seg 
når det gjelder kunnskap og vitenskap. Men denne oppfatningen av reli- 
gion forskyver snarere oppmerksomheten på religion over fra å spørre 
hva religion kan gjøre og gjør, til å bli et spørsmål om hva som er religio- 
nens kognitive og læremessige innhold. Dermed er religion primært blitt 
oppfattet som et sett av påstander som det gjelder å bevise og forklare. 
Denne utviklingen gjør at man i stor grad har sett den religiøse dogma- 
tikken eller trossystemet som det primære — og ikke anerkjent hvordan 
de symbolske, praktiske og transformerende ressursene i religionen er 
dens viktigste innhold. Selv der man har lagt vekt på at det også hører 
en bestemt livsstil til det å være troende, er dette tilfellet. Man ser ikke 
religion først og fremst ut fra hva den gjør, men ut fra hva religiøse men- 
nesker har tenkt om den. 

Denne utviklingen har gjort det mulig å konstruere religion som noe 
som er i konflikt med vitenskap, og som dreier seg om en avgrenset del 


2 Sml. Robert Nevilles definisjon av religion som «human engagement of ultimacy expressed in 
cognitive articulations, existential responses to ultimacy that give ultimate definition to the in- 
dividual, and patterns of life and ritual in the face of ultimacy» (Neville, 2018, s. 9). 

av virkeligheten. Religion blir oppfattet som et sett av påstander som står 
i motsetning til andre påstander. Dette er selvsagt med på å forsterke 
oppfatningen av at det er en konflikt mellom religioner og en moderne 
sekulær vitenskapskultur. Men det har også hatt som konsekvens at man 
har lagt for lite vekt på betydningen av religiøs erfaring. Innenfor enkelte 
religiøse tradisjoner har det vært viktigere å ivareta og opprettholde tro- 
verdigheten i dogmatiske påstander og fortolkninger, enn å legge vekt på 
hvordan ulike erfaringer utfordrer slike tradisjoner. Men det er først når 
man også vektlegger erfaring at man blir i stand til å skape gode fortolk- 
ninger som kan hjelpe mennesker å orientere seg ut fra disse erfaringene 
og vurdere hva som er rett og godt å gjøre. 

Vekten på religionens kognitive innhold har dessuten bidratt til at reli- 
gionens transformative dimensjoner blir for lite belyst eller ikke vurdert 
som en sentral side ved den. Det manglende synet for denne dimensjonen 
har bidratt til at religion i vestlig sammenheng i overveiende grad er blitt 
forstått som et intellektualistisk prosjekt. 

Det er imidlertid inadekvat å forstå religion som et sett av forestillinger 
som befinner seg i hodet på folk, og som bare representerer én bestemt 
måte å forholde seg teoretisk til virkeligheten på. Hvis religion formidler 
verdier som gir grunnlag for orientering og transformasjon, handler det 
om hva mennesker vektlegger, og hva de ønsker å endre. Det handler om 
valg av fokus og symboler som preger selvopplevelse og selvforståelse og 
dermed deres identitet. Derfor kan man heller ikke enkelt måle graden av 
religiøsitet, eller hvor stor oppslutning en religion har, bare ved å spørre 
hva folk mener om noe, eller ved å se på hvor ofte de besøker en kirke eller 
en moské. Religion kan være viklet inn i menneskers liv og prege dem på 
en rekke ulike måter, og det er dette som gjør at enkle påstander om hvor 
stort omfanget av deres religiøsitet er, som regel er vanskelige å oppfatte 
som pålitelige. 

Ved å forstå religion på denne måten, håper jeg det blir tydelig at den 
ikke bare handler om hva man «tror», og plasserer den «i hodet», slik 
mange kognitivt fokuserte og lærebaserte forståelser av religion gjerne 
gjør. Når religion orienterer, gjør den noe med oss og for oss. Mennesker 
bruker religion for å orientere seg i tilværelsen. Religion har derfor først 
og fremst mening i kraft av hvordan den blir brukt. Dette gjør at vi kan se 

den fra et brukssynspunkt, som mer teoretisk kan kalles et pragmatisk 
perspektiv. Det gjelder alle de tre ulike dimensjonene ved religion som 
jeg har nevnt. 

At religion først og fremst eksisterer gjennom praksiser som gir grunn- 
lag for orientering, transformasjon eller refleksjon, skal ikke oppfattes 
som om disse dimensjonene har samme vekt i ulike religiøse tradisjoner. 
Ofte er dessuten de refleksive praksisene forankret i praksisene som gir 
orientering eller sikter mot transformasjon. Vekten på hvilke praksiser 
som fremstår som viktigst, er også ulik i ulike tradisjoner. Det er stor for- 
skjell på hvordan lære vektlegges hos kvekere og presbyterianere, hinduer 
og daoister. Disse ulikhetene bidrar til det dynamiske, tvetydige, mang- 
foldige og omskiftelige bildet av religion. Men det gjør også at man ikke 
kan oppfatte det å være religiøs eller å tilhøre en religiøs tradisjon som 
det å tilslutte seg alt som finnes der, uten at man selv vekter og justerer. Å 
være kristen betyr ikke at man må stå for alt som kristne har stått for eller 
gjort gjennom tidene (kjetterbrenning og korstog er velbrukte eksempler), 
like lite som en muslim må gi sin tilslutning til bestemte oppfatninger av 
jihad. Snarere er det å legge vekt på at religionen har en transformativ 
side, også knyttet til at man tilegner seg tradisjonen ut fra hva man selv 
finner meningsfullt og viktig i den, og at man selv tar ansvar for hva slags 
religiøs praksis og orientering man utvikler. At religiøse praksiser gir til- 
gang til ressurser som man kan tilegne seg på ulike måter ut fra hva slags 
kontekst og kultur man hører hjemme i, mener jeg er viktig for å forstå og 
fortolke religionens mangfoldige uttrykk i samfunnet, og for å gjøre det 
på måter som kan forhindre konflikt. Religiøst mangfold er uunngåelig, 
men det trenger ikke nødvendigvis være slik at en religiøs praksis må stå 
i konflikt med alle andre — de kan leve side om side. 


Moralske holdninger som skaper - eller ikke 
skaper - forståelse for religion 

For å forstå religiøs pluralisme og forholde seg til den på en måte som kan 
være fruktbar og motvirke konflikt, vil jeg nå foreslå en normativ posi- 
sjon som innebærer at tilnærmingen til religion prøver å unngå tre ulike 
fallgruver som kan virke konfliktgenererende. I stedet for disse forsøker 

jeg a utvikle tre andre holdninger eller dyder som muliggjor en mer 
fruktbar tilnærming til religiøst mangfold og religiøse verdier. Dyder er 
handlingsdisposisjoner som gir oss mulighet for å mestre det som er van- 
skelig, krevende og utfordrende. De gjør oss dessuten bedre i stand til å 
leve sammen med andre i samfunnet. Jeg skal avslutningsvis foreslå en 
metafor som kan fungere konstruktivt i så henseende. Det fundamentale, 
bakenforliggende poenget det følgende bygger på, er at religiøs pluralisme 
er ønskelig i samfunnet, og at vi er tjent med å finne konstruktive måter 
å omgås den på. Slike konstruktive tilnærminger er ikke uavhengige av 
utgangspunktet for å nærme seg religioner og religiøst mangfold. 

I utgangspunktet bør man unngå å nærme seg religioner og mangfol- 
det av religiøse verdier og praksiser basert på holdninger som kan sam- 
menfattes i tre K-er: komparasjon, konkurranse og konflikt. Hvorfor? 

Hvis vi begynner med komparasjon, vil alltid den religionen du nær- 
mer deg, bli forstått med basis i den du kjenner eller sammenlikner med. 
Da retter du oppmerksomheten mot det som er likt, eller mot det som er 
forskjellig fra det du kjenner fra før. Fra et forståelses- og fortolknings- 
synspunkt innebærer det gjerne at du ikke får tak i det som særpreger eller 
er unikt med den religiøse tradisjonen du forholder deg til, fordi alt blir 
bestemt av det du kjenner fra før. Dine foreliggende mønstre kan dermed 
begrense din forståelse av hva det handler om. Et godt eksempel på dette 
er når vestlige mennesker forsøker å forstå østlige religioner med søkelys 
på hva disse tradisjonene tror. Med en slik tilnærming går man fort glipp 
av de fundamentale forskjellene som kan eksistere, for eksempel mellom 
hinduistisk «polyteisme» og vestlig, protestantisk «monoteisme»? Den 
snevrer inn forståelsen av den andre religionen og kan innebære at ditt 
eget perspektiv blir det bestemmende eller dominerende. 

Noe liknende er tilfelle hvis man først og fremst ser religioner med 
utgangspunkt i at de er i konkurranse med hverandre. Da handler det 
om hvilke som er «best», hvilke som samler flest tilhengere, hvilken 
som «vinner» over de andre. Da fremstår «de andre» religionene først 
og fremst som noe som skal vinnes over. Dette er ikke en tilnærming 


3 — Jeg har satt betegnelsene i anførselstegn her, fordi de har sin opprinnelse i en vestlig og teologisk 
kontekst og lett kan underkjenne det faktum at hinduismen, til tross for sitt panteon av «guder», 
er en religion som bygger på en underliggende enhet av alt som er. 

som får frem det beste i religiøse tradisjoner, for å si det slik. I likhet 
med en komparativ tilnærming er den ikke i stand til å nærme seg andre 
tradisjoner på deres premisser, men bare ut fra hvordan det er mulig å 
overby eller erstatte det som andre har å by på, med det man selv kan 
tilby. Religiøse mennesker som oppfatter andre religioner enn sin egen 
som en konkurrent, vil derfor være mindre åpne for hva som kan finnes 
av positive ressurser i andre tradisjoner. 

Konkurranse kan også lede til konflikt. Mye av det som i dag fremstil- 
les i media om religion, handler om hvordan religion skaper fiender av 
det samfunnet som medlemmene er del av. Dette gjelder til tross for at 
religioner sjelden har konflikt som en viktig del av sitt innhold eller sine 
praksiser. Dersom religioner forstås først og fremst ut fra sitt konflikt- 
potensial, bidrar det til å skjule hvordan mennesker ofte lever side om 
side i nabolag og fellesskap med sine ulike overbevisninger og praksi- 
ser, men på måter som innebærer sjenerøsitet og gjestfrihet overfor dem 
som tror annerledes. Et godt eksempel på dette er hvordan befolkningen 
på Lésvos, som er gresk-ortodoks, har stilt opp for å hjelpe flykninger 
som kommer fra Syria og andre steder med en overveiende muslimsk 
befolkning. 

Det er ikke mitt anliggende her å antyde at vi alltid kan eller skal unngå 
å forstå eller nærme oss religion ut fra perspektiver bestemt av kompara- 
sjon, konkurranse eller konflikt. En slik posisjon ville ignorere elementer 
som preger måten religioner kommer til uttrykk på.* Mitt poeng er imid- 
lertid at dersom vi begynner med å se på religiøst mangfold ut fra de per- 
spektivene som tre K-ene utgjør, mister vi fort av syne mange av de ulike 
formene for orienteringspraksis og endringsmuligheter som religiøse tra- 
disjoner og verdier gir oss sjansen til å ta del i, og som mange mennesker 
opplever at bidrar til å gjøre livet deres rikere og mer meningsfylt. 

I stedet for å ta utgangspunkt i de tre K-ene vil jeg derfor foreslå at vi tar 
utgangspunkt inoesom kan forkortes medakronymet NNM - nysgjerrighet, 


4 For mer om religion som en avhengig variabel i en konfliktsammenheng, se følgende bidrag 
fra henholdsvis sosiologiske og religionspsykologiske tilnærminger: Juergensmeyer (2017); Joas 
(2014); Jones (2002; 2008). 

5  Papekningen av den positive betydningen religion kan ha, skal imidlertid ikke være et grunnlag 
for å vike unna behovet for religionskritikk, slik jeg også nevnte innledningsvis. 


64 


RELIGION OG KONFLIKT - MA DET HENGE SAMMEN? 


nestekjærlighet og medfølelse - når vi nærmer oss mangfoldet av religi- 
øse uttrykk. Dette er holdninger og verdier som kan finne gjenkjennelse i 
mange ulike kontekster og tradisjoner, og som ikke nødvendigvis må opp- 
fattes som dyder som hører hjemme i kun én bestemt religion eller trosret- 
ning. Slik representerer de noe som mange mennesker kan identifisere seg 
med. 

Nysgjerrighet innebærer en erkjennelse og en innrømmelse av at vi 
på generell basis ikke vet alt om hva en religion er, og derfor heller ikke 
nødvendigvis vet alt om den religionen vi ønsker å forstå bedre. En av 
religionsvitenskapens grunnleggere, Max Miiller, er kjent for å ha sagt 
at «den som kjenner bare én religion, kjenner ingen» (Miller, 1874, s. 14) 
Hvis vi tar dette utsagnet alvorlig og ikke først og fremst ser det som en 
anledning til å sammenlikne, slik han gjorde, men som en anledning til 
å utvide og utvikle vår forståelse av det som er både kjent og ukjent, gir 
det fremdeles god mening. Nysgjerrigheten kan være den positive mot- 
polen til det å ville sammenligne med bare sitt eget, fordi den åpner for 
å få tak i noe man innrømmer at man selv ikke har. Slik kan nysgjerrig- 
heten også være preget av en viss form for ydmykhet i møte med andre 
tradisjoner. 

Nestekjærlighet er en holdning som er mer åpen når det gjelder å møte 
andre og dem som er annerledes, enn en holdning som er preget av for- 
dommer og forakt - noe mange religiøse mennesker opplever når de 
møter mennesker som har en annen tro eller ingen tro i det hele tatt. Men 
en holdning basert på nestekjærlighet og velvilje kan skape en tillit som 
åpner for meningsfull utveksling av innsikt og visdom som forvaltes i 
ulike religiøse tradisjoner. Motpolen til en slik holdning er den som ble 
utttrykt av historikeren Edward Gibbon: «The enemies of religion never 
know it, because they hate it, and often they hate it because they do not 
know it.»* En holdning som den Gibbon kritiserer, er viktig å motvirke, 
både i møte med konkrete religiøse mennesker og når representanter for 
en sekularistisk kultur uttrykker seg om ønskeligheten av å fjerne reli- 
gion fra samfunnet uten å vise noen positiv forståelse for hva den betyr 
for de som tilhører — og ønsker å tilhøre - religiøse tradisjoner. A møte 


6 Gibbon, her sitert etter Gay (1977, s. 210). 

andre med slike holdninger i stedet for å se dem som konkurrenter inne- 
bærer også at det skapes grunnlag for fellesskap og solidaritet på tvers av 
det som måtte finnes av forskjeller. 

Medfølelse handler om å vise medfølelse for dem som lever under 
andre kulturelle og sosiale vilkår enn vi gjør, og som heller trenger soli- 
daritet fordi de blir forfulgt for sin tro, fremfor å bli møtt med uforstand 
og forslag om at de bare kan «bytte» den ut. I tillegg er medfølelse et 
behov hos dem som opplever at religion skaper vanskeligheter og fortvi- 
lelse for dem - og det er ingen grunn til å underslå at det også forekom- 
mer. Den som møter andre med medfølelse, tar vekk grunnlaget for å 
skape konflikt og kan være åpen for å ta del i det som kan være krevende 
og utfordrende i den andres liv - også når det gjelder hans eller hennes 
religion. 


En analogi for å forstå religiøs pluralisme og 
dens rolle i samfunnet 


Hvis vi skal utvikle en mer konstruktiv forståelse av mangfoldet av reli- 
giøse tradisjoner videre ut fra det som allerede er presentert, kan vi velge 
å forstå det med utgangspunkt i et annet fenomen vi kjenner, og som 
uttrykker noe av den samme mangfoldigheten. Etter at jeg hadde bodd 
i Oxford i ett år og hadde arbeidet med religiøs pluralisme, meldte den 
følgende analogien seg: 

Oxford University er et universitet som består av mange ulike colleger. 
Hvert college består av mange ulike mennesker som har ulike funksjoner. 
Noen er lærere, andre er studenter. Collegene er selvstendige, men hører 
likevel til innenfor en større ramme. Det er samvirket mellom de ulike 
menneskene i ulike roller, og mellom collegene i en helhet, som gjør uni- 
versitetet til et levende sted å være, der det skapes muligheter for å utvikle 
seg. Slik er også religioner preget av forholdet mellom ulike mennesker 
med ulike roller - noen leke og noen lærde. Begge steder er man interes- 
sert i å søke etter sannheten, og ingen steder tror man at man helt og fullt 
har grepet den ennå (og hvis man tror det, har man i realiteten forlatt det 
fellesskapet som skaper et levende engasjement og ønske om å vokse som 
menneske i kunnskap og innsikt). 

Denne analogien har riktignok sine begrensninger, men den kan bidra 
til å skape en positiv visjon for hvordan vi kan tenke om og forstå religiøst 
mangfold og de ulike religiøse tradisjonene 

Som ulike religiøse mennesker hører ulike studenter og lærere til i 
ulike sammenhenger (religiøse tradisjoner eller colleger) som har sine 
distinkte praksiser og skikker. Det utelukker ikke at man kan møtes på 
tvers av de miljøene man tilhører for å lære hva som skjer andre steder, 
diskutere, krangle, lese og utveksle synspunkter. Det kan skje i åpenhet, 
tillit og respekt og informert av mangfoldet av kunnskap og perspektiver 
som finnes i de ulike miljøene — og både i religioner og på universitetet 
innebærer det også å være informert om og ta hensyn til det som måtte 
være gjeldende kunnskap. Slike møter gir bare mening dersom alle sam- 
tidig har sin tilhørighet i egne miljøer og benytter ressursene der. 

Et universitet er ikke til for sin egen skyld, men eksisterer ideelt sett til 
det beste for samfunnet det er en del av. Slik kan også religiøse tradisjo- 
ner tenke om seg selv og sin felles rolle i samfunnet som de er en del av. 
Sammen utgjør de det beste et felleskap kan tilby: mangfold, tilhørighet, 
identitet, respekt, tillit, anerkjennelse og lange historiske linjer som for- 
mer og danner medlemmene. 

Dersom vi forstår religiøst mangfold i analogi med et universitet av 
denne typen, får vi også mulighet til å ivareta innsikten i hvordan de 
ulike religiøse tradisjonene uttrykker en utvikling som er preget av å 
være både dynamisk og porøs, og som ikke kan forstås som en ferdig 
fiksert eller forsteinet størrelse. Religioner, som universiteter, utvikler seg 
over tid og kan ikke sies å være definert en gang for alle, men må stadig 
finne nye måter å utvikle sin identitet på. De kan være preget av både mer 
konservative og mer progressive deltakere eller medlemmer. Mangfoldet 
av studenter, lærere og andre kollegaer kan være betydelig, uten at uni- 
versitetet opphører å være universitet. Slik er det også med mangfoldet av 
deltakere i ulike religiøse tradisjoner. I den dynamiske forhandlingen og 
det kompliserte forholdet mellom ulike individer, tradisjonens ressurser 
og de overgripende visjonene av hva som skal være i fokus og være de 
sentrale orienteringspunktene, manifesterer identiteten til en tradisjon 
seg i tid og rom, enten det gjelder identiteten til et universitet eller en eller 
mange religiøse tradisjoner. 

Meningen med a presentere denne analogien er ikke a idyllisere for- 
holdet mellom religiøse tradisjoner, eller å underkjenne at det kan være 
konflikter — og til dels sterke slike - mellom religiøse tradisjoner (som 
mellom ulike colleger eller fakulteter og institutter i et universitet). Poen- 
get er snarere å få frem at dersom vi tenker slik om religiøse tradisjoner 
i deres mangfold, kan vi se hvordan de i fellesskap kan forstås som tilby- 
dere av ressurser til samfunnets ulike medlemmer. Én religiøs tradisjon 
kan ikke ivareta samfunnets interesser alene når samfunnet er preget av 
livssynsmangfold. Det vil garantert skape konflikt og vil raskt medføre at 
noen praksiser eller oppfatninger blir gjort absolutte. Men sammen - og i 
samvirke som anerkjenner forskjellighet — kan religiøse tradisjoner tjene 
samfunnet de er en del av. Det er i et fritt samvirke basert på anerkjennel- 
sen at religiøse tradisjoner kan utvikle et fellesskap der forskjellighet ikke 
blir sett på som anledning til konflikt, konkurranse eller motsetninger, 
men som berikelse. 

Det sier seg selv at hvis religiøse tradisjoner ser seg selv som andre 
tradisjoner i lys av denne analogien, eller med basis i det jeg ovenfor har 
beskrevet som NNM, kan de også være åpne for all tilgjengelig kunnskap 
og ikke oppfatte det de representerer, som noe som står i motsetning til det 
som vitenskapen måtte fremme av kunnskap. Da kan fremtiden for religi- 
oner i moderne samfunn være preget av noe annet enn uvitende religion 
og uvitenhet om religion. Det skal jeg avslutningsvis si litt mer om. 


Avslutning: om religion, visdom og kunnskap 


Kan religiøse tradisjoner selv gjøre noe for å dempe oppfatningen av at 
religion er en konfliktskapende faktor i samfunnet? Et viktig bidrag er 
i hvert fall å legge fra seg oppfatningen om at religion først og fremst 
representerer en kunnskapsform som er i konflikt med den kunnskapen 
vitenskapen frembringer. Hvis religion i fremtiden skal fremstå som for- 
valtere av visdom, er det ingen grunn til å avvise vitenskapelig kunn- 
skap. Snarere må religiøse tradisjoner vise seg i stand til å lære av og være 
informert av den. Dette er et tema som er viktig å ta opp, siden man ikke 
sjelden kan støte på oppfatningen om at religion eksisterer i et konflikt- 
forhold til moderne vitenskapskultur, slik jeg nevnte ovenfor. 

Oppfatningen om at religion og vitenskap må være i konflikt, fremmes 
av — og tjener — både konservative religiøse grupper og dem som har mest 
kritisk holdning til religion. Men hvis vi skal forstå religion på den måten 
som ble antydet innledningsvis, blir bildet et annet. Da er religiøse tradi- 
sjoner noe som må gi grunnlag for refleksjon, orientering og transforma- 
sjon ut fra de innsiktene de forvalter om hva som er vesentlige verdier for 
individ og samfunn. Det kan de imidlertid ikke gjøre uavhengig av det 
som finnes av annen kunnskap. Den eventuelle visdommen som finnes i 
religiøse tradisjoner, er den som gir mennesker mulighet for å orientere 
seg og endre seg selv og samfunnet slik at livet blir bedre. Vitenskapen 
tilbyr i seg selv ingen direkte ressurser for orientering og transformasjon. 
Vitenskapelig kunnskap må spille sammen med moralske vurderinger og 
visjoner om hva samfunn og natur skal være for at den skal fungere på 
den måten. Og orienterings- og transformasjonsressurser er ikke direkte 
avlesbare av den faktiske virkeligheten, men er knyttet til hvordan men- 
nesker i sosiale fellesskap er i stand til å identifisere og prioritere det de 
regner som viktig og verdifullt. Det betyr at den konkrete bruken av 
vitenskapelig kunnskap alltid er knyttet til interesser som overskrider det 
vi kan ha sikker vitenskapelig kunnskap om. 

Det jeg formulerer her, er en videre implikasjon av den pragmatiske 
oppfatning av religion som ligger bak fremstillingen i dette kapittelet. 
Denne er treffende uttrykt i følgende sitat fra den finske religionsfilosofen 
Sami Pihlström. Han skriver: 


Religious beliefs, understood as practice-embedded certainties or fundamental 
convictions shaping the believers' lives, are not scientific-like hypotheses to be 
tested in the way we test scientific or commonsensical beliefs about the world. 
Even so, they can be given up and/or revised in the course of our on-going 
experience and its transformations. They are not immune to criticism, because 
our lives and their contexts can and do change, requiring us to modify the con- 
cepts and language-games (including religious ones) we (may) employ to make 
sense of those lives. Or better, if one’s faith is immune to criticism, then it is not 


genuinely religious at all. (Pihlström, 2012, s. 11) 


Hvis vi ser religion som noe som handler om menneskets ytterste spørsmål, 
og lar oss orientere i forhold til dem, blir det klarere hva som er forskjell 

pa religion og vitenskap. Vitenskap kan ikke si hva som er livets mening, 
hvorfor vi lever, hva det er viktig for oss å strebe etter, eller hva som skal 
bestemme vår livsvei. Hvis vi tror at vitenskap kan gjøre alt dette på egen 
hånd, er vi gått over til å bli det Mikael Stenmark kaller vitenskapstroende: 
«A science believer is someone who believes that science alone can solve 
our existential and ultimate questions or at least do this better than any 
traditional religion or secular ideology» (Stenmark, 2001, s. 124). Dette er 
i realiteten et argument som innebærer at religion gjør noe som vitenskap 
ikke gjør eller vanligvis tenkes å gjøre. Samtidig sier dette noe om at den 
som, i Stenmarks forstand, blir en vitenskapstroende, bruker vitenskapen 
til noe annet enn det den vanligvis blir brukt til, og dermed utvider dens 
bruksområde. Dersom dette bruksområdet da kommer til å overlappe det 
som religion har, kan det oppfattes som et grunnlag for konflikt mellom 
religion og vitenskap. En mer adekvat beskrivelse vil da være at dette er en 
konflikt mellom én form for tro og en annen: Å oppfatte det som om det 
er en motsetning mellom tro og kunnskap (viten), er derfor en fortegning: 
Tro må bygge på kunnskap, men er likevel mer enn kunnskap. Tro inne- 
bærer en tillitsfull antakelse om hvordan helheten av det vi erfarer og vet, 
henger sammen, og hva slags mening denne helheten har. I den forstand er 
tro noe de aller fleste mennesker har - også dem som ikke bruker religiøse 
ressurser for å artikulere denne helheten. Ingen lever uten å tro på noe. Å 
underslå dette kan bidra til å skape konflikt, mens å anerkjenne det kan 
skape fellesskap på tvers av forskjeller. 

Religioner vil alltid skape konflikt. Ikke fordi de må stå i motsetning 
til vitenskap, men fordi de tematiserer, synliggjør og gir tilgang til ulike 
mulige svar på de grunnleggende spørsmålene som vi mennesker igjen 
og igjen står overfor. Det er positivt at mangfoldet av religiøse tradisjo- 
ner gir omstridte svar på spørsmålene om hva som til sjuende og sist skal 
være viktigst, hva som er våre grunnleggende verdier, og hva slags sam- 
funn vi skal ha. Men å forholde seg til omstridte svar på dette trenger 
ikke å bety at man må ekskludere andre utkast til svar i utgangspunktet. 
Et mangfold av ulike svar på hva som er viktigst når det gjelder oriente- 
ring og transformasjon, kan gi flere ressurser til refleksjon og slik skape 


7 Jeg har utviklet en videre kontekst for argumentasjonen i dette avsnittet i Henriksen (2016). 

grunnlag for nysgjerrighet, forståelse og ydmykhet i møte med andre, 
som er sammen med oss i å søke svar på noe vi ikke kan regne med å få 
endegyldige svar. 


Referanser 


Andersen, E. W., Sundsdal, S., Skår, K. L. (2019, 6. februar). Forbyr misjonering 
under Arendalsuka. Hentet fra https://www.nrk.no/sorlandet/ingen-misjonering- 
under-arendalsuka-1.14417925 

Dagen. (2018, 4. desember). Når skoleandakten provoserer. Leder. Dagen. Hentet fra 
https://www.dagen.no/meninger/leder/2018-12-04/N%C3%Asr-skoleandakten- 
provoserer-703309.html. 

Gay, P. (1997). The Enlightenment: An interpretation. New York: W. W. Norton & 
Company. 

Henriksen, J.-O. (2016). Mangfold og tvetydighet: Aktuelle blikk på religion. 
Kristiansand: Portal forlag. 

Henriksen, J.-O. (2017). Religion as orientation and transformation: A maximalist 
theory. Religion in Philosophy and Theology 90. Tübingen: Mohr Siebeck. 

Joas, H. (2014). Faith as an option: Possible futures for Christianity. Cultural memory 
in the present. Stanford, CA: Stanford University Press. 

Jones, J. W. (2008). Blood that cries out from the earth: The psychology of religious 
terrorism. Oxford, UK: Oxford University Press. 

Jones, J. W. (2002). Terror and transformation: The ambiguity of religion in 
psychoanalytic perspective. New York: Brunner-Routledge. 

Juergensmeyer, M. (2017). Terror in the mind of god: The global rise of religious 
violence. Oakland, CA: University of California Press. 

Miller, F. M. (1874). Einleitung in Die Vergleichende Religionswissenschaft. Strassburg: 
Trubner. 

Neville, R. C. (2018). Defining religion: Essays in philosophy of religion. Albany, NY: 
SUNY Press. 

NRK. (2019). Ingen misjonering under Arendalsuka. Hentet 17.10.19 fra https://www. 
nrk.no/sorlandet/ingen-misjonering-under-arendalsuka-1.14417925 

Pihlström, Sami. (2018). A New Look at Wittgenstein and Pragmatism. European 
Journal of Pragmatism and American Philosophy, IV(2). 

Stenmark, M. (2001). Scientism: Science, ethics, and religion. Aldershot, UK/ 
Burlington, VT: Ashgate Publishing. 

Toft, A. (2019). Conflict and entertainment: Media influence on religious education 
in upper secondary school in Norway. Avhandling. MF vitenskapelig høyskole for 


teologi, religion og samfunn. 


FL 


KAPITTEL 4 


Plikt til samarbeid, invitasjon til 
konflikt? Sykepleierrollen i norske 
høysikkerhetsfengsel 


Terje Emil Fredwall og Inger Beate Larsen 
Universitetet i Agder 


Introduksjon 


For ikke så mange tiår tilbake var alle som arbeidet i norske fengsel, ansatt 
og lønnet av justismyndighetene. Først ved overgangen til 1970-tallet 
begynte dette å endre seg. I 1969 overtok Kirke- og undervisningsde- 
partementet ansvaret for skoletilbudet til de som var fengslet (Langelid, 
2015, S. 112-128), omtrent samtidig som sosiolog Nils Christie (1970) fore- 
slo å omorganisere fengselsvesenet slik at de offentlige etatene som ellers 
hadde ansvaret for tjenestene i samfunnet, også skulle sørge for dem 
innenfor fengselsmurene. 

Dette var en organisasjonsmodell som skulle komme til å skape gro- 
bunn for viktige endringer i de neste tiarenes straffegjennomføringspo- 
litikk. Endringene skjedde rett nok gradvis og langsomt, men siden 1979 
har kulturmyndighetene hatt ansvaret for bibliotektjenestene i fengslene 
(Kyrkje- og undervisningsdepartementet, 1979, s. 208), i 1987 ble ansvaret 
for helsetjenestene overført til det som da het Sosialdepartementet (1987, 


Sitering av denne artikkelen: Fredwall, T. E. og Larsen, I. B. (2020). Plikt til samarbeid, invitasjon til 
konflikt? Sykepleierrollen i norske høysikkerhetsfengsel. I O. Lysaker og T. E. Fredwall (Red.), Verdier 
i konflikt: Etikk i et mangfoldig samfunn (s. 73-100). Oslo: Cappelen Damm Akademisk. https://doi. 
org/10.23865/noasp.95.ch4. 

Lisens: CC BY-NC 4.0. 

s. 211), og i 2000 overtok Kirkedepartementet ansvaret for prestetjenesten 
(Kirke, utdannings- og forskningsdepartementet, 1999, s. 279). Slik er 
det nå lokalbiblioteket som lønner bibliotekaren, prosten som er feng- 
selsprestens nærmeste overordnede (Tjenesteordning for fengselsprester, 
2016), og den kommunale helse- og omsorgstjenesten som har det faglige 
og administrative ansvaret for primærhelsetilbudet til de som er fengslet. 
Slik har de fengslede i større grad enn tidligere fått del i de velferdsgodene 
de har rett til (Fridhov & Langelid, 2017). Og slik er det blitt lagt opp til at 
en rekke profesjonelle, med ulike rolleforståelser, profesjonsidentitet og 
profesjonsetikk, skal møtes og samhandle. 

I dette kapitlet vil vi rette blikket mot én av disse importerte helsepro- 
fesjonene: sykepleiere i norske høysikkerhetsfengsel. Dette er en yrkes- 
gruppe som har en sentral rolle i fengselshverdagen, men som det hittil 
har vært skrevet lite om i en norsk kontekst." I 2018 var det i underkant av 
150 personer som arbeidet som sykepleiere i norske fengsel (Helsedirek- 
toratet, 2019). Vi har undersøkt hvordan seksten av disse reflekterer over 
og beskriver sykepleierrollen i fengsel, og hvordan de reflekterer over og 
beskriver samarbeidet med fengselsbetjenter og fengselsledelse. 

Samarbeidet mellom helsepersonell og de uniformerte fengselsansatte 
er lovpålagt (straffegjennomforingsloven $ 4), og lovgiver bruker da også 
modalverbet skal for å markere viktigheten og nødvendigheten av «en 
samordnet innsats for å dekke domfelte og innsattes behov». Selv om 
samarbeid og samordnet innsats dermed er noe de ulike etatene og de 
ulike profesjonelle er forpliktet til, er det nærliggende å anta at dette også 
kan fremkalle spenninger, for eksempel mellom kriminalomsorgens sik- 
kerhetsansvar og sykepleiernes ansvar for å gi helsefaglig oppfølging. For 
der sykepleiernes oppdrag legger opp til at det er hensynet til den enkelte 
pasient som skal tillegges størst betydning, gjør fengslenes ansvar for sik- 
kerheten at de ansatte også må ivareta andre hensyn enn de som gjelder 
de fengsledes individuelle behov. Og der sykepleierne har et profesjons- 
etisk ansvar for å lindre lidelse hos pasientene (Norsk sykepleierforbund, 


1 Se imidlertid Loos og Rustad (2006); Hårdnes (2007); Hean, Willumsen og Ødegård (2017); 
Horntvedt (2017). Se også rapportene — og da særlig omtalen av helsetjenestetilbudet - som er 
publisert etter at Sivilombudsmannens forebyggingsenhet fra 2014 har besøkt en rekke norske 
fengsler (Sivilombudsmannen, u.å.). 

2016), har lovgiver gitt fengslene i oppdrag å sørge for at de domfelte opp- 
lever straffen som et onde (NOU 2002: 4, 2002; Justis- og politideparte- 
mentet, 2004; Justiskomiteen, 2005). 

En slik konflikt mellom frihetsberøvelse og omsorg, sikkerhetshensyn 
og ivaretakelse av enkeltpersoners helse er da også uttrykt i styringsdoku- 
menter (Helsedirektoratet, 2016) og i fag- og forskningslitteraturen (Rua, 
2012; Giertsen & Rua, 2014; Fridhov & Langelid, 2017; Snertingdal, 2019). 
Fridhov og Langelid (2017, s. 260) karakteriserer for eksempel importmo- 
dellens utvikling i kriminalomsorgen som en vei fylt «av konflikter og 
spenning i et fra før spenningsfylt system»: «Etableringen medførte store 
administrative utfordringer, både for kriminalomsorgen og de impor- 
terte tjenestene. ... Hele veien lå spenningsfeltet kontroll/hjelp under. 
Aller mest merkbart ble dette når det gjaldt helsetjenester», skriver de 
(Fridhov & Langelid, 2017, s. 268). På liknende vis omtaler Snertingdal 
(2019, s. 79) spenningen mellom målsettingene til kriminalomsorgen og 
helse- og omsorgstjenestene som «grunnleggende», mens Helsedirektorat- 
et (2016, s. 8) påpeker at helsepersonell og fengselsansatte har «ulike opp- 
gaver overfor innsatte», at «tjenestene som ytes har ulike formål» og at de 
ansatte derfor må bruke «forskjellige virkemidler». Dette, skriver direk- 
toratet videre, fordrer gode samarbeidsrutiner, men byr også på reelle 
muligheter for at det kan «oppstå uenighet mellom kriminalomsorgen og 
helse- og omsorgstjenesten i fengsel om når, hvor og hvordan innsatte skal 
motta helse- og omsorgstjenester» (Helsedirektoratet, 2016, s. 17). 

Det er dette samarbeidet og slike potensielle konfliktområder vi ønsker 
å se nærmere på i det følgende. Vi spør: Hvordan beskriver sykepleiere 
rollen og arbeidshverdagen i et høysikkerhetsfengsel, og hvilke refleksjo- 
ner gjør de omkring samarbeidet med de fengselsansatte? 


Skranke mot lukkethet, invitasjon til konflikt? 


Da Christie (1970) skisserte sine refleksjoner omkring behovet for å 
importere velferdsstatlige tjenester og profesjoner inn i fengslene, var 
han tydelig opptatt av å åpne opp fengselssystemet for innsyn og kri- 
tiske blikk. Uenighet, konflikter og meningsbrytning fremsto ikke som 
noe utelukkende negativt og truende. Tvert om. Christie var opptatt av 

fordelene av organisasjonsformer som bidro til å åpne systemene, og han 
argumenterte for viktigheten av å demme opp for vanetenkning, tilpas- 
ninger og utvisking av kritikk - ikke minst innenfor strafferettskjedens 
institusjoner. 

I artikkelen «Modeller for fengselsorganisasjonen» drøfter Christie 
ulike måter å få profesjonelle hjelpere inn i fengselet på. Han etablerer 
to organisasjonstyper: selvforsyningsmodellen og import- og eksport- 
modellen. Den første av disse, altså selvforsyningsmodellen, lå tett opptil 
hvordan fengslene frem til da hadde vært organisert. Han beskriver det 
som et system hvor alle de nødvendige ressurser tas inn som en integrert 
del av det enkelte fengsel eller etaten som helhet. Leger og sykepleiere, 
lærere og prester ansettes av fengslene eller direktoratet (eller Fengsels- 
styret, som det het da artikkelen ble utgitt). Og på den måten trekkes 
disse profesjonene inn under fengselsvesenets administrasjon og orga- 
nisering. Én av ulempene med en slik organisasjonsmodell var imidler- 
tid at de profesjonelle kunne komme til å miste kontakten med sin egen 
yrkesgruppe og utviklingen innenfor faget, påpekte Christie. En annen 
ulempe var at hensynene til sikkerhet og bevoktning med stor sannsyn- 
lighet ville komme til å få forrang fremfor andre hensyn. Fengslene er fylt 
av en rekke ulike og til tider motstridende hensyn, men det er særlig én 
målsetting som dominerer: «Den innsatte skal være innsatt den tid som 
samfunnet har bestemt, og bevoktning og sikkerhet får derfor prioritet 
framfor alt annet» (Christie, 1970, s. 74). Slik vil legene, sykepleierne og 
lærerne med stor sannsynlighet tilpasse seg bevoktningsmålsettingen, og 
slik vil de «miste sin identitet og derved sin nytte», skriver han (Christie, 
1970, 8. 74). 

Som alternativ til selvforsyningsmodellen satte Christie derfor opp en 
import- og eksportmodell. I korthet gikk dette ut på at de offentlige etat- 
ene som ellers hadde ansvaret for tjenestene i samfunnet utenfor murene, 
også skulle ha ansvaret for dette i fengslene. De fengselsansatte skulle ta 
seg av sikkerhets- og bevoktningsarbeidet, og de skulle ha ansvaret for 
å legge til rette for at de importerte tjenestene kunne «komme til med 
det beste de har å by på» (Christie, 1970, s. 75). Alle de andre arbeidsopp- 
gavene, de som handlet om helse og utdanning, kultur og livssyn, skulle 
løftes ut av hendene til fengselsledelsen. Slik ville det ikke lenger være 

fengselsleger, men «vanlige leger» forankret i en «vanlig legepraksis» som 
skulle behandle syke. Og slik skulle det heller ikke være nødvendig med 
fengselsprester eller fengselssykepleiere, bare vanlige prester og sykeplei- 
ere som kunne utføre sine vanlige plikter og tjenester. Som Christie (1970, 
s. 75) poengterer: «Denne modellen åpner systemet ved å legge alle de 
andre funksjoner og funksjonærer utenfor fengslet. Den avskaffer dem 
ikke, men lar dem ha sin base, sin organisasjonsmessige tilknytning, 
utenfor.» 

Ifølge Christie kunne de importerte profesjonene dermed beholde kon- 
takten med den faglige utviklingen innen sine kjerneområder. En annen 
fordel var at profesjonelle hadde sin tilhørighet utenfor fengselssystemet 
og dermed kunne påvirke utviklingen og standarden i fengselstilbudet 
gjennom disse organisasjonene. En tredje styrke var at tradisjoner og 
vanetenkning ville bli utfordret: De profesjonelle som kom utenfra, «ble 
ikke vant til fengslene», påpekte han (Christie, 1970, s. 77). De ble i stedet 
«importert med nye øyne», med blikk som verken var blinde for de smer- 
tene som de fengslede opplevde under fengselsoppholdet, eller hadde ven- 
net seg til at varetektsinnsatte og domfelte skulle tilbys dårligere tjenester 
enn andre befolkningsgrupper — utenfor fengselsmurene. 

Siden de fengselsansatte etter denne modellen kun skulle ha ansvaret 
for bevoktningen og for å legge til rette for andre importerte tjenester, så 
Christie en klar fare i at arbeidsdagene deres kunne oppleves monotone 
og trøstesløse. En annen følge var at rekrutteringen til yrket kunne bli 
dårligere. Derfor foreslo han at fengselssystemet skulle legge opp til å bli 
en import- og eksportmodell. Dette kunne skje gjennom rotasjonsord- 
ninger innad i kriminalomsorgen, eller ved at det ble skapt ordninger 
som gjorde at de fengselsansatte etter en tid kunne gå til jobber innenfor 
skole, helse- eller sosialvesen. 

Import- og eksportmodellen, slik Christie presenterte den, posisjone- 
res som en viktig skranke mot vanetenkning og lukkethet. Den legger 
opp til at profesjonelle fra de velferdsstatlige tjenestene kommer inn med 
nye og skjerpede blikk. Den åpner opp lukkede systemer for blikk og per- 
spektiver utenfra. Den inviterer til en styrking av de profesjonelle hjel- 
pernes autonomi internt i fengselet, og den legger til rette for at de kan 
holde seg faglig oppdatert. Samtidig er det nærliggende å lese Christies 

tekst som et forsøk på å fa til mer meningsbrytning og uenighet mellom 
de som har arbeidshverdagen i fengslene. Poengtert sagt: Å importere tje- 
nester inn i fengslene kan også forstås som et forsøk på å frembringe mer 
mangfold og diskusjoner. 

Uenighet og konflikt kan i dette perspektivet, gjennom å artikule- 
res og synliggjøres, styrke kvaliteten på tilbudet som gis de fengslede. 
Visst kan konflikter skade mennesker og sosiale systemer, hevder han i 
en senere artikkel: «Konflikter kan drepe, men alt for lite konflikter kan 
lamme» (Christie, 1978, s. 248). Hvordan kritikk, konflikter og uenigheter 
håndteres, og hvordan de ulike partene involveres, blir dermed av stor 
betydning. 


Import- og eksportmodellen i nåtidens 
straffegjennomføring 


Ifølge Inger Marie Fridhov og Torfinn Langelid (2017) har Christies drøf- 
ting av ulike organisasjonsmodeller hatt stor betydning for politikkut- 
formingen og organiseringen av tjenestetilbudet til varetektsinnsatte og 
domfelte. «I dag gjelder importmodellen i norsk fengselsvesen», skri- 
ver de (Fridhov & Langelid, 2017, s. 259). Både skolen og helsetjenesten, 
prestetjenesten og bibliotekene er organisert etter importmodellens prin- 
sipper. Samtidig finnes det flere eksempler på en selvforsyningsmodell i 
organiseringen av de velferdsstatlige tjenestene i fengslene. Dette gjelder 
sosialkonsulentene (Fridhov & Langelid, 2017; Snertingdal, 2019), verks- 
betjentene (som blant annet arbeider med vedlikehold, opplæring og sys- 
selsetting av de fengslede) (Snertingdal, 2019), og livssynsmedarbeidere 
(som skal forebygge radikalisering i fengslene) (Fredwall, 2016). Alle disse 
er ansatt og lønnet av kriminalomsorgen. 

Det er nok likevel fengselsbetjentyrket som i dagens kriminalomsorg 
ligger lengst unna det organisasjonssystemet Christie så for seg da han skis- 
serte import- og eksportmodellen. For mens Christie avgrenset betjent- 
rollen tilå gjelde tilrettelegging for de importerte tjenestene og kontroll- og 
ordensansvar, består nåtidens betjenthverdag også av serviceoppgaver, 
relasjonsbyggende oppgaver, dokumentasjons- og rapporteringsopp- 
gaver, kunnskapsbasert påvirkningsarbeid og tilretteleggingsoppgaver 

(Fredwall, 2015, s. 39). En slik endring av betjentrollen har også betydning 
for samarbeidet med andre velferdsstatlige profesjoner innenfor fengsels- 
murene - og det er derfor vi bruker særlig plass på å omtale den her. I dag 
er samhandlingen, som allerede påpekt flere ganger, blitt en sentral del av 
fengselsansattes arbeidshverdag, og dette er regulert både i lovverk, ret- 
ningslinjer og veiledere. I straffegjennomføringsloven (2001, $ 4) heter det 
at «kriminalomsorgen skal gjennom samarbeid med andre offentlige eta- 
ter legge til rette for at domfelte og innsatte i varetekt får de tjenester som 
lovgivningen gir dem krav på». Og i retningslinjene til straffegjennomfø- 
ringsloven (2008, pkt. 4.1) vektlegges det at de fengslede, «med de begrens- 
ninger som følger av frihetsberøvelsen [har] samme rett til tjenester 
og tilbud og de samme forpliktelsene og ansvar som befolkningen for 
øvrig». I den nasjonale veilederen for helse- og omsorgstjenestene i fengs- 
lene tydeliggjør Helsedirektoratet (2016) videre både sentrale ansvarsfor- 
hold og særlige utfordringer i dette samarbeidet. Noen av områdene som 
har særlig relevans for tematikken i dette kapitlet, er disse: 


e Helsetjenesten er - i tråd med prinsippene i importmodellen — 
underlagt verken Justis- og beredskapsdepartementets eller fengsel- 
sledelsens instruksjonsmyndighet (Helsedirektoratet, 2016, s. 16). 
Det er hver enkelt kommune som avgjør hvor mange sykepleiere 
som skal være til stede, og hvor ofte legen skal være der. Og det er 
helsepersonellet som har den faglige kompetansen til å yte nødven- 
dig og forsvarlig helsehjelp. 

e Sykepleierne i fengselet forplikter seg til å «innfri pasientens ret- 
tigheter til nødvendige helse- og omsorgstjenester» (Helsedirektor- 
atet, 2016, s. 17). Dette medfører et krav og en forventning om at 
helse- og omsorgstjenesten i fengslene er likeverdig med helse- og 
omsorgstjenesten for den øvrige befolkningen (pasient- og bruker- 
rettighetsloven, 2001; Helsedirektoratet, 2016, s. 18). 

e Sykepleierne har, som alle andre som jobber i fengselet, også et 
ansvar for sikkerheten. Samarbeidet mellom fengselshelsetjenesten 
og kriminalomsorgen er bundet av en gjensidig forpliktelse om at 
jobben skal gjennomføres på en sikkerhetsmessig forsvarlig måte 
(Helsedirektoratet, 2016, s. 38). Selv om alle profesjonelle dermed har et 

ansvar for sikkerheten ien hoysikkerhetsavdeling (Kriminalomsorgens 
sentrale forvaltning, 2006), er det fengselsbetjentene som har som 
særskilt oppgave a sørge for sikkerheten til ansatte, fengslede og pårø- 
rende i fengselet - og ikke minst: som har et lovfestet mandat til om 
nødvendig å bruke fysisk makt for å ivareta sikkerheten og forhin- 
dre rømning (Fredwall, 2015). Dette er ikke en del av sykepleiernes 
oppgaver. 

Kriminalomsorgens forpliktelse til samarbeid innebærer at syke- 
pleierne i fengselet kan stille krav til hvordan de fengselsansatte 
møter og samhandler med dem. De skal oppleve å bli møtt med 
respekt for de arbeidsoppgavene de er satt til å utføre, og for de rol- 
lene de har fått. Og fengselet skal legge til rette for at de fengsledes 
«helsetilstand kan ivaretas» (Helsedirektoratet, 2016, s. 16). Dette 
er også i tråd med kriminalomsorgens yrkesetiske retningslinjer, 
der det vektlegges at de fengselsansatte «har plikt til å samarbeide», 
at de skal «vise respekt for andre faggrupper og deres kompetanse 
og arbeid», og at de skal «være imøtekommende og vise vilje til 
engasjement og samarbeid» i kontakten med samarbeidspartnerne 
(Justis- og politidepartementet, 2005, s. 7-8; se også Fredwall, 2019). 
De ansatte i kriminalomsorgen har ikke anledning til å instru- 
ere sykepleierne. Veilederen er imidlertid tydelig på at det er kri- 
minalomsorgen som «har avgjørelsesmyndighet og vedtaksrett 
i fengselet etter straffegjennomføringslovens bestemmelser» 
(Helsedirektoratet, 2016, s. 17). En fengselslege som mener at en 
domfelt eller varetektsinnsatt ikke får forsvarlig helsehjelp som følge 
av fengselsledelsens avgjørelse, kan melde dette til Fylkesmannen. 
Fylkesmannen kan i sin tur si seg enig i fengselslegens vurdering, 
men fengselet behøver ikke å følge denne avgjørelsen så lenge det 
regionale kriminalomsorgskontoret støtter fengselet. Regionkontor- 
ets avgjørelse er endelig, og det er ikke mulig å klage på vedtaket. 
Kort sagt: Kriminalomsorgen er herre og holder orden i eget hus. 
Helsepersonellet posisjoneres som inviterte profesjonelle gjester, 
og de må forholde seg til at det er kriminalomsorgen som har det 
siste ordet. I tråd med dette minner veilederen om hvor viktig det 
er at helsepersonellet forsøker å «etablere et godt og konstruktivt 

samarbeid med fengselets ledelse og andre ansatte i kriminalomsor- 
gen, slik at gode tiltak til beste for den innsatte, kan drøftes og sam- 
ordnes» (Helsedirektoratet, 2016, s. 17). 


På den måten tegnes det konturer av et komplekst og mangefasettert 
fengselslandskap, og det er inn i dette sosiale miljøet - bak låste dører 
og murer, innenfor piggtrådgjerder og i møte med strengt regulerte 
liv - at sykepleierne gar inn og har sin arbeidsplass i norske høysikker- 
hetsavdelinger. De er forpliktet på sin egen profesjons samfunnsmandat 
og yrkesetiske standarder, samtidig som de altså også skal samhandle 
med fengselsbetjentene, forholde seg til norsk straffegjennomføringsrett 
og møte fengselsansattes tradisjoner og profesjonsetikk. 


Kort om kontekst, materiale og metode 


Hvilke refleksjoner gjør så sykepleierne seg om dette samarbeidet? Og 
hvordan beskriver og reflekterer de over rollen og arbeidshverdagen i et 
høysikkerhetsfengsel? I en periode på ti måneder - mellom mars og desem- 
ber 2019 - intervjuet førsteforfatteren av dette kapitlet seksten sykepleiere 
i ni norske fengsel.” Tretten av disse var kvinner, tre av dem var menn, 
og de arbeidet alle på intervjutidspunktet i høysikkerhetsavdelinger. 
Dette er det nest høyeste sikkerhetsnivået i norsk kriminalomsorg, 
og det er her de aller fleste fengslede gjennomfører straffen eller vare- 
tektsoppholdet (Fredwall, 2015, s. 13-14; Kriminalomsorgsdirektoratet, 
2018). 

De som ble intervjuet, var på forhånd informert om prosjektet, og 
de hadde gitt skriftlig samtykke til å delta. Intervjuene varte som oftest 
mellom to og tre timer. De ble gjennomført individuelt, de aller fleste 
i helseavdelingen, på sykepleiernes kontor eller i et besøksrom i fengse- 
let, men noen ble også gjort utenfor fengselsportene: på kafé eller på det 
legevaktkontoret hvor de ellers jobbet. Vi la vekt på å intervjue sykeplei- 
ere i både små fengsel (under 40 fengslede personer), mellomstore fengsel 


2 Ett av intervjuene ble gjennomført sammen med Åsne Knutson de Presno (Universitetet i 
Agder), som også er med i forskningsprosjektet som denne studien springer ut av. 

(mellom 40 og 100 fengslede personer) og store fengsel (over 100 fengslede 
personer). Alle samtalene ble tatt opp digitalt og deretter transkribert. 

Norsk senter for forskningsdata (NSD, referansenr. 571313) har vur- 
dert at behandlingen av personopplysninger i prosjektet er i samsvar 
med personvernregelverket. Prosjektet er lagt frem for Kriminalom- 
sorgsdirektoratet og Regional etisk komité for medisinsk og helsefag- 
lig forskningsetikk (som begge vurderte at deres godkjenning ikke var 
nødvendig), og det er godkjent av Etisk komité ved Fakultet for helse- og 
idrettsvitenskap, Universitetet i Agder. 


Et skjebnefellesskap? 


I de seksten intervjuene med sykepleierne fant vi beskrivelser og reflek- 
sjoner som identifiserer et spenn i rolletolkninger og verdiprioriteringer. 
Sykepleierne tolker rollen ulikt. De prioriterer forskjellig, og de har ulike 
syn på hvordan samarbeidet med de fengselsansatte er eller bør være. 
Det finnes på den måten variasjoner og nyanser i hvordan de forstår 
ansvaret som sykepleiere i høysikkerhetsavdelinger. Ved å sammenligne 
dette datamaterialet med empirisk informerte analyser som førsteforfat- 
teren tidligere har gjort av fengselsbetjentrollen i norske høysikkerhets- 
avdelinger (Fredwall, 2015),? finner vi at spenninger og ulike oppfatninger 
ikke bare følger profesjonsrollen. Det oppstår også akser eller konflikt- 
linjer som går på tvers av rollene som sykepleier og fengselsbetjent i en 
høysikkerhetsavdeling. Samtidig finner vi et fellesskap i verdier, hold- 
ninger og tolkninger av hva som skal til for å gjøre en adekvat jobb i en 
norsk høysikkerhetsavdeling. Og det er disse fellestrekkene vi vil identi- 
fisere først. 

Alle sykepleierne vi intervjuet, var for det første opptatt av å støtte 
opp under fengslenes fremste oppgave: å sørge for at de som er fengslet, 


3 I denne studien undersøker Fredwall (2015) hvilke moralske idealer som kan identifiseres 
og fremstår som profesjonsetisk relevante i de beskrivelser som fem instanser - alle med en- 
ten en politisk, faglig, administrativ eller profesjonell tilknytning til kriminalomsorgen - gir 
av rollen som fengselsbetjent i høysikkerhetsavdelinger. Datamaterialet bygger på intervju- 
er med nitten fengselsbetjenter og alle (fem) medlemmene i Kriminalomsorgens aspirant- 
nemnd, samt innholdsanalyser av tre styringsdokumenter og én rekrutteringsbrosjyre til 
fengselsbetjentutdanningen. 

befinner seg på det stedet som det til enhver tid er bestemt at de skal 
være. Dette innebærer at ingen rømmer eller ulovlig unndrar seg straffen 
eller de ilagte sanksjonene. Datamaterialet vårt viser med tydelighet at 
sykepleierne artikulerer viktigheten av å være lojal mot denne siden av 
kriminalomsorgens samfunnsoppdrag. De er tydelig oppmerksomme på 
at de alltid skal låse dørene etter seg, at de aldri skal gi nøklene videre 
til de fengslede, at de aldri skal legge nøklene igjen på et bord, at de ikke 
skal ta med seg mobiltelefonen inn i fengselet, og at de alltid skal ha på 
seg sikkerhetsalarmen. Slik ser de seg selv også som en del av det statiske 
sikkerhetsarbeidet i høysikkerhetsfengselet, som handler om materielle 
tiltak som ringmurer, gitter og låste dører. 

Alle sykepleierne som ble intervjuet, var for det andre opptatt av at 
det er frihetsberøvelsen som er ondepåføringen i en fengselsstraff. I 
Norge har straffens kjerne (eller materielle definisjon) tradisjonelt vært 
formulert slik: «Straff er et onde som staten tilføyer en lovovertreder 
på grunn av lovovertredelsen, i den hensikt at han skal føle det som 
et onde» (Andenæs, 1962; se også Fredwall, 2017). Staten har dermed 
som intensjon at fengselsstraffen skal oppleves som et onde av de som 
gjennomfører den (Fredwall, 2015, 2017), men denne ondepåføringen 
knyttes ikke til innholdet i straffegjennomføringen (som at de fengs- 
lede skal oppleve ubehag gjennom dårlig mat, støy, harde senger eller 
kjefting). Slik følger sykepleierne i denne studien det som har vært et 
viktig prinsipp for norsk straffegjennomføring siden innføringen av 
fengselsloven i 1958: Det er frihetsberøvelsen og kun denne som skal 
være den bevisste tilføringen av et onde (Justis- og politidepartementet, 
1956). 

Det tredje fellestrekket vi fant, var at sykepleierne beskrev rollen sin 
som en vedvarende balansekunst mellom for lite og for mye: For å kunne 
gjøre en adekvat jobb som både fengselsbetjent og sykepleier i et høysik- 
kerhetsfengsel, bør de profesjonelle vise innlevelse i de fengsledes situa- 
sjon, men ikke så mye at det går på bekostning av sikkerheten i fengselet. 
De kan være personlige, men ikke på en slik måte at de fengslede kan 
bruke det mot dem senere. De bør være humørfylte, men ikke taktløse 
eller useriøse. De kan være tillitsfulle, men ikke naive, tolerante, men 
ikke grenseløse, vennlige, men ikke kameratslige. 

Sikkerhetsorientert og personorientert omsorg 


Disse oppfatningene av hva som skal til for å gjøre en adekvat jobb i et 
norsk høysikkerhetsfengsel, er noe som både sykepleierne vi har inter- 
vjuet og fengselsbetjentene i studien til Fredwall (2015) ser ut til å dele og 
ha felles. Men vi fant også ulikheter, noen spenninger og nyanser som får 
frem hvordan sykepleierne kombinerer slike felles kjennetegn med andre 
verdier, holdninger og tolkninger av profesjonsrollen i fengsel. Vi vil i det 
følgende kategorisere disse ulikhetene i to idealtypiske hovedposisjoner: 
«sykepleie som sikkerhetsorientert omsorg» og «sykepleie som person- 
orientert omsorg». 


Sykepleie som sikkerhetsorientert omsorg 

Innenfor et sikkerhetsorientert omsorgsperspektiv blir rollen som 
sykepleier først og fremst presentert og beskrevet som å være del av 
et fengselsteam. Lojaliteten til de uniformerte fengselsansatte frem- 
står som sterk, og både sykepleierrollen og avdelingshverdagen omtales 
gjennom et innenfrablikk: Sykepleierne ser seg selv som del av feng- 
selsorganisasjonen, selv om de uttrykker at de formelt sett er tilsatt i 
den kommunale helsetjenesten. Sykepleiere som har et sikkerhetsori- 
entert omsorgsperspektiv, vektlegger at de selv, betjentene og ledelsen 
har ulike oppgaver og ulike roller, men at de sammen utgjør ett lag med 
noen felles mål: at det er sikkert å være i fengselet, at de fengslede ivare- 
tas på en adekvat måte mens de er i avdelingen, og at de domfelte lever 
lovlydige liv etter løslatelsen. «Vi jobber med samme saken, på ulike 
felt, da», forteller én av sykepleierne om samarbeidet med fengselsbet- 
jentene og fengselsledelsen — og fortsetter: 


Vi er ulike yrkesgrupper, og vi har ulike funksjoner, men vi er veldig avhengig 
av hverandre i dette systemet. Først og fremst må vi tenke sikkerhet. Deretter 
må vi tenke på liv og helse. Og så må vi legge til rette for at de ikke skal komme 
inn igjen. ... Du kan ikke jobbe her hvis du ikke tenker sikkerhet først. ... Du 
er nødt til å skjønne hvor du jobber. Hvis du ikke gjør det, så har du ingenting 
her å gjøre. For alt handler om sikkerhet, egentlig. Vi har lov til først og fremst 


å tenke sikkerhet for de ansatte. (Sykepleier, mellomstort fengsel) 

Sikkerheten tildeles her stor betydning i beskrivelsene av sykepleierrol- 
len. Dette har minst to dimensjoner. For det første finner vi en artikulert 
forventning om at sykepleierne forsøker å unngå å utsette seg for farlige 
eller potensielt truende situasjoner. Henvisningene til at «alt handler om 
sikkerhet», eller at de «først og fremst» må tenke sikkerhet for de ansatte, 
er blant uttrykkene for dette. Det kan handle om hvor de plasserer seg 
i rommet når de snakker med fengslede som de ikke kjenner eller er 
utrygge på. Eller det kan innebære at de gir beskjed til fengselsbetjentene 
hvis de skal prate med noen på cella. 

En slik oppmerksomhet mot egen sikkerhet er noe alle sykepleierne 
vi snakket med, var opptatt av. Den får imidlertid en tilleggsdimensjon 
innenfor dette omsorgsperspektivet ved at den kobles til hvilken betyd- 
ning gode og tette relasjoner til fengselsbetjenter og fengselsledelse har for 
å bidra til ro og orden i fengselsavdelingen. Slike relasjoner handler om å 
jobbe tett på og sammen med fengselsbetjentene. Betjentene kan på den 
måten bli kjent med sykepleierne, sykepleierne kan bli kjent med dem, og 
gjennom denne samhandlingen blir det også lettere å holde hverandre 
orientert om hva som skjer i avdelingen - innenfor rammene av taushets- 
plikten. Sykepleiere med et sikkerhetsorientert omsorgsperspektiv kan 
for eksempel bruke uttrykk og beskrivelser som å være «et hele», som at de 
ikke er «sterkere enn det svakeste leddet», og som at «vi må jobbe sammen, 
både når det gjelder sikkerhet og liv og helse» når de snakker om viktig- 
heten av relasjoner i fengselsavdelingen. Eller de kan referere til at «sikker- 
heten blir på en helt annen måte, da. For vi snakker sammen. ... Det er 
noe med å skjønne hvor vi jobber. Jo mer vi har snakket sammen, jo min- 
dre risiko er det for utagering [blant de domfelte og varetektsinnsatte]». 

Innenfor dette omsorgsperspektivet legges det derfor vekt på å delta 
i de fellesarenaene som finnes i fengselet, og både fengselsbetjenter og 
fengselsledelsen beskrives som kollegaer: 


4  Helsepersonelloven $ 25 oppgir at taushetsbelagte opplysninger kan bli gitt til samarbeidende 
personell hvis det er nødvendig for å kunne gi forsvarlig helsehjelp, og så lenge pasienten ikke 
motsetter seg dette. Fengselsbetjenter regnes som «samarbeidende personell», og de far da sam- 
me taushetsplikt som sykepleierne. Helsedirektoratet (2016, s. 42) anbefaler at det så langt som 
mulig blir innhentet samtykke fra pasienten hvis «det er tvil om pasienten aksepterer at taushets- 
belagte opplysninger skal formidles til samarbeidende personell». 

Vi er et team her, jeg opplever dem som kollegaene mine, selv om vi ikke har 
samme arbeidsgiver. ... Her er vi sa inkludert at det bare er en fryd. Alle jule- 
bord, alle turer. Senest i dag har jeg avtalt at jeg skal ut for å spise med [en som 
er fengselsbetjent]. Sa vi er veldig inkludert. Vi er veldig gode pa a skjonne at 
vi trenger hverandre i dette systemet. De er flinke til a sette pris pa oss, og vi er 
flinke til å sette pris på dem. Det er noe av det som gjør at jeg føler meg veldig 
trygg her. Hvis jeg trykker på alarmen, så er de der. Og hvis jeg sier at «nå føler 
jeg meg utrygg», så er det aldri noen som sier nei eller betviler det jeg sier. Vi 
tar hverandre på alvor. Og hvis én [fengselsbetjent] ringer og sier «kan du være 
så snill og snakke med ham [en av de som er fengslet] før du går hjem», så gjør 
jeg det. For det har også med sikkerhet å gjøre: at hvis jeg snakker med ham 
før jeg går hjem og roer ham ned på det han tenker på, så slipper betjentene å 
gjøre det senere om kvelden. Det er vinn-vinn. Det å tenke at vi skal ta vare på 
hverandre og hjelpe hverandre for å skape ro og orden, det er viktig. (Sykepleier, 


mellomstort fengsel) 


Slik blir sikkerhet en svært viktig verdi innenfor dette perspektivet. 
Slik blir kraften i de gode relasjonene til de fengselsansatte løftet frem 
som noe som må prioriteres for å bidra til ro og orden i fengselsav- 
delingen. Og slik kan også enkeltmøter med de fengslede primært 
forankres i hensynet til det som gjerne omtales som «den dynamiske 
sikkerheten» i fengselet 3 Gjennom å prate med de fengslede, lytte til 
dem og gi adekvat helsehjelp skapes bedre sosialt klima i fengselsav- 
delingen, sikkerheten øker, og det demper risikoen for uro og uorden i 
fengselet. Dette kan også sykepleiere med et personorientert omsorgs- 
perspektiv gjøre, men det vektlegges da mer som en sekundær virkning 
og er ikke like dominerende som innenfor det sikkerhetsorienterte 
omsorgsperspektivet. 

Et annet kjennetegn ved sykepleie som sikkerhetsorientert omsorg er 
at sykepleierne er opptatt av samfunnssikkerhet og endringer i de fengs- 
ledes liv. Blikket blir her rettet fremover: mot at de varetektsinnsatte og 
domfelte kan leve lovlydige liv etter løslatelsen. De fengsledes livsførsel og 


5 Begrepet «dynamisk sikkerhet» kom inn i det norske fengselsvokabularet i begynnelsen av 
1990-årene. Informert av Ian Dunbar, en tidligere britisk fengselsleder, ble samhandling, kom- 
munikasjon og kontroll vevd tett sammen i fengselet — og da først og fremst knyttet til fengsels- 
betjentenes arbeid. For mer om dette, se Fredwall (2015, s. 173-175). 

levekår tildeles en betydelig plass, og det er de profesjonelle som tar initi- 
ativ til og setter i gang arbeidet med de fengsledes rehabilitering. Troen på 
menneskelig endring blir dermed en sentral verdi for disse sykepleierne, 
og vekten legges på hvilken betydning en slik endringsprosess kan ha for 
fremtidig lovlydighet. 


Sykepleier: Jeg synes en god samtale er en samtale hvor jeg får den innsatte 
til å reflektere over eget liv. Og hvor han på en måte ser hva som 
er godt og galt i livet sitt. Hvis jeg får en følelse av at det har 
skjedd en endring hos ham da, så synes jeg det er bra. ... Min ut- 
fordring er å forstå at nå er han motivert, nå er det vits i å jobbe 
med ham. Jeg har brukt masse tid og krefter på folk som egentlig 
ikke er motiverte. ... 

Intervjuer: Og når du sier motivasjon, hva tenker du på da? 

Sykepleier: Motivasjon til endring, til å komme ut og leve et lovlydig liv 
som en god samfunnsborger. Det må jo være målet? Der du 
ikke begår kriminelle handlinger som er til skade for andre. 


Der du blir en samfunnsborger som bidrar og føler at du har en 


verdi. ... 
Intervjuer: Og din jobb inn i dette er å være en av de som påvirker til det? 
Sykepleier: Ja, jeg prøver å være en motivator for det gode liv. For tidligere 


har jeg vært veldig opptatt av den innsatte, og det er jeg fortsatt, 
men jeg er kanskje enda mer opptatt av de ute i samfunnet som 
skal beskyttes fra disse som gjør disse gale tingene. Og hvis vi 
kan endre dem her inne til å gjøre mindre galt ute, så er det vinn- 
vinn det også. ... Dette handler ikke bare om de innsatte. Det 
handler også om at de som lever ute i samfunnet skal være tryg- 
gest mulig. Vi skal ikke bare skape et godt liv for dem som sitter 
inne, men også for dem som er ute. Det handler om å beskytte 
samfunnet ute også. Jeg tenker mer og mer på dem ute i sam- 
funnet som skal bli beskyttet fra disse kriminelle. (Sykepleier, 


mellomstort fengsel) 


En slik tilnærming ligger tett opptil det Fredwall (2015) identifiserer som 
et «transformerende ideal» for arbeidet som fengselsbetjent. Dette idealet, 
som var ett av i alt fem idealer som ble identifisert, kjennetegnes nettopp 

av et fremtidsrettet perspektiv der onsket om a forandre de fengsledes 
livsforsel og levekar star sentralt, der de ansatte uttrykker et ansvar for 
å sette i gang en slik endringsprosess, og der lovlydighet er det primære 
siktemalet med endringen. Dette skal igjen bidra til et tryggere samfunn 
og bedre samfunnsbeskyttelse. 


Sykepleie som personorientert omsorg 

Innenfor et personorientert omsorgsperspektiv, som var det domine- 
rende perspektivet i datamaterialet vart, blir rollen som sykepleier forst 
og fremst presentert og beskrevet ut fra hensynet til den enkelte varetekts- 
innsattes og domfeltes livssituasjon i fengselet. Lojaliteten til de fengs- 
lede fremstar som sterk, og bade sykepleierrollen og avdelingshverdagen 
omtales gjennom et utenfrablikk: sykepleierne oppfatter seg forst og 
fremst som en importert tjeneste, tilsatt iden kommunale helsetjenesten. 
Sykepleierne vektlegger at de selv, betjentene og fengselsledelsen har ulike 
oppgaver og roller, og de er opptatt av at dette også kan innebære at de har 
ulike mål for arbeidet. «Fokuset er definitivt helse», kan de for eksempel 
si om rollen sin (sykepleier, stort fengsel). Eller de kan fortelle: 


Min rolle er jo ikke å sperre dem inne. Jeg slipper den biten der. Og selv om de 
er fratatt friheten og sånn, så har ikke jeg fokus på det med straff. Jobben min er 
ikke strafferelatert. Den er å ta vare på dem på en best mulig måte, mens de er 


her hos oss. (Sykepleier, lite fengsel) 
Lojaliteten min er jo hos pasienten. (Sykepleier, stort fengsel) 


Det er de innsatte — pasientene våre - som er i hovedfokus. Det er de vi skal 
bruke tiden vår på. ... Vi skal ta oss av dem. Vi skal serve de innsatte i fengsel 
med helsetjenester på lik linje med de som du og jeg får. ... Det er helt klart at 


lojaliteten min ligger hos de innsatte. (Sykepleier, mellomstort fengsel) 


Sykepleiere med et personorientert omsorgsperspektiv er tydelig orien- 
tert mot nåtiden. Idealet er å være et medmenneske med sykepleiefaglig 
kompetanse for personer i en vanskelig livssituasjon. De forteller at de er 
opptatt av de fengsledes ve og vel, her og nå under fengselsoppholdet, og 
de vektlegger at de domfelte og varetektsinnsatte skal ha det så godt som 

mulig innenfor rammene av varetektsoppholdet eller straffegjennomfø- 
ringen. «Det er jo én av hovedoppgavene våre: å få dem til å sone best 
mulig», sa for eksempel en av sykepleierne vi intervjuet. Begrunnelsene 
for en slik tilnærming er først og fremst forankret i hensynet til fengsle- 
des situasjon, akkurat her og nå. Slik plasserer de seg innenfor det som 
de siste tiårene er blitt en sentral posisjon i norske helsefelt: intensjonen 
om å tilpasse helse- og omsorgstjenester til den enkelte pasients eller 
brukers behov og relasjoner, verdier og historie (Briseid, 2019). Sykeplei- 
erne forsøker å motivere og gi de fengslede håp. Samtidig er de opptatt 
av konteksten de befinner seg i, og de setter, ifølge egne beskrivelser, 
grenser hvis det er nødvendig for fellesskapet eller de berørte parter. 
De er kort sagt grensesettende hvis de må, men omsorgsfulle og hjelp- 
somme så ofte som de kan. Uttrykk som «sensitiv omsorg», «betingel- 
sesløs parathet» eller «sørge med og bry oss om pasientene» brukes her 
om profesjonsrollen: 


Målet mitt er å rekke å få sett alle de innsatte i fengselet i løpet av dagen. Det 
har jeg som mål. ... Jeg prøver å få vekslet noen ord med dem. Det er noen som 
bare trenger å bli sett, og så kan det hjelpe litt på det ubehaget som de føler i 
kroppen også. ... Jeg banker på cellene til de innsatte. Jeg kan sette meg ned 
og ta en kopp kaffe med dem på kjøkkenet. Jeg kan gå ned i verkstedet hvor de 
jobber eller ta en tur oppom dagligstua. For da rekker jeg over så mange. Da 
kan jeg spørre: «Hvordan går det med deg i dag egentlig?», «Sover du godt etter 
at du fikk den pillen?», «Hvordan går det med moren din?» — hvis det var noen 
greier der. Det opplever jeg har en veldig, veldig god effekt på de innsatte, det at 
de føler seg sett. ... Hvis vi skal prate noe utdypende, liker mange å komme på 
kontoret. De tilbringer jo så mye tid på cella på grunn av innlåsing. Og jeg tror 
at når jeg går rundt [i fengselet], så blir den terskelen for å prate med meg ikke 
noe høy. Det er i hvert fall målet mitt: at det ikke skal være noen forskjell. Jeg er 
jo et helt vanlig menneske som de kan prate med det meste om. ... Det trenger 
jo ikke være sykdom vi snakker om. Vi kan snakke om helt hverdagslige ting. 
Noen ganger er det kanskje det de har mest behov for å prate om. Disse damene 
har mange ting som ikke bare handler direkte om helse, men som de har behov 
for å snakke med noen om - for å bli møtt, om ikke med forståelse, så i hvert fall 


med omsorg. (Sykepleier, lite fengsel) 

Her i fengselet møter jeg folk som kan være straffet for ting som kan være 
ganske så grusomme eller brutale eller hensynsløse. Nå er de i en situasjon 
hvor de sitter i fengsel, og der jeg opplever at deres avmakt er ganske stor. 
De har gått fra å være i full frihet til å være i begrensede omgivelser her. Da 
opplever jeg at vi kommer inn og hjelper folk med en betingelsesløs parathet. 
Jeg står ikke for rammene. Jeg har ikke definert rammene og har ikke ansvaret 
for det. Jeg har ansvaret for å gi hjelp innenfor de rammene som finnes. Og 
ofte vil det da være: «Hvordan kan jeg hjelpe deg med å mestre denne situa- 
sjonen her?» Og så selvfølgelig gi helsehjelp hvis det er noe vi kan gjøre med et 
sår eller en forbinding eller gjennom sovepiller eller andre piller. (Sykepleier, 


mellomstort fengsel) 


Det er vel så basic som Florence Nightingale og det hun presenterte som om- 
sorg. Omsorg kommer av det tyske ordet sorgen. Vi skal sørge med pasientene, 
vi skal bekymre oss for pasientene våre, vi skal bry oss om pasientene våre. A 
sørge med pasientene, det er å få en forståelse av den livssituasjonen de er i, den 
totaleksistensielle krisen de er i. For det å bli fengslet og det å være i fengsel er 
en krise for mange. Og så er jeg opptatt av omsorg i form av å bry oss. Vi skal 
sørge for at noe skjer med og rundt den innsatte og bekymre oss om eller for 
den innsatte. Hvis jeg har en reell faglig bekymring for at dette ikke skal gå så 
bra, så må jeg sørge for at den bekymringen, den magefølelsen, blir viderefor- 
midlet til kanskje en lege, fysioterapeut, tannlege eller psykolog. (Sykepleier, 


stort fengsel) 


Sykepleiere med et personorientert omsorgsperspektiv vektlegger på den 
måten både omsorg, ivaretakelse og autonomi. Det er enkeltmenneskers 
ve og vel - akkurat her, akkurat nå - som betones, et perspektiv som 
dermed ligger tett opptil det Fredwall (2015) har omtalt som et «medvan- 
drende ideal» for fengselsarbeidet. Et sentralt kjennetegn ved dette ide- 
alet er nettopp at de fengslede posisjoneres som medmennesker som de 
ansatte har et moralsk ansvar for. Et annet særpreg er at de fengslede skal 
ivaretas så godt som mulig innenfor rammene av varetektsoppholdet eller 
straffegjennomføringen, mens det for det tredje betones at de fengslede 
alltid er mer enn de gjerningene de har gjort. 

Et slikt perspektiv kan også komme til uttrykk når sykepleierne opp- 
lever at de ikke strekker til: at de ikke har nok tid til pasientkontakt, at 

det er for få ansatte på jobb til for mange oppgaver, eller at det er for store 
avstander mellom helseavdelingen og der hvor de fengslede befinner seg. 
Flere av sykepleierne uttrykker frustrasjonen over dette: 


Jeg er litt skuffet. For da jeg begynte her, så husker jeg veldig godt at jeg syntes 
jeg hadde for lite pasientkontakt. Jeg kom fra en institusjon der mye av jobben 
var å være i miljøet og så trygge ved å være til stede eller ved å ha samtaler. Mens 
her er vi fysisk atskilt, og jeg har fremdeles mye, mye mindre pasientkontakt i 
dag enn det som jeg hadde på [den andre institusjonen]. Jeg har, med velsignel- 
se fra ledelsen, fått lov til å ha pasientsamtaler med enkelte [fengslede] som har 
behov for jevnlige samtaler. Det var det ingen tradisjon for da jeg begynte. Det 
er altfor stor avstand mellom helseavdelingen og avdelingene [der de fengslede 
befinner seg]. Fremdeles har jeg mye mindre pasientkontakt enn jeg hadde på 
[den andre institusjonen]. Arbeidsdagen vår er så fylt opp med dokumentasjon, 
henvendelser til andre institusjoner og ikke minst å legge medisindosetter. ... 
Det går fryktelig mye tid til ting som ikke er direkte pasientrelatert. (Sykepleier, 
stort fengsel) 


Jeg opplever at vi driver og slukker for mange branner og at det er det som 
gjennomgående preger arbeidshverdagen vår. Vi har jo noen innsatte her som 
henvender seg på somatisk grunnlag hele tiden. Én av de innsatte klagde over 
at huden hennes klødde. Vi så ingenting. Det var ikke noe somatisk feil. Så 
tenkte vi: «Okey, kom ned til oss, her sitter vi to [sykepleiere]. Få høre: Hvordan 
har du det egentlig her?» Og så kommer hele greia. Hvis vi hadde hatt litt mer 
ressurser, så hadde vi kunnet møte dette på en helt annen måte. Vi kunne avtalt 
jevnlige samtaler, for eksempel, og holdt litt i henne mens hun sitter her på 
varetekt. Varetekt gjør jo noe med folk. Det at du ikke vet hva, hvor, hvor lenge. 
Får jeg dom? Får jeg ikke dom? Vi mennesker tåler dårlig den usikkerheten som 
ligger i det. Og har du noe grums et eller annet sted på psyken, så blomstrer 
det, rett og slett. ... Men det sier seg selv at det er umulig å gi noe annet enn 
akkurat nødvendig helsehjelp når vi sitter med de ressursene vi har. (Sykepleier, 


mellomstort fengsel) 


Samtidig viser datamaterialet vårt hvordan flere av sykepleierne forsøker 
å kombinere det nåtidorienterte profesjonsidealet med et fremtidsper- 
spektiv for de fengsledes situasjon: mot hvordan de innsatte og domfelte 

skal fa det nar de en gang forlater fengselet. De profesjonelle i fengselet 


blir her samtalepartnere og ledsagere, men de er ogsa opptatt av at de 


fengslede selv ma onske a ta imot den hjelpen og tilretteleggingen de pro- 


fesjonelle tilbyr dem. Det er hensynet til den enkelte innsatte og domfelte 


som her tildeles verdi: at de fengslede skal fa en mulighet til 4 kunne leve 


gode liv, for seg selv og i relasjon til andre, for og etter loslatelsen. Dette 


ligger tett opptil det Fredwall (2015) har omtalt som et «veiledende ideal» 


for fengselsansatte. Interaksjonen med og omsorgen for de fengslede ses 


forst og fremst som betydningsfullt her og na, men den tildeles ogsa en 


klar sekundær betydning ved at den kan påvirke livet til de fengslede 


etter løslatelsen — i en eller annen positiv forstand: 

Jeg vet jo om flere innsatte som drar rett ut for å ruse seg igjen. Så kan man ten- 
ke at det hjalp ikke noen ting. Vel, kan hende hjalp det noe likevel. Kan hende 
har man startet et eller annet inni dem, tanken om at «selv om jeg havnet på 
ruskjøret igjen, så er det håp for meg også». Det er i hvert fall målet mitt - og 
jeg tror det er det for betjentene her også: at man kanskje kan utgjøre en liten 
forskjell som gjør at man kan få ta fatt på livet igjen. ... Det er jo et håp. Og 
ingen kan ta fra dem det håpet. Det er der uansett. Det kan man holde fast på 
hele tiden. ... Jeg husker jeg lærte om tro og håp. Håp er liksom enda dypere. 
Det er nesten essensen i mennesketilværelsen. Man kan jo ha håp om mange 
forskjellige ting. Håp kan jo være individuelt. Håpet er for noen kanskje å få 
barnet tilbake, bli rusfri, få seg en jobb, møte den og den igjen. Og det å hjelpe 
dem med å finne det håpet som er viktig i deres liv, hjelpe dem så de kan få livet 


på rett kjøl — ja... (Sykepleier, lite fengsel) 


Sykepleier: Nar jeg jobber med folk over tid, så jobber jeg også med de tre 
tidsaspektene fortid, nåtid og fremtid. Og vi snakker mye om 
hvordan du med fortiden din her og nå kan møte fremtiden. 

Intervjuer: Kan du gi et eksempel på det? 

Sykepleier: Dette her med skyld og skam, for eksempel, i forhold til det de 
har gjort. De har gjort en handling som ligger i fortiden, som har 
gjort at de har havnet i fengsel her og nå. De har kanskje ventet 
lenge på å komme inn til en lang dom. De har grudd seg for å 


komme inn. Da kan jeg hjelpe dem med å verbalisere: «Hvordan 

kan du leve med det du har gjort inn i fremtiden? Hvem tenker 
du at du er når du slipper ut?» Jeg opplever at mange innsatte har 
mange tanker om det. «Hvordan vil verden der ute forholde seg 
til meg når jeg slipper ut?» Og da snakker vi mye om det der med 
et system som dømmer deg til tre års fengsel, for eksempel. Da er 
man ferdig sonet. Så det prøver jeg også å ha med i samtalen, der 


hvor det kjennes naturlig. (Sykepleier, stort fengsel) 


De fleste sykepleierne i vårt datamateriale som har et personorientert 
perspektiv, beskriver en god relasjon til de fengselsansatte. De opplever 
at de har et velfungerende samarbeid med fengselsbetjentene og fengsels- 
ledelsen. Fengselsledelsen kan for eksempel spørre dem om generelle 
helsefaglige råd, samtidig som de ikke opplever forventninger til at de 
skal utfordre taushetsplikten. De kan snakke sammen om etiske utfor- 
dringer, samtidig som ledelsen ifølge sykepleierne er tydelig oppmerk- 
somme på sykepleiernes rolle som en importert og uavhengig tjeneste. 
Disse sykepleierne beskriver også samarbeidet med fengselsbetjentene 
som gjennomgående preget av respekt - både på det personlige plan og 
for hverandres roller og oppdrag. Og de forteller at de nå og da opplever 
å kunne påvirke de fengselsansatte når de skal ta avgjørelser som gjelder 
flytting av domfelte eller innsatte: 


Da jeg begynte i fengselet, var jeg spent på hvilke metodiske eller etiske kon- 
flikter som kunne oppstå når en sykepleier med et omsorgsperspektiv skulle 
arbeide sammen med fengselsfolk som har en vokterrolle. Og det har overras- 
ket meg: Hvor godt vi har arbeidet sammen! Det er veldig tilfredsstillende. Jeg 
tror det handler om en ledelsestydelighet fra toppen her. Hva er det vi legger 
vekt på? Jo, mennesker skal ses, de skal møtes med medmenneskelighet, det 
skal være et rehabiliteringsperspektiv, og vi skal hjelpe folk videre. (Sykepleier, 


mellomstort fengsel) 


Jeg opplever at vi har et veldig ålreit forhold til betjentene. Betjentene vet hvem 
vi er, og de vet hva vi kan og hva de kan forvente av oss. ... Og så opplever jeg 
at vi har et flott førstebetjentteam, som er veldig, veldig ålreit å ha i ryggen. Jeg 
opplever at de er veldig på. De er gode til å støtte oss, hjelpe oss til å ordne ting, 


og de er veldig rundt oss når det skjer noe. (Sykepleier, stort fengsel) 

Noen av sykepleierne er opptatt av å ha gode relasjoner til de fengsels- 
ansatte, for på den måten å kunne påvirke fengselet i det de oppfatter 
som en positiv retning. Én av disse sier hun ikke kan annet enn å for- 
holde seg til «hvordan fengselet fungerer»: «Jeg kan ikke få forandret 
på de systemene som er etablert, men jeg kan være med på å prege 
hvilke holdninger som er her.» Én av strategiene hun forteller at hun 
bruker, er forankret i nettopp det å ha gode relasjoner til de fengsels- 
ansatte. Ved å rose enkeltbetjenter i fellesarenaer kan hun både mar- 
kere hva hun mener er god opptreden, oppmuntre enkeltansatte til å 
fortsette med dette og bringe helsefaglig kunnskap videre til de andre 
som er til stede. Slik forsøker hun å påvirke gjennom å løfte opp det 
hun mener er klok opptreden i møte med de fengslede. Flere andre 
sykepleiere forteller om liknende strategier. En av sykepleierne beskrev 
dessuten hvordan hun i enkeltsituasjoner der hun var helsefaglig uenig 
i fengselsledelsens vedtak, orienterte om at hun ville journalføre sin 
egen vurdering. Dette var en klar strategi fra hennes side for å påvirke 
avgjørelsen: 


Jeg kan be om en fremstilling til legevakt, og så sier fengselslederen «nei, jeg har 
ikke folk». «Ja, det er greit, men da journalfører jeg det». Og så kommer det jo 
en betjent likevel! [ler litt]. Men jeg kan ikke si til lederen at «du skal!». For det 
er faktisk ikke mitt bord. Men jeg journalfører det, og da er det lederens ansvar. 
For det at de ikke har nok bemanning, er ikke god nok grunn til ikke å fremstil- 


le til legevakt. (Sykepleier, lite fengsel) 


Den samme sykepleieren omtaler ellers samarbeidet med både fengsels- 
betjenter og ledelse som «normalt godt og positivt». 

I ett av intervjuene kom det imidlertid frem en helt annen erfaring 
med samarbeid. Denne sykepleieren brukte mye av samtalen til å for- 
telle om det hun omtalte som både «kultursjokk» og «kulturkræsj» da 
hun begynte i fengselet. Dette handlet ifølge henne om både opptreden og 
holdninger: om hvordan de fengselsansatte snakket om og til de innsatte, 
om viktigheten av å følge de sosiale normene i fengselet og om «betjente- 
nes holdninger og væremåte, ikke bare mot innsatte, men mot oss sam- 
arbeidspartnere». Hennes opplevelse av dette, forteller hun, har hun sagt 
fra om - til både ledelsen og betjentene: 

Sykepleier: Jeg har fått så ørene har flagret både av fengselsleder og av andre på 
grunn av dette. ... De har sagt så mye stygt om meg, enkelte av be- 
tjentene som jeg har motsagt. Etter hvert har jeg jo funnet en måte å 
si ting på og være på og sno meg på i systemet som har gjort at jeg til 
slutt er godtatt — etter mange år. ... Før var jeg litt for kjapp til å svare 
at jeg var uenig. Jeg gjorde ting på min måte, det som jeg trodde og 
tenkte var best. Så jeg var nok litt mer «sånn!» før. Og jeg har nok 
endret min måte å være på. Jeg har ikke endret personlighet, men jeg 
har endret min måte å være på. Og derfor har jeg passet bedre inn. 

Intervjuer: Du må være strateg, høres det ut som. 

Sykepleier: Ja! Strategi, det er et nøkkelord. Det ligger ikke noen skumle hen- 
sikter bak det. Det er bare en måte å kunne klare å være i jobben på 


og passe inn. 


Ut fra de beskrivelsene denne sykepleieren gir, opptrådte hun i den første 
tiden annerledes enn de fengselsansatte ventet av henne. Hun konfron- 
terte og sa «klart ifra» til betjentene og ledelsen om opptreden hun mente 
ikke respekterte de fengslede i tilstrekkelig grad, og som hun var uenig 
i. Hun utfordret tradisjoner og væremåter i fengselskorridorene, og dette 
ble ifølge henne møtt med normativ regulering og sosial kontroll. Dette 
kunne gi seg utslag i at enkelte betjenter ikke snakket med henne på lang 
tid, eller at hun ikke ble invitert til sosiale tilstelninger i fengselet. «Jeg var 
ikke invitert på et julebord eller en sommerfest før det var gått fire år», 
sier hun blant annet. Samtidig forteller hun også om flere betjenter som «i 
utgangspunktet tenker likt» som henne. Dette er betjenter hun jobber godt 
sammen med, og som hun opplever å ha felles sentrale profesjonsetiske 
verdier og holdninger med. «De vil jeg ha med meg, de har flotte hold- 
ninger, gode verdier og personligheter som passer inn her. Men du kan jo 
ikke velge hvem som skal være på jobb sammen med deg, sant?» sier hun. 
På intervjutidspunktet forteller hun om en annen hverdag i fengselet. «Jeg 
er på godfot med kriminalomsorgen», sier hun nå — noe som ifølge henne 
først og fremst handler om at hun er blitt mer erfaren og mer strategisk 
i måten hun kommuniserer og opptrer på overfor de fengselsansatte for 
å ivareta de fengsledes helse på en sykepleierfaglig best mulig måte. «Nå 
kjenner jeg systemet såpass at jeg kan sno meg. ... Jeg føler jeg kjenner de 

[ansatte i fengselet] sa godt at til og med vi sma sykepleierne i avdelingen 
kan pavirke fengselslederen. Men slik var det ikke for.» 


Avslutning: fengselet som uenighetsfellesskap 


Det finnes bade likheter, nyanser og spenninger i de beskrivelsene som 
sykepleierne i vart datamateriale gir av egen rolletolkning og arbeids- 
hverdagen i norske høysikkerhetsfengsel. Ved å trekke veksler på tidligere 
forskning på fengselsbetjentrollen i Norge har vi i dette kapitlet identifi- 
sert noen fellesområder som både sykepleiere og fengselsbetjenter løfter 
frem som sentrale i arbeidshverdagen i fengsel. For å kunne gjøre en ade- 
kvat jobb, både som sykepleier og betjent, er man avhengig av en viss evne 
til å balansere. Ondepåføringen i straffen skal ikke knyttes til innholdet 
i straffegjennomføringen (ved at det blir de profesjonelles ansvar å gjøre 
livet til de fengslede så vanskelig eller vondt eller kjipt som mulig), og 
de må støtte opp under kriminalomsorgens ansvar for å sørge for at rett 
person er på rett sted til rett tid. 

Samtidig har vi identifisert spenninger og ulike oppfatninger i tolk- 
ningen av sykepleierrollen og av hva samarbeidet med kriminalom- 
sorgen innebærer. Ved igjen å sammenligne dette datamaterialet med 
empirisk informerte analyser av fengselsbetjentrollen har vi funnet at 
det oppstår akser eller potensielle konfliktlinjer, dels mellom sykeplei- 
erne og dels på tvers av rollene som sykepleier og fengselsbetjent, i en 
høysikkerhetsavdeling. 

Høysikkerhetsfengselet fremstår på den måten som et uenighetsfelles- 
skap, slik sosiolog Lars Laird Iversen (2014) har definert og beskrevet det. 
Et uenighetsfellesskap er kort gjengitt en gruppe mennesker som kan ha 
ulike meninger, og som er i en felles prosess for å løse et problem eller 
en utfordring. De befinner seg her i et skjebnefellesskap som er med på å 
forme en felles identitet, forskjellig «fra grupper som ikke er kastet inn i 
samme situasjon» (Iversen, 2014, s. 15). Det er disse felles kjennetegnene 
vi nettopp omtalte ovenfor, knyttet til balansekunst, forståelsen av fri- 
hetsberøvelsen som straffeondet og understøttelsen av kriminalomsor- 
gens vokteroppdrag. Et annet typisk aspekt ved et uenighetsfellesskap er 
at det oppstår akser for interne spenninger og uenighet, en posisjonering 

som skapes i samspillet med andre, og som etablerer ulike grupperinger. 
I dette kapitlet har vi identifisert to slike grupperinger, og vi har kategori- 
sert dem i hovedposisjonene «sykepleie som sikkerhetsorientert omsorg» 
og «sykepleie som personorientert omsorg». 

Innenfor det sikkerhetsorienterte omsorgsperspektivet posisjoneres 
sykepleierne som inviterte og assimilerte gjester som etter lengre opphold 
sammen med vertskapet har tatt opp i seg deres tradisjoner og styrende 
idealer, og som i størst mulig grad forsøker å opptre i henhold til disse. 
Perspektivet ligger tett opptil selvforsyningsmodellen slik Christie (1970) 
skisserte og drøftet den. Samtidig tar det opp i seg det som historisk sett har 
vært «fengselssystemets grunnvoll», som sosiolog Yngve Hammerlin kaller 
det: dels en sikkerhetsfokusert frihetsberøvende straffeideologi, og dels en 
rehabiliteringsideologi, som ikke minst er «grunnfestet i en målsetting om 
at fangen skal tilegne seg ferdigheter og handlekompetanse for å kunne leve 
et ikke-kriminelt og integrert liv etter soning» (Hammerlin, 2015, s. 131). 

Innenfor det personorienterte omsorgsperspektivet posisjoneres syke- 
pleierne som inviterte gjester som må forholde seg til vertskapets verdier og 
sosiale normer, men som samtidig opplever stor grad av frihet og selvsten- 
dighet. Perspektivet ligger tett opptil importmodellen slik Christie (1970) 
skisserte og drøftet den. Datamaterialet vårt synliggjør at sykepleierne som 
oftest kan bidra med kritikk og nyanseringer. De kan ta med seg sitt faglige 
blikk og tilnærmingsmåter utenfra, de gis rom til å fremføre sine syns- 
punkter, og de får anledning til å bruke sin helsefaglige og medmenneske- 
lige kompetanse til å fremme egne profesjonelle meninger. Samtidig har én 
av sykepleierne vi intervjuet, også sterke opplevelser av uformelle sanksjo- 
ner og utestenging. Av å måtte innordne seg de fengselsansattes rådende 
konvensjonelle og sosiale normer, og av å møte store utfordringer med 
tanke på å påvirke avdelingshverdagen, uttrykke uenighet og gi motstand 
til det hun opplever som respektløs opptreden overfor de som er fengslet. 

En måte å tolke dette på er at fengselet som konstruktivt uenighetsfel- 
lesskap kan bli utfordret hvis det er for stor avstand mellom sykepleiernes 
profesjonsetikk og de profesjonsmoralske idealer som er dominerende i 
det enkelte fengsel. Både den enkelte sykepleiers personlighet, erfaring 
og måte å kommunisere på spiller antakelig også inn, men det er like- 
vel mulig å se for seg hvordan et hierarkisk, sikkerhetsprioriterende og 

lydighetsorientert regime (Sorensen, 2017; Fredwall, 2019) kan komme 
i konflikt med enkeltsykepleieres opplevde ansvar for 4 gi omsorgsfull 
hjelp og ivareta den enkelte pasients behov for helhetlig omsorg. Slik det 
ogsa kan se ut som at tradisjonell personorientert sykepleieetikk (Norsk 
sykepleierforbund, 2016) har lettere for å finne gjenklang innenfor feng- 
sel som er dominert av medvandrende og veiledende profesjonsideal.* 

Fra paternalisme til medborgerskap: 
Noen omsorgsetiske dilemmaer 


Inger Marie Lid 
VID vitenskapelige hoyskole 


Innledning 


Sosial- og velferdstjenester skal stotte mulighetene til 4 leve et godt liv 
for personer som har behov for tjenester. Tjenesterelasjonen skal derfor 
fremme tjenestemottakers mulighet til selvbestemmelse og medbor- 
gerskap. Det er i dag en demokratisk rettighet og en menneskerett å 
kunne delta pa samfunnets ulike arenaer. FN-konvensjonen om ret- 
tighetene til personer med nedsatt funksjonsevne (CRPD) fremhever 
således at de som yter tjenester til personer med nedsatt funksjonsevne, 
skal være klar over at den som har behov for tjenester, er en person 
med rettigheter (Barne-, likestillings- og inkluderingsdepartementet, 
2013). 

Tjenesteyting i omsorgs- og velferdssektoren er frem til nyere tid blitt 
praktisert uten at personen som har bruk for tjenestene, er blitt involvert i 
utformingen av tjenestene. Kommunen fatter vedtak om hvilke tjenester en 
person skal få, basert på diagnose og funksjonsevne. Vernepleiere, sykeplei- 
ere, miljøarbeidere, helsefagarbeidere og ufaglærte sørger for at personen 
får de tjenester som vedkommende har krav på. Kommunen og tjenestey- 
teren bestemmer mest og har ofte siste ord i konkrete saker (Guddingsmo, 


Sitering av denne artikkelen: Lid, I. M. (2020). Fra paternalisme til medborgerskap: Noen omsorgsetiske 
dilemmaer. I O. Lysaker og T. E. Fredwall (Red.), Verdier i konflikt: Etikk i et mangfoldig samfunn (s. 101-119). 
Oslo: Cappelen Damm Akademisk. https://doi.org/10.23865/noasp.95.chs. 

2019). Denne maten a organisere tjenesterelasjonen pa har paternalistiske 
trekk og gir lite rom for selvbestemmelse (Tossebro, 2019; Lid, 2018a). 

Institusjonene for dem som da ble kalt andssvake, ble bygget ut i 
Norge i etterkrigstiden og ble lagt ned i 1980-arene. Bemanningen var 
lav de fleste steder, og det var fa ansatte med utdanning. Friheten til 
institusjonsbeboeren ble begrenset gjennom institusjonelle rammer som 
legge- og innetid, maltidsorganisering, klesdrakt (uniformering) og 
arbeidsplikt (Ericsson, 2000; Fjermeros, 1998; Lid, 2018a; Tøssebro, 2019). 
Institusjonene ga fa muligheter for individuell tilpasning, og levekarene 
til dem som bodde i institusjonene, var ofte darlige. I 1988 ble institu- 
sjonene for psykisk utviklingshemmede vedtatt nedlagt i det som ble 
kalt HVPU-reformen (Lid, 2018a). Kommunene overtok ansvaret for 
omsorgstjenestene, og malet var 4 oppna bedre levekar og mer individ- 
tilpassede tjenester innenfor rammen av bofellesskap med færre beboere 
(Hutchinson & Sandvin, 2016). 

Hverdagslivet for personer med kognitiv funksjonsnedsettelse som lever 
i bofellesskap, er tross dette fremdeles preget av liten grad av selvbestem- 
melse (Gjermestad et al., 2016). Begrunnelsene for mangel på selvbestem- 
melse handler om at personen som mottar tjenester, ikke vet sitt eget beste 
og derfor ikke kan ha selvbestemmelse, for eksempel når det gjelder kost- 
hold, bruk av penger og ønskede fritidsaktiviteter (Gjertsen et al., 2017). 
I dag legges det sterkere vekt på individuelle valg. Samtidig er det slik at 
utviklingshemmede ofte har begrenset mulighet til å ta omsorg for seg selv 
og ivareta egne interesser (Söderström & Tøssebro, 2011). Selvbestemmelse 
kan derfor føre til dårligere helse og livskvalitet for enkeltpersoner. 

Er selvbestemmelse en verdi i seg selv, og bør vi forstå det som en mennes- 
kerett å ha mulighet til å ta dårlige valg, eller er det tjenesteyterens oppgave å 
forsøke å påvirke personen til å ta best mulig valg? Selvbestemmelse handler 
om frihet, mens beskyttelse mot skade kan innebære en form for paterna- 
lisme. Her er det altså verdier som kan være vanskelige å forene i praksis — 
først verdien å kunne ta egne valg og dernest verdien å unngå skade. 

I dette kapitlet vil jeg presentere og drøfte dilemmaer innen tjenestey- 
ting knyttet til selvbestemmelse i hverdagslivet for voksne personer med 
kognitiv funksjonsnedsettelse. Først presenterer jeg perspektiv på selv- 
bestemmelse. Deretter utdyper jeg temaene selvbestemmelse og risiko 

for skade, som belyses ved hjelp av den amerikanske filosofen Martha C. 
Nussbaums teori om rettferdighet og i et profesjonsetisk perspektiv. I den 
avsluttende diskusjonen gir jeg et omsorgsetisk bidrag til utvikling av et 
felles språk som kan fremme selvbestemmelse og samtidig gi mulighet 
for å vurdere risiko som følger av økt selvbestemmelse. 


Å balansere mellom frihet og risiko for skade 


På FNs internasjonale dag for funksjonshemmede 3. desember 2018 holdt 
Camilla Hopen, sentralstyremedlem i Norsk forbund for utviklings- 
hemmede (NFU), et innlegg der hun fremhevet betydningen av selvbe- 
stemmelse innen bolig, jobb, kosthold og fritid (Hopen, 2018). Hopen 
argumenterte for at det for voksne er vanlig å bestemme selv, og at det på 
dette området er stor grad av forskjellsbehandling. Hun pekte også på at 
selvbestemmelse er noe som må læres, og at det må være lov å «gjøre litt 
dumme valg innimellom» (Hopen, 2018). Også forfatteren Marte Wexel- 
sen Goksøyr peker på viktigheten av å ta egne valg og betydningen av 
støtte i prosessen med å ta valg: «Det er jeg som skal ta avgjørelsene, men 
jeg kan trenge hjelp til å se hvilke valg jeg har» (Goksøyr, 2012, s. 44). 

Skal voksne personer med utviklingshemming, som mottar omsorgs- 
og velferdstjenester i eget hjem, ha anledning til å bestemme fritt når det 
gjelder fritid og intime relasjoner, eller sorterer dette inn under tjenestens 
ansvar? En forutsetning her er at personene trenger bistand også på friti- 
den. Begrunnelsen for at ansvar for valg på disse livsområdene bør være 
tjenestens ansvar, er at det som den enkelte velger å gjøre på fritiden, og 
hvilke personlige relasjoner man inngår i, har konsekvenser for perso- 
nens helse og livskvalitet, ikke minst på lang sikt. Den enkelte kan være 
sårbar og i risikosonen for å bli utnyttet av andre, for eksempel økono- 
misk eller seksuelt. 

Både Goksøyr og Hopen er voksne kvinner som har kognitiv funk- 
sjonsnedsettelse og erfaring med å kunne bestemme selv i egne liv. Der- 
for er det interessant at de begge understreker behovet for støtte og hjelp 
til å ta valg. For å kunne gi og motta støtte og hjelp til dette er det nød- 
vendig å ha et felles språk for deltakelse og medborgerskap. De som er 
ansatt i tjenestene, må ha ord og begreper som kan være hjelpsomme 

for a stotte selvbestemmelse og medborgerskap, og som kan bidra til 
å videreutvikle den enkeltes evne til å ta del i det som angår eget liv 
(Williams, 2011). 

Å være medborger og praktisere medborgerskap handler om å ta egne 
valg. Ikke alle valg en person tar, er «riktige valg». Vi velger kanskje feil 
utdanning og angrer. Vi velger å spise feil mat og går opp eller ned i vekt, 
vi velger å drikke alkohol, kanskje mer enn vi har godt av, og vi kan 
velge en kjærlighetspartner som ikke ivaretar oss godt. Alle personer 
som tar egne valg, tar noen ganger valg som vil kunne karakteriseres 
som «dårlige valg», for eksempel i et folkehelseperspektiv og i et livs- 
kvalitetsperspektiv. Dermed er det nødvendig å utvikle et språk for å 
snakke om valg og risiko. Når tjenesteytere skal vurdere å intervenere 
eller avstå fra å intervenere i valg personen tar, må de også vurdere i hvil- 
ken grad personen har kapasitet til å ivareta sitt eget beste (Seale, Nind & 
Simmons, 2013). 

Slike valg handler om selvbestemmelse, og synliggjør en potensiell 
verdikonflikt i profesjonell praksis. Denne konflikten går ut på hvorvidt 
vernepleiere og andre som yter tjenester i hverdagslivet i personers hjem, 
skal forholde seg passivt til de livsvalg tjenestebruker tar. Det er altså et 
dilemma mellom verdiene frihet og kontroll for å unngå risiko for fare 
eller skade. Den profesjonelle har innflytelse på, og dermed muligens 
ansvar for, tjenestemottakers frihet og konsekvensene av å ta feil eller 
dårlige valg. Borgerens frihet står opp mot velferdsstatens ansvar for å 
beskytte personen som mottar tjenester i dagliglivet, og som bor i eget 
hjem i et bofellesskap. 

Omsorgs- og velferdstjenester som ytes i bofellesskap støtter og mulig- 
gjør dagliglivets aktiviteter og samfunnsdeltakelse. Filosofen Hannah 
Arendt skjelner mellom tre former for menneskelig virksomhet, arbeid, 
produksjon og handling (Arendt, 1996). Arbeid er det som i velferdssta- 
ten kalles aktiviteter i dagliglivet, som å stå opp, spise, gå på toalettet og 
annen egenomsorg (Arendt, 1996). En stor del av innholdet i tjenestene 
handler om dagliglivets aktiviteter knyttet til det å stå opp, kle på seg, 
spise med videre, altså denne dimensjonen. Andre deler av tjenestene 
handler om deltakelse i arbeidslivet, som i Arendts konseptuelle skjel- 
nen kalles produksjon. Den tredje formen for menneskelig virksomhet, 

handling, dreier seg om å utvikle forestillinger om det gode liv og ta del 
i samfunnet ut fra egne forutsetninger. Å delta i handling i denne betyd- 
ningen fordrer at de som yter tjenester for personer med kognitiv funk- 
sjonsnedsettelse, kan initiere og ta del i dialog med tjenestemottakeren 
om planer og ønsker for livet. 

Noen personer med kognitiv funksjonsnedsettelse bor i bofellesskap 
med andre og mottar tjenester som støtter dagliglivets aktiviteter gjen- 
nom livets faser. Dermed er både ungdomstiden, voksenlivet og alder- 
dommen underlagt profesjonelle tjenesteyteres kontroll og ansvar. I 
denne type bofelleskap er det mange ansatte og dermed gode muligheter 
for å utøve kontroll med beboerne som er tjenestemottakere. En stor del 
av aktivitetene beboerne deltar i, er styrt av ansattes turnus (Guddingmo, 
2019). Administrative forhold begrenser dermed beboernes frihet og 
handlingsvalg. Samtidig tydeliggjør dette den formen for sårbarhet som 
erfares av personer som bor i offentlig finansierte botilbud med tjenester. 
Individtilpasning kan være vanskelig å forene med institusjonelle hen- 
syn, og beboerne får mindre selvbestemmelse enn det andre borgere i 
samfunnet har. 

Målet i dag er at alle skal oppleve medborgerskap. Mange personer med 
utviklingshemming erfarer begrenset selvbestemmelse sammenlignet 
med befolkningen for øvrig (Gjertsen et al., 2017). Ifølge likestillings- og 
diskrimineringsloven er tilgjengelighet og tilrettelegging forutsetninger 
for likestilling (Kulturdepartementet, 2018, $ 1). Når det gjelder selvbe- 
stemmelse, er måten tjenestene ytes på, og hva slags tjenester den enkelte 
har tilgang til, kanskje den viktigste formen for tilrettelegging. Hvis vi 
tar som utgangspunkt at den som har kognitiv funksjonsnedsettelse og 
mottar omsorgs- og velferdstjenester, skal oppleve å være likestilt, blir det 
viktig å vurdere tjenestene i lys av om disse fremmer menneskerettighe- 
ter og likestilling. 


Teoretiske perspektiver 


Det er konkrete utfordringer i spenningen mellom kontroll (paterna- 
lisme) og frihet (medborgerskap) sett fra det perspektiv at den enkelte 
skal ha mulighet til å utvikle en forståelse av et godt liv (Nussbaum, 2007). 

I majoritetsbefolkningen forekommer det relativt sjelden at verdier som 
a ha god helse og spise og leve sunt, utfordres. Imidlertid er det mulig a 
tenke seg at ikke alle deler slike verdier, og at en person kan ha onske om 
å spise maten vedkommende liker, i stedet for å spise den maten som vur- 
deres som sunn. Samtidig er det også mulig å tenke seg at samme person 
har større bevissthet om det som vurderes som et gode på kort sikt, enn 
det som er et gode på lang sikt. Støtte til å ta riktige beslutninger kan da 
handle om å belyse valgene med utgangspunkt i hva som er et gode på 
både kort og lang sikt. 

Martha C. Nussbaums teori om menneskers muligheter, rettferdig- 
hetsteorien «capabilities approach», tar som utgangspunkt at mennesket 
er kroppslig sårbart og har behov for omsorg (Nussbaum, 2007). Nuss- 
baum er særlig opptatt av rettferdighet for borgere med funksjonsned- 
settelse, og av samfunnets ansvar for å legge til rette for at alle borgerne 
kan utvikle sine muligheter på egne premisser. Omsorg blir dermed rele- 
vant for rettferdighet og kan ikke reduseres til noe som angår privatlivet. 
Nussbaum konkretiserer hvordan et samfunn som ønsker å være rett- 
ferdig, kan se ut, ved å foreslå en liste over hvilke mulighetsbetingelser 
den enkelte skal ha tilgang til. Kortfattet presentert ser listen slik ut: liv, 
kroppslig helse, kroppslig integritet, sanser, forestillingsevne og tenk- 
ning, følelser, praktisk fornuft, tilknytning, relasjon til andre arter, lek og 
å kunne ha innflytelse på sitt miljø (Nussbaum, 2007, s. 77-78; Fjørtoft, 
2010; Lid, 2018b). Denne listen kan forstås som en helhetlig tilnærming, 
og punktene er ikke en prioritert liste hvor noe er viktigere enn noe annet. 
Imidlertid er det første punktet — liv - en grunnleggende forutsetning for 
at resten av punktene på listen skal ha mening. 

Nussbaum hevder at de ti punktene samlet sett gir et bilde av hva et 
menneske skal kunne ha tilgang til for å kunne leve i samsvar med den 
verdigheten alle mennesker deler (Nussbaum, 2007). Jeg skal se nærmere 
på de to betingelsene som er mest relevante i denne sammenhengen - 
kroppslig helse og praktisk fornuft. Kroppslig helse omfatter tilgang 
til god mat som ikke ødelegger helsen. Hva vil det si å ha tilgang til 
god mat? I denne sammenhengen må både tilgang til kunnskap om hva 
som er god mat og tilgang til å kunne kjøpe og tilberede maten tas med. 
Personer som har kognitivfunksjonsnedsettelse, har ofte fått dårligere 

skolegang enn andre. Utdanningen stanser som regel etter grunnskole 
og videregående. I bofellesskap kan det være ulike praktiske ordninger 
knyttet til matlaging og måltider, men ofte er det for få ansatte til at den 
enkelte beboer kan få tilstrekkelig oppfølging til å lære egen matlaging. 
Dette til tross for at flere trekker frem nettopp matlaging som et område 
hvor man ønsker mer kunnskap (Chalackanova, Gjermestad & Lid, 2019; 
Tøssebro, 2019). 

Praktisk fornuft omfatter muligheten til å utvikle en forståelse av godt 
og ondt for en selv. Dette innebærer at en person med utviklingshem- 
ming som har behov for omsorgs- og velferdstjenester, skal ha mulighet 
til å utvikle en forståelse av livskvalitet og søke å oppnå slik livskvalitet. 
Et problem er imidlertid at vedkommende i liten grad har hatt mulighet 
til dette tidligere. Vedkommende har kanskje siden barndommen hatt 
behov for andres hjelp og har dermed i mindre grad hatt mulighet til å 
utvikle egen vilje. Nussbaum fremhever i sin teori at utdanning er viktig 
for å kunne lære å tenke og resonnere seg frem til hva som er godt og 
etterstrebelsesverdig. Når dette skal læres i tett relasjon til en tjenestey- 
ter, er det tidkrevende og krever stabilitet i relasjonen. Det å ha mulighet 
til å utvikle en forståelse av det gode, som man ønsker å realisere, og 
det uønskede, som man ønsker å unngå, er et grunnlag for å utvikle sitt 
eget perspektiv og sin egen stemme og dermed også for ytringsfrihet og 
demokratisk deltakelse. Dette er det som ifølge Arendt er å virke som 
menneske og kunne ta del gjennom tale og handling (Arendt, 1998). 


Selvbestemmelse og risiko 


Det å forstå personer som medborgere er uttrykk for en tilnærming til 
mennesker som, i samsvar med menneskerettighetene, anerkjenner hvert 
enkelt menneske som et individ med rettigheter og plikter. Dermed over- 
skrider medborgerskapet det politiske statsborgerskapet ved å forutsette 
muligheter for samfunnsdeltakelse som borger. Begrepet sier noe om 
menneskers status, ikke om deres kapasitet for medborgerskap. 

Personer med medfødt kognitiv funksjonsnedsettelse, som for eksem- 
pel utviklingshemming, har ofte problemer med å tilegne seg ny infor- 
masjon, noe som får betydning for mestring (Seale et al., 2013). Mulighet 

for å realisere statusen som medborger vil da avhenge av at omsorgs- og 
velferdstjenestene støtter deltakelse. Samtidig må subjektforståelsen 
inneholdt i ideen om medborgerskap, gjennomtenkes på ny fordi perso- 
nen som er medborger, ikke med nødvendighet er et autonomt subjekt i 
liberalistisk forstand. 

Menneskesynet som omsorgs- og velferdstjenestene bygger på, har stor 
betydning. Hvis for eksempel vernepleieren ser personen som har behov 
for tjenester, som likeverdig seg selv, er det lettere å forstå at vedkom- 
mende for eksempel skal kunne stemme ved valg og ha innflytelse på eget 
liv i hverdagen. Hvis man derimot ikke tror vedkommende kan ha mulig- 
het til å utvikle seg og leve et godt liv, er det risiko for at tjenesteyting for- 
stås som å gi et minstemål av hva en person trenger for å kunne leve, men 
uten tanke på at dette skal være et liv med livskvalitet — det vii vår kultur 
forstår som «et godt liv». Kognitiv funksjonsnedsettelse utfordrer ideen 
om medborgerskap fordi omsorgs- og velferdstjenester er en forutsetning 
for kunne ta del i samfunnet. 

Selvbestemmelse forstås kanskje best som et gradsbegrep og ikke som 
et «enten-eller». Mennesker har grader av selvbestemmelse og innfly- 
telse over eget liv. Medborgerskap handler om å ta egne valg og på den 
måten ha innflytelse over eget liv. Autonomi og selvbestemmelse viser til 
både et individs status og vedkommendes kapasitet. Filosofen Catriona 
Mackenzie nyanserer begrepet autonomi og skjelner mellom selvbestem- 
melse (self-determination), selvstyre (self-governance) og myndiggjøring 
(self-authorization) (Mackenzie, 2019). Hun hevder at selvbestemmelse 
ikke må forveksles med negativ frihet, altså det å ha «frihet fra», men 
også må handle om positiv frihet, altså frihet til det som muliggjør for 
den enkelte å trives og utvikle seg på egne premisser. 

Mackenzie argumenterer for at menneskets autonomi må forstås som 
relasjonell. Dette betyr at materielle, strukturelle og sosiale faktorer kan 
påvirke personers kapasitet for autonomi (Mackenzie, 2019, s. 146). Men, 
fremhever hun, det å forstå autonomi som relasjonell heller enn individu- 
ell, er ikke i strid med å hevde at menneskerettighetene er individbasert. 
Hun støtter derfor «normativ individualisme», som betyr at «the rights, 
welfare, dignity, freedom and autonomy of individuals matter and impose 
normative constraints on the claims of social groups or collectives» 

(Mackenzie, 2019, s. 146). At alle mennesker er like i verdighet og har visse 
friheter, har betydning for det organiserte samfunnet. 

Dette er viktig å fremheve nettopp fordi personer som tilhører sosi- 
ale grupper som ikke er blitt anerkjent som autonome, heller ikke har 
vært anerkjent som subjekter med verdighet, rettigheter og plikter 
(Mackenzie, 2019, s. 147). Mackenzie knytter her an til Nussbaums teori 
om grunnleggende menneskelige muligheter (Mackenzie, 2019, s. 148). 
Disse mulighetene ser hun som en konkretisering av betingelser for å 
kunne leve et godt, meningsfylt liv. Nussbaums teori om rettferdighet, 
som jeg presenterte kort på s. 106, gir Mackenzie mulighet til å konkre- 
tisere hva positiv frihet skal gi frihet til. Positiv frihet er da blant annet 
frihet til å utvikle en forståelse av det gode, til å knytte seg til andre og 
til å ha god kroppslig helse, inkludert seksuell helse. 

Både Hopen og Goksøyr fremhevet, som vi så, betydningen av god 
støtte for å kunne ta egne valg og for å forstå hvilke handlingsalternativer 
som er tilgjengelige. I dag finnes det færre handlingsalternativer for bor- 
gere med utviklingshemming enn for andre. Dermed er det også mindre 
rom for selvbestemmelse for disse borgerne. For eksempel er adgangen 
til å ta utdanning ut over grunn- og videregående skole svært begren- 
set. Det betyr at de færreste har mulighet til å utvikle seg og sine evner 
innenfor rammen av et utdanningssystem. Selvbestemmelse over økono- 
miske forhold er også svært begrenset for dem som er satt under verge- 
mål (Skarstad, 2019). Disse begrensningene er institusjonalisert i Norge, 
og de har utgangspunkt i hvilke roller vi i majoritetssamfunnet ser for 
oss at personer med kognitiv funksjonsnedsettelse kan inneha (Wolfens- 
berger, 2011). Når profesjonelle tjenesteytere skal vurdere hva hver enkelt 
person med utviklingshemming formår, er kanskje tjenesteyternes fore- 
stillinger preget av det handlingsrommet utviklingshemmede tilskrives i 
offentligheten. 

Alternativet blir da profesjonsetisk viktig. Når den profesjonelle tjenes- 
teyteren ser på seg selv og sitt faglige og profesjonelle ansvar som viktig 
for å fremme muligheter for selvbestemmelse, kan både måten tjenesten 
ytes på og tjenestens innhold preges av at den enkelte tjenestemottaker 
skal ha rom for å ta egne valg. I dette arbeidet er det mange utfordrin- 
ger, blant annet språklige. Personer som tilhører kategorien «person med 

kognitiv funksjonsnedsettelse», befinner seg stort sett alltid i en asym- 
metrisk maktposisjon som nærmest definerer deres identitet (Williams, 
2011, S. 37). De er vant til å bli fortalt hva de skal gjøre, og til å vente 
på bistand og oppfølging fra tjenesteytere, som de vet har mye å gjøre. 
Denne asymmetrien kan ha betydning for begge parter i relasjonen, slik 
at den profesjonelle overvurderer sitt ansvar — og tjenestemottakeren 
undervurderer sine forventninger - til hvilket handlingsrom vedkom- 
mende skal ha. 


Et språk som fremmer selvbestemmelse 


Vernepleiere og andre som yter omsorgs- og velferdstjenester, er viktige 
for at den som har behov for slike tjenester, skal oppleve å ha menneske- 
rettigheter på linje med andre (Skarstad, 2019; NOU 2016:17). Hvis tjenes- 
teyting skal støtte selvbestemmelse, må tjenesteyter og tjenestemottaker 
snakke sammen om tema som om selvbestemmelse og medborgerskap, 
frihet og risiko for fare og skade. Vurdering av risiko i konkrete situasjo- 
ner må språkliggjøres slik at kunnskap om risiko kan deles mellom dem 
dette angår (Seale et al., 2013). Slike samtaler kan foregå på talespråk, på 
tegnspråk, gjennom tegn til tale, med taktil kommunikasjon, ved bruk av 
symboler og piktogrammer eller på andre måter. Språkform er et prag- 
matisk valg som bestemmes i hver konkrete kontekst. 

Språk har forskjellig bruksområder. Filosofen Walter Benjamin hevdet 
at konteksten preger språket det er ett språk for jus, ett for musikk, ett for 
teknikk og så videre. Videre påpeker han det grunnleggende viktige i at 
mennesker uttrykker seg i språket (Benjamin, 1916/2019, s. 11). Omsorgs- og 
velferdstjenester ytes i en språklig kontekst. Tjenesteyterne bruker ofte et 
helsefaglig og institusjonelt språk og kaller for eksempel en person som har 
behov for tjenester, for en «bruker». Begrepet henviser til en «person som 
anmoder om eller mottar tjenester omfattet av helse- og omsorgstjeneste- 
loven som ikke er helsehjelp» (Helse- og omsorgsdepartementet, 2001, $ 1). 
Tjenestemottakerne lever og mottar tjenester i sin hverdag og livsverden, 
hvor de språklige praksiser er knyttet til eksistensielle og sosiale forhold. 

Ikke bare personen som bor i et bofellesskap, tingliggjøres gjennom 
språklige konstruksjoner som ordet «bruker». Den strukturelle makten i 

boligen, som de ansatte forvalter, refereres ikke til ved å omtale den enkelte 
ansatte som person med navn, men refereres i stedet til som «boligen» 
(Guddingsmo, 2019). Ordet «boligen» blir en benevnelse for den makten 
som utøves gjennom strukturer som ukeplaner og dagsplaner, og gjennom 
virkemidler som en felles bok for ansatte om beboerne og tjenestemot- 
takerne. Reglene lages av de ansatte. Beboerne har relativt liten grad av 
selvbestemmelse, blant annet fordi de har liten innsikt i egen livssituasjon 
(Guddingsmo, 2019). I institusjonsliknende boformer, som for eksempel 
bofellesskap, gis det lite rom for frihet og ansvar fordi den institusjonelle 
logikken som preger institusjonen, er sterk (Solvang & Lid, 2018). 

Den språklige avstanden mellom en person som mottar tjenester og 
en person som yter tjenester, kan derfor være stort. Derfor kan tjeneste- 
mottakere kanskje savne noen å snakke med om forhold som er viktige 
sett i et livsverdensperspektiv, mens tjenesteyter kan være opptatt av å 
snakke med tjenestemottaker om forhold som er relevante sett fra et 
tjenesteyterperspektiv, som for eksempel aktiviteter, adferd og trening. 
Sett i lys av Benjamins innsikt er tjenesteyterens språk velferdsstatlig, 
og tjenestemottakerens språk er eksistensielt og knyttet til forhold i 
hverdagslivet. 

Anerkjennelse av mennesker som likeverdige er ontologisk og kom- 
mer til uttrykk i sosiale relasjoner, som for eksempel tjenesteyting som 
sosial relasjon. Når mennesker tingliggjøres, er dette uttrykk for en man- 
glende anerkjennelse av den enkelte som en person med rettigheter og 
plikter (Strand, 2019, s. 20). Som vi så tidligere, kan Nussbaums teori om 
menneskers grunnleggende muligheter bidra til å gi innhold til samtaler 
om selvbestemmelse i hverdagslivet. Men for at en slik samtale skal være 
preget av respekt, må den bygge på en forståelse av tjenestemottaker som 
medborger og ikke som «bruker». 

Forutsatt at et demokratisk samfunn ikke graderer mennesker etter 
evner og muligheter til å bidra til samfunnets produksjon og forbruk, er 
alle mennesker å anse som likeverdige. Personer med kognitiv funksjons- 
nedsettelse er, i tråd med dette grunnleggende demokratiske verdisynet, 
mennesker med like rettigheter og plikter som andre borgere, og de skal 
anerkjennes som borgere. Derfor er det avgjørende at medborgerskap kan 
praktiseres språklig. 

Selvbestemmelse i hverdagen 


I hvilken grad den enkelte har mulighet til å være aktiv i hverdagslivet, 
har betydning for helse og trivsel (Cristiansen & Townsend, 2014). Derfor 
er retten til aktivitet som for eksempel studier, arbeid, fritidsaktiviteter, 
egenomsorg og omsorg for andre en grunnleggende menneskerett som 
Norge er forpliktet på, blant annet som part i CRPD (Magnus & Olsø, 
2019). Selvbestemmelse i hverdagslivet handler om bruk av penger og tid, 
valg av bosted og sosiale og intime relasjoner, valg av mat og holdning til 
rus. Vi kan tenke oss at ytterpunktene er henholdsvis paternalisme, hvor 
profesjonelle bestemmer alt for den enkelte for å redusere risikoen for 
skade til tilnærmet null, og full frihet, hvor personen med kognitiv funk- 
sjonsnedsettelse bestemmer alt alene, og hvor det kan være stor risiko 
for skade på kort eller lang sikt. Da er det stort rom for forhandling av 
selvbestemmelse og risiko mellom disse ytterpunktene. 

I tillegg til den enkelte personen, som har behov for tjenester i hverda- 
gen og tjenesteyterne, har også familie og foresatte noen ganger interesse 
i hvor stort rommet for selvbestemmelse skal være. For den voksne per- 
sonen kan foreldrenes vilje være til hinder for vedkommende persons 
mulighet for selvbestemmelse i eget liv (Hopen, 2018). Både Hopen og 
Goksøyr påpeker, som vi har sett, behov for å lære å ta egne valg. Dette er 
et godt utgangspunkt for en dialog om selvbestemmelse og medborger- 
skap. Begrepet «medborgerskap» er fremmed i dagligspråket i norsk kon- 
tekst. Ordet «bestemme» kan være bedre egnet, både knyttet til spørsmål 
om hvem som bestemmer og til selvbestemmelse (Gjertsen et al., 2017). 
Mange har erfaring med å bli bestemt over og søker etter muligheter for 


å kunne bestemme mer selv. 


Profesjonsetiske utfordringer 


Ifølge artikkel 4 i FN-konvensjonen om rettighetene til personer med 
nedsatt funksjonsevne skal statene fremme opplæring for fagfolk og per- 
sonale som arbeider med personer med nedsatt funksjonsevne, slik at de 
lettere kan sørge for bistand og tjenester som garanteres av konvensjonen 
(Barne-, likestillings- og inkluderingsdepartementet, 2013, artikkel 4). 

Dette er derfor også en profesjonsetisk utfordring for vernepleiere, sosial- 
arbeidere, barnevernspedagoger, lærere, sykepleiere og ergoterapeuter 
blant andre. Fellesorganisasjonen (FO) er fagforbundet for disse profe- 
sjonsgruppene. CRPD er inkludert i FOs yrkesetiske grunnlagsdokument 
(FO, 2019). Derfor er det viktig også å gjøre nettopp denne konvensjonen 
godt kjent blant myndigheter og tjenesteytere. 

En forståelse av selvbestemmelse som relasjonell og språklig praksis 
fordrer at personen som er tjenestemottaker, har en ansvarlig person å 
utvikle det relasjonelle selvet i samspill med. Her er det noen steder eta- 
blert såkalte mikrostyrer som samarbeider med tjenesteytere, eller hvor 
tjenesteytere kan inngå som en part i et mikrostyre. Modellen, som er 
under utvikling, går ut på at noen som kjenner denne personen godt, 
kan inngå i et samarbeid om selvbestemmelse, som en formalisert måte å 
ivareta rådføring på (Kvistum, 2018). 

Også ansatte i et bofellesskap kan inngå i slike samarbeid om selvbe- 
stemmelse. Sett i et profesjonsetisk perspektiv kan det være nyttig å gå 
praktisk og språklig til verks og øke bevisstheten om hvordan man som 
tjenesteyter snakker med den som har behov for tjenester. Dette gjelder 
i hverdagslivet generelt og i mer formelt avtalte samarbeid, som i beslut- 
ningsprosesser hvor ansatte gir støtte til å tenke igjennom og vurdere 
aspekter ved en situasjon, for eksempel for å forstå innholdet i et brev eller 
en tilbakemelding fra sjefen der man jobber. Selve kommunikasjonsfor- 
men, som handler om hvem som snakker når, om hvordan man veksler 
mellom å ta ordet, og om hvem som har mest innflytelse på samtalens 
tema og gjennomføring, kan fremme eller hemme selvbestemmelse 
(Williams, 2011). 

Det er en risiko for at et språklig og kulturelt skille mellom profesjons- 
utøverne, for eksempel vernepleiere og de som har behov for tjenester, 
fører til at det blir mindre samhandling og dermed også mindre kommu- 
nikasjon mellom dem. Kanskje er det slik at lag, organisasjoner, menig- 
heter, familie og venner ivaretar opplæring i deltakelse. Imidlertid er det 
i dag slik at de som bor i bofellesskap og mottar tjenester, deltar mindre 
i alle former for fritidsaktiviteter enn befolkningen for øvrig (Gjertsen 
et al., 2017). Også utdanningsnivået og arbeidsdeltakelsen er lavere enn 
for befolkningen for øvrig, og når man deltar i arbeidsliv, utdanning og 

fritidsaktiviteter, foregar dette ofte i form av segregerte og skjermede til- 
bud for hele gruppen (Gjertsen et al., 2017). Dermed har disse borgerne 
også dårligere tilgang til de arenaer hvor medborgerskap læres og prakti- 
seres, som for eksempel skole og fagforeninger. 

Denne situasjonen, som de siste årene er blitt dokumentert gjennom 
levekårstudier og forskningsprosjekter som preges av samarbeid med 
dem det angår, styrker den profesjonsetiske utfordringen (Gjertsen et al., 
2017). Medvirkning i forskning om levekår kan virke i retning av å oppnå 
mer frihet i eget liv (Melbøe, 2018). Profesjonsutøvere har en dobbel opp- 
gave; man skal ivareta både fellesskapets interesser og interessene til 
akkurat den personen og de menneskene man arbeider for. Flere pro- 
fesjonsetiske dilemmaer kan oppstå når vanskelige prioriteringer skal 
gjøres, for eksempel knyttet til budsjettering, innhold i arbeidsplaner og 
tid til aktiviteter. Samarbeid om medbestemmelse tar tid og krever nye 
måter å jobbe sammen på, som i større grad enn tidligere tar utgangs- 
punkt i ønsker og behov fra personen som bruker tjenestene. 


Omsorgsetiske overveielser 


Omsorgsetikk er etiske overveielser over utfordringer knyttet til det å yte 
omsorg for enkeltpersoner. Innenfor fagområdet tjenester for personer 
med utviklingshemming er selvbestemmelse en utfordring. Dette skyldes 
først at tjenestemottakerne er en gruppe personer som har hatt liten grad 
av selvbestemmelse på grunn av institusjonalisering. Dernest har tjenes- 
tene blitt organisert slik at de er blitt gitt innenfor rammen av større eller, 
som i vår tid, mindre institusjoner, hvor nettopp organisering av tjenes- 
tene er det viktigste regulerende prinsippet (Guddingsmo, 2019). Dette 
betyr at personen som mottar tjenester i sitt hjem og på sin fritid, har 
mindre handlingsrom enn de fleste andre borgerne. 

Hvis vi tenker oss en kvinne som bor i et bofellesskap, og som har en 
kjæreste som de ansatte mener utnytter henne og har dårlig innflytelse på 
henne, hvilken tilnærming bør de innta i denne situasjonen? Den dårlige 
innflytelsen handler om alkoholbruk og passivitet. Kvinnen og hennes 
kjæreste gjør ikke noen aktiviteter sammen, og kjæresten er oftest hos 
henne. De ansatte mistenker derfor at det er hun som finansierer hans 

alkoholforbruk med sin trygd. I denne situasjonen har kvinnen selvbe- 
stemmelse og kan velge sin egen partner. Nussbaums teori om grunn- 
leggende menneskelige muligheter vektlegger det å kunne utvikle en 
forståelse av hva det gode liv er for en selv. Det er mulig å tenke at det 
gode liv for denne kvinnen er å være sammen med sin partner. 

Sett fra tjenesteyternes og familiens perspektiv er det ønske om at kon- 
takten skal begrenses for å beskytte kvinnen mot å bli utnyttet, og der- 
med redusere risikoen for at dette forholdet skader henne på kort eller 
lang sikt. Denne situasjonen utgjør en omsorgsetisk utfordring fordi 
omsorgen skal ytes til beste for den som er i behov av omsorg, og samtidig 
unngå paternalisme. Her er det viktig å unngå ytterpunktene, som på den 
ene siden ville være å gi kvinnen full frihet og dermed risikere at hun selv 
får et problematisk forhold til alkohol og dårlig økonomi, og på den andre 
siden å nekte all kontakt mellom kvinnen og hennes partner, begrunnet 
med at skaderisikoen er for stor. 

Kvinnens selvbestemmelse kan styrkes ved at omsorgstjenestene tyde- 
lig omfatter omsorgen for hennes velbefinnende og derfor gir tid og rom 
for å samtale med henne om gode og dårlige sider ved det forholdet hun 
er i. Det er også mulig å samarbeide med fastlegen for å kommunisere 
kunnskap om risiko ved alkoholforbruk og inaktivitet. Gjennom en slik 
samtale kan kvinnen få mulighet til å ytre hva hun trenger støtte til, og 
hva som er viktig for henne i den relasjonen hun er en del av. Imidler- 
tid er dette samtaler om svært sensitive temaer som krever anerkjennelse 
og støtte for å kunne gjennomføres i praksis. Kroppsspråk og nonverbal 
kommunikasjon er en del av kommunikasjonen og fordrer også opp- 
merksomhet og evne til å lytte og forstå. 

Omsorgs- og velferdstjenester er ikke kontekstløse — de ytes i samarbeid 
og samhandling når det ikke dreier seg om tvangstiltak. Men hvis det er 
tegn på at kvinnen i eksemplet ovenfor ikke har fått mulighet til å utvikle 
et positivt selvbilde, kan dette være en grunn til at hun aksepterer å være 
i et forhold som ikke er godt for henne. Da kan det være viktig å bygge et 
positivt selvbilde, noe som kan gjøres ved å uttrykke positive forventnin- 
ger og interesse for å bistå henne i å få et godt liv. Gjennom kommuni- 
kasjon med omsorgsyteren om dette temaet kan kvinnen også bli bedre 
til å kommunisere sine ønsker og behov til partneren, noe som igjen kan 

påvirke denne relasjonen. Den som ikke er vant til å bli hørt, har ofte heller 
ikke trening i å finne frem til sitt perspektiv og si sin mening i en sak. 

Ser vi denne situasjonen i lys av Nussbaums bidrag, kan tjenesteyterne 
bidra til å støtte kvinnen i å utvikle et positivt selvbilde og forestillinger 
om hva som, for henne, vurderes som et godt liv. I neste omgang blir det 
så tjenesteyternes oppgave å samhandle med kvinnen, slik at de tjenes- 
tene hun trenger, ytes på måter som kan støtte hennes mulighet til å leve 
et godt liv på egne premisser. 

En omsorgspraksis som begrenses til dagliglivets aktiviteter, spesial- 
undervisning og arbeidstrening, er ikke tilstrekkelig for å oppnå mulig- 
het til å delta i sosiale og kulturelle praksiser sammen med andre. At 
selvbestemmelse ikke ligger fiks ferdig i mennesket som autonomt sub- 
jekt, men i stedet er noe som læres i prosesser preget av samhandling, er 
derfor en omsorgsetisk utfordring. Det er nødvendig å gjennomtenke på 
ny hva god omsorg er, når målet med tjenestene er at personen skal kunne 
leve et godt liv i tråd med egne ønsker og verdier. 


Avslutning 


Vergemålsordningen, som brukes for personer som antas ikke å ha 
mulighet for selvbestemmelse, krever samtykke og innebærer at perso- 
nen fratas sin selvbestemmelse. Der det ikke er mulig å få samtykke, kan 
vergemål opprettes uten at personen gir sitt samtykke (Skarstad, 2019). 
Ansvaret for eget liv reduseres for personen som er satt under vergemål, 
som mister frihet og i liten grad har ansvar for egne valg. Beslutnings- 
støtte er en ordning som er under utvikling, og som i en del tilfeller kan 
erstatte vergemål. Denne ordningen innebærer et samarbeid mellom per- 
sonen selv og nære personer som kjenner og kan bistå vedkommende i 
å fatte store og små beslutninger. Relasjonelle forståelser av selvbestem- 
melse kan gi en fruktbar ramme for å utvikle praksiser som både vektleg- 
ger selvbestemmelse og reduserer risiko for skade. 

Det kan være vanskelig for en profesjonsutøver å se et menneske handle 
på måter som kan være til skade eller fare for vedkommende. Samtidig 
kan den profesjonelle ha for lite tid til å prioritere å samtale med personen 
det gjelder, om vedkommendes egne ønsker, behov og interesser. Det er 

derfor nødvendig å utvikle og ta i bruk et felles språk om medborgerskap, 
forstått som selvbestemmelse i eget liv. 

Medborgerskap som styrende for tjenesteutvikling og tjenesteyting 
kan motvirke den tidligere nevnte tingliggjøringen som ligger i språket 
og praksisen som styrer omsorgstjenestene. Det gjelder for både personen 
med behov for tjenester og den profesjonelle tjenesteyteren, fordi relasjo- 
nen blir personlig ved å sette personen i sentrum og lytte til personens 
ønsker og planer. Samtidig gjør dette også tjenesteyteren mer sårbar i 
relasjonen, fordi vedkommende engasjerer seg i livet til tjenestemotta- 
keren gjennom samhandling og samtale. Her er samhandling et nøkkel- 
begrep. Det å handle sammen kan muliggjøre selvbestemmelse forstått 
relasjonelt. 

Mangel på selvbestemmelse for personer med utviklingshemming er 
et alvorlig problem både demokratisk sett og for den enkelte personen 
som er tjenestemottaker. Nettopp fordi disse borgerne ofte trenger tjenes- 
ter gjennom hele livet, er det en fare for at mangelen på selvbestemmelse 
begynner i barndommen og varer livet ut. Ingen forventer at disse bor- 
gerne skal delta, og de forventer det heller ikke selv. Derfor må selvbe- 
stemmelse gis økt prioritet og læres gjennom praksis. Nettopp av denne 
grunnen er selvbestemmelse viktig i profesjonsetikken. Men selvbestem- 
melse er ikke uten risiko for fare for å komme til skade eller ta dårlige 
valg. Hvis det er enighet om at selvbestemmelse er en demokratisk verdi, 
må denne verdien balanseres mot andre verdier, som for eksempel ivare- 
takelse og trygghet for den enkelte. 

Barnets beste: Barnevernets formal 
i spenning mellom individuelle og 
relasjonelle hensyn 


Solveig Botnen Eide 

Introduksjon 


Barnets beste er et sentralt prinsipp i barnevernets verdigrunnlag, et 
prinsipp som ligger tett opptil barnevernets mandat om å verne barn. 
Målgruppe er barn i utsatte posisjoner. Vi skal se at barnets beste er 
retningsgivende norm når enkeltbarns omsorgssituasjon og hverdagsliv 
skal vurderes, og for valg av tiltak. Vurderinger av hva som er rett og 
godt for barnevernets virksomhet, knyttes til om og i hvilken grad bar- 
nets beste fremmes. Slik har barnets beste formålets karakter og gir bar- 
net en prioritert posisjon i barnevernets virksomhet. Det er likevel ikke 
åpenbart hvordan barnets beste begrunnes og forstås. I så vel lovtekster 
med forberedende dokumenter som i faglitteratur finner vi forståelser 
av barnets beste har vært og er i endring. I saker fra Den europeiske 
menneskerettighetsdomstolen (EMD) mot norsk barnevern ser vi at det 
særlig er avveininger mellom barnets beste som individuelt hensyn og 
retten til respekt for familien som er et springende punkt (Søvig, 2020). 

Begreper og verdier er i bevegelse. Slike bevegelser og endringer 
er komplekse og verdikonflikter på ulike nivå er sentrale (Heggen & 


Sitering av denne artikkelen: Eide, S. B. (2020). Barnets beste: Barnevernets formål i spenning mellom indi- 
viduelle og relasjonelle hensyn. I O. Lysaker og T. E. Fredwall (Red.), Verdier i konflikt: Etikk i et mangfoldig 
samfunn (s. 121-139). Oslo: Cappelen Damm Akademisk. https://doi.org/10.23865/noasp.95.ch6. 

Engebretsen, 2009; Ask & Eide, 2018). Med det har jeg antydet at et dis- 
kurskritisk perspektiv med vekt pa idéanalyse (Bratberg, 2014; Bergstrom 
& Boréus, 2002) ligger til grunn for arbeidet. Det innebærer en fortol- 
kende tilnærming der jeg søker å forstå forestillingene om barnets beste i 
lys av norsk barnevern som anvendelsesområde. 

Kapitlets overordnede tema er sentrale verdikonflikter i barnevernets 
formål; barnets beste. Jeg vil undersøke dette temaet ved å gå veien om 
følgende spørsmål: 

Er barnets beste en legitim prioriteringsstandard? Hvordan kan sam- 
menhengen mellom barnets beste og barnets egne synspunkter forstås? 
Hvilken betydning har familiære relasjoner i forståelser av barnets beste? 
Hvordan kan konkretiseringen av barnets beste som omsorg forstås? 

Disse spørsmålene angir kapitlets oppbygging, men jeg vil begynne 
med å gi et riss av barnevernets historie med vekt på barnets beste i lov- 
giving og sentrale offentlige dokumenter. 


«Barnets beste» i barnevernet 


Vergerådsloven av 1896 er Norges første barnevernlov. Den trådte i kraft i 
år 1900 og ble avløst av lov om barnevern i 1953. Denne loven ble revidert 
og videreført inntil det i 1992 forelå ny lov; lov om barneverntjenester. I 
skrivende stund er et nytt lovforslag under arbeid. Prinsippet om barnets 
beste er også regulert gjennom Grunnloven ($ 104) og i internasjonale 
konvensjoner, herunder barnekonvensjonen (BK). 

Mye har endret seg i denne drøyt hundreårige historien, men like- 
vel finner vi felles trekk. Lovenes utgangspunkt er at samfunnet påtar 
seg et ansvar for barn og unge, et ansvar som begynner der foreldres 
innsats anses utilstrekkelig med den følge at barna utsettes for betyde- 
lig risiko (Lindboe, 2012). Barnevernets sentrale målgruppe er barn og 
unge som utsettes for omsorgssvikt og mishandling i sine hjem, men 
lovene regulerer også tiltak for mindreårige med risikofylt atferd, her- 
under straffbare handlinger. Tiltakene som settes i verk, skal verne og 
hjelpe disse barna. 

Selv om begrepet «barnets beste» ikke kommer i bruk i lovverket før 
i 1953, er den saken dette begrepet referer til, sentral i hele barnevernets 

historie, ogsa slik at det ligger implisitt i virksomhetenes benevnelser 
«vergerad» og «barnevern». A «verge» betyr 4 forsvare eller verne (de 
Caprona, 2013, s. 1099). Nar vi finner dette begrepet i det tidlige barne- 
vernet, tilkjennegis en intensjon om å verge barn og unge, en oppgave 
som vanligvis ligger til familien og foreldrene. Når foreldre på den tiden 
sviktet eller ikke var i stand til å ta hånd om og verne barnet, overtok 
vergerådet. De som skulle vernes av vergerådet, var barn som var forsømt 
av sine foreldre og det vi i dag betegner som atferdsproblemer, og som 
vergerådet kalte «vanvyrde» (Getz, 1892). 

Å «verge» ligger i innhold tett opptil å «verne», et begrep som fra 1953 
er brukt om denne virksomheten. Selv om forståelser av hva som er risi- 
kofaktorer for barn, og hva som er til barnets beste, har endret seg, lig- 
ger likevel følgende intensjon fast: Når barn utsettes for skade og alvorlig 
risiko ved at foreldrene ikke verner barnet, eller ved at foreldrene selv 
utsetter barnet for skade eller alvorlig risiko, skal myndighetene ved ver- 
gerådet (barnevernet) gripe inn for å verne og hjelpe barnet. 

Inndeling i målgrupper, de forsømte og de som ikke tilpasser seg sam- 
funnets normer, finner vi også i barnevernets videre historie. I gjeldende 
lovgiving finner vi egne paragrafer for dem som er utsatt for omsorgs- 
svikt, og for dem som har atferdsproblemer (barnevernloven, 1992). 
Barnets beste knyttes til oppfatninger av hva som er gode hjemmeforhold 
for barn og unge, men også til hva som kjennetegner det å være og bli et 
gagns menneske. Slik har barnevernet både en vernende og et oppdra- 
gende eller disiplinerende siktemål, noe som også innebærer at barnever- 
net langs flere dimensjoner speiler samfunnets normer (Ericsson, 1996) 
og sterke normative forutsetninger. 

I barnevernloven av 1992 har barnets beste formålets karakter. Det 


kommer til uttrykk slik: 


Ved anvendelse av bestemmelsene i dette kapitlet skal det legges avgjørende 


vekt på å finne tiltak som er til beste for barnet. (barnevernloven, 1992, $ 4-1) 


I samme lov konkretiseres barnets beste til stabil og god voksenkontakt 
og kontinuitet i omsorgen. Både biologiske foreldre og fosterforeldre 
kan bidra til dette. Det er likevel, slik det fremgår i lovens forarbeider, at 
biologisk familie anses å representere en særegen og prioritert form for 

stabilitet (Skivenes, 2002). Dette er en prioritering vi også ser i dommer 
fra EMD, der retten til familieliv først og fremst henviser til biologisk 
familie (Søvig, 2020). Med vekt på denne formen for familiær stabilitet 
kan barnets beste langt på vei forstås som ivaretakelse av det såkalte bio- 
logiske prinsippet. Spenningen mellom barnets beste og det biologiske 
prinsippet uttrykkes direkte i Ot.prp. nr. 69, men slik at barnets beste 
skal kunne trumfe det biologiske prinsippet. 


Når foreldrene ikke innehar ressurser til å skape forutsigbarhet og stabilitet for 
barnet, må det biologiske prinsipp vike for barnets beste. Der det er motsetninger 
mellom barnets behov og omsorg, og foreldrenes behov og ønsker, må barnets 


behov settes foran foreldrenes. (Barne- og likestillingsdepartementet, 2009, s. 6) 


Her ser vi en bevegelse som kan tyde på et mindre harmoniserende blikk 
mellom barnets beste og det biologiske prinsippet. Denne verdikonflikten 
preger forarbeider til ny barnevernlov. I NOU 2012: 5 foreslås det biologiske 
prinsippet erstattet med et prinsipp om utviklingsstøttende tilknytning 
(NOU 2012: 5, s. 81). Det innebærer at verdien av båndene til biologiske 
foreldre gjøres til et spørsmål om hvorvidt og i hvilken grad de vurde- 
res som støttende for barnets utvikling (Bunkholdt, 2013). Slik dempes 
en mulig verdikonflikt mellom barnets beste og det biologiske prinsippet 
samtidig som betydningen av de biologiske båndene i seg taper betydning. 
Dette følges imidlertid ikke opp i forslag til ny barnevernlov slik at det 
tas inn i lovteksten, men berøres av punkter til konkretisering av barnets 
beste. Vi finner følgende konkretiseringer (NOU 2016: 16, s. 271): 


- barnets egen identitet 

- barnets og foreldrenes bakgrunn 

- barnets synspunkt 

- barnets behov for å bevare familiemiljøet 
- barnets behov for omsorg og beskyttelse 
- barnets sårbarhet 

- barnets helse, utdanning og utvikling 


Dette er punkter som er hentet fra FNs barnekomité, generell kommen- 
tar nr. 14 (2013). Jorunn Gjedrem påpeker at dette kan oppfattes som en 
styrking og konkretisering av prinsippet om barnets beste (Gjedrem, 

2018, s. 65). Prinsippet har endret karakter fra ett forholdsvis åpent 
prinsipp til sju ulike konkretiseringer. Det er likevel slik at disse kon- 
kretiseringene er forholdsvis vage, også i den forstand at de både hver 
for seg og innbyrdes kan representere verdimessige spenninger. Med 
de rammene jeg har til rådighet, vil jeg ikke kunne gi en utdypende 
drøfting av hvert enkelt punkt, men likevel slik at sentrale momenter 
tas opp til drøfting. 

Den europeiske menneskerettighetskonvensjonen (EMK) har ikke en 
egen formulering om barnets beste, men sentrale menneskerettsjurister 
påpeker at praksis i Den europeiske menneskerettighetsdomstolen (EMD) 
i økende grad vektlegger nettopp dette prinsippet (Høstmælingen, 2012). 
I barnekonvensjonen artikkel 3 nr. 1 finner vi følgende formulering: 


Ved alle handlinger som berører barn, enten de foretas av offentlige eller private 
velferdsorganisasjoner, domstoler, administrative myndigheter eller lovgivende 
organer, skal barnets beste være et grunnleggende hensyn. (Barnekonvensjo- 


nen, 1989, art. 3) 


Ved grunnlovsendringen i 2014 tas flere menneskerettighetsprinsipper 
inni Grunnloven, herunder bestemmelsen om barnets beste: 


Ved handlinger og avgjørelser som berører barn, skal barnets beste være et 


grunnleggende hensyn. (Grunnloven, $ 104) 


Ved at barnets beste får status som formål og grunnleggende hensyn, får 
prinsippet karakter av å være grunn-norm og en verdi som skal optimali- 
seres. Det innebærer at beslutningene eller tiltakene skal ta utgangspunkt 
i barnet og dets beste og konsekvenser av beslutninger og tiltak skal vur- 
deres ut fra hensynet barnets beste. Prinsippets status styrkes ytterligere 
ved at det også har karakter av en avveiningsnorm. Det innebærer at i 
situasjoner der barnets beste er i konflikt med andre tungtveiende hen- 
syn, er det barnets beste som har forrang. 


Barnets beste som prioriteringsstandard 


I barnevernet rettes oppmerksomheten mot de vilkår barn lever under, 
og da med særlig henblikk på forhold i hjemmet. Det innebærer at flere 


125 


KAPITTEL 6 


personer vil veere berort av barnevernets tiltak, og en kan ikke legge til 
grunn at de som berøres av et tiltak, har sammenfallende interesser. Sagt 
på en annen måte: Det tiltaket som er til barnets beste, kan gå på bekost- 
ning av andres, for eksempel fars beste. I velferdstjenester legger en til 
grunn at tiltakene skal være til hjelp og til det beste for den som er mot- 
taker av hjelp, slik også i barnevernet. Her er det barnet som er hovedper- 
son, men det er likevel slik at de tiltak som iverksettes, kan berøre flere, 
noen ganger på svært inngripende måte, som når barnevernet overtar 
omsorgen for et barn og plasserer det i fosterhjem. Med det som utgangs- 
punkt kan en spørre hvilke grunner en har for at hensynet til barnet skal 
tilkjennes annen vekt enn for eksempel hensynet til mor. Er det, moralsk 
sett, legitimt å gi ett menneske forrang på bekostning av et annet? Når 
dette spørsmålet reises, slik Gundersen gjør i sin doktorgradsavhandling 
som omhandler barnets beste i barnevernet (2018), er det med utgangs- 
punkt i at alle mennesker har samme verd, en forståelse som er dypt for- 
ankret i moralsk og menneskerettslig tenkning. Dette like verdet har ikke 
annen begrunnelse enn at vi er mennesker — det er det som konstituerer 
vårt felles verd, og som kan utfordre forskjellsbehandling som innebærer 
at noens hensyn går på bekostning av andres. 

Selv om menneskenes felles verd ikke har annen begrunnelse enn at 
vi er mennesker, er det ulike dimensjoner ved dette som hver for seg 
kan karakteriseres som fellesmenneskelige, men som likevel er ulike 
med hensyn til hva som vektlegges. I filosofisk antropologi finner vi 
en betydelig vekt på det som forstås som menneskelige egenskaper og 
menneskelige trekk (Schnewind, 1999). Dette er egenskaper som er 
ulikt fordelt mennesker imellom, og som gjerne vil være mer uttalt hos 
voksne enn hos barn (Eide, 2001). Fremfor å vektlegge dette kan man, 
slik Kant-inspirerte Hans Skjervheim (1996) gjør, understreke at men- 
nesket er et subjekt - en deltaker som øver innflytelse med sin blotte 
eksistens. Det innebærer at mennesket ikke ene og alene kan gjøres til et 
middel for andre eller andres interesser, men mennesket må tilkjennes 
verdi og posisjon i seg selv. Så kan vi, slik Hannah Arendt gjør, si at det er 
det at vi alle er ulike, som konstituerer vårt felles verd, snarere enn at vi 
er like. Riktignok er det slik at vi alle er mennesker, men like fullt, hev- 
der Arendt, er det slik at hver og en av oss er unik — og kan identifiseres. 

I hennes tenkning er det dette som skal legges til grunn for vart like 
verd (Arendt, 1996). Vi skal tilkjennes samme verd fordi vi er mennesker, 
og det å være menneske innebærer å være sårbar. Denne sårbarheten er 
knyttet til våre livsvilkår som innebærer at livet ikke leves i isolasjon, 
men er innvevd i en rekke relasjoner. Det innebærer gjensidig, men ikke 
nødvendigvis symmetrisk avhengighet (Løgstrup, 1956). Slik er sårbar- 
heten et allment trekk ved det å være menneske, men den arter seg ulikt 
i ulike faser av livet og i ulike situasjoner, og den er særlig tydelig i livets 
begynnelse. 

Gundersen undersøker barnets beste i barnevernet, og da særlig 
knyttet til omsorg og fosterhjemstiltak. Han viser at barnets beste som 
prioriteringsstandard kan være på kollisjonskurs med sentrale momen- 
ter i vår tenkning om menneskeverdets ukrenkelighet og universalitet 
(Gundersen, 2018). Jeg vil gi Gundersen rett i at dette er et sentralt anlig- 
gende som kan utfordre barnets beste som prinsipp i barnevernet. En 
ensidig vektlegging av barnets beste slik at andre berørte parter ikke 
medregnes, kan innebære at viktige hensyn ikke tas med i betraktningen, 
og at andre i ytterste konsekvens får status som kun en faktor, et middel, 
i et regnestykke om hva som er til barnets beste. Jeg deler utgangspunktet 
i et felles menneskeverd og en innebygd rett til vern for alle, men vil legge 
til et sårbarhetskriterium og påpeke dets relevans når en drøfter barnets 
beste som prioriteringsstandard. 

Selv om utsagnet «kvinner og barn først» krever en omformulering 
med bakgrunn i ny innsikt i kjønnsbaserte relasjoner, er det egnet til å 
vise at det som oppfattes som sårbare grupper, påkaller — og jeg vil til- 
føye bør påkalle - en særlig moralsk oppmerksomhet. Barnevernet har i 
hovedsak definert barn som mennesker i aldersgruppen 0-18 år. Det er 
(selvsagt) et stort spenn i grad av sårbarhet og sårbarhetens karakter hos 
et spedbarn og en tenåring. I det følgende vil jeg peke på noen trekk ved 
barns sårbarhet. 

Barn har et kort liv bak seg, og det innebærer begrenset erfaringsbak- 
grunn. De kan i mindre grad enn voksne trekke veksler på egne erfa- 
ringer. Begrensninger i erfaring og kunnskap om samfunnet omkring, 
herunder egne rettigheter, gjør at barn anses som avhengige av sine for- 
eldre med tanke på både omsorg og ivaretakelse av rettigheter. Dette er 

foreldrenes sentrale ansvarsomrader, og det er sentrale vurderingstema 
i barnevernets arbeid. Er det i slike situasjoner legitimt a bruke bar- 
nets beste som prioriteringsstandard? Jeg vil hevde at det ikke bare er 
legitimt, men at det også - i moralsk henseende - er påkrevd. Barnet 
er avhengig av at noen tar hand om det - omsorgsmessig og for ivare- 
takelse av rettigheter. Når de som har denne oppgaven (foreldrene) av 
ulike grunner ikke ivaretar den, slik at det går på bekostning av barnets 
helse og utvikling, må foreldrenes interesser om nødvendig settes til side 
for å ivareta barnet. 

Prinsippet om barnets beste i barnevernet kan leses som barneverns- 
barnets beste. Men hva med andre barn som berøres av barnevernets til- 
tak, som når barns hjemmeforhold blir forandret og vanskelige følge av 
at det kommer et fosterbarn inn i hjemmet? Det er dette som er tema 
for Cecilie Revheims doktorgradsavhandling «Hva med oss andre som 
bor her?». Hun viser at når barnets beste ensidig forstås som fosterbarns 
beste, kan det gå på bekostning av andre barns beste — i denne sammen- 
hengen fosterforeldrenes egne barn (Revheim, 2019). 

Betegnelsen «beste» henleder oppmerksomheten mot hvem som skal 
eller bør prioriteres, men den kan forstås som en ideell standard - den 
beste. Det kan diskuteres om det er en relevant og realistisk standard 
når det offentlige ved barnevernet skal ivareta utsatte barn (Gundersen, 
2018). Når barnets beste har karakter av å være et formål og en optima- 
liseringsnorm, åpner det for en forståelse som innebærer at man skal ta 
de beslutninger som fremmer barnets beste. I diskusjonene i Danmark 
ser vi at begrepet «barnets tarv» gjerne brukes der vi i Norge gjerne bru- 
ker «barnets beste» (Egelund, 2006). Begrepet «tarv» er ikke fremmed i 
Norge, men det kan kanskje fortone seg noe gammelmodig. Ifølge Det 
Norske Akademisk ordbok har ordet norrøn opprinnelse og er beslektet 
med verbet «å turve». Det vil si at det å ivareta noens tarv er å sørge for 
det vedkommende trenger. I romanen Monolitten uttrykker Terje Stigen 
(1988) det slik: «Det som er rett eller galt, det var for [mor] et spørsmål om 
hva som tjente til familiens tarv». Anvendt i barnevernet: Det som er rett, 
er det som tjener barnets tarv. 

Barnets beste som prioriteringsstandard kan drøftes, slik jeg har 
gjort så langt, ved å vektlegge hensynet til den enkeltes beste og den 

enkeltes interesser, og da gjerne foreldrenes interesser og deres beste 
kontra barnet og barnets beste. Slik opplyses prioriteringshensynet 
individuelt. Med vektlegging av individuelle dimensjoner ved barnets 
beste fremstar barnet som et selvstendig subjekt med sine rettigheter, 
moralsk og rettslig. 


Barnets stemme 


Nar barnets beste aktualiseres, blir det også spørsmål om hvem som 
skal bestemme hva som er til det enkelte barns beste. Normalt er det 
foreldrene som ivaretar dette, og som involverer barnet i takt med dets 
utvikling og modenhet, men når barnets beste blir skadelidende under 
foreldrenes manglende ivaretakelse, kommer barnevernet inn. Barnets 
egen stemme har i økende grad vært vektlagt de siste tiårene, og bar- 
nevernloven ($ 6-3) bestemmer at barnet har rett til å bli hørt i egen 
barnevernssak. Dette kom inn i loven som følge av endringer etter 
inkorporering av barnekonvensjonen (Sandberg, 2008) og det styrkes 
ytterligere i forslag til barnevernlov (NOU 2016: 16). Det er likevel slik 
at det er barnevernet ved sine representanter i rettslige organer som har 
det avgjørende ordet. 

Når barnets beste konkretiseres som «barnets stemme», kan det forstås 
dithen at det i seg er til barnets beste at barnet får gi uttrykk for sine syns- 
punkter. Det innebærer at barnet tilkjennes den aktørstatusen enhver har 
i eget liv og i egen sak, ene og alene i kraft av å være menneske. Barnet 
tilkjennes den deltakerposisjonen som følger det å være menneske, for å 
uttrykke det med Skjervheim (1996). Forstått slik skal ethvert barn øve 
innflytelse, slik det gjør ved sin blotte eksistens, og slik det kan gjøre ved 
ulike grader av verbal medvirkning. 

Når barnets synspunkt nevnes under barnets beste, kan det også for- 
stås som en kilde til å finne barnets beste, forstått slik at når det mer 
overordnende prinsippet om barnet beste skal innholdsbestemmes og 
konkretiseres for den enkelte, er barnets egen stemme viktig. I barne- 
konvensjonens $ 12 omtales det som retten til å bli hørt og si sin mening. 
Dette prinsippet om barnets rett til å bli hørt kom inn i revisjonen av bar- 
nekonvensjonen i 1979. Et sentralt argument var at en ikke kunne avgjøre 

barnets beste uten å ha hørt barnets mening (Pedersen, 2020, s. 120). 
Retten til å uttale seg og bli hørt knyttes gjerne til medvirkning. Det vekt- 
legges i nyere barnevern (Schrøder, 2018; Slettebø & Seim 2007), og det 
kommer til uttrykk i konkrete metoder, kanskje tydeligst i familierådslag 
(Horverak, 2002). Det er likevel barnevernet og dets beslutningsorganer 
som til sjuende og sist tar stilling til hva som er det enkeltes barns beste 
når det kommer til valg av tiltak etter barnevernloven. 

Det barnet saken omhandler, skal selv delta i innholdsbestemmelse og 
konkretisering av sitt eget beste. Jeg har tidligere nevnt at det er en del av 
barnets sårbare posisjon at det har lite erfaring å trekke veksler på. Det 
innebærer at barnet også må kunne trekke veksler på den innsikt voksne 
mennesker har. Selv om dette er komplekse saker, vil de ofte omhandle 
barnets forhold i hjemmet og barnets forhold til sine egne foreldre. Den 
lojalitetskonflikten dette innebærer, kan være et argument mot å gi bar- 
net en for tydelig stemme i slike saker. 

I mitt doktorgradsarbeid «Prinsipper og levd liv» tar jeg utgangs- 
punkt i ordinære samtaler mellom barnevernsarbeidere og fosterbarn. 
Samtalene ble tatt opp på bånd og fulgt opp med intervjuer av de samta- 
lende hver for seg. Sekvenser som omhandlet barnets forhold til sin mor, 
ble i særlig grad gjenstand for undersøkelser. Barnets medvirkning, slik 
det kommer frem i dette arbeidet, var tydeligst når samtalen omhand- 
let konkrete forordninger, og svakest når det var selve relasjonen til 
mor - hva hun betydde for barnet. Når det gjelder forståelse av relasjo- 
nen mellom fosterbarnet og dets biologiske mor, viser sosialarbeidere 
en tendens til å forstå og tolke den på vegne av barnet. La oss gå veien 
om et eksempel: «Du kan være glad i både mamma og fostermor», sa 
sosialarbeideren. I det oppfølgende intervjuet ga barnet, en gutt på tolv 
år, utrykk for sine oppfatninger av sitt forhold til mor og fostermor, 
synspunkter som både kunne ha utfylt og nyansert sosialarbeiderens 
oppfatning, men han ble ikke spurt (Eide, 2007; Eide 2010). Sosialar- 
beiderens håndtering kan forstås som skjermende, i den forstand at det 
kunne tenkes at å be barnet om å uttrykke sin mening om dette, ville 
være sårt og vanskelig. Gutten viser på sin side, slik også andre infor- 
manter i dette arbeidet gjør, at han har synspunkter på dette som han 
er klar til å målbære. 

Nar barnets beste konkretiseres som barnets stemme, er det en tydelig 
vektlegging av barnet som selvstendig subjekt. Pa et mer overordnet niva 
uttrykker involvering av barnet at en tilkjenner barnet den aktorstatu- 
sen enhver har i egen sak, ene og alene i kraft av å være menneske. Nar 
det kommer til forståelser av barnet som kilde til innholdbestemmelse og 
konkretisering av hans eller hennes beste, vil det kunne reises spørsmål 
om hva en anser at barnet er i stand til å svare på. Slik sett kan det å svare 
for eller på vegne av barnet være begrunnet med at man anser barnet som 
ute av stand til å svare eller bidra til innsyn i det aktuelle temaet. Dette 
er en begrunnelse som langt på vei er sammenfallende med omsorgens 
begrunnelse. Den handler om å gjøre for den andre det som vedkom- 
mende selv ikke er i stand til. 

I det foregående har vi sett at en individuell forståelse av barnet og 
barnet beste utfordres av relasjonelle dimensjoner, men vekten har vært 
lagt på den individuelle dimensjonen. I det følgende er tilnærmingen 


omvendt. 


Barnets beste og relasjoner 


Spenningsforholdet mellom individuelle og relasjonelle dimensjoner 
kommer også til syne i barnevernets verdigrunnlag, der barnets beste 
forstås i sammenheng med andre prinsipper. Det inngår i et verditriangel 
som, i tillegg til barnets beste, består av det biologiske prinsipp" og lavest 
mulig inngrepsnivå (Skivenes, 2002; Eide, 2018). Selv om barnets beste 
er angitt som formål, er ikke forholdet mellom disse verdiene avklart, og 
vi skal se at de griper inn i hverandre, ikke bare i avveininger, men også 
i innhold. Dette er særlig tydelig der barnets beste innholdsbestemmes 
med henvisning til det biologiske prinsipp (Eide, 2018). Om barnets beste 
knyttes til barnets interesser, forstått som en interesse som ikke nødven- 
digvis er sammenfallende med foreldrenes, kan det fortone seg anner- 
ledes. Da kan vi se at disse prinsippene — det biologiske prinsippet og 


1 Det biologiske prinsipp innebærer at biologiske bånd mellom mennesker tilkjennes verdi. I 
barnevernet er det først og fremst snakk om slike bånd mellom barn og foreldre (Eide, 2016 
og 2018). 

barnets beste — kan trekke i hver sin retning. Er det da slik at det tredje 
prinsippet - det mildeste inngreps kriterium - først og fremst støtter opp 
under det biologiske prinsippet? Ethvert inngrep fra barnevernets side 
vil, om enn i ulik grad, utfordre det biologiske prinsippet. Det er likevel 
slik at jo mer alvorlig inngrepet blir, desto kraftigere utfordres det biolo- 
giske prinsippet. Slik sett kan vi si at det biologiske prinsipp og det laveste 
inngreps prinsipp ligger i samme vektskål. Når barnets beste legger sær- 
lig vekt på barnets interesser, vil det som overordnet prinsipp kunne være 
en motvekt til de to andre prinsippene. Slik ser vi at det det kan være 
en innebygd verdikonflikt mellom barnets beste og det biologiske prin- 
sipp, en konflikt som topper seg når det, med henvisning til et sterkt bio- 
logisk prinsipp, hevdes at barnevern står i fare for å bli foreldrevern på 
bekostning av barna (Eide, 2018). En svak vektlegging av det biologiske 
prinsippet, og med det den særegne betydningen relasjonen mellom barn 
og foreldre har, kan gå bekostning av sentrale eksistensielle verdier der 
tilhørighet — biologisk og sosial — overses. 

Vi skal se nærmere på hva det biologiske prinsippet innebærer. Det å 
være barn er å være noens barn. I biologisk henseende betyr det at det er 
en forbindelse mellom barnet og en mor og en far. I vergerådsdiskursen 
ble slike bånd tillagt negativ verdi ved at barnas problemer dels ble forstått 
som utslag av dårlig arv (Arctander & Dahlstrøm, 1932). Etter hvert som 
slektshygieniske forklaringsmodeller tapte terreng til fordel for modeller 
hentet fra moderne fagområder, som pedagogikk og psykologi, ser vi at 
problemforståelsen gradvis koples fra relasjonens biologiske dimensjon 
til dens sosiale og psykologiske dimensjoner (Eide, 2018). I forarbeidene 
til loven av 1992 er det biologiske prinsippet et sentralt tema. De biolo- 
giske båndene omtales som verdifulle med henvisning til hva de fører til, 
men de omtales også som verdifulle i seg selv. Det innebærer forståelse 
av biologiske bånd som bærere av goder for barnet, også når relasjonen 
mellom barn og foreldre har vist seg skadelig. Tilknytning og bånd anses 
som goder forbundet med de biologiske båndene (Skivenes, 2002; Eide, 
2007; Eide, 2016). I barnevernets nyere drøftinger av dette ser vi at begre- 
pene tilhørighet og utvikling knyttes særlig til utviklingspsykologiske 
perspektiver (NOU 2012: 15). I forarbeider til ny barnevernlov anføres tre 
andre argumenter for at utviklingsstøttende tilknytning blir en for smal 

angivelse av barnevernets verdigrunnlag. Psykologiske teorier har sjel- 
den den konsensus og bestandighet som kreves av rettslige prinsipper 
med normativt innhold, det ville kunne styrke psykologienes stilling i 
barnevernet pa en mate som kan utfordre rettsikkerheten, og det kan ga 
pa bekostning av andre relevante forhold (NOU 2016; 16, s. 52). Spesi- 
elt det siste punktet, «andre relevante forhold», apner opp for a sporre 
hva slags tema vi her snakker om. Er betydningen av biologiske band 
et tema som kan besvares med vitenskapelige metoder, her forstatt som 
psykologiske tester? Det er (selvsagt) psykologiske dimensjoner i dette, og 
også biologiske dimensjoner, som særlig gjør seg gjeldende med hensyn 
til kjennskap til egne gener. Kulturpsykolog Heidi Keller (2013) stiller seg 
kritisk til denne tilnærmingen, som særlig vektlegger tilknytningsteo- 
retiske perspektiver. Hun påpeker at tilnærmingen forutsetter og henter 
sine idealer fra typisk vestlige kjernefamilier. Jeg vil tilføye at det også er 
filosofiske og eksistensielle dimensjoner i dette, dimensjoner som handler 
om vår væren og forståelse av nære relasjoner. Oppfatninger av familier 
og hva som er best for barn, vil også være innvevd i kulturelt betingede 
forståelser (Kroken, 2018). 

I forslag til ny barnevernlov brukes, som i EMK ($8) og BK ($ 4), 
betegnelsene «familie» og «rett til respekt for familieliv». Ordet familie 
favner i dagens samfunn videre enn de familiebånd som konstitueres 
biologisk. Den tradisjonelle kjernefamilien er én av flere familieformer, 
herunder også fosterfamilie. Vedtaket fra norsk barnevern som dom- 
men er rettet mot i Strand Lobben saken, som jeg kommer tilbake til 
i neste avsnitt, skriver seg sju år tilbake i tid, og barnet den omhand- 
ler, var på vedtakstidspunkt elleve år. I mellomtiden hadde barnet 
bodd i foster- eller adopsjonshjem. Når professor Kristin Sandberg, en 
nestor i norsk barnevernrett, kommenterer denne dommen, peker hun 
på at barnet etter hvert må ha fått rett til familieliv i denne familien 
(Skiphamn, 2019). 

Spørsmålet om retten til respekt for familieliv aktualiseres i flere dom- 
mer mot norsk barnevern fra EMD, fire i løpet av høsten 2019. Én av disse, 
Strand Lobben, omhandlet tvangsadopsjon, og flere omhandlet samvær 
mellom barn og biologiske foreldre etter omsorgsovertakelse. Rammene 
jeg har til rådighet her tillater ikke en grundig drøfting av disse forholdsvis 

kompliserte sakene, men jeg vil trekke frem noen sider ved Strand Lobben 
som særlig er aktuell for dette kapitlet - og trekke veksler pa professor Karl 
Harald Søvigs ekspertkommentar til denne dommen. Denne saken ble før- 
ste gang behandlet i EMD i 2017. Her ble Norge frikjent for å ha krenket 
retten til respekt for familieliv, riktignok med dissens. Saken ble brakt inn 
for EMDs storkammer, og det er den kjennelsen som forelå i 2019, også 
denne med dissens. Til behandlingen av saken i storkammeret gir Søvig 
følgende kommentar: 


Storkammeret slo først fast at EMK art. 8 gir alle rett til respekt for sitt familieliv, 
og at hensynet til barnets beste her er av grunnleggende betydning. Likevel, på- 
pekte domstolen, vil også hensynet til familieenheten og familiens gjenforening 
stå sentralt. Staten er pliktig å muliggjøre familiegjenforening så snart som mu- 
lig. Dersom hensynet til barnets beste og hensynet til foreldrene kommer i kon- 
flikt, må staten foreta en avveining av disse, og da med særlig vekt på hensynet 
til barnets beste. Generelt er barnets beste å holde kontakten med sine biologis- 
ke foreldre, og bare under helt eksepsjonelle omstendigheter kan familiebånd 


brytes. (Søvig, 2020) 


Selv om begrepet «familie» i utgangspunktet er bredere enn «biologisk 
familie», synes det likevel å være slik at biologisk familie har en særlig 
prioritet. Dette kommer til syne i anvendelse av tilhørighetshensynet, 
der tilhørighet til biologisk familie synes å veie tyngre enn fosterfami- 
lie. Det biologiske prinsippets eksplisitte ivaretakelse av biologiske bånd 
suppleres med sosiale, kulturelle og religiøse dimensjoner og tilhørig- 
het til slike. Dette utfordrer den dikotomiseringen som ligger i et for 
sterkt individualistisk perspektiv uttrykt gjennom klare prioriterings- 
hensyn mellom familien på den ene siden og barnet på den andre siden. 
Dommen og dissensen i den, viser også at dette er et diskusjonstema. 
Om og ev i hvilken grad stemmegiving følger nasjoner og eller regio- 
ner, er et tema for videre undersøkelser. Kanskje er det slik at de som 
stemte for frifinning av det norske barnevernet er representanter fra 
land der vektlegging av individuelle dimensjoner ved barnets beste står 
sterkt? I denne sammenhengen er det viktigste poenget at barnets beste 
ikke bare er et spørsmål om det enkelte barn, men også om relasjonelle 
dimensjoner. 

Omsorg som konkretisering av barnets beste 


Vi har sett at omsorg og beskyttelse er en konkretisering av barnets beste, 
men også andre konkretiseringer av barnets beste kan ses som del av eller 
i sammenheng med dette fenomenet. Helse, utdanning og utvikling vil 
innebære ivaretakelse av omsorgen. Når sårbarhet nevnes som konkreti- 
sering av barnets beste, er det en rimelig tolkning at sårbarhet påkaller 
omsorg og beskyttelse. Slik blir omsorgens respons sårbarhet. Omsorg er 
et nøkkelbegrep i barnevernet. Den vurderes og overtas i tilfeller der det 
foreligger omsorgssvikt. Dette styrkes ved at retten til omsorg er nedfelt 
i barnekonvensjonens $ 3 nr. 2. Når omsorgen overtas, ivaretas barnet 
av andre enn sine foreldre, og da gjerne av fosterforeldre som utøver og 
ivaretar den daglige omsorgen for barnet. 

I barnevernets forståelse av omsorg synes det å ha vært en utvikling fra 
en konkret og dagligdags forståelse av fenomenet, som innbefatter sunn 
mat, gode klær og daglig oppfølging, til en gradvis og økende innflytelse 
fra psykologien, tydelig utrykt med begrepene «utviklingsstøtte» og «til- 
knytningskvalitet» (Andersen, 2014; Eide, 2019). Selv om omsorg er et 
sentralt barnevernfaglig begrep, har fenomenet i seg vært viet forholdsvis 
lite oppmerksomhet. 

Hva kjennetegner det fenomenet vi prøver å gripe med begrepet 
omsorg? Begrepet er satt sammen av «om» og «sorg» (de Caprona, 2013, 
s. 817). Sorg leder oppmerksomheten mot det å bry seg, om å sørge for — 
begreper som ligger nær det engelskspråklige «care». Fenomenet er 
intensjonalt i den forstand at det trekker oppmerksomheten mot den som 
trenger omsorg. Omsorgen er rettet mot sider ved livet som en ikke kan 
ivareta selv, og som derfor representerer sårbarhet. 

Sårbarheten kan konkretiseres og besvares, men dypest sett er den 
knyttet til våre livsvilkår — til det faktum at livet leves i relasjoner. Den 
vedvarer livet ut og kan konkretiseres på forskjellige måter i ulike situa- 
sjoner og relasjoner og i ulike livsfaser. Inspirert av den danske moral- 
filosofen Knud E. Løgstrup vil jeg si at omsorgen brytes, slik den etiske 
fordring gjør, gjennom ulike prismer av situasjoner og relasjoner (Løg- 
strup, 1956). Ut over dette vil jeg hevde at konkrete og spesifikke defini- 
sjoner kommer til kort i den forstand at de kun kan gripe fragmenter. 
I dette ligger en advarsel om ensidig å knytte omsorgens innhold til 

bestemte sarbarhetsuttrykk. Slik vil jeg primært bestemme omsorgen 
som et livsverdenfenomen. Som livsverdenfenomen korresponderer den 
med barnevernets saksfelt som handler om barns oppvekstvillkår og 
hverdagsliv med vekt på de nære relasjonene. Slik er fenomenet omsorg i 
barnevernet knyttet til livsverdenen i så vel innhold som kontekst. Det å 
yte omsorg handler om å delta i andres liv og samhandle med dem. Det er 
deltakelse og handlinger som går ut over det å gjøre eller si bestemte ting 
med ønske om et spesifikt resultat. Omsorgen sprenger seg ut av en instru- 
mentell logikk der en gjør noe med den andre i hensikt å oppnå et bestemt 
resultat. Omsorgens logikk er knyttet til handling snarere enn til produk- 
sjon, for å nytte Hannah Arendts ord (1996). Dette henger sammen med 
at omsorgen og de handlinger og holdninger som følger den, har en inter- 
subjektiv dimensjon. Slik er den, til forskjell fra produksjonen, løsrevet 
fra faste prosedyrer, statisk beregning og ensidig instrumentell tenkning. 
Omsorgens begrunnelse og uttrykk er først og fremst av moralsk karak- 
ter og et svar som dypest sett har en moralsk begrunnelse; vi skal yte og 
vise omsorg fordi den andre ikke er meg uvedkommende. Omsorgens 
forankring i vår livsverden og i det moralske domenet gir seg språklige 
uttrykk som rommer nærhet, intersubjektivitet og ansvar. Omsorgens 
språk uttrykker en moralsk bevissthet om involvering i andres liv og 
ivaretakelse av deres ve og vel — av andres beste - i denne sammenheng 
barnets beste. Gjennom konkretiseringen omsorg knyttes barnets beste 
til barnets hverdagsliv. Fenomenet er komplekst, og det må, slik Rikke 
Lassen og Elisabeth Gording Stang (2008, s. 131) påpeker, legges et bredt 
omsorgsbegrep til grunn. De nevner mentale, fysiske og materielle for- 
hold. Jeg vil tilføye kulturelle forhold og eksistensielle forståelser. 

Når omsorg fremheves i forbindelse med barnets beste, er det særlig 
med vekt på barnet som sårbart og avhengig. Barnets behov for voksnes 
omtanke, handling og involvering understrekes. Dette synet på barnet er 
utfordret ved en økende vekt på barnets aktørstatus og rettigheter (Stang, 
2007; Ofstad & Skar, 2009). Når både omsorg og barnets synspunkt er 
konkretiseringer av barnets beste (se side 124 i denne boken), tyder det 
på at barnet anses både som sårbart, i den forstand at det trenger voksne, 
samtidig som det anses som en selvstendig person som kan ta stilling til 


og gjøre rede for sin situasjon. 


136 


BARNETS BESTE 


Avslutning 


I dette kapitlet har jeg undersokt verdispenninger i barnets beste som 
formal for barnevernet. I dette finner jeg en overordnet spenning mellom 
individuelle og relasjonelle hensyn, eller sagt pa en annen mate; mellom 
det å se barnet som selvstendig eller som avhengig. Jeg har gått veien om 
fire spørsmål. De to første, som omhandler barnets beste som priorite- 
ringsstandard og barnets stemme, har særlig vekt på individuelle dimen- 
sjoner. De to påfølgende, som omhandler familie og omsorg, har særlig 
vekt på det relasjonelle. Det er likevel ikke slik at hensynene disse spen- 
ningene springer ut fra, kan skilles fra hverandre. Når barnets beste angir 
en moralsk sett legitim prioriteringsstandard, er det nær knyttet til bar- 
nets sårbarhet og dermed til barnets avhengighet. Når barnets stemme 
skal høres og være en kilde til forståelse av barnets beste, er det ikke slik 
at barnet kan være alene om dette. Kanskje er det ikke bare barn, men oss 
alle, som dypest sett trenger hverandre og hverandres innspill for å for- 
stå vårt eget beste? Om de relasjonelle dimensjonene og den sårbarheten 
omsorgen skal være svar på, ikke holdes i sjakk av at barnet også ses som 
et selvstendig individ, risikerer vi at barnet får status som et vedheng til 
familien eller som sine foreldres eiendom. Snarere enn å være dikotome 
er det snakk om dimensjoner som gjensidig må holde hverandre i sjakk. 
Hvor vippepunktet står, vil være avhengig av mange faktorer, ikke bare 
av det som oppfattes som rent faglig, men også av kulturelle dimensjoner 
og spørsmål av mer eksistensiell karakter. 

Bor Norge tillate polygame 
ekteskap? En verdikonflikt i et 
pluralistisk demokrati 


Paul Leer-Salvesen 
Universitetet i Agder 


Introduksjon 


I dette kapitlet vil jeg diskutere polygame ekteskap og drofte sporsmalet 
om Norge bor legalisere en samlivsform der tre eller flere personer lever 
sammen som gift. Temaet er sammensatt. Det har en individualetisk side 
som kan formuleres slik: Er det moralsk forsvarlig å inngå ekteskap med 
flere personer samtidig? Det har også en samfunnsetisk side: Bør det nor- 
ske samfunnet anerkjenne polygame ekteskap og institusjonalisere disse 
som sidestilt med monogame ekteskap? Endelig har spørsmålet en rekke 
juridiske sider. Det finnes forbud mot polygame ekteskap i straffeloven. 
Dessuten må ekteskapsloven, arveloven og flere andre lover endres om 
polygame ekteskap skal tillates. Til sist inneholder casen en mulighet til 
å diskutere forholdet mellom juss og etikk, to områder som saktens er 
intimt forbundet, men som likevel ikke er sammenfallende. Det finnes 
praksiser som av mange blir oppfattet som umoralske, men som likevel 
ikke er ulovlige. Og motsatt finnes det handlinger som ikke er lovlige, 
men som likevel kan bli funnet å være moralsk forsvarlige. Slik er denne 
artikkelen også et bidrag til diskusjonen om hvilke fenomener en bør 


Sitering av denne artikkelen: Leer-Salvesen, P. (2020). Bør Norge tillate polygame ekteskap? En verdikon- 
flikt i et pluralistisk demokrati. I O. Lysaker og T. E. Fredwall (Red.), Verdier i konflikt: Etikk i et mangfoldig 
samfunn (s. 141-158). Oslo: Cappelen Damm Akademisk. https://doi.org/10.23865/noasp.95.ch7. 

Lisens: CC BY-NC 4.0. 

bruke lovverket til å bekjempe eller forsvare, og hva som bør bli værende 
i den etiske diskursen uten at man blander inn jussen. 

Jeg vil først reflektere over noen viktige endringer i synet på samliv 
og ekteskap i Norge. Dernest vil jeg diskutere forholdet mellom juss og 
etikk på feltet. Polygamiet ble praktisert tidlig i Israels historie og prak- 
tiseres fortsatt i muslimske land. Det finnes stadig koblinger mellom 
religion og polygami som gjør at vi må vie dette temaet oppmerksom- 
het. Mot slutten drøfter jeg Martha C. Nussbaums posisjon, der hun 
hevder at staten ikke skal blande seg inn i voksne menneskers samliv 
når det etableres i frihet mellom voksne personer. Jeg tar stilling til dette 
spørsmålet normativt. 


Samlivsjuss i 1972, 1993 og 2009 


I Danske Lov fra 1683, som stort sett ble gjort til Norske Lov i 1687, heter 
det: «Hvilken Ægtemand eller Ægtekvinde, der indlader sig med en 
anden i Ægteskap, bør at miste sin hals» (Birkler, 2012, s. 27). Tøffere kan 
ikke lovreguleringen bli! 

Bigami innebærer at man har to ektefeller. Lovene om ekteskap og 
skilsmisse i vårt og de fleste andre land krever at første ekteskap skal være 
oppløst før man inngår et nytt, dette for å unngå bigami. Polygami betyr 
at man er gift med flere ektefeller på samme tid, noe som står i motset- 
ning til monogami, som bokstavelig talt betyr én ektefelle. Andre ord pa 
feltet er polygyni, der én mann har flere koner, og polyandri, der én kvinne 
er gift med flere menn (Birkler, 2012, s. 27). Det sistnevnte er imidlertid 
svært sjeldent. I de fleste kulturer vi kjenner til, som praktiserer poly- 
gami, er det én mann som har flere kvinner. 

I 1972 fjernet Stortinget to paragrafer fra straffeloven av 1902 som inne- 
bar strafferettslig regulering av voksne menneskers samliv. Den første 
var den såkalte konkubinatsparagrafen, som gjorde det straffbart «å dele 
bord og seng» uten å være gift. Den andre gjaldt forbudet mot seksuell 
omgang mellom menn (seksuell omgang mellom kvinner «fantes ikke»). 
Temaene hadde vært opp til debatt en rekke ganger helt siden 1950-årene. 
(Ragnhild Hennum i Brantsæter et al., 2001, s. 85). Men det var først i 
1972 argumentasjonen mot å bruke straffeloven for å hindre samboerskap 

og homoseksuell praksis vant frem. Et stort flertall i Stortinget stemte 
for å fjerne begge bestemmelsene (Ragnhild Hennum i Brantseeter et al., 
2001, S. 89). Men Per Lønning, som på mange måter var en konservativ 
biskop, støttet reformene. Han var sikkert ikke særlig positivt innstilt 
til verken samboerskap eller homoseksuelle forhold, men han forsvarte 
prinsippet om at dette ikke er felt i samfunnsetikken som straffelov og 
politi bør beskjeftige seg med. Nå var det nok i 1972 lenge siden politiet 
ble satt inn i kampen mot samboerskap. Men homofile menn fikk hard- 
hendt behandling av politiet til langt ut i 1990-årene. Dette har norsk 
politiledelse offentlig beklaget så sent som i juni 2019 (Pettersen, Staude, 
Grøndahl & Drabløs, 2019). 

1972 er et viktig år i norsk samfunnsetisk og politisk historie. Da 
bestemte den lovgivende forsamling at Norge ikke skulle bruke straffelov, 
rettsvesen og politi til å bekjempe samboere og homofile som praktiserte 
andre samlivsformer enn majoriteten av den norske befolkning. Prinsip- 
pet om at frivillig seksuell omgang mellom samtykkekompetente voksne 
ikke skulle bekjempes med lover, ble slått fast. Det betydde ikke nød- 
vendigvis at stortingsflertallet eller majoriteten av den norske befolkning 
i 1972 mente at samboerskap og homoseksuell praksis var moralsk rik- 
tig. Men det betydde at flertallet anerkjente at disse spørsmålene hører 
hjemme i den etiske diskursen og ikke i jussen. Dette var et viktig skritt 
i retning av å akseptere mangfold og ulike moralske syn og praksiser i et 
pluralistisk demokrati. 

I 1993 kom partnerskapsloven, som ga to mennesker av samme kjønn 
rett til å registrere sitt forhold som en institusjon som liknet ekteskapet. 
Partnerskapet innebar mange av de samme plikter og rettigheter som i 
ekteskapet, med tanke på felles eiendom, arv og muligheten til å være 
hverandres nærmeste pårørende. I 2009 ble så selve ekteskapsloven 
endret slik at ikke bare en mann og en kvinne kunne bli gift, men også to 
personer av samme kjønn. Man fulgte umiddelbart opp med seremonier 
for borgerlig inngåtte ekteskap, og fra 2015 ble det også åpnet for vigsel av 
likekjønnete par i Den norske kirke. 

I løpet av få tiår har endringene i synet på sex og samliv vært store i 
det norske samfunnet og dermed også i kirkene. Størst endring har det 
vært i Den norske kirke. I 1950-årene ble samboerskap og homoseksuell 

praksis kraftig fordømt av bispemøtene (Halvor Moxnes i Brantsæter 
et al., 2001, s. 57-83). Men da jeg intervjuet 19 norske prester i Oslo, Agder 
og Telemark i 2005, fant jeg blant disse ingen prester som ville kalle sam- 
boerskap for synd. De fremhevet ekteskapet som en bedre ordning enn 
samboerskap, men her var det tale om ulike etiske syn, ikke fordøm- 
melse. 14 av de 19 prestene anerkjente homofilt partnerskap som en etisk 
forsvarlig samlivsform (Leer-Salvesen, 2005). Kirkemøtet i 2015 slo fast 
at Den norske kirke anerkjenner to ekteskapssyn i kirken; det tradisjo- 
nelle, som reserverer ekteskapet for én mann og én kvinne, og det nye, 
som også anerkjenner at likekjønnete par inngår ekteskap. Det finnes 
fortsatt motstand mot dette kompromisset, men et flertall i Den norske 
kirke har akseptert teologisk og etisk pluralisme i ekteskapsspørsmålet. 
Men ett sted går grensen, i hvert fall foreløpig: Ekteskapet er forbeholdt et 
monogamt parforhold, en tosomhet. Det nye er at heteronormativiteten 
(påbudet om at seksuelt samliv bare skal skje mellom mann og kvinne) er 
forlatt i ekteskapsloven og blant flertallet i Den norske kirke. Men «mono- 
gaminormativiteten» er i behold. Det heter i den nye ekteskapsloven fra 
2009: «To personer av motsatt eller samme kjønn kan inngå ekteskap» 
($ 1) og «Kvinner og menn har samme rett til fritt å velge ektefelle. Ekte- 
skap skal inngås av egen fri vilje og med eget samtykke» ($ 1b). Med andre 
ord: Vi velger fritt, men vi får bare lov til å velge én. 


Hva skal være tillatt, og hva skal 
være forbudt? 


Staten vil altså ikke lenger blande seg inn i voksne menneskers seksuelle 
privatliv slik den har gjort i århundrer med de kristne kirkenes støtte. 
Men det finnes likevel fortsatt grenser for hva borgerne kan tillate seg å 
gjøre i seksualitetens navn, og noen av disse grensene er skjerpet i senere 
år, for eksempel i vår nye straffelov av 2005, som ble tatt i bruk i 2015. 
Voldtekt straffes for eksempel betydelig strengere i dag enn i 1972. Det 
samme gjelder seksuell omgang med mindreårige, på nettet og i virkelig- 
heten. Man kan diskutere hvor strengt seksualforbrytelser bør straffes, og 
hvilke utøvere som bør få behandling i stedet for straff, eventuelt begge 
deler. Men selve prinsippet om at seksuell vold, tvang til seksuell omgang 

og utnyttelse av makt og avhengighetsforhold skal straffes, ser det ut til å 
være konsensus om i vårt land. 

Her har utviklingen gått raskt. Et tankevekkende eksempel er synet på 
voldtekt innen ekteskapet. Dette fenomenet «eksisterte ikke» for få tiår 
siden. Forbudet mot ekteskapsvoldtekt kom med i straffeloven av 1902. 
Men den første høyesterettsdommen for denne typen voldtekt kom i 1974 
(Norsk retstidende, 1974, s. 1121). Det er flere eksempler på at anmeldelser 
for voldtekt innen ekteskap ble lagt bort eller bagatellisert som «hardhendt 
kurtise» av politi og rettsapparat. I takt med økende kvinnefrigjøring og 
likestilling i vårt land har synet på vold og voldtekt innen ekteskapet 
endret seg, og straffepraksis på feltet er skjerpet. Men ennå er det slik at en 
svært liten prosent av anmeldte voldtekter fører til domfellelse. Sannsyn- 
ligvis er ikke grunnen lenger at et patriarkalsk rettsapparat mener kvinner 
bør finne seg i «hardhendt kurtise», eller at de ved sin adferd «ber om 
det». Årsakene til at så få blir dømt for voldtekt, er nok heller å finne i 
manglende ressurser til etterforskning, og i at beviskravene er svært høye. 

Hvor mye skal kriminaliseres, og hva skal overlates til gruppers eller 
den enkeltes moralske skjønn i seksuell praksis? Utviklingen er ikke 
rettlinjet når det gjelder dette spørsmålet. På den ene siden er sambo- 
erskap og homoseksuell praksis avkriminalisert, og temaene har der- 
med flyttet seg fra jussen til etikken. Men på den andre siden straffes 
voldtekt, seksuell omgang med mindreårige og utnyttelse av stilling og 
maktposisjon strengere enn før. Særlig har strafferammene for voldtekt 
blitt utvidet (NOU 2008: 4). Her velger man å bruke strafferetten for 
å beskytte svake parter, og dette gjenspeiler på mange måter det som 
har skjedd innenfor kvinnesyn og barnesyn de siste tiårene. Kvinner og 
barn er ikke lenger menns eiendom, og dermed får de en annen rettsbe- 
skyttelse enn tidligere i historien. Dette er spørsmål jeg tror det hersker 
konsensus om i vårt samfunn, fordi det handler om å bruke straffelov 
og rettsapparat til å bekjempe vold og beskytte svake parter. Likevel er 
det to fløyer i debatten om hvor mye juss vi skal ha på feltet, henholds- 
vis maksimalister og minimalister, som Nils Christie kalte posisjonene 
i boken En passende mengde kriminalitet (Christie, 2004). Han betegnet 
seg selv som minimalist og ville begrense bruken av politi, rettsvesen og 
straff mest mulig. 

Sexkjøpsloven 


I 2009 ble den såkalte sexkjøpsloven innført i Norge. Det ble gjort ved til- 
føyelser i straffeloven som ble videreført i den nye straffeloven i $ 316. Her 
gjøres kjøp av sex straffbart. Det spesielle er at fenomenet prostitusjon 
ikke er straffbart i seg selv, bare den ene parts handlinger i transaksjo- 
nen. Det er lov å selge sex, men ikke å kjøpe sex. Begrunnelsen er at man 
ikke ønsker å legge sten til byrden for vanskeligstilte kvinner (og noen 
menn) ved å kriminalisere atferden deres, men heller ønsker å ramme 
dem som utnytter andre ved å kjøpe seksuelle tjenester. Dette er, så vidt 
jeg vet, det eneste tilfellet der Norge i dag bruker straffeloven mot seksu- 
elle handlinger som gjøres frivillig av samtykkekompetente voksne men- 
nesker, bortsett fra polygamiet. 

Denne loven var omstridt, og debatten har blusset opp igjen i senere år. 
Jeg var motstander av loven da den kom. I 2006 skrev Kirsten Frigstad og 
jeg en kronikk i Klassekampen med tittelen «Kriminalisering ‘til kvin- 
nenes beste?» (Leer-Salvesen & Frigstad, 2006). Kirsten Frigstad er en 
av veteranene i arbeidet for prostituerte i Oslo. Vi argumenterte mot kri- 
minalisering av kjøperne - av to grunner: All historisk erfaring sier at 
kvinnene får det verre når politiet og staten går inn. Vi mente at prosti- 
tusjon skal betegnes som umoralsk, men at det virker mot sin hensikt å 
kriminalisere. Vi skrev følgende: 


Bekjempelse av prostitusjon er ikke mulig uten at kvinneorganisasjoner og sam- 
funn viser kvinnene i prostitusjonen respekt og solidaritet. Vi må kjempe sammen 
med dem mot enhver form for undertrykkelse, vold, overgrep og stigmatisering. 
Vi har allerede lover mot slaveri, salg av mennesker, kidnapping, utnyttelse av 
barn, hallikvirksomhet og så videre. Vi trenger virkelig ikke flere lover på dette 
området. Det vi trenger er at myndighetene i det enkelte land følger opp denne 
lovgivningen! Vi trenger også menn som bryr seg, menn som tør å si til sine brø- 
dre og kamerater at det faktisk ikke er ålreit å kjøpe sex. Ja, kanskje vi trenger en 


slik type moralisering i mannsmiljøene i stedet for kriminalisering. 


Jeg har sjelden fått så mye pepper for en tekst. Vi ble beskyldt for å for- 
svare prostitusjon og sexkjøp. Mange av de som argumenterte mot oss, 

fikk ikke med seg at vårt anliggende var at prostitusjon og kjøp av sex er 
umoralsk, men at dette ondet må bekjempes på andre måter enn gjennom 
kriminalisering. Ti år etter at loven ble innført, foreslo flere politikere 
å avskaffe den igjen (Skurdal, 2018). Det er jeg faktisk imot. En avkri- 
minalisering vil sende ut helt gale signaler om at det igjen er i orden å 


kjøpe sex. 


Mer enn én ektefelle? 


Etter at konkubinatsparagrafen ble opphevet i 1972, er situasjonen i vårt 
land at stat og rettsvesen ikke lenger blander seg inn i hvem voksne fri- 
villig «deler bord og seng» med. Dette gjelder også spørsmålet om hvor 
mange man lever sammen med og har seksuelt samliv med. Det er med 
andre ord ikke forbudt for norske kvinner og menn å leve sammen 
med flere partnere i et samboerforhold samtidig. En slik praksis er et 
tema for etikken og de implisertes moral, ikke for straffeloven. Men 
ekteskapsloven åpner som sagt ikke for at personer i Norge kan inngå 
polygame ekteskap. Stålsett-utvalget, som utredet en rekke spørsmål 
om forholdet mellom religion, livssyn og stat under tittelen Det livs- 
synsåpne samfunn (NOU 2013: 1), pekte på familierett, ekteskapsinn- 
gåelser og skilsmisser som potensielt konfliktfylte områder mellom 
storsamfunn og religiøse minoriteter. Et flertall i utvalget foreslo en 
ordning med sivilrettslig ekteskapsinngåelse for alle, altså en slutt på 
at seremonien i trossamfunnet har rettslig gyldighet. Dette ble imid- 
lertid ikke videreført i regjeringens proposisjon i 2019 og den nye loven 
om tros- og livssynssamfunn. (Barne- og familiedepartementet, 2019). 
Stålsett-utvalget foreslo heller ikke at forbudet mot polygame ekteskap 
skulle oppheves. 

Nå foreslås det imidlertid fra flere hold at polygami bør legaliseres. 
Begrunnelsene kan være dels prinsipielle og dels praktiske. Noen bruker 
klassiske liberalistiske argumenter og mener nettopp at staten ikke skal 
blande seg inn i hvilke ekteskapsformer samtykkekompetente voksne 
mennesker velger. Andre viser til flyktninger som kommer hit, og som 
har levd i polygame forhold der de kom fra. Det kan oppstå til dels store 

problemer med for eksempel familiegjenforening hvis en mann har flere 
koner i sitt hjemland, eller én i Norge og én i hjemlandet. Det er jo apen- 
bart at én side av sporsmalet om polygami handler om kultur, og for noen 
handler det ogsa om religion. 

Tillat meg en liten anekdote: For noen ar siden var jeg og en kollega i 
Malaysia med en gruppe studenter. Her ble det arrangert et mote for oss i 
statsmoskeen i Kuala Lumpur. Vi fikk mote en muslimsk professor i etikk 
til samtale. Han gikk friskt ut med å forsvare polygami og hevdet at dette 
var en etisk mer høyverdig samlivsform enn Vestens seriemonogami: 
«Vi tar vare på kvinnene våre når vi blir glade i en ny. Dere forlater dem 
bare!» En av studentene, en kvinne, spurte om han innrømmet kvinner 
den samme rett til å ha flere ektemenn. Da svarte han at det var unødven- 
dig, «for det er jo bare menn som er polyerotiske!» 


Polygami og religion 

I en av tekstene i Det nye testamente, 1. Timoteus 3.12, står det at en som 
skal være diakon i en kristen menighet, må være en «én kvinnes mann». 
Dette er ett av flere tegn på at den kristne kirke oppsto i en kultur der 
ulike ekteskapsformer ble praktisert, men at de kristne tidlig gikk inn 
for at ekteskapet skulle være monogamt. I det gamle Israel praktiserte 
man polygami. Patriarkene hadde flere hustruer, uten at dette ble pro- 
blematisert i tekstene. Bakgrunnen var selvsagt at kvinnen ble sett på 
som mannens eiendom, og at kvinnen primært fikk verdi som mor. Det 
var fundamentalt for en mann å føre slekten videre, og mulighetene økte 
selvsagt hvis man hadde flere koner. 

Det er først den dramatiske historien om hvordan kong David tok 
Batseba som medhustru som vekker moralsk harme hos tilhørerne og 
leserne (2. Sam 11-12). Det var imidlertid ikke polygamiet i seg selv som 
vakte harme, men måten David fikk henne på, og måten han behandlet 
Uria, hennes «eier» og sjefen for kongens vaktstyrke, på. David så Batseba 
bade naken i hagen, og han fikk henne brakt til seg og voldtok henne. 
Hun ble gravid, og David fikk hennes ektefelle Uria plassert i første rekke 
i neste slag mot filisterne. Han ble drept på sin «uriaspost». Da profeten 
Natan ble sendt fra Gud for å konfrontere David med ugjerningene, var 

det ikke polygamiet som ble kritisert, men den grufulle maten dette nye 
ekteskapet kom i stand pa. David stjal en annen manns eiendom og fikk 
mannen drept! Det skal de ha, de gamle israelittene: De valgte ikke bare 
helgener som sine helter! 

Det ser ut til at polygamiet ble mer og mer sjeldent i senjødedommen, 
Men på Jesu tid ble fortsatt det såkalte svogerekteskapet, som er beskre- 
vet i 5. Mosebok 25:5, praktisert. Her står det at dersom en gift mann dør 
barnløs, skal ikke enken gifte seg med en fremmed. Mannens bror har 
plikt til å ta henne til medhustru for å føre slekten videre. Praksisen kan 
nok også skyldes at barnløse enker var meget vanskeligstilte i samfunnet. 
Og igjen var det for en jøde livsviktig å føre slekten videre. Hvis enken 
ble gravid med svogeren, skulle barnet regnes som den avdøde mannens 
barn (5. Mos 25:6). 

I Islam åpnes det for flerkoneri i flere kontekster. Ifølge sure 4, vers 3 
i Koranen kan en mann gifte seg med opptil fire kvinner. Men i dag 
skjer det ofte at muslimske kvinner ved ekteskapsinngåelse setter som 
betingelse at mannen ikke får flere koner. Et religiøst begrunnet poly- 
gami forbindes i dag likevel mest med land med muslimske majorite- 
ter, for eksempel Saudi-Arabia, Afghanistan og Pakistan. Imidlertid er 
polygami utbredt også i et moderne industrialisert land som Malay- 
sia, særlig i overklassen (Birkler, 2012, s. 29). I kristen sammenheng er 
mormonerne, eller «Jesu Kristi Kirke av Siste Dagers Hellige», kjent for 
å praktisere polygami. Majoriteten i denne kirken sluttet imidlertid å 
praktisere polygami i 1980-årene. Det er imidlertid en minoritet som 
fortsatt gjør det, og dermed er det stadig liv i den amerikanske debat- 
ten om hvorvidt det er dekning i konstitusjonen for juridiske forbud 
mot polygami. 


Mulige årsaker til polygami 


Hvis man leser Det gamle testamente eller Koranen, er det nærliggende 
å forbinde polygami med patriarkatet. Patriarkene og kongene i Israel 
hadde flere koner. Det hadde også profeten Muhammed, og det finnes en 
klar oppfordring til menn i Koranens sure 4,3: «Ta til ekte det som passer 
dere av kvinner, to, tre eller fire.» Forbindelsen til et syn på kvinnen som 


149 


KAPITTEL 7 


mannens eiendom synes apenbar. Men det kan ogsa vere andre grunner 
til at polygamiet oppsto og er blitt praktisert i arhundrer. Svogerekte- 
skapet er et eksempel pa at det ikke er bare mannens «lyst» pa nye kvin- 
ner som begrunner praksisen. Polygamiet kan ogsa innebere materiell 
og sosial sikkerhet for kvinner som kan risikere 4 miste dette ved ekte- 
mannens død. Noen trekker også frem kvinneoverskuddet i flere kulturer 
som en forklaring. Krig, voldelige konflikter og høyere risiko for ulykker 
gjør livet farligere for menn enn for kvinner og kan føre til kvinneover- 
skudd i en befolkning. Men mange har påpekt at det ikke finnes kulturer 
der dette overskuddet er så stort at det kan begrunne hvorfor menn bør 
ekte «to, tre eller fire» kvinner (Brooks, 2009). 

Det finnes også noen få kulturer der polyandri - ekteskap mellom 
én kvinne og flere menn - praktiseres. Den norske sosialantropologen 
Heidi Fjeld har studert fenomenet gjennom feltarbeid i Panamdalen i 
Tibet (Vogt, 2012). Hun hevder at denne ekteskapstypen er på frem- 
marsj flere steder i Tibet, mens den er i tilbakegang i for eksempel India 
og Sri Lanka. I Tibet er det fordeling av jord og arbeidskraft som er med 
på å fremme denne ekteskapsformen. I stedet for å fordele jorden mel- 
lom tre brødre og dermed få altfor små jordlapper for å kunne overleve 
kan det være praktisk at de tre brødrene gifter seg med samme kvinne, 
forteller Fjeld. Ikke fordi kvinnen har «lyst» på så mange menn, men 
fordi jorden dermed holdes samlet og kan utnyttes med mye mannlig 
arbeidskraft. 

Polyandri er antakelig et marginalt fenomen sammenliknet med et 
patriarkalsk begrunnet polygyni. Dette er et viktig poeng i min egen nor- 
mative omgang med dette etiske spørsmålet, og det er også et vesentlig 
poeng for den amerikansk-britiske filosofen Thom Brooks (2009, s. 109), 
som skriver følgende i en filosofisk analyse av fenomenet med tittelen 
«Today, ‘polygamy’ almost exclusively takes the form of polygyny: one 
husband with multiple wives». Hvis polygami fremstar som en mulig 
samlivsform for kvinner og menn i samme grad, blir den etiske diskusjo- 
nen annerledes. Men hvis det er slik som Brooks og mange med ham hev- 
der, at polygami er et patriarkalsk privilegium for menn nesten overalt 
der det praktiseres, må temaet drøftes også i et perspektiv der det måles 
mot sentrale verdier som kvinners frigjøring og likestilling. 


150 


BOR NORGE TILLATE POLYGAME EKTESKAP? 


Religiøse ekteskap 


I 2014 kom Anja Bredal og Tone Linn Wærstad med en rapport om 
fenomenet utenomrettslige religiøse vigsler i Norge (Bredal & Wærstad, 
2014). De konsentrerte seg stort sett om muslimske trossamfunn, men 
sikhisme og noen kristne menigheter er også representert. Som kjent har 
mange tros- og livssynssamfunn - kristne, muslimske og andre - vig- 
selsrett slik at en ekteskapsinngåelse også godkjennes av Fylkesmannen 
som gyldig i det norske samfunnet. Moskeer med slik vigselsrett legger 
vekt på å tilby kun vigsler med sivilrettslig gyldighet, ifølge forskerne. 
Det samme gjelder kristne kirker. Men enkelte av trossamfunnene fore- 
tar rent religiøse vigsler, altså utenomrettslige. Slike samliv kan bli opp- 
fattet som like forpliktende av de berørte parter, og det finnes ikke noe 
straffebud som gjør denne praksisen ulovlig. Samfunnsetisk er vel et par 
som kun er gift religiøst, å anse som samboere. Praksisen kan imidler- 
tid ha uheldige sider. Det hevdes i rapporten at tvangsekteskap er blitt 
gjennomført på denne måten, i Norge eller i familienes opprinnelses- 
land. Man kan også tenke seg at dette innebærer en mulighet til å omgå 
det norske forbudet mot polygami. Når et ekteskap som bare er inngått 
religiøst, ikke «er» et ekteskap i lovens forstand, er det neppe til hinder 
for å være gift med flere personer enn dagens monogaminormative ekte- 
skapslov tillater. 

Det er vanskelig å ha noen formening om hvor utbredt slike ikke- 
sivilrettslige polygame «ekteskap» er i Norge. Men hvis det er utbredt, 
ville det eventuelt kunne tjene som et argument for å oppheve forbudet. 
Er det ikke bedre at de ulike samlivsformene kommer frem i lyset og blir 
utstyrt med nødvendige rettigheter og plikter og juridiske rammeverk? 
Slik vil noen argumentere. 


Staten bør ikke bestemme over voksne 
menneskers samliv 


La oss vende tilbake til temaene vi startet med: Hvordan skal jussen brukes 
overfor samtykkekompetente voksne menneskers samlivsvalg? Forbudet 
mot samboerskap og homoseksuell praksis ble avskaffet i 1972. Dermed 

kan ingen myndighet blande seg inn i folks privatliv og mene noe om hvem 
og hvor mange samboere folk har, så fremt de ikke er mindreårige eller 
er tvunget inn i forholdet. Likekjønnete par har nå samme adgang til den 
rettslige ekteskapsinstitusjonen som en mann og en kvinne. Er det ikke da 
en naturlig fortsettelse å innføre polygami som en rettslig ekteskapsform i 
tillegg til monogamiet? Med unntak av sexkjøp er dette nå det eneste feltet 
innen samlivsetikken som er «juridifisert» og underlagt lovforbud. 
Forbudet mot polygami må oppheves, mener nå flere med et liberalis- 
tisk grunnsyn i FrP og Venstre. «Staten, religionen og politikerne skal ikke 
blande seg opp i og sette grenser for kjærlighet og samlivsformer. Det må 
være enkeltmenneskenes eget valg», sa Venstre-politikeren Jonas Eilertsen 
til avisen Nordlys i 2008 (Eilertsen, 2008). En liknende debatt om statens 
rolle overfor polygami har pågått i årevis i USA. Der har også filosofer og 
samfunnsvitere engasjert seg, ikke nødvendigvis i en etisk debatt om hvor- 
vidt polygami er rett eller galt, men om hvilken type stat man skal holde 
seg med, og hvilke rettigheter en minoritet har i forhold til majoriteten i 
samfunnet. Filosofen Martha C. Nussbaum overrasket mange for noen år 
siden da hun gikk inn for legalisering av polygami. Det er nemlig ingen 
som kan beskylde henne for ikke å være opptatt av kvinners rettigheter og 
likestilling. Dette har vært sentrale temaer i hennes sosialfilosofi i årevis. 
Hun skrev følgende blogginnlegg på universitets offisielle nettside i 2008: 


What about, though, a practice of plural contractual marriages, by mutual 
consent, among adult, informed parties, all of whom have equal legal rights to 
contract such plural marriages? What interest might the state have that would 


justify refusing recognition of such marriages? (Nussbaum, 2008) 


Nussbaum legger opp til å diskutere nettopp hva som er statens oppgave 
på dette feltet, og hva som ikke er statens oppgave. Poenget hennes er 
ikke å diskutere normativt etisk om polygami er rett eller galt, eller om 
kvinner og barn har det bedre eller verre i polygame forhold enn i mono- 
game. Det siste er selvsagt viktige anliggender, men det finnes også andre 
forhold der det offentlige må beskytte svake parter: 


Well, children would have to be protected, so the law would have to make 


sure that issues such as maternity/paternity and child support were well 

articulated. Beyond this, a regime of polygamous unions would, no doubt, 
be difficult to administer - but not impossible, with good will and effort. It 
is already difficult to deal with sequential marriages and the responsibilities 
they entail. (Nussbaum, 2008) 


Det er fascinerende a se at Nussbaum bruker et liknende argument som 
min muslimske etikk-kollega i moskeen i Kuala Lumpur - at det ikke er 
mindre etisk utfordrende med vestlig seriemonogami enn med polygami. 
I begge tilfeller er det statens oppgave å beskytte svake parter, som først 
og fremst er barna og de gamle: 


The state must protect vulnerable dependents: children and the elderly. It must 
also protect adult men and women against fraud and force. Beyond that, it 
should leave the field of intimate sexual choice to a regime of private contractu- 
al arrangement. If polygamy turns out to be a bad idea, it won't survive the test 


of free choice over time. (Nussbaum, 2008) 


Stat og kirke 


Tidligere var det de kristne kirkene som leverte bade autoritativ etikk og 
ritualer til staten og borgerne pa samlivsomradet i var kulturkrets. Det 
har alltid vært grader av uenighet om samlivsetikken i kristen teologi. 
Men det er ikke til å komme fra at det har vært sterk kirkelig motstand 
mot de fleste reformer på ekteskapsfeltet. Adgang til skilsmisse, gjengifte 
og enkjønnete ekteskap har møtt kirkelig motstand i alle land, og Den 
katolske kirke har fortsatt ikke endret sin teologi og etikk på noen av 
disse feltene. Det har alltid vært noen teologer og kirkefolk som har støt- 
tet endringene, men ellers er situasjonen den at hver reform er gjennom- 
ført som et ledd i statenes frigjøring fra kirkens vetorett i etiske spørsmål. 
Martha C. Nussbaum vil helt sikkert applaudere et slikt skille mellom 
religion og stat. Hun er selv praktiserende jøde, men mener nok at ver- 
ken jødisk etikk eller ulike former for kristen etikk skal kunne diktere 
statens politikk i ekteskapsspørsmål. En stat skal verne utsatte grupper 
og bekjempe vold, og ellers bør individene selv få foreta sine valg i sam- 
livsetiske spørsmål. Tiden vil vise om polygami er en god idé eller ikke, 
hevder hun. 

Verken jeg eller Nussbaum mener at kirkene skal tie i etiske spørsmål. 
Men kirkene verken kan eller skal forsøke å diktere staten i politiske og 
etiske spørsmål. Det har kirkene gjort i århundrer, særlig i de tette «ekte- 
skapene» som oppsto mellom stat og kirke i Nord-Europa etter reformasjo- 
nen, der prosten og dommeren kunne sitte side om side i rettssalen. Den tid 
er ugjenkallelig forbi. Kirken er i dag én blant flere stemmer, for eksempel 
når biskopene uttaler seg, eller når det kommer en resolusjon fra Kirkemø- 
tet. Da skjer det som den eldre Jurgen Habermas applauderer. I sine yngre 
dager mente han at religion hørte hjemme kun i privatsfæren. I senere år 
har han imidlertid tatt til orde for at religiøse stemmer hører hjemme også 
i det offentlige rom. Han talte over nettopp temaet «religion i det offentlige 
rom» da han mottok Holbergprisen i Bergen i 2005. Da sa han følgende: 


Den liberale staten har faktisk selv en interesse av å la de religiøse stemmene 
slippe til i politikkens offentlige sfære — den kan ikke vite om det sekulære sam- 
funnet ellers vil bli avskåret fra viktige ressurser for menings- og identitetsdan- 
nelse. Det finnes heller ikke noen gode normative begrunnelser for en forhastet 


redusering av den flerstemmige kompleksiteten. (Habermas, 2005) 


De kristne kirkene skal selvsagt kunne uttale seg om hvorvidt polygami 
bør tillates i Norge. Jeg er temmelig sikker på at det store flertallet av 
kristne stemmer vil si nei. Monogamiet har som kjent en historie tilbake 
til kirkens første tid, og parnormativiteten har stått sterkt i kristen etikk, 
også blant dem som mener at enkjønnete ekteskap er forenlig med kristen 
etikk. Dette bør kirkene tale høyt om, men samtidig er det i den «fler- 
stemmige kompleksiteten» som Habermas beskriver, også viktig å lytte til 
andre stemmer. Hva sier representanter for moskeene? Hva sier sikhene 
og hinduene? Hva sier Human-Etisk Forbund? Og, ikke minst, hva sier 
feministene? Hvis våre politikere følger rådet fra Jurgen Habermas, lytter 
de til alle disse stemmene og flere andre før de bestemmer seg for om 
ekteskapsloven skal endres eller ikke. 


Polygami er ikke en god idé! 


Amal Aden er en norsk-somalisk forfatter og debattant som mener at 
polygami ikke er en god idé. I et intervju med avisen Vårt Land sier hun: 

«For å vere helt ærlig ma kvinnene gjøre noe. De må si ifra. De ma ikke 
akseptere at mannen tar flere koner. De må skille seg. De må ikke godta 
kun å bli gift religiøst.» Og hun fortsetter: 


Flerkoneri er ikke bare et problem i Norge. Det er et stort problem. Det er ikke 
hemmelig at menn er gift med flere kvinner samtidig. Det finnes overalt i lan- 
det. ... Flerkoneri er en reversering av likestillingen, og barna i polygame for- 
hold lider. Det er mange konflikter mellom konene, og barna ser ikke særlig 


mye til faren sin. De vokser opp med hat og forakt. (Aden, 2016) 


Polygami - en normativ drøfting 


Det viktigste argumentet for å avkriminalisere polygami og ta denne 
ekteskapsformen inn i den norske ekteskapsloven er at det ikke bør 
være statens oppgave å bestemme hvordan samtykkekompetente voksne 
mennesker skal leve. Dette formulerte Martha C. Nussbaum på tanke- 
vekkende vis med sitt blogginnlegg på universitets nettside, beskrevet 
ovenfor. I så fall argumenteres det på linje med argumentasjonen for de 
andre samlivsformer som ble avkriminalisert i 1972, og for inkluderingen 
av likekjønnete par i ekteskapsloven i 2009. Argumentet blir som følger: 
Staten skal ikke ta stilling til om polygame ekteskap er rett eller galt, men 
skal åpne juridisk adgang til at de som ønsker å inngå slike ekteskap, kan 
gjøre det. 

Et annet argument er at det allerede er lovlig å være samboer med to 
eller flere partnere. Hvis man virkelig mente at polygame forhold var ska- 
delig for de berørte parter, burde man vel også forby disse, inklusive de 
såkalte religiøse ekteskapene med flere ektefeller. 

Slik jeg ser det, handler denne argumentasjonen først og fremst om 
hva slags stat man vil ha, og hvilke oppgaver staten skal utføre i men- 
neskers privatsfære. Voksne mennesker må få ta sine egne valg. Statens 
oppgave er å ta vare på barn og svake parter når voksnes valg får negative 
konsekvenser. Det får jo også seriemonogami og skilsmisse i langt større 
omfang enn polygami kan komme til å få, og uten at noen tenker på å 
innskrenke retten til skilsmisse og gjengifte. 

Når jeg likevel ikke kan konkludere med å råde den lovgivende for- 
samlingen til å legalisere polygami, skyldes det dels et noe annet syn på 


155 


KAPITTEL 7 


staten og dels et annet perspektiv pa dette som en verdikonflikt i et plu- 
ralistisk demokrati. I Norge er likeverd mellom menn og kvinner en helt 
sentral verdi som vi forplikter alle samfunnets borgere pa. Vi har en lang 
historie med kamp mot kvinneundertrykkelse og for kvinners frigjoring 
som har fort Norge sveert langt pa vei mot reell likestilling. Dette gjor at vi 
ogsa stiller krav til folk med bakgrunn i andre kulturer som bosetter seg i 
Norge. I Norge er det forbudt ved lov a sla kone og barn og kjonnslemleste 
jenter, og det aksepteres ikke at minoriteter forsvarer slike praksiser ved å 
si at dette er vanlig i kulturen de kommer fra, eller at det er mulig å finne 
dekning for dette i hellige skrifter. Likeverd mellom kjønnene og beskyt- 
telse av barn er helt sentrale fellesverdier som alle samfunnets borgere er 
forpliktet på. 

Hvis det var slik at polygame ekteskap var en lik mulighet for menn 
og kvinner i verden, ville det kanskje være irrelevant å nærme seg spørs- 
målet fra et kjønnsperspektiv. Men dette er langt fra tilfellet. Med svært 
få unntak er polygamiet intimt forbundet med patriarkatet, med menns 
ønske om å «eie» mer enn én kvinne. I muslimske land som godtar poly- 
gami, er det bare mulig for én mann å ha flere koner, og ikke mulig for én 
kvinne å ha flere menn. Monogamiet gir likestillingen langt bedre vilkår 
enn polygamiet. Derfor bør norske politikere lytte til Amal Adan og en 
rekke muslimske kvinner i inn- og utland som advarer mot å legalisere 
denne samlivsformen og reversere likestillingen. 


Avslutning 


Ut fra en deontologisk etisk tradisjon vil jeg hevde at faren for å instru- 
mentalisere «den andre» er større i et polygamt forhold enn i et mono- 
gamt. I lys av en konsekvensetisk tradisjon vil jeg hevde at legalisering 
av polygami kan bidra til å reversere likestillingen, særlig i innvandrer- 
miljøer. I en dydsetisk tradisjon vil jeg hevde at noen verdier er over- 
ordnet og overgripende mellom ulike kontekster, og likestilling mellom 
kjønnene er en slik verdi. Minoriteter har krav på en stor grad av forstå- 
else og toleranse for kulturell og etisk egenart i et pluralistisk samfunn 
som vårt, og staten må nøye velge hvilke områder som skal utstyres 
med lover og sanksjoner. 

Na er etiske modeller av denne typen av begrenset verdi i en etisk ana- 
lyse. De fleste av oss vil kombinere alle tre, og det gar ingen rettlinjet vei 
fra modell til konklusjon. Det er Martha C. Nussbaum et eksempel pa. 
Hun kombinerer pliktetikk, konsekvensetikk og dydsetikk i sine etiske 
analyser og kommer til en annen konklusjon i spørsmålet om polygami. 
Hun anerkjenner statens plikt til å støtte svake parter, men mener at sta- 
ten kan oppfylle dette på andre måter enn gjennom ekteskapslovgivnin- 
gen. Jeg ville gitt henne rett hvis polygami i dagens verden fremsto som 
et frivillig valg for både kvinner og menn, men fordi det nesten overalt er 
tale om menns rett til flere koner, og utelukkende slik i muslimske land, 
kommer jeg til en annen konklusjon: Hvis staten legaliserer polygami, 
legaliserer den samtidig en praksis som etter all erfaring er kvinneunder- 
trykkende. Derfor bør våre folkevalgte si nei til å åpne ekteskapsloven for 
polygami. 

Kultur, kulturbrudd og identitet 


Hans Herlof Grelland 
Universitetet i Agder 


Introduksjon 


Kulturmøter og kulturelle endringer er i var tid kilde til bade utvikling 
og kreativitet og til verdikonflikter. Slike konflikter omfatter mange for- 
hold, og vi vil her spesielt ta for oss spørsmålet om identitet. Jeg vil gi 
en fenomenologisk (Føllesdal, 1994) analyse av hva identitet er, hvorfor 
identiteten står på spill helt allment for mennesket, og hvordan identitet 
er knyttet til verdier og kultur. En forståelse av identitetsspørsmålet vil 
være til hjelp for å forstå og forutsi problemer knyttet til konflikter, og for 
å skape gode og konstruktive løsninger. 

Når kulturer møtes, eller når noen frivillig eller tvungent rives ut av 
sin egen kulturelle sammenheng og skal etablere seg i en ny kultur, står 
det noe mer på spill enn økonomisk og politisk trygghet. Kulturelle for- 
skjeller i livsperspektiv, livsstil og atferdsmønstre skaper en endring i den 
individuelle eksistensielle livssituasjonen som handler om identitet. Vi 
lever i spenningen mellom to sider ved den menneskelige eksistens. Den 
ene siden er beskrevet av Martin Heidegger (2007, s. 107), som med et 
bilde sier at vi er kastet inn i verden og bruker livet til å gjøre verden til et 
hjem for oss. Dette er en streben etter hjemlighet, trygghet og tilhørighet, 
som noen ganger kan bety en streben etter det gjenkjennelige og forutsig- 
bare. Heideggers yngre samtidige, Jean-Paul Sartre (2018), legger derimot 
større vekt på mennesket som løsrevet og overskridende. Det er alltid et 


Sitering av denne artikkelen: Grelland, H. H. (2020). Kultur, kulturbrudd og identitet. I O. Lysaker og T. E. 
Fredwall (Red.), Verdier i konflikt: Etikk i et mangfoldig samfunn (s. 159-177). Oslo: Cappelen Damm Akade- 
misk. https://doi.org/10.23865/noasp.95.ch8. 

Lisens: CC BY-NC 4.0. 


159 


KAPITTEL 8 


skille — i Sartres terminologi et «intet» - mellom oss og den sammenhen- 
gen vi lever i, inkludert kulturen vi er en del av. Vårt forhold til situasjo- 
nen vi er i, er alltid overskridende. Allerede hos Soren Kierkegaard (2006, 
del A) finner vi den tanken at selvet ikke er noe substansielt, men omtales 
som et forhold, nærmere bestemt «et forhold som forholder seg til seg 
selv». Det er videre «vorden», det er ikke noe som «er til», men noe som i 
ethvert øyeblikk «blir til». Dermed blir det klart at identiteten ikke er noe 
gitt, men noe som i prinsippet alltid står på spill. Dette kommer spesielt 
tydelig for dagen, noen ganger som et helt akutt problem, når vi opplever 
det vi kan kalle et kulturbrudd, et brått skifte av kulturelle omgivelser. 
Samtidig som dette sies må vi også understreke at et skifte av kulturelle 
omgivelser ofte kan være en berikelse og kan spore til utvikling og krea- 
tivitet og dannelse av nye tilknytninger. 

Identitet handler om å erfare seg selv som et autentisk menneske, det 
å ha følelsen av å være en bestemt person — denne bestemte personen — 
som kan finne en plass til seg selv i en verden som han eller hun (igjen 
med Heideggers uttrykk) er kastet inn i, og som også fremstår som en 
bestemt person for andre. Når identiteten står på spill, medfører dette 
angst (Grelland, 2012) og kan lede til fortvilte strategier for å hanskes med 
situasjonen. I beste fall fører det til søken etter kontakt og fellesskap og 
måter å utvikle seg og gjenfinne seg selv på en genuin måte på, i verste 
fall til isolasjon og konflikt, fanatisme, tilknytning til ekstreme miljøer 
og kanskje også desperate handlinger, vold og drap. Jeg vil derfor i det 
følgende analysere nærmere hva det betyr at identiteten står på spill. 


Å være et «jeg» 


Identitet handler om å være et «jeg», og en trygg identitet handler om en 
trygg følelse av å være en bestemt person. Jeg er ikke er alene i verden, 
jeg lever hele mitt liv i et forhold til andre mennesker. Det gjelder i alle 
faser av livet. En gang ble jeg tatt imot av mennesker som matet meg og 
kledde meg fra første dag for at jeg skulle kunne overleve. Jeg traff etter 
hvert andre barn, voksne som var venner, og voksne som var fremmede. 
Fort lærte jeg også at andre mennesker ikke alltid er hjelpere. De kunne 
skremme meg, skade meg eller være ubehagelige eller likegyldige. Og jeg 

motte mennesker som sokte meg, som trengte meg, og som jeg kunne 
hjelpe. Jeg lever hele livet i et samspill med disse andre. Om jeg er alene 
og føler ensomhet, er det min erfaring av de andres fravær. Ja, selv når 
jeg bare tenker på meg selv, kan jeg tenke på meg selv slik jeg forestiller 
meg at andre ser meg. «Den andre» er synlig eller usynlig til stede i mitt 
liv, som en livsbetingelse og som et utgangspunkt for det forholdet jeg 
gradvis gjennom livet utvikler til meg selv. 

Som en del av et samfunn og en kultur er vi vevd inn i en sammen- 
heng med andre mennesker. Vi deler språk og levemåter, livstolkning og 
livssyn med andre, mer eller mindre ubevisst og underforstått. Likevel er 
vi alltid, uansett kultur, også individer. Samspillet med andre kan bare 
finne sted hvis jeg er en som den andre kan stå overfor. Min egen indi- 
vidualitet er, om ikke annet, en betingelse for at den andre skal kunne 
fremstå som akkurat det, en annen enn jeg selv. I situasjoner der vi opple- 
ver endringer i kulturelle omgivelser, blir vår individualitet spesielt tyde- 
lig for oss selv. Den mer eller mindre ubevisste og underforståtte kulturen 
blir plutselig tematisert og gjort til noe jeg må forholde meg til, og dette 
kan jeg bare gjøre som individ. Jeg får den individualiserende erfaringen 
av være annerledes. Og dette handler om identitet, om hvem og hva jeg er. 

La oss reflektere over det å være et «jeg». Når vi sier eller skriver 
«jeg», bruker vi munnen eller hånden, og munnen og hånden er deler 
av en kropp, så slik ordet «jeg» brukes, peker ordet tilbake på en bestemt 
kropp - «min» kropp. Dette «jeg» hører på en eller annen måte uløselig 
sammen med denne kroppen. Om det så er det hele, om jeg kan si at jeg 
er en kropp, eller snarere at jeg har en kropp, om jeg lever gjennom eller, 
som noen filosofer sider det, (transitivt) eksisterer kroppen, er et spørsmål 
med både biologiske, filosofiske og religiøse sider. Men siden ordet «jeg» 
må sies eller skrives av den som ordet refererer til, og siden ordet - som 
tegn — må ha en lydlig eller grafisk form (altså at tegnet må tales eller skri- 
ves kroppslig), føres vi straks over til kroppen. Dette skjer allerede før vi 
har kunnet ta stilling til betydningen av ordet «jeg» eller hva et «jeg» er. 

Identitet har definitivt en kroppslig side. Kroppen er den første måten 
jeg kommer til syne på, selv før jeg kan snakke og si «jeg». Kroppen er 
det vi ser, kroppen er det som kommer ut av mors liv, ja kroppen er det 
min mor kjente som sparking i sin mage eller så som et omriss av et foster 

pa et ultralydbilde. Gjennom hele mitt liv er kroppen min det de andres 
blikk er rettet mot nar de ser pa «meg». Likevel er det 4 se en person ved 
a se pa vedkommende i hans eller hennes kroppslige fremtreden ikke helt 
det samme som 4 se pa personens kropp. Forholdet mellom kropp og sinn 
kan sammenliknes med forholdet mellom et tegns ytre grafiske form og 
dets mening. Nar vi leser tegn, for eksempel nar vi leser en tekst som 
bestar av trykte ord og dermed av grafiske tegn, sa er blikket rettet mot 
disse tegnene, mot trykksverten pa hvitt papir, men oppmerksomheten 
var er rettet mot ordenes mening, mot det teksten sier. Tilsvarende nar 
vi ser pa en person, for eksempel under en samtale, og moter hans blikk 
mens vi samtaler, er det ikke øynene som fysiske objekter vi ser på, eller 
lyden som vibrasjoner i luften vi lytter til, selv om vi bokstavelig talt gjør 
nettopp det. Det er tankene og følelsene personen kommuniserer, som 
fanger vår oppmerksomhet. Dette ser vi av at ordene «se på meg» betyr 
noe annet enn «se på kroppen min». Å «lese» en annens følelser ved å se 
på personens ansikt likner det å lese et meningsinnhold ved å se på bok- 
stavene på papiret. 

Men hvis det vi ser på når vi ser på den andre, er noe annet enn krop- 
pen, noe usynlig, kan vi gripe mer presist hva et slikt blikk handler om? 
Hva er det vi har vår oppmerksomhet rettet mot når vi skal oppfatte et 
menneske som mer enn bare en kropp, som noe annet og mer enn et 
biologisk eller medisinsk studieobjekt? Hva er det vi ser når vi ser smilet 
eller tårene i den andres ansikt? Hva er det vi lytter til når den andre taler 
til oss? 

Et svar er at vi «ser» hvordan det er å være dette mennesket. Vi ser smi- 
let og kjenner eller forestiller oss hvordan gleden føles. Den andres kropp 
er som et tegn som taler til meg om et annet «jeg», et annet enn mitt eget, 
og det kan den gjøre gjennom vår evne til innlevelse. Slik er også min 
egen kropp et tegn for andre, et tegn på «hvordan det er å være meg», et 
tegn på eksistensen av et «jeg» som er eller bebor og lever seg selv ut gjen- 
nom denne kroppen. Vi kan si at definisjonen av et «jeg» er noe som gjør 
det meningsfylt å spørre hvordan det er å være dette jeget. 

Vansken med å svare på spørsmålet om jeget har sammenheng med 
følgende: Når vi spør hva noe er, svarer vi vanligvis ved å karakterisere 
tingens typiske egenskaper. Hva er en fugl? Et dyr med fjær. Hva er en 

hvitveis? En hvit blomst. Vi er ute etter tingens egenskaper, og vi oppgir 
tilstrekkelig mange av dem til at spørreren kan danne seg en idé eller et 
begrep om denne typen ting og kan skjelne den fra andre slags ting. Når 
vi har gjort dette, har vi bestemt tingen. Et eksempel på en systematisk 
måte å gjøre dette på er å bruke en bestemmelsesnøkkel til å bestemme 
planter. Her bruker vi egenskaper som farge, form på blader, antall støv- 
bærere med mer for å bestemme arten. Skal jeg så bestemme en kon- 
kret plante, må jeg legge til andre egenskaper, som hvilket sted planten 
befinner seg på, eller noe annet som er karakteristisk for akkurat dette 
eksemplaret. Når jeg snakker om å være noe bestemt, mener jeg det i 
betydningen å være noe som lar seg bestemme (på tilsvarende måte som 
en plante). 

Problemet med det vi omtaler som «jeg», er at det nettopp ikke lar seg 
bestemme. Vi kunne nok spørre hvordan en person er, og besvare spørs- 
målet med å liste opp personens karaktertrekk. Men karaktertrekkene 
uttrykker bare det vanemessige og stereotype og derfor gjenkjennelige i 
personens atferd, de berører ikke det som gjør han eller henne til et «jeg», 
til et subjekt, til det som er opphavet til de handlingene vi kan sammen- 
fatte i personens karakter, til det som gjør at vi kan spørre hvordan det 
er å være denne personen. Siden bestemmelse på denne måten ikke gir et 
sakssvarende svar på spørsmålet, vil vi i stedet ta utgangspunkt i hvordan 
det er å være det andre mennesket. 

Det første vi kan si om jeget, er at det er intensjonalt. Det betyr at det 
er rettet mot noe annet enn seg selv. Jeget er en bevissthet, og det betyr 
at det alltid eksisterer en bevissthet om noe. Denne bevisstheten utfolder 
seg gjennom sansning, forestilling, erindring, tenkning, følelser, empa- 
tisk innlevelse, tegntolkning, fysisk handling og så videre. Og i alle disse 
måtene å være bevisst på er jeget bevisst noe — noe jeg ser, noe jeg forestiller 
meg, noe jeg erindrer, noe jeg tenker på, noe jeg føler noe overfor - som er 
måter å være til på som innenfor fenomenologien kalles bevissthetsakter. 
Gjennom disse bevissthetsaktene forholder jeget seg aktivt til verden, det 
er ikke bare en passiv tilskuer. Bare det å stille et spørsmål, det å fundere 
over dette spørsmålet, nettopp det å fundere, å tenke, er altså typisk for et 
jeg. Og vi kan legge til at det at jeg tenker på noe, er typisk for det å tenke, 
som altså er en form for intensjonalitet. 

Gjennom bevissthetsaktene fremtrer jeget, og det fremtrer ikke som 
et objekt som kan bestemmes, men som noe annet - som et subjekt som 
forholder seg til verden, som føler og gjør valg - som et overraskende ele- 
ment av frihet i en ellers deterministisk verden av fysikk og kjemi. Men 
akkurat som jeget på sett og vis forblir usynlig og ubestemmelig sam- 
menliknet med de solide og objektive tingene i verden, er også friheten en 
ubestemmelig egenskap, selv om erfaringen av frihet er klar nok for den 
enkelte. Det andre vi kan si, er at jeget i sin intensjonalitet har en erfaring 
av eller bevissthet om seg selv som «jeg» — en selvbevissthet. 


Å være et subjekt: selvbevissthet 


Det å oppfatte seg selv som et «jeg» er et trekk ved måten vi som mennes- 
ker er intensjonale og dermed bevisste på. Med andre ord er menneskets 
utadrettede bevissthet samtidig en jeg-bevissthet eller selvbevissthet. Ja, 
jeg har en bevissthet om noe annet og om andre, men også om meg selv. 
Derfor brukes «selvet» ofte som synonym for «jeget». 

Når jeg ser på noe, for eksempel en blomst, eller når jeg utfører et eller 
annet gjøremål, som nå når jeg sitter og skriver, har jeg en bevissthet om 
blomsten eller om teksten jeg skriver. Men jeg har samtidig en bevissthet 
om at jeg ser på blomsten, eller at jeg skriver på datamaskinen, selv om 
ikke dette blir tematisert av meg selv, og selv om jeg ikke tenker på at jeg 
ser blomsten eller skriver. Min oppmerksomhet og mine tanker er om 
blomsten jeg ser, eller om teksten jeg skriver. I denne oppmerksomheten 
har jeg imidlertid en følelse av «jeg-het». Derfor kan jeg, hvis noen spør 
meg «hva gjør du nå?», uten å tenke meg om svare «jeg ser på denne blom- 
sten» eller «jeg skriver». Så lenge denne bevisstheten om selvet har en 
slik ikke-tematisert karakter, snakker vi om en utematisert selvbevissthet. 
Denne følelsen av å være meg selv er så å si innebygd i måten vi forholder 
oss til verden på. Denne utematiserte selvbevisstheten er til stede i alt vårt 
spontane bevissthetsliv som en slags bakgrunnsbevissthet. Den inngår i 
vår spontane måte å se verden på, i våre følelser overfor verden (som jo 
alltid er spontane) og i våre spontane intensjoner og tilskyndelser. Når 
jeg for eksempel skriver (som jeg gjør nå), fører den utematiserte selv- 
bevisstheten til at min umiddelbare erfaring av situasjonen ikke bare er 

skrivingen, men ogsa det faktum at det er jeg som skriver, og at skrivin- 
gen, som enhver handling, har et subjekt - meg. 

Den utematiserte selvbevisstheten er avgjørende for det vi kan kalle 
følelsen av å være et «jeg». Samme hva jeg gjør - om jeg sovner inn om 
kvelden eller våkner om morgenen, om jeg ser på en blomst eller skri- 
ver en tekst, eller om jeg går en tur på fjellet - har jeg hele tiden denne 
underliggende følelsen av at jeg ser og jeg skriver, selv om jeg ikke tenker 
spesielt på det eller er opptatt av det. Selv når vi sier at vi «glemmer oss 
selv» fordi vi blir helt oppslukt av en eller annen aktivitet, er følelsen av å 
være et jeg vedvarende. Hvis det ikke hadde vært slik, kan vi tenke oss at 
omgivelsene virkelig hadde slukt oss helt, vi hadde gått opp i dem, og alt 
hadde vært bare omgivelser. Den utematiserte selvbevisstheten skaper en 
avstand mellom meg og det jeg forholder meg til. Selv når jeg bare tenker 
på en blomst, er det min umiddelbare erfaring at det er jeg som tenker på 
blomsten, og den tenkte blomsten er ikke meg, selv om den i dette tilfellet 
ikke fysisk befinner seg utenfor meg, siden den bare er en tanke. Den ute- 
matiserte selvbevisstheten gjør at vi alltid har en opplevelse av vår egen 
tilstedeværelse i verden, forut for og uavhengig av personlige karakter- 
trekk og sosiale roller, uavhengig av hva slags personlighet vi ellers måtte 
ha. Den utematiserte selvbevisstheten er opphavet til vårt subjektive jeg. 


Det subjektive jeg og verdier 


Det subjektive jeget kommer til uttrykk i følelsene. Følelsene er spontane 
uttrykk for hvordan vi ser verden, og for hvordan vi forholder oss til den. 
I dette er de også uttrykk for våre grunnleggende personlige verdier. For 
det menneskelige subjekt er ikke verdier primært prinsipper for godt og 
ondt, men måter å se ting på. Når vi retter oss mot verden, ser vi ting 
som er gode, attraktive, beundringsverdige, stilige, tøffe eller dårlige, 
patetiske, ynkverdige, vonde eller onde. Verdiene finnes så å si i verdens 
måte å tre frem på i vår virkelighetsforståelse og virkelighetstolkning, og 
de kommer til uttrykk i hva vi føler overfor verden med dens ting og 
hendelser. 

Verdier eksisterer dermed ikke i et vakuum. De står alltid i forhold 
til en virkelighetsoppfatning. Selv om følelsene våre er uttrykk for vår 

evne til empati og innlevelse, er de ogsa uttrykk for hvordan vi forstar 
verden. Det betyr ogsa at de kan vere uttrykk for en feilaktig, forvrengt 
og forstyrret virkelighetsoppfatning. Rasisme er et eksempel. Derfor er 
ogsa en folelseskonflikt ikke bare uttrykk for en verdikonflikt i og for seg, 
men noe mer, fordi verdikonflikten er et utrykk for motstridende virke- 
lighetsoppfatninger. Derfor er kampen for de gode verdier også en kamp 
for sannheten. 


Det reflekterte jeg 


Vi nøyer oss ikke med å være et subjekt. Gjennom livet danner jeg meg 
et bilde av hvem jeg er, hva slags person jeg er. De andres blikk på meg 
og deres oppfatning av meg bidrar til å danne et slikt bilde. I klassesam- 
funn og tradisjonskulturer er det å være plassert i en bestemt posisjon i 
samfunnet en viktig del av det. Relasjoner til familie og lokalsamfunn 
bidrar også. Flukt, opprør og revolusjon er ikke bare motivert av mate- 
rielle og økonomiske kår, de handler også om protest mot den rollen og 
dermed det selvbildet man føler man blir påtvunget av samfunnet man 
lever i. Samtidig er et stabilt og tilfredsstillende selvbilde et middel for å 
leve og utfolde seg i samspill med samfunnet rundt seg. Jeg kan nærme 
meg andre med tillit fordi jeg oppfatter meg selv som en som de vil like 
og føle sympati for. «Jeg», slik vi fremstår i vårt bilde av oss selv, kan vi 
kalle vårt reflekterte jeg. Den utematiserte selvbevisstheten gir meg ikke 
følelsen av å være en bestemt person, den tilfører meg ikke en forestil- 
ling om hvem og hva jeg er. Min bevissthet om å være denne bestemte 
personen er også en form for selvbevissthet - en bevissthet om meg selv, 
en bevissthet med meg selv som objekt. Dette kalles en refleksiv eller 
tematisert selvbevissthet. Det er den type selvbevissthet vi har når vi 
for eksempel står på en scene og er intenst oppmerksom på vår egen 
fremtreden, når vi er opptatt av om andre legger merke til oss, eller når 
vi blir sett og vurdert av andre - og er oss dette bevisst. En arrangert 
scene er en slags prototype på det vi kan kalle livets scene, på situasjoner 
der vi er oss bevisst at vi blir sett, eller der vi forestiller oss at vi kunne 
ha vært sett, eller der vi ser på oss selv med andres øyne. Følelser som 
skam, flauhet eller stolthet er uttrykk for en slik refleksiv selvbevissthet. 

Tematisert selvbevissthet er ogsa det vi har nar vi vender oppmerksom- 
heten mot oss selv for a vurdere vare egne handlinger, var fremtreden og 
kanskje til og med var verdi. Jeg kan elske meg selv, vere stolt av meg 
selv, være sint på meg selv, forakte meg selv og kanskje være redd for 
meg selv. 

Fra tidlig barndom begynner vi å danne oss en forestilling om oss selv, en 
forestilling som dannes i samspill med de omstendighetene vi befinner oss 
i. Vi plasserer oss selv i tid og rom, i relasjon til andre mennesker og steder, 
vi danner oss et bilde av vår fortid og forestillinger om vår fremtid. Hver 
enkelt av oss har en historie. Jeg hører hjemme i et land, på et sted, i et hus, 
jeg hører til en samfunnsklasse, et folk eller en stamme, jeg har foreldre og 
slektninger eller mangler nettopp dette, jeg har venner og for den saks skyld 
uvenner og kanskje fiender. Jeg har også en fremtoning i verden, en bestemt 
størrelse, et kjønn, et fysisk utseende, en væremåte. I alt dette trekker jeg 
uvilkårlig ut en kjerne, en essens, et slags gjennomgående helhetsbilde, en 
samlet forestilling om meg selv, en gestalt eller form av det som er meg i det 
hele - meg selv som person. Det er dette som er vårt reflekterte jeg. 


Når identiteten står på spill 

Det reflekterte jeget er for mange, men ikke for alle, relativt stabilt gjen- 
nom livets skiftende omstendigheter. Det kan også endres, noen ganger 
dramatisk, som når man slutter å oppfatte seg selv som et barn, eller når 
man oppdager at man har en seksuell orientering som man hittil ikke 
har vært seg bevisst, eller når man rives løs fra det etablerte hjemlige og 
blir en flyktning og føler at man må definere seg selv på nytt. Det reflek- 
terte jeget kan også oppfattes som uklart, utydelig eller ustabilt og gi en 
utrygg fornemmelse av at man ikke helt vet hvem man er. Dette vil vi 
kalle eksistensiell utrygghet, som medfører en større eller mindre grad av 
angst (Grelland, 2012), og i alvorlige tilfeller ligger det bak mange former 
for angstlidelser. 

Det reflekterte jeget har en sammenheng med, men er ikke iden- 
tisk med, det vi kaller vår karakter eller personlighet. Min atferd gjen- 
nom livet antar et visst gjenkjennelig mønster, jeg danner meg vaner, 
og jeg lever opp til roller. Hvert enkelt trekk i dette mønsteret kalles et 

karaktertrekk. Den enkeltes karaktertrekk er bygd opp rundt en livssitu- 
asjon, og de kan vere preget av samfunnsmessig kontekst og kanskje ogsa 
av arvelig disposisjon og evner. Det å skape seg en karakter består for det 
meste av utallige små og store ubevisste valg som man gjør, for eksempel 
for å løse en problematisk livssituasjon eller leve opp til et ideal. Disse 
valgene handler ikke så mye om hver enkelt handling, men om hvem eller 
hvordan vi vil være i den enkelte situasjonen. Man kan for eksempel leve 
opp til et ideal, eller man kan leve opp til et negativt ideal, som et dårlig 
selvbilde skapt av et negativt samspill med andre mennesker. 

Det kulturelt gjenkjennelige i den enkeltes karakter underbygges av 
det som ser ut til å være en allmennmenneskelig tendens til å kopiere og 
gjenta. Handlinger og handlingsmønstre formes til vaner. Selv om vi vet 
at vi er i stand til å avvike fra eller bryte en vane (med mindre eller større 
bevisst innsats), er vanene med på å stabilisere mønstrene i vår måte å 
være på, og dermed altså karakteren. 

Mens det reflekterte jeg er et indre bilde vi har av oss selv - en 
forestilling — er karakteren til en viss grad en empirisk størrelse. Den kan 
observeres gjennom en persons atferd. Den er det reflekterte jegets ytre 
form. Man kan kartlegge en persons karakter ved å kartlegge hans eller 
hennes atferd over tid og i forskjellige situasjoner. 

Det reflekterte jeg og den formen det tar gjennom karakteren, er noe vi 
skaper for å mestre livet, et middel til å være en bestemt person i verden, 
til å skape oss en bestemt tilværelse med bestemte utfoldelsesmuligheter 
og begrensninger. Dette jeget gjør at jeg kan fremstå som en konsistent 
og gjenkjennelig person for både meg selv og andre, og det bidrar dermed 
normalt til en tilsvarende stabil identitetsfølelse. I beste fall er min fore- 
stilling om meg selv et middel til personlig kreativ utfoldelse, fordi en slik 
utfoldelse krever en form. Karakteren kan være uttrykk for noe genuint 
og ekte. Å utvikle sin karakter kan handle om å finne et livsmønster som 
representerer en genuin og positiv personlig utfoldelse. Men karakteren 
kan også representere hindringer for utfoldelse, begrensninger vi legger 
på oss selv og en form for tilstivning av personligheten. Denne mulig- 
heten minner oss på at det alltid vil være en spenning mellom det å leve 
etter et mønster (og en karakter er uansett et mønster) og det at vi i hvert 
øyeblikk er fri til å velge våre liv på nytt. 

Jeget og kulturen 


Vart reflekterte jeg dannes i en kulturell kontekst og har i seg vesentlige 
kulturelle elementer. Dette gjelder alle, og i spesielt dominerende grad 
der hvor kulturen er preget av sterke tradisjoner. Det er et karakteristisk 
trekk ved moderniteten at den tilstreber et bevisst og reflektert forhold 
til tradisjoner og kulturelt bestemte holdninger, slik at vi eventuelt kan 
velge dem bort. Likevel vil vi alle, også i en moderne kultur, pa et eller 
annet nivå preges av den kulturen vi lever i. Et grunnleggende element 
i enhver kultur er det språkfellesskapet vi vokser opp i, der språket ikke 
bare er med på å forme vår måte å eksistere i verden på, men også pre- 
ger vår måte å oppfatte virkeligheten rundt oss på. Men samtidig som vi 
opptar i oss språkets begreper og strukturer, blir vi i oppveksten også ført 
inn i forestillinger om verden som er både eksplisitt til stede som vanlige 
oppfatninger i vår kultur, men også implisitt til stede i måten vi lærer å 
tenke om oss selv og verden på. Her er det oppfatninger om posisjoner i 
samfunnet, klassetilhørighet, kjønnsroller, autoritetssystemer, kaster og 
så videre, og selvsagt religioner og religiøse forestillinger som tilhører 
vår oppvekstkultur. Her er også verdier innvevd. Disse kulturelle fore- 
stillingene og ideene nedfeller seg i et vev av atferdsmønstre, begreper, 
forståelsesformer og verdiuttrykk som vi plasserer oss selv inn i når vårt 
reflekterte jeg utvikles. 

Fordi jeget og kulturen er så tett vevd sammen, vil endringer i kulturen 
eller det å skifte kultur også kunne medføre en eksistensiell utrygghet 
og tilhørende angst. Dette skjer også når kulturer endrer seg i tid, slik 
den norske har gjort tiår for tiår gjennom de siste to århundrene. Mange 
av disse endringene er drevet frem av bevisste opprør eller tverrkulturell 
påvirkning. Vi kan se slike endringer også i andre kulturer og andre deler 
av verden og i andre historiske epoker, som da buddhismen ble innført i 
Kina, og senere i Japan og Sørøst-Asia. 

Også andre kulturer enn vår egen har utviklet seg gjennom brudd og 
nytenkning. I Kina har for eksempel filosofien spilt en stor rolle, både for 
å endre kulturen og for å skape bevissthet og diskusjon om hvordan man 
skal forholde seg til tradisjonelle verdier og vaner og andre filosofiske 
tanker. Sokrates kanskje mest banebrytende innflytelse består i å sette 
spørsmålstegn ved det kulturelt underforståtte og dermed legge grunn 

for filosofien i Europa. En av filosofiens oppgaver er a apne for indivi- 
duell refleksjon og skapende tenkning og gi rom for det kreative i den 
menneskelige frihet gjennom oppbrudd fra det kulturelt selvfolgelige. 


Eksistensiell frihet og identitet 


Jeg har her definert identitet som følelsen av å være en bestemt person. 
Vårt reflekterte jeg fungerer som en identifikasjon av «meg selv» som 
bidrar til en trygg og stabil følelse av å være denne bestemte personen. 
Fordi vi har to former for selvbevissthet, er det naturlig også å definere to 
former for identitet. Den ene er vår subjektive identitet. Den andre kan vi 
kalle vår objektive eller reflekterte identitet. 

Den objektive identiteten er knyttet til vårt reflekterte jeg, og det å ha 
en tydelig eller klar identitet i denne betydningen er å ha et klart bilde 
av hvem man er som person. Den representerer en identitetsfølelse som 
er sammensatt av de forskjellige elementer som gir det reflekterte jeg 
tydelighet og stabilitet, og som kan bidra til å identifisere akkurat «meg» 
her i verden. Hvilke elementer som er viktige for å gi en tydelig identi- 
tetsfølelse, vil variere fra person til person. For eksempel kan den sosiale 
klassen man tilhører, eller det yrket man har, for noen være en viktig 
del av deres identitet, mens det ikke er det for andre. Enkelte iøynefal- 
lende karakteregenskaper kan vi også oppfatte som del av vår identitet, 
som det å være utadvendt eller humoristisk eller pålitelig. Relasjoner til 
andre mennesker, kjærlighetsforhold, familierelasjoner, vennskap, grup- 
petilhørighet, etnisk tilhørighet, ja også fiendskap og hatrelasjoner kan 
være identitetsskapende, og det samme kan titler, medaljer, stillinger i 
yrkeslivet og statsborgerskap. Denne formen for identitet er en bestem- 
melse av individet som bygger på egenskaper på omtrent samme måte 
som vi identifiserer en ting på, som når vi bestemmer en plante med 
bestemmelsesnøkkel. 

Imidlertid er denne objektive identiteten også dypt problematisk, og 
problemet har å gjøre med menneskets frihet. Med frihet mener jeg ikke 
her i hvilken grad vi har ytre frihet, altså fravær av hindringer, men vår 
eksistensielle frihet, som er menneskets evne til å velge, ikke bare mellom 
enkelthandlinger, men også gjennom væremåter og handlingsmønstre. 

Denne friheten er forankret i menneskets måte å være til pa, vår ontologi. 
Den må altså skilles fra for eksempel politisk frihet, eller fra den friheten 
eller mangelen på frihet som kan eksistere innenfor en kulturs normer 
og rollemønstre. Når omgivelsene er svært begrensende og restriktive, 
er det selvsagt lite spillerom for at den eksistensielle friheten kan utfolde 
seg. Men det er også ofte slik at vi føler oss mindre fri enn vi egentlig 
er, fordi vi ikke har en bevissthet om det mulighetsrommet som faktisk 
finnes for hver enkelt av oss i en situasjon. Den eksistensielle frihetens 
utgangspunkt er at vi kan tolke, forstå og forholde oss til en situasjon på 
forskjellige måter, før vi kan vurdere hvor stort vårt handlingsrom er. Det 
gir ikke så mye mening å spørre «hvor stor» den eksistensielle friheten er 
for den enkelte. Den vil i en forstand alltid være uendelig, fordi det finnes 
uendelig mange måter å forstå en situasjon på. Men samtidig kan denne 
friheten, hvor «stor» den enn måtte være, gjøre at man føler seg avmektig, 
fordi handlingsrommet er så lite, og handlingsmulighetene er så lite til- 
fredsstillende. Ikke desto mindre er det slik at også ens reflekterte jeg kan 
forståes på mange måter, slik vi kan forstå situasjonen vi er i på mange 
måter. Det finnes altså en frihet, og dermed en usikkerhet, heftet ved vår 
forestilling om hvem vi er. Mitt reflekterte jeg står alltid på spill, konfron- 
tert med muligheten for at jeg alltid kan velge å være annerledes. 

Men ordet «identitet» kan også ha en annen betydning, nemlig som 
en identitetsfølelse knyttet til det subjektive jeget, altså til følelsen av å 
være «meg», uavhengig av hvilke egenskaper «jeg» ellers måtte ha. Denne 
formen for identitet er forankret i både den utematiserte selvbevissthe- 
ten og min kroppslige individualitet. Vi snakker ikke her om kropps- 
lige særtrekk, men om den subjektive erfaringen av å leve kroppslig, med 
kroppslige fornemmelser, evnen til å sanse verden og evnen til å bevege 
oss og handle. Denne subjektive identiteten kan man egentlig aldri miste 
eller fratas så lenge man er et menneske i verden. Derimot kan man i 
større eller mindre grad miste følelsen av identitet. Og derfor søker vi 
tilflukt i en objektiv identitet for å gjenvinne og sikre en slik følelse, og 
vi velger dermed - ubevisst — et spenningsfylt og angstfylt forhold til fri- 
heten. Denne søken etter å gi seg selv en identifiserbar form kan skje lett 
og naturlig, men den kan også være preget av fortvilelse og desperasjon 
og anta destruktive former. Man kan finne sin form som medlem av et 

profilert fellesskap pa godt eller ondt og i verste fall gjennom grusomhet, 
vold og brutalitet. Friheten, den eksistensielle frihet, vår evne til å velge 
våre handlinger og væremåte, blir dermed et viktig tema når det gjelder 
identiteten. La oss se litt nærmere på dette. 

Den fysiske verdenen er deterministisk. Dette faktumet berøres i prin- 
sippet ikke av at vi har fysiske situasjoner der fremtiden er uforutsigbar på 
grunn av statistisk usikkerhet, slik vi har ved såkalt deterministisk kaos 
eller ved åpne systemer med et uforutsigbart samspill med omgivelsene. 
Ut fra de kjemiske og fysiske modeller vi i dag bruker for å beskrive en 
biologisk organisme, spiller heller ikke kvantefysikkens statistiske usik- 
kerhet noen rolle for menneskets eksistensform. Om fremtidig forskning 
vil kunne anvende kvantemekanikken på nye måter til å forstå en biolo- 
gisk organisme, er et åpent spørsmål. 

Dagens fysikk, som er basis for både kjemien og biologien, kan ver- 
ken forklare fenomenet bevissthet eller fenomenet frihet. Derfor står 
mennesket der tilsynelatende som en naturvitenskapelig singularitet, et 
uventet brudd på en orden som ellers så presist lar seg beskrive med 
fysiske begreper. Men paradoksalt er det nettopp bevisstheten og frihe- 
ten som er en forutsetning for å ha begreper og dermed kunne utvikle 
teorier, og for å søke etter sannheten og drive fysikk og annen naturvi- 
tenskap. I tillegg forutsetter både samfunnets rettsvesen og hverdagens 
uformelle etiske tenkning at vi, når en handling er gjort, kan si at vi 
kunne ha handlet annerledes. Og slik er også vår erfaring av oss selv. 
Det er ingen grunn til å gjøre erfaringen av oss selv som bevissthet eller 
som frihet ugyldig eller sekundær i forhold til de observasjonene som 
en biologisk beskrivelse av kroppen bygger på. Vi er her henvist til en 
type epistemologisk dualisme, som vi har når to fenomener må forstås 
med forskjellige begreper fordi de bygger på forskjellige typer erfaringer, 
men som samtidig er gjensidig utfyllende eller komplementære, etter- 
som begge typer beskrivelser må til for å gi et fullstendig bilde, i dette 
tilfelle av mennesket. Beskrivelsen av mennesket som bevissthet og fri- 
het er komplementær til beskrivelsen av kroppen som et deterministisk 
kjemisk-fysisk system. 

Friheten handler om et mulig fravær av faste mønstre i atferden, et 


mulig fravær som ikke alltid er like synlig, fordi man i prinsippet kan 

gjore det frie valget a leve etter et rigid og fastlagt monster. Likevel betyr 
det at det er en spenning mellom forestillingen om en fastlagt menneske- 
lig karakter og friheten. Dermed er det også en mulig spenning mellom 
den første formen for identitet og friheten. 

At friheten har avgrensninger, er utvilsomt. Vi velger alltid i en 
situasjon — fysisk, mentalt og sosialt. Vi sier at friheten er situert. I vår 
kroppslige tilværelse setter kroppens begrensninger og de forholdende 
vi lever under, klare og noen mindre klare grenser for hva vi kan velge. 
Noen muligheter og begrensninger i vår væremåte er også biologisk 
bestemt, for eksempel at vi kan spise fordi vi har en biologisk sult med 
tilhørende fordøyelsessystem, at vi kan utøve seksuell aktivitet fordi vi 
har en biologisk utrustning for seksuell utfoldelse, eller at det er ting vi 
ikke tenker på som mulige valg, ettersom vi ikke orker mer av en akti- 
vitet fordi vi blir for slitne. Men når vi står foran slike begrensninger, 
har vi fortsatt et valg når det gjelder hvordan vi vil forholde oss til sult, 
begjær eller tretthet. Vi kan velge å la være å spise når vi er sultne, vi 
kan leve seksualt avholdende, og vi kan slite videre til tross for tretthe- 
ten. Det kan også finnes andre arvede og dermed genetisk bestemte ten- 
denser i den enkeltes atferd, som musikalitet eller bestemte teoretiske 
eller praktiske ferdigheter. Disse tendensene skaper, sammen med ytre 
faktorer livsbetingelser vi ikke kan gjøre noe med, et rammeverk som 
til enhver tid utgjør vår situasjon. En situasjon er det friheten kan for- 
holde seg til ved å velge å utfolde seg innenfor den, eller den kan forsøke 
å motarbeide eller overvinne den. Situasjonen definerer et begrenset 
utfoldelsesrom for friheten. Det er for det første et rom for å forholde 
seg til livet, tilværelsen og den enkelte konkrete situasjon på en bestemt 
måte og ikke på en annen måte, og det er et rom for forskjellige måter å 
være til og leve på. 

Den enkeltes væremåte innenfor sitt utfoldelsesrom som et subjektivt 
jeg, med sin forestillingsevne, fantasi, evne til å tenke, tvile, tro, føle og 
handle, er et uttrykk for en skapende og velgende frihet. Hvordan vi for- 
holder oss, hva vi tenker, hva vi tviler på, hva vi tror på eller hva vi gjør, 
er våre egne valg, enten de er bevisste eller ubevisste. Vi kan argumentere 
for eller mot en tvil eller en tro eller en handling, men på et eller annet 
tidspunkt må vi avslutte argumentasjonen og ta valget. Søren Kierkegaard 

kaller det, med en treffende metafor, å gjøre et sprang (Malantschuk, 1955). 
Med valget — spranget — blir det som inntil da, i fantasien, eksisterte som 
mulighet, til virkelighet. Og vi velger mye oftere enn vi vanligvis tenker 
over, for langt de fleste valgene vi gjør, gjøres ikke bevisst. Vanemessige 
valg og handlingsmønstre som anses som normale innenfor den kulturen 
vi lever i, er slike valg. Vi tenker ikke over at det finnes andre alternati- 
ver, vi tenker ikke over at vi egentlig kunne ha valgt annerledes. Men det 
kunne vi — og i dette ligger frihetens stadig utfordrende mulighet. 

I det å kunne velge ligger en uforutsigbarhet og dermed en åpenhet 
og ubestemthet som skiller det subjektive jeget fra tingene. For tingene 
har intet valg, de er bundet i de fysiske lovmessighetene som skaper kje- 
der av årsak og virkning. Friheten står med andre ord i motsetning til 
bestembarhet, til det å være noe bestemt og derfor kunne bestemmes, og 
til det å respondere og handle etter bestemte fastlagte mønstre. Dermed 
blir friheten en form for ubestemthet, en slags negativitet, et fravær av 
bestemmelse eller bestembarhet. 

Men logisk nok setter denne ubestemtheten nettopp vår objektive 
identitet på spill. Hvordan kan jeg være sikker på at jeg er slik eller slik, 
når jeg egentlig har frihet til å være annerledes? Frihet er også fravær av 
stereotypi. I den grad jeg er fri, kan det ikke sies noe om meg, jeg frem- 
står som ubestemmelig og uberegnelig. Friheten er så å si en åpning i vår 
karakter. I ethvert atferdsmønster ligger også muligheten til å være og 
handle annerledes. Og hvor vanemessig vår atferd enn måtte være, vet 
vi innerst inne at denne muligheten ligger der. For at jeg skal fortsette å 
være slik jeg er, må jeg velge det på nytt i hvert øyeblikk. Dette betyr at vi, 
grunnleggende sett, velger vår karakter. Men i dette ligger det en vedva- 
rende ubestemthet knyttet til vårt reflekterte jeg og dermed til vår identi- 
tetsfølelse. Ved ikke å være noe bestemt er det som om vi, metaforisk, er 
et åpent rom, en tomhet eller et fravær. 

Hva betyr dette? Hvis vi tar utgangspunkt i dette åpne og tomme, kan 
vistille spørsmålet: Hva med den subjektive identiteten? Kan dette grunn- 
leggende, frie, intensjonale og subjektive jeget på noen måte komme til 
syne? Og svaret er ja, det subjektive jeget kommer til syne — for andre (og 
meg selv) gjennom utfoldelsen av frihet, gjennom min tolkning av ver- 
den, gjennom mine følelser og mine handlinger. Dette kan skje i brudd på 

vaner og stereotypi, men det kan også skje ved - i frihet - å «tre i karak- 
ter», altså ved å bli synlig, også gjennom et atferdsmønster. Og analogt 
med det å «tre i karakter», eller kanskje snarere som en måte dette arter 
seg på, kan vi adaptere, slutte oss til eller «tre inn i» en kultur. 

Nettopp friheten blir en kritisk faktor i møtet med totalt endrede livs- 
betingelser, for eksempel skifte av kultur. Friheten gjør det mulig for den 
enkelte å finne seg selv igjen i den nye konteksten, og å finne en væremåte 
og en livsform innenfor det nye mulighetsrommet som åpner seg. Å finne 
seg selv i denne betydningen kan ta mange former. Det kan handle om å 
ta vare på kulturelle tradisjoner i en ny sammenheng, eller om å akseptere 
nye kulturelle elementer og væremåter. I begge tilfeller må man omorien- 
tere seg i en ny kontekst og utvikle nye mønstre. 

Slik sett kan karakteren være et positivt instrument for å bli synlig i 
verden, forutsatt at karakteren er et ekte uttrykk for «meg selv», noe som 
gjør meg til en ekte eller autentisk person. Men for meg selv kommer jeg 
til syne gjennom det som alltid er ekte, nemlig mine egne følelser. Derfor 
er det å «lytte til» egne følelser et middel for å se, forstå og erkjenne seg 
selv og få en trygg følelse av identitet. 


Ontologisk utrygghet og kulturelle brudd 


Når det reflekterte jeget blir utydelig for en selv, kan dette føre til angst og 
i enkelte tilfeller til en identitetsløshet eller manglende følelse av å være 
virkelig. Man kan ha en direkte, personlig erfaring av at jeget liksom 
forsvinner. Ronald D. Laing (1971) kaller dette for ontologisk utrygghet, 
som er en tilstand der man kjenner en vedvarende angst for tomhet eller 
ikke-væren. Ontologi er den delen av filosofien som handler om hva det 
vil si å være til, hva som er virkelig. Her brukes ordet for å angi selvets 
frykt for ikke å være, det vil si ikke å være til, eksistere. 

Både når kulturen forandrer seg og når man frivillig eller ufrivillig må 
forlate den kulturen man har forankret sin identitet i, oppstår en mulig- 
het for ontologisk utrygghet. Kanskje har man aldri tenkt på det, men i 
den nye og fremmede situasjonen vil man oppdage hvordan ens (objek- 
tive) identitet er forankret i kulturen og omgivelsene, og kanskje at denne 
forankringen ikke lenger er der. 

Forandringen i en kultur som er i utvikling, kan skje langsomt og over 
mange ar, for eksempel gjennom det vi oppfatter som modernisering. Det 
motsatte kan også skje, altså at en åpen og liberal kultur blir mer kon- 
servativ og restriktiv nettopp som en reaksjon mot modernisering eller 
andre endringer. Og nettopp identitetskrisen knyttet til moderniseringen 
kan motivere for å gripe tilbake til tradisjoner og institusjoner som hin- 
drer endring. 

Dette ser vi skjer, ikke bare i tradisjonskulturer som reagerer mot 
modernitet, men også i det vi oppfatter som moderne kulturer, som det 
norske, der frykten for at kulturell innvandring skal føre til endringer 
som truer ens identitet. Og kampen for identiteten kan føre til fanatisme, 
vold og drap. Brå kulturelle brudd kan også skje i et land, for eksempel 
som følge av krig med store ødeleggelser, der det samfunnet som fungerte 
stabilt og kontinuerlig, blir ødelagt. 

Et slikt kulturbrudd må ikke alltid føre til noe destruktivt. Noen 
omfavner sin nye kultur og vokser inn i den, slik forfatteren av denne 
artikkelen opplevde hos sin far som bodde i Kina i mange år, og som 
ble svært glad i både kulturen og filosofien. Han valgte mer eller mindre 
ubevisst å bli kinesisk i sin væremåte, og han studerte og sluttet seg til 
den tradisjonelle konfutsianske filosofien. Dermed kunne han i stor grad 
delta i det kulturelle fellesskapet han i Kina var en del av. Dette ble hans 
måte å «tre i karakter» på, en karakter formet i en kinesisk kontekst, for- 
skjellig fra den kulturen han hadde vokst opp i. 


Avslutning 


I dette kapitlet har jeg gitt en fenomenologisk analyse av begrepet iden- 
titet, og av hvordan identiteten står på spill i den menneskelige subjek- 
tiviteten. Dette gir et grunnlag for å forstå den eksistensielle siden ved 
problemer og verdikonflikter knyttet til møtet mellom kulturer eller 
skifte av kultur. For å skape gode kulturmøter, konstruktive endringer 
og integrasjon kreves en slik forståelse av hva identitet er, og av hva som 
står på spill når identiteten trues. Vi har sett at mennesket har en naturlig 
identitetsforankring i det vi har kalt det subjektive jeg, men at mennesket 
også trenger en mer utvendig forankring i en trygg forestilling om hvem 

man er som personer, vart reflekterte jeg. Nar vi forstar hva som star pa 
spill, er det ogsa lettere a forutse konflikter og problemer og utvikle gode 
losninger. 

Fred og ufordragelighet 


Havard Lokke 
Universitetet i Agder 


Introduksjon 


Ufordragelig språkbruk og atferd er i ferd med å bli normalt i fredelige 
Norge. Jeg skal diskutere noen etiske og politiske spørsmål som denne 
utviklingen reiser. Men la meg starte med en kort illustrasjon av proble- 
mets karakter og omfang: 


1. Etter tre år med en landsomfattende kampanje mot hatefulle ytrin- 
ger skriver den norske regjeringen nylig på sin nettside at den fort- 
satt er bekymret for omfanget av hatefulle ytringer på bakgrunn av 
kjønn, etnisitet, religion eller livssyn, nedsatt funksjonsevne eller 
seksuell orientering, kjønnsidentitet og kjonnsuttrykk. 

2. Utfra et stort tallmateriale kan Redd Barna på sin nettside rappor- 
tere at over 25 prosent av norske barn nå opplever at de jevnlig blir 
mobbet på digitale medier, mange ved at det legges ut krenkende 
bilder og kommentarer. 

3. Basert på en stor undersøkelse konkluderer Forskningsstiftelsen 
Fafo på nettsiden arbeidslivet.no med at seksuell trakassering på 
jobb var et mye større problem i 2013 enn i 2003. 


Med dette ønsker jeg først og fremst å fremheve omfanget av problemet. 
Det er derfor jeg åpner med å si at ufordragelighet er i ferd med å bli 


Sitering av denne artikkelen: Løkke, H. (2020). Fred og ufordragelighet. I O. Lysaker og T. E. Fredwall 
(Red.), Verdier i konflikt: Etikk i et mangfoldig samfunn (s. 179-197). Oslo: Cappelen Damm Akademisk. 
https://doi.org/10.23865/noasp.95.cho. 

Lisens: CC BY-NC 4.0. 

normalt i Norge. Og faktum er at alle liberale demokratier ser ut til 4 
oppleve det samme. 

Omfanget kan virke overraskende. I hjemmet og på skolen læres tross 
alt de aller fleste barn og ungdommer opp til å respektere hverandre og til 
å håndtere konflikter. Men det er viktig å huske på at man i offentlighe- 
ten i mye større grad læres opp til å konkurrere og skape konflikter. Man 
lærer seg på sett og vis å krangle, å trumfe igjennom sin vilje, slik barn 
og ungdommer kan gjøre overfor sine foreldre. Denne situasjonen forver- 
res ved at grensene mellom det private og det offentlige er blitt så porøs 
at privatlivet blir stadig mer eksponert og offentligheten blir stadig mer 
intim. At det offentlige rommet nå er så påtrengende, og at det er stadig 
mer preget av ufordragelig krangling, reiser nye etiske og politiske spørs- 
mål. Som først Michael Sandel (1998) og senere Jeromy Waldron (2012) 
har argumentert for, er det ikke lenger først og fremst et spørsmål om 
ytringsfrihet og toleranse. Men hva er det egentlig et spørsmål om? Hva 
er det egentlig som står på spill i et fredelig samfunn der ufordragelighet 
er i ferd med å bli normalt? Jeg skal underveis foreslå et svar på dette 
spørsmålet, men la meg begynne med å se på nedenstående. 


Løgn, svindel og bullshit 


Grenseforskyvningen mellom det private og det offentlige fører blant 
annet til at man tidlig læres opp til å dele mye med personer som man 
ikke ønsker å dele så mye med. Man lærer seg, kort sagt, å lyve. Som filo- 
sofen Thomas Nagel skrev for over 20 år siden: 


The more we are subjected to public inspection and asked to expose our inner 
lives, the more the resources available to us in leading those lives will be con- 
strained by the collective norms of the common milieu. Or else we partially 
protect our privacy by lying; but if this too becomes a social norm, it is likely to 
create people who also lie to themselves, since everyone will have been lying to 


them about themselves since childhood. (Nagel, 1998, s. 18) 


Å lyve til andre om seg selv over lengre tid er å være en svindler. Å svindle 
om sin identitet er som å reise alene. Det er spennende, men kan bli 
ensomt. Og svindlerens ensomhet er ikke en god ensomhet. Hvis man 

er redd for å ha intime relasjoner med andre mennesker fordi man er 
redd for å bli avslørt, så er det vanskelig å bli kjent med sine mest pri- 
vate følelser og tanker og utvikle et velartikulert indre liv. Etter hvert blir 
man også sliten av å leve i skjul på denne måten (les f.eks. John le Carrés 
A Perfect Spy). Så man kan begynne å lyve også for seg selv. Man kan 
lyve om hva man synes er viktig, hvilke verdier man legger vekt på, hva 
som gjør en lykkelig. Hvis man mangler et velartikulert indre liv, kan det 
være vanskelig å ta et lite steg tilbake fra hverdagens sysler og lytte til sin 
samvittighet «in a cool hour», som Joseph Butler anbefalte for snart 300 
år siden (Butler, 1726, s. 125). Det kan være umulig i praksis for en sliten 
svindler å «sit down in a cool hour», særlig hvis forestillingsevnen hans er 
styrt av ytre krefter, slik Magnus Pyms forestillingsevne i A Perfect Spy er 
styrt av den britiske etterretningsorganisasjonen MI6. Men å lyve for seg 
selv er likevel ikke det verste man kan gjøre. 

En sliten svindler kan også slutte å bry seg om hva som kommer til 
uttrykk i passende handlinger, dette som ifølge Butler er «real as truth 
itself». En slik person ser ikke ut til å ha noen samvittighet å lytte til. Å 
leve uten samvittighet er ikke det samme som å lyve for seg selv. Det er å 
bedrive det Harry Frankfurt kaller «bullshit». Å «bullshitte» over lengre 
tid er å fraskrive seg ansvaret for det man gjør, og å slutte å bry seg om 
hvorvidt det man sier, er sant eller usant. Bullshitting ser ut til å bli stadig 
mer utbredt i Norge og andre liberale demokratier i dag. For over 30 år 
siden skrev Frankfurt: 


The realms of advertising and of public relations, and the nowadays closely re- 
lated realm of politics, are replete with instances of bullshit so unmitigated that 
they can serve among the most indisputable and classic paradigms of the con- 
cept. And in these realms there are exquisitely sophisticated craftsmen who — 
with the help of advanced and demanding techniques of market research, of 
public opinion polling, of psychological testing, and so forth - dedicate them- 
selves tirelessly to getting every word and image they produce exactly right. 
(Frankfurt, 1988, s. 122) 


Slik har det ikke alltid vært. For i tiden, sier Frankfurt (1988), var det 
slik at 

[...] craftsmen did not cut corners. They worked carefully, and they took care 
with every aspect of their work. Every part of the product was considered, and 
each was designed and made to be exactly as it should be. These craftsmen did 
not relax their thoughtful self-discipline even with respect to features of their 
work which would ordinarily not be visible. Although no one would notice if 
those features were not quite right, the craftsmen would be bothered by their 
conscience. So nothing was swept under the rug. Or, one might perhaps also 
say, there was no bullshit. (Frankfurt, 1988, s. 121-122) 


Det er ikke bare handverkere og politikere som har begynt a bullshitte og 
leve uten samvittighet i dagens Norge. Det er for eksempel massevis av 
psykobabbel («Det er bare pa grunn av den traumatiske barndommen din 
at du ...») som na har utviklet seg til det vi kan kalle nevrobabbel («Det 
er bare pa grunn av den stressede hjernen din at du ...»). Slik har det ikke 
alltid vært blant psykologer og filosofer heller. Som Hannah Arendt (1972) 
sier om gamle Sokrates: 


The test applying to the hypocrite is indeed the old Socratic «Be as you wish to 
appear», which means appear always as you wish to appear to others even if it 
happens that you are alone and appear to no one but yourself. When I make 
such a decision, I am not merely reacting to whatever qualities may be given 
me; I am making an act of deliberate choice among the various potentialities of 
conduct with which the world has presented me. Out of such acts arises finally 


what we call character and personality ... (Arendt, 1972, s. 37) 


Den personligheten Sokrates valgte å være, var slitsom og krevende å 
være sammen med. Å bullshitte kan derimot virke ganske befriende, som 
om det bare var å sludre harmløst. Men en person kan drive med harm- 
løst sludder for å dekke over noe hun bryr seg om. En bullshitter er mer 
skjødesløs. Det eneste hun bryr seg om å skjule, er at hun ikke bryr seg 
om noe. 


Arsaker og konsekvenser 


Det er selvsagt mange årsaker til at ufordragelig språkbruk og atferd er 
blitt så utbredt i Norge og andre liberale demokratier i dag. Men én viktig 

årsak ser altså ut til å være at det er blitt så mye vanligere å lyve og svindle 
og bullshitte. Alle gjør det noen ganger, og noen gjør det nesten hele tiden. 
Det er selvsagt også svært mange mulige forklaringer på hvorfor løgn og 
svindel og bullshit er blitt så vanlig. Jeg skal kort nevne to muligheter. 

For det første kan det tenkes at det som tidligere var normalt å gjøre 
noen ganger, i dag er blitt normalt å gjøre nesten hele tiden. Svindlerens 
og bullshitterens skjødesløshet hadde tidligere en ganske harmløs og 
veldig begrenset rolle i et samfunns liv og kalender, nemlig rollen av å 
dyrke det som Georg Simmel kalte «Geselligkeit» (en slags «samværskap» 
på norsk). Det har alltid vært regulerte unntakstilstander i organiserte 
samfunn. I antikkens Roma, for eksempel, var Saturnalia en festival 
for dyrking av «Geselligkeit», et planlagt amnesti for løgn og svindel og 
bullshitting. Men etter at festivalen var over, kom hverdagen og alvoret 
tilbake. Igjen kan vi se at det ikke er eksistensen av fenomenet som er 
nytt, men utbredelsen. Og årsaken til denne økte utbredelsen ser blant 
annet ut til å være at moderne samfunn preges av sosiale medier og tek- 
nologier der man hele tiden kan lyve og svindle og bullshitte anonymt, 
slik man kunne i et begrenset tidsrom under Saturnalia. 

En annen årsak ser ut til å være at liberale demokratier i stor grad sty- 
res av markedskrefter. Det er avgjørende for et velfungerende demokrati 
at borgerne har en stemme slik at de kan påvirke hvilke arenaer samfun- 
net skal bestå av, og hvilke goder disse arenaene skal sikte mot å realisere 
(Anderson, 1993, s. 159). Men det er tvilsomt om borgerne kan beholde en 
slik stemme i samfunn som er styrt av markedskrefter i så stor grad som 
vestlige liberale demokratier er i dag (Williams, 2002, s. 213). Man kan i 
hvert fall si at borgernes stemme blir overdøvet ved at de som utveksler og 
utvikler tanker for å opprettholde et velfungerende demokrati, blir usyn- 
liggjort. Og kanskje man også kan si at borgernes stemme blir overtatt av 
markedskreftene ved at disse tenkerne blir latterliggjort. Uansett er det 
all grunn til å mene at markedskreftene er en årsak til at det er blitt mye 
vanligere å svindle og bullshitte i liberale demokratier i dag. 

Ufordragelighetens konsekvenser er også mange, men de er i utgangs- 
punktet mye lettere å få øye på. Den viktigste konsekvensen i vår sam- 
menheng antydes faktisk av Frankfurt når han skriver at «our natures 
are ... less stable ... than the nature of other things» (Frankfurt, 1988, 

s. 133). Satt på spissen: Stabilitet er unaturlig. Eller mer balansert: Vi tren- 
ger å lære oss å leve stabile liv. Og det er bare ved å stå i relasjon til kjente 
og stabile omgivelser over lengre tid at en person kan utvikle den integri- 
teten og karakteren som han trenger å utvikle for å kunne leve et stabilt 
liv. Et barn utvikler sin integritet og karakter ved å vokse opp i en stabil 
og kjærlig familie. Men til syvende og sist avhenger en families stabilitet 
av samfunnets stabilitet. Og jeg tror at det først og fremst er dette som 
står på spill når ufordragelig krangling er i ferd med å bli normalt; stabi- 
liteten i samfunnet og dets institusjoner er truet. 


Hva skal til for at et samfunn skal være stabilt? 


I A Theory of Justice trekker John Rawls (1971) et klargjørende skille mel- 
lom to kilder til ustabilitet: 


[T]here are two sorts of tendencies leading to instability. From a self-interested 
point of view each person is tempted to shirk doing his share. He benefits from 
the public good in any case; and even though the marginal social value of his tax 
dollar is much greater than that of the marginal dollar spent on himself, only a 
small fraction thereof redounds to his advantage. These tendencies arising from 
self-interest lead to instability of the first kind. But since even with a sense of 
justice men’s compliance with a cooperative venture is predicated on the belief 
that others will do their part, citizens may be tempted to avoid making a con- 
tribution when they believe, or with reason suspect, that others are not making 
theirs. These tendencies arising from apprehensions about the faithfulness of 


others lead to instability of the second kind. (Rawls, 1971, s. 336) 


Rawls (1999, s. 44) ser ut til 4 mene at et samfunn er stabilt av riktige grun- 
ner hvis og bare hvis dets borgere greier 4 motsta den forste fristelsen og 
altså ikke tenker som gratispassasjerer, det vil si personer som har fordel av 
å leve i et velfungerende samfunn uten å bidra til at det fungerer. Borgere 
kan, ifølge Rawls, lære seg å greie dette bare hvis de allerede som barn har 
utviklet en rettferdighetssans ved å vokse opp i rettferdige institusjoner, 
og hvis de som voksne fortsetter å tenke og handle i tråd med sin rettfer- 
dighetssans eller dens prinsipper (se Rawls, 1999, s. 13, note 2). Dette er et 
høyt ideal. At løgnere og svindlere og bullshittere ikke lever opp til dette 

idealet, kan ikke anses som en tungtveiende kritikk av deres ufordragelige 
språkbruk og atferd. Det er, tross alt, sosiale og økonomiske faktorer som 
vanligvis avgjør om en person får sjansen til å utvikle en rettferdighetssans 
som barn, og å tenke og handle i tråd med denne senere i livet. 

Men Rawls har også en realteori. Han ser ut til å mene at et samfunn 
også kan stabiliseres av maktbalanser hvis dets borgere greier å motstå 
den andre fristelsen, altså ikke bryter med samfunnets normer selv om 
de har grunner til å mistenke at andre kommer til å gjøre det. Og han ser 
ut til å mene at borgerne kan greie dette bare hvis de pålegger seg «the 
duty of civility», altså forplikter seg til å opptre sivilisert. At man opptrer 
sivilisert betyr nemlig (1) at man ikke bryter med sosiale ordninger selv 
om de ikke fungerer optimalt, og (2) at man ikke utnytter til sin egen 
fordel de smutthull et system uunngåelig vil inneholde (Rawls, 1971, s. 
355). Å opptre sivilisert er altså en dyp og realistisk forpliktelse. Den som 
ønsker å ha fordel av å leve i et liberalt demokrati som ikke - eller ikke 
alltid og overalt — er stabilt av riktige grunner, må lære seg å opptre sivi- 
lisert i omgang med andre, slik at man ikke bidrar til å undergrave den 
gjensidige tilliten som samfunnet er avhengig av for å kunne tilby disse 
fordelene til alle borgerne, inkludert svindlerne og bullshitterne. 

Jeg tror at Rawls har rett i mye av dette. Men jeg tror også at det ikke 
først og fremst er om å gjøre å opptre sivilisert. Det er om å gjøre å være en 
sivilisert person, eller anstrenge seg for å ville bli det. At løgnere og svind- 
lere og bullshittere ikke lever opp til dette, synes jeg er en mer tungtvei- 
ende kritikk. 


To sivilisasjonskritikker 


Vi har lett for å tenke at en sivilisert person er tilgjort og kunstig, i ver- 
ste fall uærlig og falsk. Slik sett er det ikke en dyd å være sivilisert, men 
en last. Denne tanken er sikkert gammel, men den ser ut til å ha fått ny 
næring i vår tid på grunn av to typer sivilisasjonskritikk. For det før- 
ste skrev Sigmund Freud i Ubehaget i kulturen (1930) at sivilisasjonen får 
oss til å fortrenge det som anses som usivilisert i oss. At en person må 
tenke seg om før hun handler er, ifølge denne tankegangen, et tegn på at 
hun har såkalte baktanker med det hun gjør. For det andre har en rekke 

sosialfilosofer, for eksempel James Tully (1995), papekt at vi har en tendens 
til å håndtere politiske og sosiale konflikter ved å marginalisere dem som 
anses som usiviliserte blant oss. At for eksempel en person handler uten 
å tenke seg om, er, ifølge en marginaliserende tankegang, grunn til å anse 
vedkommende for å være en usivilisert og mindreverdig person. Begge 
disse aspektene av moderne sivilisasjonskritikk har åpenbart noe for seg. 

Men det Freud og Tully kritiserer, er noe annet enn det Rawls forsvarer. 
Det er lett å tenke seg en person — for eksempel en av Freuds pasienter — 
som er sivilisert i Freuds og Tullys forstand, men som uten å blunke vil 
bryte Rawls’ to forpliktelser. Omvendt er det lett å tenke seg en person — 
for eksempel Jean-Jacques Rousseaus edle villmann - som vil nekte å 
bryte Rawls' to forpliktelser, men som er usivilisert i Freuds eller Tullys 
forstand. Gitt at kritikerne og forsvarerne snakker om ulike ting, er det 
ikke overraskende at det er mye uenighet blant offentlig intellektuelle om 
hvorvidt det er bra eller dårlig å være en sivilisert person. Historikeren 
Teresa Bejan (2017) beskriver situasjonen slik: 


Little wonder then that contemporary debates about civility in political theory 
and the broader public sphere are so unsatisfying. Beyond the disaffected bloc of 
civility sceptics, they ping-pong endlessly between two extremes: those who pre- 
sent «mere civility» as a panacea for all that ails our tolerant society and the critics 
who see it as something altogether more sinister — a civilizing discourse aimed at 


silencing dissent and marginalizing already marginal groups. (Bejan, 2017, s. 9) 


Intellektuell bordtennis er alltid underholdende, men gitt at det star mye 
pa spill, er det uheldig at akademikere bidrar til krangelkulturen. Det vi 
ma undersoke, er om en person kan nekte a bryte Rawls’ to forpliktelser 
fordi han er sivilisert. Vi trenger med andre ord 4 undersoke om det a 
være en sivilisert person kan være en dyd. Og først trenger vi å klargjøre 
hva som skal til for at en egenskap kan sies å være en dyd. 


Minimumskriterier for at noe skal være en dyd 


Begrepet «dyd» brukes i dag på mange ulike måter. Jeg skal i første 
omgang angi to minimumskriterier som må innfris for at en egenskap 
skal kunne regnes som en dyd. 

1. En dyd er en naturlig egenskap som mennesker trenger å tilegne seg 
for å mestre livsutfordringer på en slik måte at noe reelt godt blir 
realisert. Mennesker trenger å lære seg å være for eksempel modige 
for å mestre alle slags farer på en slik måte at de beskytter det de 
har kjært. Og mennesker trenger også å lære seg å være måteholdne 
for å mestre alle slags fristelser på en slik måte at de tar vare på sin 
fysiske og psykiske helse. Så mot og måtehold er dyder. 

2. Siden alle dydene (trolig med unntak av rettferdighet) kommer til 
uttrykk på ulike måter i ulike kulturer, vil ulike handlinger til ulike 
tider anses som paradigmatiske uttrykk for samme dyd. Aristote- 
les sier for eksempel at mot i ordets strengeste forstand er en dyd i 
krig, fordi det er soldater som «uten frykt møter den edleste død» 
(Den nikomakiske etikk (2013), 3. 6, 1115a33-5. Jeg skal i fortsettel- 
sen referere til dette verket som EN.) I vår tid kan vi derimot si at en 
hvilken som helst person viser mot ved å stå opp for seg selv og sine 
kjære i en hvilken som helst truende situasjon, slik for eksempel 
en mor kan vise mot ved å forsvare sitt barn på et opphetet for- 
eldremøte. Og tilsvarende med måtehold og mange andre dyder. 
I kontrast til universalistiske etiske teorier, som utilitarismen og 
pliktetikken, er det altså et element av relativisme i dydsetikken. 


Hvis vi ønsker å si at det å være sivilisert er en dyd, må vi altså kunne spe- 
sifisere hvilken livsutfordring vi mestrer ved å lære oss å være siviliserte, 
og hvilket reelt gode vi realiserer. Vi bør også være åpne for at det å være 
sivilisert kan komme til uttrykk på ulike måter, og at ulike kulturer kan 
anse ulike uttrykk for samme dyd som paradigmatiske. 


Er det «mere civility» vi trenger? 


Terasa Bejan innfrir begge de to kriteriene jeg skisserte over, når hun i 
Mere Civility argumenterer for at det å være sivilisert bare trenger å bety 
at ens språkbruk og atferd viser «a minimal adherence to culturally con- 
tingent rules of respectful behavior compatible with, and occasionally 
expressive of, contempt for others and their beliefs» (Bejan, 2017, s. 14). 
Mens Rawls og mange andre filosofer lenge har argumentert for «lofty 

and attractive ideals of sincere respect, recognition, and political friends- 
hip», argumenterer Bejan for at «mere civility» kan se ut til å være en 
«low-but-solid early modern virtue - a commitment to mutual contempt 
rather than mutual admiration» (Bejan, 2017, s. 14). Dyden «mere civility» 
kan sies å være «low-but-solid» fordi den, i kontrast til for eksempel Rawls’ 
forpliktelse, bygger på et menneskesyn som stiller lave krav til rasjonali- 
tet og er godt belagt i moderne empirisk psykologi. Og dyden kan sies å 
være «early modern» fordi Bejans kilde er Roger Williams, en puritansk 
prest som grunnla Rhode Island, og som på 1600-tallet var en ivrig for- 
kjemper for religiøs toleranse og ytringsfrihet. 

Å tenke seg at samfunnets stabilitet sikres av borgernes gjensidige for- 
akt for hverandre, er som å tenke seg at det båndet som binder borgerne 
sammen, ligner på det båndet som binder medlemmer av dysfunksjo- 
nelle familier sammen. Likevel kan Bejans teori som sagt sies å innfri de 
to minimumskriteriene jeg har angitt for hva det vil si å være en dyd. For 
det første vil en «merely civil» person kunne mestre en livsutfordring 
og realisere et reelt gode, nemlig å hindre at verdikonflikter utvikler seg 
på en slik måte at de undergraver den enkelte borgers frihet til å si og 
tenke det hun vil, og - mer generelt - hennes frihet til å leve som hun 
vil. Mer presist kan man si at utfordringen er å hindre at ytringsfriheten 
blir lovregulert, slik at man avstår fra alle slags hatefulle ytringer bare 
fordi man er redd for å bli straffet. For det andre kan Bejan si at det å 
være sivilisert kan være en dyd selv om det kom til uttrykk på en helt 
annen måte på Rhode Island på 1600-tallet enn det gjorde i for eksempel 
antikkens Roma. 

Men vi bør spørre hva slags dyd «mere civility» er. David Hume 
mente som kjent at samfunnet bindes sammen av en naturlig sympati 
mellom mennesker, ikke en naturlig forakt. Men både sympati og forakt 
er følelser. Og Hume argumenterte som kjent for at «[rjeason is, and 
ought only to be, the slave of the passions, and can never pretend to any 
other office than to serve and obey them» (Hume, 1739, s. 589). Siden 
både sympati og forakt er følelser, ser det altså ut til at «mere civility» 
bør regnes som en humeansk dyd. Teorien om «mere civility» kan kan- 
skje sies å være en særegen versjon av det som i dag kalles «a sentimen- 
talist theory» (van Zyl, 2019, s. 24-6), slik Humes velkjente versjon er. 

De naturlige dydenes opphav og funksjon beskrives av Hume i et sent 
verk pa folgende mate: 


[T]he eternal contrarieties, in company, ... have introduced the rules of Good 
Manners and Politeness, in order to facilitate the intercourse of minds, and an 
undisturbed commerce and conversation. Among well-bred people, a mutual 
deference is affected; Contempt of others disguised; Authority concealed; At- 
tention given to each in turn; And an easy stream of conversation maintained, 
without vehemence, without interruption, without eagerness for victory, and 


without any airs of superiority. (Hume, 1998, s. 67) 


Det reelle godet som realiseres ved at borgerne er «merely civil», kan se ut 
til å være at det legges til rette for «undisturbed commerce» og «an easy 
stream of conversation», som Hume skriver, selv om Williams ser ut til å 
ha lagt mer vekt på «bad manners» og «rudeness». 

Er det «mere civility» vi trenger i dagens samfunn? Eller trenger vi 
å være mer sivilisert? Som jeg hevdet til å begynne med og forsøkte å 
vise i forrige avsnitt, ser det ut til at stabiliteten i liberale demokratier 
i våre dager ikke er truet først og fremst av mangel på ytringsfrihet og 
toleranse, men av utbredelsen av ufordragelig språkbruk og atferd. Siden 
teorien om «mere civility» ser ut til — i hvert fall i første rekke — å være 
myntet på samfunn som vektlegger ytringsfrihet og religiøs toleranse 
i så stor grad som USA gjør og alltid har gjort, er det ikke opplagt i 
hvilken grad teorien kan sies å være aktuell for Norge. Men jeg kan uan- 
sett ikke se at «mere civility» kan bidra til at løgn og svindel og bullshit 
blir mindre utbredt. Og løgn og svindel og bullshit er i dag minst like 
utbredt i USA som i Norge (se f.eks. «The Loudest Voice» på HBO). Jeg 
kan med andre ord ikke se at «mere civility» kan virke stabiliserende på 
samfunnet 


Eller trenger vi en aristotelisk dyd? 


Jeg skal nå undersøke hvordan dette forholder seg hvis det å være sivili- 
sert anses som en aristotelisk dyd. Først er det viktig å slå fast at Aristo- 
teles ikke ville ha ansett «mere civility» som en dyd overhodet. Han ville 
ha ansett det som en slags kunst (techné), kanskje konversasjonskunst. 

Det forholder seg ikke pa samme mate med kunst som med dyd. For det som 
blir til gjennom de forskjellige former for kunst, er godt i kraft av seg selv. Det 
holder, med andre ord, at det som blir til, har en viss egenskap. Men det som 
blir til i tråd med dydene, må ikke bare ha en slik egenskap for å være gjort på 
en rettferdig og måteholden måte. Aktøren må også ha visse egenskaper i det 
han handler. For det første må han vite hva han gjør. For det annet må han be- 
stemme seg for å gjøre det og bestemme seg for å gjøre det for dets egen skyld. 
Og for det tredje må handlingen skje ut fra en fast og urokkelig karakter. Disse 
tingene regnes ikke som betingelser for andre former for kunst, bortsett fra det 
å vite hva man gjør. Men det å vite betyr lite eller ingenting for det å ha dyde- 
ne, mens de andre betingelsene ikke har lite, men alt å si, altså de betingelsene 
som oppstår ved at man ofte gjør det som er rettferdig og måteholdent å gjøre. 
(EN 2. 4, 1105a26-1105b5) 


En egenskap kan altså anses som en aristotelisk dyd hvis og bare hvis 
det er denne egenskapen ved aktøren som gjør at han fast og urokkelig 
bestemmer seg for å gjøre det han gjør. Og tre betingelser må innfris for 
at dette skal kunne skje. 

Den første betingelsen (som også en «merely civil» person ser ut til 
å kunne innfri) er at man må vite hva man gjør. Man kan tenke seg en 
person som for eksempel avstår fra å spise fet mat, uten å vite at det er det 
han gjør. Man må altså ha en viss grad av selvinnsikt for å kunne være en 
dydig person, eller en kunstner for den saks skyld. Den andre betingelsen, 
som er viktigere, er at man må bestemme seg for å gjøre det man gjør. Det 
betyr at man gjennom å overveie har kommet frem til at det man gjør, er 
det riktige å gjøre. Det betyr ikke at motivasjonen for å gjøre det man gjør, 
er at det er det riktige å gjøre. Man skal ikke bestemme seg for å avstå fra 
fet mat, for eksempel, fordi det er det riktige å gjøre. Man skal bestemme 
seg for å gjøre dette, og generelt handle måteholdent, fordi det vil realisere 
et reelt gode, nemlig ens egen helse og til syvende og sist ens gode liv. Den 
tredje betingelsen betyr at en dydig person ikke er fri til å gjøre det han 
føler for eller har lyst til, slik en kunstner er. En kunstner vil fortsatt være 
en kunstner hvis han, av en eller annen grunn, lager dårlig kunst. Men en 
dydig person er ikke lenger dydig hvis han gjør dårlige handlinger, fordi 
en dydig persons beslutninger til syvende og sist er basert på overveielser. 

Overveielser begrenser en persons handlingsrom pa en slik mate at hun 
kan sies å bli mindre fri (å «deliberere» er pa sett og vis å «avfrigjore» seg 
selv, som Hobbes påpekte). En person som bestemmer seg for ikke å gjøre 
en handling som hun gjennom overveielser har kommet frem til er riktig 
å gjøre, er ifølge Aristoteles ikke en dydig person. Hun er en viljesvak 
person. 

En aristotelisk dyd er altså noe ganske annet enn en humeansk dyd. 
Å være en dydig person er, ifølge Aristoteles, å være en fast og urok- 
kelig karakter som har lært seg å handle og føle i tråd med sine over- 
veielser av hva som er riktig å gjøre og føle i alle slags situasjoner. Men 
Aristoteles er enig med Hume i at en slik fast og urokkelig karakter er 
et sosialt vesen. Etikken er en undersøkelse av hvilke dyder en person 
må utvikle for kunne leve et godt liv. Dette spørsmålet er del av en 
større politisk undersøkelse av «hva slags kunnskaper det er behov for 
i byene, og hvilke kunnskaper forskjellige personer skal tilegne seg, 
og hvor mye» (EN 1. 2, 1094a28-b1). Underveis i denne større undersø- 
kelsen, altså i verket Politikk, spør Aristoteles om «en god persons dyd 
skal anses som den samme som en god borgers dyd» (Politikk (2007), 
3. 4, 1276b17-8. Jeg skal i fortsettelsen referere til dette verket som Pol.). 
Svaret er at en god persons dyd og en god borgers dyd ikke uten forbe- 
hold kan anses som den samme. Hva er det som kjennetegner en god 
borgers dyd? 


Den gode borgerens dyd: å styre og bli styrt 


Aristoteles sier at «det er prisverdig å kunne styre og bli styrt, og det kan 
se ut til at borgerens dyd er å kunne styre og bli styrt på en god måte» 
(Pol. 3. 4, 1277a25-7). Så selv om det strengt tatt kreves ulike dyder for a 
styre og bli styrt på en god måte, «må den gode borgeren kunne og ville 
styre og bli styrt, og dette er borgerens dyd, å kjenne til begge sidene av 
frie personers styre» (Pol. 3. 4, 1277b13-6). 

En person som både kan og vil styre og bli styrt på en god måte, ser 
ut til å kunne bidra til at fellesskapet av frie personer fungerer på en slik 
måte at noe som er reelt godt, blir realisert. Som Aristoteles skriver alle- 
rede i den første setningen i Politikk: 


191 


KAPITTEL 9 


Siden vi kan se at alle bystater er et slags fellesskap og at alle fellesskap har blitt 
grunnlagt med sikte pa noe godt — for alle mennesker gjør alt de gjør for å opp- 
nå noe som de opplever som godt — er det opplagt at alle fellesskap sikter mot 
noe godt, men særlig det fellesskapet som er mektigst og som har makt over alle 
de andre — dette fellesskapet kalles «bystaten» og «det politiske fellesskapet». 
(Pol. 1. 1, 1252a1-4) 


Aristoteles ser altså ut til mene at vi inngår i fellesskap med andre men- 
nesker for å kunne realisere visse goder som bare kan realiseres i felles- 
skap. Blant disse godene er ikke bare «commerce and conversation», som 
Hume sier, men alle de institusjonene — for eksempel våre dagers rettsve- 
sen og helsevesen - som mennesker trenger for å kunne leve gode liv. Og 
det er for å kunne bidra til å realisere disse godene at vi ifølge Aristoteles 
bør tilegne oss den gode borgerens dyd, altså lære oss å være sivilisert, 
som jeg har beskrevet ovenfor. 

Det er enkelt å anvende Aristoteles' etikk i vår tid. Vi trenger fortsatt 
å være modige og måteholdne med mer for å kunne leve gode liv. Men 
det er vanskelig å anvende hans politikk. Antikke bystater fungerte 
tross alt på en veldig annerledes måte enn våre liberale demokratier 
gjør. «Det politiske fellesskapet» i Athen besto for eksempel av kun 
menn, og de fellesskapene som var underlagt disse mennenes styre, 
ser i første rekke ut til å ha vært familiene, som kvinnene skulle ha 
styring over (EN 5. 6, 1134b14-6). I dagens liberale demokratier er det 
veldig annerledes. Vi har mange flere arenaer for fellesskap, og de som 
deltar på disse arenaene, er mer ulike som personer. At begrepet fel- 
lesskap betyr noe annet for oss i dag enn det gjorde for Aristoteles, 
har bidratt til den langvarige debatten mellom politiske liberalister 
og såkalte kommunitarister, særlig i USA. I den grad det grunnleg- 
gende spørsmålet i denne debatten kan sies å være om «the principles 
of justice that specifiy our rights do not depend for their justification 
on any particular conception of the good life» (Sandel, 1998, s. 185), kan 
det sies at jeg argumenterer for en kommunitaristisk posisjon. Men det 
er kanskje riktigere å si at jeg argumenterer ut fra dydsetikkens logikk 
ved å påpeke at samme dyd kan komme til uttrykk på ulike måter i 
ulike kulturer. Det er uansett ingenting i veien for å undersøke om det 

å være en sivilisert person kan være en aristotelisk dyd, også i moderne 
liberale demokratier. 


Å være en sivilisert person i dag - ansvar 
og anerkjennelse 


Hvordan kommer så denne dyden til uttrykk i vår tid? Hvilken utfor- 
dring er det vi kan mestre ved å være siviliserte? Og hvilket reelt gode er 
det vi kan bidra til å realisere? Jeg har argumentert for at én viktig utfor- 
dring i vår tid er at stabiliteten i samfunnet og dets institusjoner er truet 
av ufordragelig språkbruk og atferd. Jeg skal nå forsøke å argumentere 
for at vi kan bidra til å stabilisere samfunnet og dets institusjoner ved å 
motarbeide utbredelsen av ufordragelighet, og at vi gjør dette ved å være 
siviliserte. 

Anta for det første at en person som kan og vil styre på en god måte, er 
sensitiv for hvilket ansvar hennes sosiale posisjon pålegger henne. I vår tid 
er det for eksempel ganske mange foreldre som viser seg å være uansvarlige 
ved at de kan styre barna sine, men ikke vil gjøre det. Jeg tror det er dette 
som menes med påstanden om at mange voksne i vår tid har abdisert fra 
sin foreldrerolle. I vår tid er det også ganske mange personer, for eksempel 
ledere i ulike institusjoner, som viser seg å være uansvarlige ved at de vil 
styre, men ikke kan gjøre det. Og jeg tror det er dette Gudmund Hernes 
siktet til i Maktutredningen i 70-årene ved å si at det er typisk norsk å 
føle seg berettiget til å bli forfremmet til sitt optimale inkompetansenivå 
(Trumps presidentskap viser tydelig at dette ikke er et særnorsk fenomen). 
Men for å være en ansvarsfull forelder eller leder eller en hvilken som helst 
annen aktør, trenger man altså å lære seg både å kunne og ville styre på en 
god måte. Å styre på en god måte er ikke å styre med makt, slik en slave- 
eier styrer over sine slaver, sier Aristoteles (Pol. 3. 4, 1277a33-b7). Det er å 
styre på en slik måte at det fellesskapet man har styringen over, blir i stand 
til å realisere noe som er reelt godt. 

Anta for det andre at en person som kan og vil bli styrt på en god 
måte, er sensitiv for hvilken anerkjennelse andre mennesker er berettiget 
til. Det er ganske vanlig i vår tid at unge mennesker kan bli styrt av sine 
foreldre, men ikke vil bli det. Å være en «rebel without a cause» er ikke 

et negativt fenomen i seg selv, men faktum er at mange ungdommer i 
Norge og andre vestlige samfunn tidlig lerer seg 4 bruke et lite respekt- 
fullt sprak og en lite respektfull atferd overfor sine foreldre og andre, for 
eksempel lerere. De ser ut tila pavirkes av den ufordragelige sprakbruken 
og atferden i offentligheten, uten å være modne nok til å forstå hva som 
foregår. Jeg mener ikke å argumentere for en streng oppdragelse i tradi- 
sjonell forstand, men det er et faktum at stabiliteten i mange familier er 
truet av den selvhevdende kulturen vi omgir oss med. Det er også ganske 
vanlig at unge mennesker vil bli styrt, men ikke kan bli det. Mange som 
for eksempel vokser opp i dysfunksjonelle familier, lærer aldri å aner- 
kjenne den naturlige autoriteten som foreldre og lærere forvalter i kraft av 
sin sosiale posisjon. De ser ut til å beskytte seg med et krenkende språk og 
en krenkende atferd, uten å være trygge nok til å skille mellom autoritet 
og makt. Men for å kunne samarbeide med andre i hjemmet eller på sko- 
len eller hvor som helst ellers i samfunnet, trenger man altså å lære seg å 
bli styrt på en god måte. Å bli styrt på en god måte er, som sagt, ikke å bli 
styrt med makt. Det er å bli styrt på en slik måte at man kan bidra til et 
fellesskap som er i stand til å realisere noe som er reelt godt. 

Ansvar og anerkjennelse er ikke aristoteliske begreper, i hvert fall ikke 
i de betydningene som jeg har brukt dem. Men Aristoteles ser ut til å ha 
et generelt begrep om å være normsensitiv, nemlig nomimos. Han skriver: 
«[B]ade en nomimos person og en isos person vil være en rettferdig per- 
son. Det rettferdige er altså to nomomon og to ison» (EN 5. 1, 1129b7-8). 
Dette er vanskelig å oversette. På norsk oversettes nomimos gjerne med 
«lovlydig» og to nomimon med «det lovlige». Så Aristoteles ser ut til å si 
at en rettferdig person er lovlydig, og at det rettferdige er det lovlige. Men 
på gresk har nomos mange konnotasjoner som «lov» ikke har på norsk. Å 
kalle noe en nomos trenger ikke å bety at det er snakk om en lov. Det kan 
like gjerne være snakk om en konvensjon, en sedvane eller en sosial norm. 
Jeg tror at det Aristoteles sier i sitatet over, er at det rettferdige er en sosial 
norm, og at en rettferdig person vil være normsensitiv. Rettferdigheten er 
selvsagt en viktig sosial dyd. Ifølge Aristoteles er den til og med en «full- 
stendig dyd ... i forholdet til en annen person» (EN 5. 1, 1129b25-7). Den 
er, som han sier, selve «fellesskapsdyden» (Pol. 3. 13, 1283a38). Det er klart 
at en god borger, en sivilisert person, gjør og føler det som er rettferdig å 

gjøre og føle i enhver situasjon. Det jeg har prøvd å argumentere for, er at 
en sivilisert og rettferdig person er i stand til og villig til å gjøre og føle det 
som i enhver situasjon er rettferdig å gjøre og føle, fordi hun har lært seg 
å være sensitiv for de normene som regulerer både ansvarlig aktørskap og 
anerkjennende samarbeid. 


Avslutning 


Er ikke dette en intetsigende konklusjon? Er det ikke opplagt at en sivili- 
sert person avstår fra løgn og svindel og bullshit? Det er kanskje opplagt 
så lenge vi tenker på sivilisert språkbruk og atferd som en plikt, slik vi 
har sett at John Rawls gjør. Men jeg skal foreslå i denne avslutningen at 
min konklusjon ikke er opplagt så snart vi begynner å tenke på det å være 
sivilisert som en dyd. 

Tenk deg at en persons samvittighet er som et regnskap. I dette regn- 
skapet kan man si at dyder og plikter er to helt forskjellige valutaer. I vår 
sammenheng er det særlig to av disse forskjellene som er avgjørende: 


1. Plikter må balanseres mot rettigheter. Hvis man for eksempel har 
en plikt til ikke å krenke andre mennesker, så har andre mennesker 
en tilsvarende rett til ikke å bli krenket. Slik er det ikke med dyder. 
En dyd kan i beste fall sies å være en forpliktelse man har over- 
for seg selv, ikke overfor andre mennesker. Så selv om man kanskje 
kan sies å være forpliktet til å utvikle visse dyder i sin omgang med 
andre mennesker, kan man uansett ikke si at andre mennesker har 
rett til å forvente at man handler i tråd med disse dydene. Dyder er 
tross alt egenskaper som man i beste fall kan sies å være forpliktet 
til å utvikle for å realisere sitt potensial som person, for å være i 
stand til å leve et godt liv. 

2. I den grad man kan sies å være forpliktet til å utvikle sitt potensial 
til å være en sivilisert person, må det være snakk om en forpliktelse 
som ikke er hypotetisk eller forhandlingsbar eller kontekstsensitiv. 
Den må være kategorisk og absolutt og universell. Gitt at dyder er 
egenskaper som realiserer vårt potensial som personer, vil mennes- 
ker som ikke kan eller vil utvikle dette potensialet, rett og slett ikke 

regnes som personer. Aristoteles’ nedlatende merkelapp pa slike 
mennesker er den samme merkelappen som senere brukes i Johan- 
nes’ apenbaring; de er bestialske (se thériotés i EN 7. 1, 1145a17). A 
ville leve et bestialsk liv kan selvfolgelig aldri vere et reelt alternativ 
for en person. A ville bli en sivilisert person er tvert imot en forut- 
setning for overhodet å være en person. 


Slik sett kan min konklusjon sies å være kontroversiell. Det jeg mener å si, 
er nemlig følgende: Selv om jeg mistenker at andre borgere i samfunnet 
vil komme til å lyve til meg og svindle meg og overøse meg med all slags 
bullshit, er jeg som en sivilisert person forpliktet til å la være å gjøre alt 
dette. Dette er i første omgang en moralsk forpliktelse til å realisere et 
godt liv. Men siden det til syvende og sist er umulig å realisere et godt 
liv uten å leve i et stabilt samfunn, kan det også sies å være en politisk 
forpliktelse til å bidra til stabilisering av samfunnet. Jeg mener også å si 
følgende (og dette er kanskje enda mer kontroversielt): Jeg er forpliktet til 
å la være å lyve og svindle og bullshitte uten å ha rett til å kreve at andre 
mennesker også lar være å gjøre det. Det er, kort sagt, ikke så underlig 
at det til tider kan føles ensomt å leve som en sivilisert person. Men til 
forskjell fra svindlerens ensomhet er dette ikke nødvendigvis en vond 
ensomhet. En sivilisert person har i hvert fall ingen grunn til å være redd 
for å bli avslørt, hun kan ha et velartikulert indre liv, og hun står ikke i 
fare for å bli sliten av å måtte leve i skjul. 

«Rawls' metode»: Om uvitenhetens 
slør i håndtering av verdikonflikter 


Grethe Netland 


Høgskolen i Innlandet 


Introduksjon 


I møter mellom mennesker kommer verdiene våre direkte eller indi- 
rekte til uttrykk i ord og handlinger. Ikke sjelden opplever vi at våre egne 
verdier — det som er viktig for hver og en av oss — ikke deles av andre. Det 
behøver slett ikke å være noe problem i seg selv. Problemene oppstår når 
våre ulike verdier farger vårt syn på en sak, og når vi opplever at syns- 
punktene våre er ulike. I og for seg behøver heller ikke dette å være noe 
problem. Vi kan godt leve i harmoni med hverandre selv om vi er uenige 
om bestemte saker på grunn av bakenforliggende ulike verdier. Men ikke 
sjelden bør eller må vi finne en løsning på saken for at vi skal kunne eta- 
blere eller opprettholde godt samkvem eller samarbeid med våre medbor- 
gere. Denne artikkelen skal handle om hvordan uenigheter som skyldes 
ulike verdier, kan forebygges eller løses ved hjelp av en metode inspirert 
av filosofen John Rawls (1921-2002). 

Rawls har hatt stor betydning i de siste tiarenes debatter om prinsipper 
for rettferdig fordeling av goder i et samfunn (A Theory of Justice, 1971), 


1 Revidert utgave, 1999. Den utgaven er brukt her. Se også Justice as Fairness (2001), som er en 
reformulering av A Theory of Justice. Justice as Fairness er oversatt til norsk med tittelen Rettfer- 
dighet som rimelighet (2003), Pax Forlag. 


Sitering av denne artikkelen: Netland, G. (2020). «Rawls’ metode»: Om uvitenhetens slør i håndtering 
av verdikonflikter. I O. Lysaker og T. E. Fredwall (Red.), Verdier i konflikt: Etikk i et mangfoldig samfunn 
(s. 199-218). Oslo: Cappelen Damm Akademisk. https://doi.org/10.23865/noasp.95.ch10. 

Lisens: CC BY-NC 4.0. 

og om prinsipper for hvordan mennesker med ulike verdisyn kan leve 
side om side i gjensidig respekt og harmoni (Political Liberalism (1993) og 
The Law of Peoples (1999)).? 

I A Theory of Justice foreslår Rawls en bestemt modell for hvordan 
borgere i et samfunn kan komme til enighet om hvilke rettferdighets- 
prinsipper som skal gjelde. Modellen går ut på at aktører som skal enes 
om prinsipper for rettferdig fordeling av rettigheter og plikter i et tenkt 
samfunn, gjør sine overveielser i en hypotetisk utgangsposisjon bak et slør 
av uvitenhet. Sløret tildekker kunnskap om hvilken rolle eller posisjon 
aktørene har i dette samfunnet. Siden den enkelte ikke vet om han eller 
hun vil være for eksempel rik, fattig, gammel eller ung, vil aktørene være 
opptatt av å finne frem til prinsipper som alle kan oppleve som rimelige — 
uavhengig av rolle eller posisjon. Denne modellen kan etter mitt syn bru- 
kes til mer enn å finne frem til rettferdighetsprinsipper på et overordnet 
samfunnsnivå. Den kan brukes i konkrete situasjoner der det er viktig å 
forebygge eller løse verdikonflikter. 

I det følgende skal jeg først gi et riss av hva Rawls' idé om en hypotetisk 
utgangsposisjon med et uvitenhetens slør mer konkret går ut på. Der- 
nest skal jeg diskutere muligheter og begrensninger ved bruk av metoden 
generelt og i løsning av verdikonflikter spesielt. Videre skal jeg trekke 
opp tre konfliktscenarioer og foreslå hvordan aktørene kan håndtere dem 
med bruk av en hypotetisk utgangsposisjon med et uvitenhetens slør som 
metode. Alle de tre scenarioene er samfunnsaktuelle. De berører forhold 
som diskuteres i det offentlige rom eller innenfor sosialfaglige profesjo- 
ner. I det første scenarioet skal en arbeidsgruppe komme frem til prinsip- 
per for hvordan unge enslige asylsøkere kan integreres i en norsk bygd. I 
det andre skal en gruppe høgskolelærere utvikle en undervisningsmodul 
der studentene skal resonnere rundt prinsipper for barnevernets hånd- 
tering av saker som dreier seg om såkalt oppdragervold. I det tredje skal 
en gruppe byråkrater utarbeide forslag til prinsipper for norsk klimapoli- 
tikk. Formålet med å beskrive disse scenarioene er først og fremst å illus- 
trere at Rawls’ uvitenhetens slør kan egne seg for refleksjon over hvordan 
verdikonflikter kan løses. 


2 Oversatt til norsk med tittelen Folkenes lov, Libro Forlag (2006). 

Uvitenhetens slør 


Rawls presenterer oss for uvitenhetens slør i A Theory of Justice. Vi 
skal se på hvilken metodisk kontekst uvitenhetens slør inngår i. Det 
teoretiske utgangspunktet i A Theory of Justice er kontraktteoretisk. 
Kontraktteori bygger på en antakelse om at det eksisterer en sam- 
funnskontrakt mellom borgerne, som går ut på at den enkelte gir 
avkall på noen av sine friheter for fellesskapets beste. Kontrakten er 
helt grunnleggende og uavhengig av lover og regler. Borgerne betrak- 
ter kontrakten som bindene, ettersom de forstår at den sikrer ordnede 
samfunnsforhold, og at de kan ta del i fellesgodene. Rawls’ versjon 
av kontraktteorien* tar utgangspunkt i at borgerne i fellesskap, i en 
utgangsposisjon, kan komme frem til rettferdighetsprinsipper som 
samfunnets grunnleggende institusjoner skal følge for å sikre en rime- 
lig rettferdig fordeling av rettigheter og plikter. «Rimelig rettferdig» er 
et nøkkelbegrep hos Rawls — likeledes «grunnleggende institusjoner», 
og «utgangsposisjon». La oss se nærmere på hva de betyr. Vi begynner 
med det siste. 

Utgangsposisjonen* er en hypotetisk situasjon som er designet for å 
lede frem til en bestemt rettferdighetsoppfatning. I utgangsposisjonen 
kjenner ingen sin plass i samfunnet, sin klassetilhørighet, sosiale sta- 
tus, økonomiske status, tilgang til naturressurser, intelligens, styrke, 
sine evner og liknende. Ingen kjenner heller sin oppfatning av det gode 
(hva som anses verdifullt) og sine psykologiske tilbøyeligheter (Rawls, 
1999a, S$. 11, 16-17). Dette betyr at deltakerne kommer frem til prinsip- 
pene bak et slør av uvitenhet («a veil of ignorance»). Ingen vet om de i det 
aktuelle samfunnet er privilegert eller ikke privilegert, og de står derfor 


3 Rawls er inspirert av andre fremtredende kontraktteoretikere, og han plasserer seg i en kan- 
tiansk tradisjon. Han anser John Lockes Second Treatise of Government, Rousseaus The Social 
Contract og Kants verker om etikk, blant andre Foundation of the Metaphysics of Morals, som de 
grunnleggende verkene for kontraktteorien (Rawls, 1999a, s. 10 nr. 4). Ideen om en hypotetisk 
utgangsposisjon er sentral i kontraktteori og er altså ikke Rawls' «oppfinnelse». Prinsippene som 
etableres, altså utkommet av prosedyren i utgangsposisjonen, er avhengig av hvilke vilkår som 
gjelder for den. For eksempel kan prinsippene være utilitaristiske dersom vilkårene i utgangspo- 
sisjonen legger opp til det. 

4 Original position på engelsk. Jeg oversetter her til «utgangsposisjonen». «Den opprinnelige posi- 
sjon» er også en vanlig oversettelse til norsk. 

pa like fot i utgangsposisjonen. Utgangsposisjonen er dermed en «fair» 
situasjon mellom individene som moralske personer - «det betyr som 
rasjonelle vesener med sine egne mål og egen evne... til rettferdighetsfø- 
lelse» (Rawls, 1999a, s. 11, min oversettelse). Merk at Rawls også tillegger 
partene i utgangsposisjonen noen kunnskaper. De vet at de må «forsøke å 
beskytte sine friheter, styrke sine muligheter og finne flere måter å nå sine 
mål på» (Rawls, 1999a, s. 123, min oversettelse). 

En «rimelig rettferdig» fordeling av rettigheter og goder betyr hos 
Rawls at fordelingen skjer i samsvar med ideen om rettferdighet som 
rimelighet («justice as fairness»). Denne oppfatningen av rettferdighet 
går ut på at rettferdighetsprinsippene som frie og likeverdige individer 
enes om, er fremkommet i en situasjon der individene samhandler på 
rimelige vilkår (Rawls, 1999a, s. 12). Rimelige vilkår er slike som gjelder 
i utgangsposisjonen. De fremforhandlede rettferdighetsprinsippene er 
å anse som helt grunnleggende vilkår for båndene mellom individene. 
Videre skal prinsippene regulere øvrige overenskomster mellom dem 
(Rawls, 19994, s. 10). 

Rawls begrenser sin kontraktteoretiske modell til å gjelde våre 
grunnleggende samfunnsinstitusjoner. Han innrømmer at det ikke 
er enkelt å avgrense hvilke disse er, men han inkluderer den politiske 
konstitusjonen (Grunnloven i norsk sammenheng) og grunnleggende 
økonomiske og sosiale ordninger, blant annet rettsbeskyttelse av 
tanke- og samvittighetsfrihet, konkurransemarkeder og privat eien- 
dom (Rawls, 19994, s. 6). Felles for grunnleggende institusjoner er at de 
definerer individenes «rettigheter og plikter og påvirker [individenes] 
muligheter i livet, hva de kan forvente å være, og hvor bra de kan håpe 
på å få det» (Rawls, 1999a, s. 6-7, min oversettelse). Rawls nevner at vi, 
i hvert fall i utgangspunktet, ikke kan legge til grunn at modellen og 
prinsippene er anvendbare ut over grunnleggende institusjoner. Han 
antyder at private foreninger, uformelle konvensjoner og regler for 
skikk og bruk nok faller utenfor teoriens anvendelsesområde (Rawls, 
1999, 8. 7). 

Selv om det er Rawls’ metode som er det viktigste for formålet i denne 
artikkelen, ikke prinsippene metoden resulterer i, skal de grunnleggende 
rettferdighetsprinsippene som formuleres i A Theory of Justice, likevel 

nevnes. Rawls resonnerer at personene i utgangsposisjonen vil enes om to 
grunnleggende prinsipper: 


a) Enhver person har det samme ufravikelige krav på et fullstendig 
tilfredsstillende system av grunnleggende friheter, et system som er 
forenlig med et slikt frihetssystem for alle. 

b) Sosiale og økonomiske ulikheter skal oppfylle to betingelser. For 
det første skal de knyttes til stillinger og posisjoner som er tilgjen- 
gelige for alle under forhold som sikrer rimelig sjanselikhet, og for 
det andre skal de være til størst mulig gagn for de dårligst stilte 
medlemmene av samfunnet. 


En rawlsiansk metode for håndtering 
av verdikonflikter 


Spørsmålet om hvorvidt Rawls’ modell kan brukes i tenkning rundt og 
praktisk arbeid med løsning av verdikonflikter, er todelt. For det første: 
Har Rawls’ modell overhodet noe for seg i bestrebelser etter å finne frem 
til rimelige og rettferdige prinsipper for forebygging og løsning av verdi- 
konflikter i profesjoner og samfunnsliv? For det andre: Om svaret på det 
første delspørsmålet er ja, hvordan kan modellen anvendes på spesifikke 
konflikter? 

La oss se på det første først. Jeg vil argumentere for at ideen om et 
uvitenhetens slør er en anvendbar metode for løsning av verdikonflikter. 
Hovedpoenget med metoden - at aktørene som skal komme frem til en 
løsning der de ikke vet hvilken posisjon eller rolle de vil ha i en fremtidig 
hypotetisk situasjon der konflikten er løst - kan inspirere aktørene til å 
se en sak fra flere perspektiver. Men metoden er ikke uten begrensinger. 

Én begrensning kan ligge i den menneskelige psyken. Man kan spørre 
seg om vi har psykologisk kapasitet til faktisk å forestille oss en situasjon 
der vi har en annen posisjon enn den vi har her og nå. Jeg antar at de 
fleste som ikke er flyktninger, vil være i stand til å tenke at man i andre 


5 Sitert fra Rettferdighet som rimelighet (2003, s. 103.). Som Rawls sier der, er dette en revidert 
versjon av prinsippene som ble diskutert i A Theory of Justice $$ 11-14. 

omstendigheter kunne ha vært flyktning. Men spørsmålet er hvor dypt 
vier i stand til å forstå eller leve oss inn i en situasjon som flyktning - og 
i hvilken grad en dypere forståelse vil være begrenset av våre evner til 
empati og vår forforståelse av det å være flyktning. Svaret på spørsmålet 
vil variere med personlighetstrekk og personlige erfaringer, men jeg leg- 
ger til grunn at de fleste har tilstrekkelig forestillingsevne til å resonnere 
rundt spørsmål som for eksempel: «Hvis du kom som flyktning til Norge, 
hvilke rettigheter og plikter ville du synes var rimelig rettferdige?» 

En annen begrensing ved ideen om et uvitenhets slør er at sløret skjuler 
informasjon som kan være viktig for å finne gode løsninger, eller at et 
uvitenhetens slør skjuler så mye informasjon at aktørene ikke er i stand 
til å ta informerte valg (MacIntyre, 1981; Sandel, 1982; Freeman, 2019). 

Rawls’ svar på innvendingene er at vi ikke skal henge oss for mye opp 
i utgangsposisjonens teoretiske fiksjon, men i stedet betrakte den som et 
tankeeksperiment som er designet for å organisere og teste ut våre over- 
veide overbevisninger om rettferdighet (Rawls, 2003, s. 86). 

Sa til den andre delen av spørsmålet om hvorvidt Rawls’ modell kan 
brukes i hypotetisk og praktisk håndtering av verdikonflikter, som altså er 
hvordan modellen kan brukes på spesifikke konflikter. Som nevnt under- 
streker Rawls at modellen er designet for å komme frem til grunnleggende 
prinsipper for fordeling av rettigheter og plikter samt fordeling av fordeler. 
Som vi ser, er prinsippene Rawls mener vil komme ut av prosedyren, gene- 
relle, og de skal tjene til å legge premisser for utforming av praktisk poli- 
tikk innenfor våre grunnleggende samfunnsinstitusjoner. Spørsmålet er 
altså hvordan Rawls modell, med en utgangsposisjon bak et uvitenhetens 
slør, kan brukes i mer konkrete samfunnsmessig viktige saker. Det kan 
dreie seg om saker med stort potensial for verdikonflikter der man ønsker 
å komme frem til ordninger og prinsipper for å forebygge konfliktene, eller 
saker der det faktisk foreligger en konflikt som aktørene ønsker å løse. 

Siden Rawls er svært sparsom med eksempler på bruk av uvitenhetens 
slør ut over prosessen som fører frem til de to grunnleggende rettferdig- 
hetsprinsippene, er annen bruk først og fremst et spørsmål om hvordan 
vi som lesere lar oss inspirere til å utvide anvendelsesområdet. Rawls er 
opptatt av at hans rettferdighetsteori er politisk, ikke metafysisk. I artik- 
kelen «Justice as Fairness: Political not Metaphysical» understreker Rawls 

at teorien han formulerer i A Theory of Justice, har et praktisk siktemål 
(Rawls, 1985, s. 230). Den handler om hvordan liberale demokratier kan 
ordne samfunnsinstitusjonene sine for å redusere uenigheter og sikre 
borgernes frihet og likestilthet (Rawls, 1985, s. 228). De to grunnleggende 
prinsippene, som nettopp handler om frihet og likestilthet, skal gi ret- 
ning til institusjonens arbeid. Når det skal utarbeides handlingsprinsip- 
per i form av lover, regler og retningslinjer, når eksisterende bestemmelser 
skal følges opp, og når etablerte samfunnsverdier skal formidles, vil de to 
grunnleggende prinsippene være et verdisett som arbeidet må testes mot: 
Hvordan ivaretar en lov, en regel, en praksis eller lignende grunnleg- 
gende frihets- og likhetsverdier? Svaret på dette spørsmålet er ikke alltid 
gitt. Spørsmålet vil være gjenstand for refleksjon og fortolkning der målet 
er å finne frem til løsninger som reduserer uenighet og konflikter. I slike 
refleksjons- og fortolkningsprosesser kan bruk av uvitenhetens slør som 
metode være nyttig og bevisstgjørende, på samme måte som ved etable- 
ringen av de to grunnprinsippene. 

De tre scenarioene som følger nedenfor, er eksempler på hvordan 
metoden kan brukes i konkrete situasjoner hvor det foreligger uenighet. 
De vil vise hvordan metoden kan inspirere til upartiskhet og gode reflek- 
sjoner rundt hvilke prinsipper som kan bidra til å løse konflikter. I alle 
scenarioene inntar aktørene utgangsposisjonen i løpet av prosessen, der 
sløret skjuler for aktørene hvilken rolle eller posisjon de har. 

I litteraturen finner vi en del eksempler på liknende scenarioer. Et av 
dem presenteres av Rebecca N. Morrow i artikkelen «Mediating Parental 
Relocation Cases Behind a Veil of Ignorance» (2014), der hun viser hvor- 
dan metoden kan brukes i saker der en mor og en far er skilt, og én av dem 
ønsker å flytte, med den konsekvens at det vil bli stor geografisk avstand 
til den andre forelderen. I dette eksemplet, der mor og far møtes, skjuler 
ikke sløret hvem de er bak sløret (for eksempel mor, far eller barn), men 
det skjuler hvor barnet bor etter flyttingen. Målet for denne meglings- 
modellen er å hjelpe foreldre i slike saker til å reflektere over sine egne 
vurderinger av hva som vil være barnets beste — før det er tatt stilling til 
det ultimate spørsmålet om hvor barnet skal bo (Morrow, 2014, s. 771). 

Morrows anvendelse av Rawls” modell går ut på å diskutere og ta stil- 
ling til hypotetiske spørsmål knyttet til det å lage en praktisk plan for 

samveer med barnet, gitt at den ene forelderen flytter. Morrow eksem- 
plifiserer som folger: Barnet er hos mor i cirka 60 prosent av tiden. Mor 
onsker at barnet skal flytte sammen med henne til stedet der en bedrift 
har tilbudt henne en attraktiv jobb. Far onsker ikke at barnet skal flytte. 
De forsøker å finne løsninger på en rekke ikke-ultimate spørsmål. Et slikt 
spørsmål kan være knyttet til reisen mellom mors og fars bosted. Hvis 
for eksempel mor ikke vet om hun kommer til å sette sin datter på et fly 
for at hun skal få besøkt sin far, eller om mor vil være avhengig av at et 
fly kan frakte datteren til henne for at datteren skal kunne komme på 
besøk, er moren i posisjon til å vurdere hvor mange år datteren bør være 
for å kunne fly alene. Et annet eksempel kan være at hvis foreldrene ikke 
vet hvem av dem som vil ha det daglige ansvaret for å følge opp datte- 
rens skolearbeid, eller hvem av dem som vil være avhengig av ovale helger 
for å ivareta kontakten gjennom skoleåret, er de i posisjon til å vurdere 
hvorvidt datteren skal bes fri for å kunne ha tid sammen med den av 
foreldrene hun ikke bor hos (Morrow, 2014, s 779-780). Morrow setter 
opp et eksempel på hva en praktisk plan for samvær kan inneholde i et 
tilfelle som dette. Planen inneholder enighet om ferieopphold hos den av 
foreldrene som ikke har den daglige omsorgen, om anledning til besøk ut 
over de avtalte ferieukene, om følge på flyreisene og alder for alenereiser 
og om hvem som skal betale for hvilke reiser. 

I artikkelen viser altså Morrow hvordan en rekke potensielt konflikt- 
fylte temaer og spørsmål løses av involverte aktører bak et slør av uvi- 
tenhet - i dette tilfellet hvordan mor og far finner løsninger i en nøytral 
posisjon der de ikke vet hvem som skal ha den daglige omsorgen for 
barnet. 

Vi skal nå ta for oss de tre scenarioene som ble bebudet i innledningen: 


1. Enarbeidsgruppe skal komme frem til prinsipper for hvordan unge 
enslige asylsøkere kan integreres i en norsk bygd. 

2. En gruppe høgskolelærere skal utvikle en undervisningsmodul der 
studentene skal resonnere rundt prinsipper for barnevernets hånd- 
tering av saker som dreier seg om såkalt oppdragervold. 

3. En gruppe byråkrater skal utarbeide forslag til prinsipper for norsk 
klimapolitikk. 

Første scenario: prinsipper for integrering av 
enslige mindreårige asylsøkere 


Nakkum kommune har tatt imot en gruppe på ti mindreårige asylsøkere. 
Det gikk kort tid fra kommunen fikk melding om at den skulle ta imot 
asylsøkerne, til de ankom. Kommunen var dårlig forberedt, og man opp- 
daget fort at etablerte samarbeidsfora i kommuneadministrasjonen ikke 
var egnet til å håndtere situasjonen på en god måte. 

En rekke aktører erkjenner etter noen måneder at situasjonen for asyl- 
søkerne ikke er god. Det har vært en del bråk og uroligheter i og rundt 
gruppen. Mange av kommunens innbyggere har engasjert seg. Noen 
uttrykker frykt og engstelse og kritiserer kommunen for at den har gått 
med på å ta imot asylsøkerne. Andre appellerer til folks velvilje og uttryk- 
ker et ønske om å bidra for at asylsøkerne skal få en så god hverdag som 
mulig. 

Rådmannen erkjenner at kommunen må foreta seg noe for å bedre 
situasjonen. Hun setter ned en gruppe som skal komme frem til prin- 
sipper for konkrete tiltak som har til formål å dempe konfliktene innad i 
gruppen, bringe konfliktene mellom noen av ungdommene i gruppen og 
bygdas folk til opphør og - mer generelt - oppnå gjensidig forståelse og 
respekt mellom asylsøkerne og bygdefolket. I tillegg til en gruppeleder er 
følgende deltakere med i arbeidsgruppen: Tre av asylsøkerne, en kommu- 
nepolitiker, en sosionom, en rektor, en bedriftseier, en prest, en innbygger 
som mener at kommunen ikke skulle ha tatt imot asylsøkerne, en repre- 
sentant fra velforeningen i asylmottakets nabolag og en innbygger som 
har uttrykt støtte til at kommunen har tatt imot flyktningene. I det første 
møtet blir gruppen bedt om å foreslå prinsipper for gode integreringstil- 
tak. Gruppens medlemmer blir bedt om å tenke helt fritt - de kan se bort 
fra eventuelle økonomiske, juridiske og praktiske begrensninger de måtte 
vite om. 

Vi kan lett se for oss at en slik liste vil inneholde prinsipper som hver 
for seg gir uttrykk for underliggende forskjellige verdisyn. Vi kan tenke 
oss at listen av prinsipper medlemmene foreslår, kan spenne vidt og til 
dels være innbyrdes motstridende. For eksempel: «Tiltakene skal føre til 
at asylsøkerne blir bedre kjent med og tilpasser seg norsk kultur» eller 

«tiltakene skal i storst mulig grad sikre at asylsokerne kan leve i henhold 
til normer som gjelder i kulturen de kjenner fra hjemlandet». 

Deltakerne blir så bedt om å forestille seg at det kommer åtte min- 
dreårige asylsøkere til nabokommunen Myrran om en måned. Så senkes 
sløret. De får beskjed om at de har en rolle i mottaket av ungdommene 
når de kommer til Myrran, uten å vite hvilken. De vet ikke om de er en av 
de åtte asylsøkerne, kommunepolitiker, sosionom, rektor eller noe annet. 
De skal nå komme frem til en liste over prinsipper som skal være rimelige 
og rettferdige, uavhengig av hvilken rolle eller posisjon hver enkelt har i 
Myrran. De blir bedt om å vurdere listen over de til dels motstridende 
prinsippene de utarbeidet i begynnelsen av møtet. Kan de brukes for 
Myrran-scenarioet? Må noen av prinsippene strykes, endres, presiseres 
eller erstattes? Kan det for eksempel tenkes at innvandrermotstanderen 
kan komme til å gi avkall på «sine» prinsipper, siden hun ikke vet om hun 
vil være mindreårig asylsøker i Myrran-scenarioet? Hvilke prinsipper 
kan tenkes å komme ut av denne prosessen bak sløret av uvitenhet? Jeg 
ser for meg en liste over overordnede prinsipper som tiltak, eller tenkning 
rundt tiltak, må prøves mot — for eksempel følgende fire: 


1. Tiltak skal gi økt kunnskap og forståelse. 

2. Tiltak skal anerkjenne juridiske og moralske forpliktelser som lig- 
ger i menneskerettighetenes og norsk lovgivnings formuleringer 
om ikke-diskriminering. 

3. Tiltak skal anerkjenne at mindreårige asylsøkere har et særlig 
omsorgsbehov. 

4. Tiltak skal anerkjenne at mindreårige asylsøkere skal gis mulighet 
til å bidra til felleskapet. 


De to første behøver ikke å være tiltak som bare er rettet mot asylsøkerne. 
De kan like gjerne gjelde tiltak som er rettet mot innbyggerne. Det første 
prinsippet signaliserer at økt kunnskap og gjensidig forståelse handler om 
at både asylsøkerne og innbyggerne skal gis mulighet til innsikt i hver- 
andres kultur og religion. Bak et slikt prinsipp ligger en antakelse om at 
kunnskap og innsikt kan forebygge misforståelser og uro. Det andre prin- 
sippet handler om at kommunen skal ivareta de forpliktelser det offentlige 

Norge har for å følge opp bestemmelser om ikke-diskriminering. Dette 
prinsippet kan blant annet romme tiltak som sanksjonerer diskrimine- 
rende ytringer eller handlinger, det være seg fra asylsøkernes eller inn- 
byggernes side. 

De to siste prinsippene ivaretar hensyn til mindreårige asylsøkere spe- 
sielt. Det første signaliserer at unge mennesker på flukt, uavhengig av årsa- 
ken til at de har forlatt hjemlandet, er sårbare og trenger særlig omsorg og 
oppmerksomhet fra trygge omsorgsfulle voksne. Det andre signaliserer 
at unge asylsøkeres selvfølelse styrkes dersom de får bidra med kunnskap 
og ferdigheter som kan komme bygdesamfunnet til gode — for eksempel i 
idrettslaget eller som ekstrahjelp på gartneriet. 


Andre scenario: prinsipper for arbeid med 
oppdragervold i barnevernet 


En gruppe lærere har utarbeidet et undervisningopplegg for studenter 
på et masterprogram i sosialfaglig arbeid med barn og unge. Målet for 
undervisningsopplegget er å bevisstgjøre studentene på hvilken makt 
profesjonsutøvere i barnevernet har, og å inspirere dem til å reflektere 
over hvordan profesjonsutøverne bør forholde seg til retningslinjene bar- 
nevernet arbeider etter. Bakgrunnen for at lærerne har utviklet under- 
visningsmodulen, er en erkjennelse av at barneverntjenesten har store 
utfordringer knyttet til «oppdragervold» i lys av norsk lovs forbud mot å 
utsette barn for vold (barneloven. 1982, $ 30 tredje ledd). 

Lærerne har designet undervisningsmodulen i trad med Rawls’ hypo- 
tetiske utgangsposisjon med et slør av uvitenhet. Første del av modulen 
består i å gi studentene kunnskap om hvilke retningslinjer som i dag 
gjelder når offentlige etater, som barnehage og skole, melder bekymring 
til barnevernet om at et barn kan være utsatt for vold. Studentene får 
også kunnskap om ulike sider ved problemfeltet, omfanget av saker som 
involverer oppdragervold, omfanget av saker som legges bort etter nær- 
mere undersøkelser, og omfanget av saker der det fattes vedtak om tiltak 
av ulike slag, inkludert omsorgsovertakelse. Studentene skal gjøres kjent 
med kritikken som er reist mot norsk barneverns praksis i slike saker. 
Studentene får så i oppgave å utforme forslag til nye retningslinjer, basert 

pa den kunnskapen de har tilegnet seg hittil i studiet, erfaringen de even- 
tuelt har fra egen praksis i feltet, og egne etiske betraktinger. 

Etter at de har utarbeidet forslag til nye retningslinjer, senkes sløret. 
Studentene blir bedt om å se for seg en situasjon der retningslinjene de 
har laget, skal brukes. Situasjonen er at en rektor har meldt bekymring 
til barnevernet på bakgrunn av at en elev har fortalt læreren sin at mor 
av og til slår når hun blir sint på ham. Studentene vet at de i denne situa- 
sjonen har en rolle, men de vet ikke hvilken. De vet ikke om de er eleven, 
elevens mor eller far, bestemor eller bestefar, tante eller onkel, læreren 
som har informert skoleledelsen om saken, rektor som har meldt bekym- 
ring til barnevernet, skolens sosiallærer, skolens helsesøster, lederen av 
det aktuelle barnevernskontoret, barnevernspedagogen eller juristen på 
barnevernskontoret. De vet heller ikke om mor og far opprinnelig kom- 
mer fra et land der oppdragervold ikke er forbudt, eller sågar alminnelig 
akseptert, eller hvorvidt mor og far har en religiøs tilhørighet der opp- 
dragervold kan forsvares med hjemmel i religiøse skrifter. Studentene er 
ukjent med om det faktisk er tilfellet at mor av og til slår når hun blir 
sint på barnet, og dermed vet de heller ingenting om eventuelt omfang av 
oppdragervolden. 

Studentene får så i oppgave å reflektere over hvorvidt retningslinjene 
de har laget, vil oppleves rimelige for alle involverte parter. La oss si at 
en av retningslinjene studentene har kommet frem til, er at «offentlige 
etater som yter tjenester overfor barn, har plikt til å melde bekymring 
til barnevernet dersom et barn opplyser at mor eller far slår». Denne ret- 
ningslinjen er begrunnet i en annen retningslinje studentene har kom- 
met frem til, som går ut på at «førskolelærere, lærere eller helsearbeidere 
eller andre tjenesteytere ikke selv skal gå inn i sakene, men overlate til 
det kommunale barnevernet å vurdere informasjonen barnet har gitt». 
Studentene vet at premissene for hvordan det kommunale barnevernet 
skal gjøre en slik vurdering, er hjemlet i lov om barneverntjenester. Loven 
inneholder blant annet bestemmelser om hvorvidt en bekymringsmel- 
ding skal undersøkes eller ikke, samt tidsfrister og rutiner for eventuell 
undersøkelse. 

Sløret løftes, og studentene får rede på hvilken rolle de har i situasjo- 
nen. De blir bedt om å vurdere retningslinjene i lys av rollen sin. Skulle vi 

anta noe om refleksjonene til for eksempel studentene som har rollen som 
mor og far, vil det ikke være overraskende om de ville resonnere seg frem 
til at retningslinjene bør endres eller presiseres. Det kan være at de ville 
foreslå retningslinjer som gir rom for at skolefolkene i større grad kan 
vurdere barnets opplysning ut fra annen kunnskap om eleven og fami- 
lien, og for at det er legitimt å snakke med barnet og foreldrene om saken 
før barnevernet blir involvert. Det kan også være at studenten som har 
rollen som barnevernspedagog i den kommunale barneverntjenesten, vil 
være enig i at skolens ansatte bør gis anledning til å skaffe oversikt over 
saken før de eventuelt melder bekymring til barneverntjenesten. Det kan 
sågar tenkes at denne studenten vil foreslå en retningslinje som gjør det 
mulig for den kommunale barneverntjenesten å komme inn som ressurs 
i en sak der skolepersonalet, sammen med barnet, mor og far, ønsker å 
finne ut hva informasjonen som barnet har kommet med, er uttrykk for, 
før det eventuelt meldes en bekymring. 

I dette scenarioet illustreres hvordan sløret kan brukes i arbeidet med å 
gi studenter innsikt i kompleksiteten i profesjonen de skal utøve, samt for 
å gi dem trening i å vurdere handlingsprinsipper, i dette tilfellet retnings- 
linjer, i lys av at mange ulike og til dels motstridene verdier er involvert 
i barnevernets arbeid. Samme type scenario kan konstrueres til bruk av 
andre studenter som skal utdannes til yrker der profesjonsutøveren blir 
utsatt for vanskelige verdikonflikter og dilemmaer. Scenarioene kan byg- 
ges opp over følgende lest: 

Først, og før sløret senkes, utarbeider studentene (ut fra sin bakgrunn 
og kunnskap) forslag til handlingsprinsipper for et spesifikt problem de 
kommer til å møte. Når sløret senkes, blir de satt inn i en konkret hypo- 
tetisk situasjon hvor de inspireres til å vurdere handlingsprinsippene de 
har kommet frem til, uvitende om sine egne roller i situasjonen. Dette kan 
føre til at de justerer forslaget sitt, slik at handlingsprinsippene i større 
grad tar hensyn til flere sider av en sak. Når sløret så løftes, og gruppedel- 
takerne får rede på hvilken rolle de har i casen, blir de kanskje ansporet 
til ytterligere justeringer. En prosess som dette kan tenkes å inneholde 
enda flere trinn. Sløret kan løftes ett hakk av gangen, slik at gruppen får 
mer informasjon for hver gang. Et neste hakk i barnevernstudentscenari- 
oet kunne for eksempel være at gruppen får rede på at barnet kommer fra 

en familie der det er relativt vanlig å gi barn ørefiker i hensikt å straffe og 
få dem til å oppføre seg ordentlig. 

Barnevernstudentscenarioet er inspirert av Michael Sanger og Carol 
F. Rossiters artikkel «Creating In-Depth Learning Experiences by Using 
Rawls’ ‘Veil of Ignorance’» (2011), der de beskriver hvordan uvitenhetens 
slor ble brukt som metode pa et masterkurs i sosialt arbeid ved et ameri- 
kansk universitet. Hovedmalsettingen var at studentene skulle erkjenne 
at et sakalt «korrekt synspunkt» i en situasjon avhenger av hvem sitt syns- 
punkt det er. Et sekundzert mal var a bruke casestudier pa en mate som 
både støttet opp under og forsterket studentenes kognitive og affektive 
læring. Undervisningsopplegget de beskriver, er bygd opp i åtte trinn 
(Sanger & Rossiter, 2011, s. 381): 


Man presenterer et case som inkluderer aktører med ulike interesser. 
Man presenterer et spørsmål eller et problem studentene skal løse. 
Man deler studentene i grupper — hver gruppe får i oppgave å innta 
rollen eller synspunktet til en av aktørene. 

4. Gruppene diskuterer spørsmålet eller problemet på bakgrunn grup- 
pens syn på «deres» aktørs ståsted. 

5. Gruppene deler med hverandre hva de har kommet frem til. 

6. Sløret senkes. 

7. Spørsmålet eller problemet blir adressert i en rawlsiansk utgangs- 
posisjon, bak uvitenhetens slør. 

8. Studentene deler og diskuterer hva de nå har kommet frem til. 


Sanger og Rossiter beskriver tre konkrete øvelser* bygd over denne les- 
ten. De viser hvordan studentenes refleksjoner og konklusjoner endrer 
seg i løpet av prosessen, alt etter hvilket ståsted de resonnerer fra. 


6 Den første øvelsen gikk ut på å besvare spørsmålet «Hvilken type helseforsikrings-ordninger 
bør Wall Mart tilby sine ansatte?» på bakgrunn av en case der en mor som arbeider hos Wall 
Mart, må slutte å jobbe for å kunne ta seg av sin astmatiske sønn (Sanger & Rossiter, 2011, s. 381). 
Den andre gikk ut på å besvare spørsmålet «Hvilken form for valgkampfinansiering ville du 
foretrekke?» på bakgrunn av en orientering om alternative måter å finansiere valg på (s. 382). I 
den siste øvelsen skulle studentene besvare spørsmålet «Hvordan skal vi forholde oss til homofilt 
samliv?» basert på en prosess der de etter tur inntok fire ulike roller; en mann som har levd i 
homofilt samliv i lang tid, en minister som er motstander av homofilt samliv fordi han mener 
at homoseksualitet er synd, et medlem av ministerens kirkesamfunn, og en person som ikke er 
komfortabel med homofil legning, men som ikke ser det som en synd. 

Tredje scenario: prinsipper for norsk 
energipolitikk 

I dette scenarioet illustreres at uvitenhetens slør kan brukes i utforming 
av policy for politikkutforming — også på områder der det står svært mye 
på spill for svært mange. Et borgerråd har fått i oppdrag å utforme prin- 
sipper for norsk politikk på klimaområdet. Det er et mål at prinsippene 
skal gi retning for politiske prioriteringer og beslutninger. Bakgrunnen 
for arbeidet er en tverrpolitisk erkjennelse av at det må tas et krafttak 
dersom Norge skal nå sine mål for reduksjon av klimagassutslipp. Inntil 
nå har den politiske debatten om energispørsmål vært preget av motset- 
ninger og liten vilje til å enes om tiltak som monner. Politikerne ønsker 
nå å høre «folkets røst», og de bestemmer derfor at borgerrådet skal bestå 
av et tilfeldig utvalg representanter for ulike grupper av befolkningen 
(for eksempel barn, ungdom, eldre, foreldre og besteforeldre) og interes- 
segrupper som favner viktige næringsområder (for eksempel bønder, 
fiskere, reiselivsnæringen). Ulike eksperter og forskere skal ikke delta i 
borgerrådet, men skal bidra med faktainformasjon. 

En grunnleggende premiss for borgerrådets arbeid er at prinsippene 
medlemmene enes om, skal sikre et levedyktig lokalsamfunn på kort 
og lang sikt. Borgerrådet er selvsagt innforstått med at nasjonal god og 
forsvarlig klimapolitikk ikke er tilstrekkelig for å sikre enkeltnasjoners 
langsiktige eksistensgrunnlag. Konsekvenser av klimagassutslipp kjenner 
ingen landegrenser. Men medlemmene er også innforstått med at enkelt- 
nasjoner har et selvstendig delansvar for at globale mål om utslippsre- 
duksjon skal nås. 

Når borgerrådet samles, vil medlemmene bli orientert om internasjo- 
nale avtaler om reduksjon i klimagassutslipp, inkludert Norges forpliktel- 
ser i den forbindelse. De vil få balansert informasjon om kunnskapsstatus 


7 Siden det er bruk av uvitenhetens slør som først og fremst skal illustreres i scenarioet, går jeg 
ikke nærmere inn på hvordan et slikt borgerråd mer konkret kan settes sammen for å sikre 
representativitet. Jeg diskuterer heller ikke hvilke forholdsregler som kan eller må tas for å sikre 
at et slikt råd får arbeide uten å bli manipulert av særinteresser innad i eller utenfor rådet. Det 
finnes gode eksempler på hvordan borgerråd kan fungere i konkrete tilfeller. For eksempel har 
Stanford-professor James Fishkin (2011) utviklet en modell for borgerråd, kalt «deliberative opi- 
nion poll», som er brukt i en rekke ulike sammenhenger. 

hva gjelder sammenhengen mellom utslipp av klimagasser og global opp- 
varming. De vil ogsa fa informasjon om hva forskere na vet om konse- 
kvenser av forventet temperaturøkning for naturen (nedbør, flom, tørke, 
havstrømmer, havnivå, og vindforhold), og de vil bli vist eksempler på 
hvordan slike konsekvenser har påvirket og kommer til å påvirke men- 
neskers og dyrs livsgrunnlag. Videre vil rådsmedlemmene bli presentert 
for relevante problemstillinger som ikke er utforsket, eller som forsknin- 
gen ikke gir entydige svar på, for eksempel at vi ikke har full innsikt i 
hvilke langsiktige konsekvenser det har for jordskorpen at fossile brenn- 
stoffer tas ut. 

I første omgang skal medlemmene bringe til torgs hvilke prinsipper for 
klimapolitikken de mener vil ivareta sin gruppes interesser på en rimelig 
måte. Så senkes sløret. Sløret skjuler hvilken rolle eller posisjon medlem- 
mene vil ha i en hypotetisk situasjon der prinsippene de foreslo (før sløret 
ble senket), gjelder. Det kan være snakk om de ulike rollene som er repre- 
sentert i borgerrådet, for eksempel «ungdom», «forelder» eller «bonde», 
eller det kan være andre roller, som for eksempel «politiker», «ordfører», 
«rådmann», «turistsjef», «klimaforsker» eller «klimabyråkrat». Medlem- 
mene i borgerrådet skal vurdere om prinsippene står seg, uavhengig av 
hvem de selv er, eller av hvilke interesser og verdier de representerer i den 
hypotetiske situasjonen. Vil prinsippene kunne ivareta ulike interesser og 
verdier på en rimelig måte, samtidig som de sikrer at Norge når interna- 
sjonale klimaforpliktelser? 

Dessuten skjuler sløret nøyaktig hvilke positive eller negative konse- 
kvenser bestemte praksiser eller tiltak har på mengden av klimagassut- 
slipp. Det betyr at medlemmene også må vurdere om prinsippene står seg 
i en situasjon der det er mange ting de ikke har kunnskap om. 

Ettersom det er prinsipper for klimapolitikken borgerrådet skal 
komme frem til, vil ikke borgerrådets overveielser handle om konkrete 
tiltak. Poenget er at prinsippene må egne seg som prøvesteiner for eta- 
blerte praksiser og en politikkutforming hvor det er mange hensyn som 
bør og må tas. I et valg mellom å fortsette å lete etter olje på norsk sokkel 
eller ikke, vil for eksempel «sterk nasjonaløkonomi», «lønnet arbeid» og 
«levende lokalsamfunn» være verdier som typisk trekkes inn i vurderin- 
gene. Jeg skal ikke postulere hvilke prinsipper borgerrådet ville komme 

opp med dersom det faktisk skulle finne sted, men la oss si at disse to var 
på listen: 


I. Klimapolitiske beslutninger som vil føre til kort- og langsiktig 
reduksjon av CO,-utslipp, men som vil redusere livsgrunnlaget for 
borgere i et gitt geografiske område eller redusere fortjenestemulig- 
hetene for visse næringer, skal følges av beslutninger som motvirker 
reduksjonen. Slike beslutninger skal basere seg på kunnskap man 
til enhver tid har om konsekvenser av ulike handlingsalternativer. 

2. Klimapolitiske beslutninger skal føre til reduksjon av klimagassut- 
slipp, med mindre en sannsynlig kortsiktig økning kan gi en sann- 
synlig langsiktig reduksjon. 


Disse prinsippene er generelle og grunnleggende og behøver ikke å endres 
etter hvert som vi får mer kunnskap om alternative energiformer. Sann- 
synlighetsforbeholdet i det andre prinsippet indikerer at det kan være 
usikkerhet omkring økning eller reduksjon i klimagassutslipp som følge 
av en beslutning, og at den derfor bør følge et «føre var»-prinsipp: Når vi 
ikke med sikkerhet kjenner utfallet av en beslutning, bør beslutningen 
forebygge eller unngå mulig skade eller forverring. 

Sett at stortingspolitikere skal bruke disse prinsippene som prøve- 
steiner når de skal vurdere om avgiftspolitikken knyttet til elbiler skal 
endres. Noen har foreslått at det skal innføres avgift ved kjøp av elbil, og 
avgiften skal være lik den som gjelder for bensin- og dieselbiler. Forslaget 
har kommet selv om avgiftsfritak har ført Norge opp i verdenstoppen når 
det gjelder antall elbiler per innbygger. Vi kan anta at argumentet for å 
øke avgiftene er hensynet til sterk nasjonaløkonomi, med de fordelene det 
har for finansieringen av velferdsordninger. Vi kan videre anta at forsla- 
get om å innføre elbilavgift vil bremse elbilsalget, med den konsekvens at 
klimagassutslippene ikke reduseres slik de vi vil gjøre dersom avgiftsfri- 
taket opprettholdes. En prøving av forslaget om innføring av elbilavgift 
mot prinsipp 2, vil føre til at det faller. 

Innenfor politisk filosofi diskuteres det hvordan nasjonale og 
internasjonale institusjoner bør demme opp for global oppvarming. 
Blant bidragene i debatten finner vi diskusjoner om hvorvidt Rawls' 

tankegods har noe å gi i så måte. Scenarioet jeg har skissert over, er et 
forslag til hvordan Rawls’ idé om uvitenhetens slør kan brukes i nasjo- 
nal kontekst. Andre bidrag i debatten handler primært om hvorvidt 
og hvordan Rawls’ ideer om internasjonalt samarbeid kan anvendes i 
internasjonal klimapolitikk. 

I boken Folkenes lov (2006) foreslår Rawls en internasjonal utgangspo- 
sisjon som resulterer i åtte prinsipper for internasjonalt samarbeid. Blant 
disse er at velordnede samfunn har en plikt til å assistere samfunn som 
av ulike grunner ikke er velordnede. Mens noen forfattere, som Stephen 
Gardiner (2011), hevder at Rawls” politiske filosofi har lite å bidra med i 
klimaspørsmål, er andre mer optimistiske. I sin artikkel «In Defence of 
the Duty to Assist: A Response to Critics on the Viability of a Rawlsian 
Approach to Climate Change» soker Sarah Kenehan (se Kenehan, 2014; 
Kim 2019) å vise at nettopp assistanseplikten kan gi retning til internasjo- 
nal klimapolitikk. Enkelt sagt er argumentene som folger: Samfunn som 
ikke er velordnede, vil ikke ha ressurser til å møte konsekvensene av eller 
bidra til å redusere veksten i global oppvarming. Velordnede samfunn har 
plikt til å assistere ikke-velordnede samfunn til å bli velordnet. Assistan- 
sen (for eksempel bidrag til å etablere sunne samfunnsinstitusjoner) vil 
sette de tidligere ikke-velordnede samfunnene i stand til å møte konse- 
kvensene av global oppvarming. 

Paul Clements (2015, s. 461-471) resonnerer seg på sin side frem til at 
aktører i en internasjonal hypotetisk utgangsposisjon vil konkludere med 
at rike industriland som har bidratt mest til global oppvarming, skal 
redusere utslippene sine raskere enn utviklingsland som har bidratt lite. 
Han viser også at aktørene i en internasjonal utgangsposisjon vil være 
tilbøyelige til å foreslå «føre var»-prinsipper for handlingsvalg i klimapo- 
litikken (Clements, 2015, s. 465). 


Avslutning 


Jeg har vist eksempler pa hvordan Rawls’ metode — bruk av et uvitenhe- 
tens slør — kan bidra til å forebygge og lose verdikonflikter. Scenarioene 
viser at sløret kan brukes på ulike måter og i ulike typer konflikter, men 
fellestrekket er at aktører som skal finne frem til prinsipper for hvordan 

en konflikt kan løses, finner frem til disse bak et slør som skjuler hvilken 
rolle aktørene vil ha i en hypotetisk situasjon der konflikten er løst. 
Metoden kan brukes både i faktiske situasjoner, slik som i nevnte mas- 
terutdanning i sosialt arbeid ved et amerikansk universitet, og i egen 
refleksjon over en bestemt verdikonflikt. Scenarioene jeg har konstruert, 
er ment å illustrere begge deler. For det første at det går an å sette liknende 
scenarioer ut i livet, og for det andre at det går an å konstruere liknende 
scenarioer rent tankemessig. I begge tilfeller er hensikten å komme frem 
til handlingsprinsipper som ivaretar involverte parters interesser på en 


rimelig rettferdig måte. 

Vi lever i et pluralistisk samfunn der vi gjennom sosialisering og skole- 
gang skal lere oss verdien av toleranse og apenhet overfor mangfoldet av 
livssyn og levemåter. Snarere enn at ett bestemt syn pa hva som er riktig — 
eller hellig - skal gjøres gjeldende for alle, skal alle anerkjenne mang- 
fold — og dermed uenighet og konflikt - som et gode for samfunnet som 
helhet, en kvalitet vi ville ha vært fattigere uten. Jo flere tilnærminger til 
spørsmålet om hva som er et godt liv, hva meningen med livet og dets 
fremste mål består i, desto flere ressurser disponerer vi som fellesskap, 
ressurser den enkelte trenger tilgang til når han eller hun skal finne «sin» 
vei og sine svar på velinformert og autentisk vis. 

Det som slår meg straks dette er sagt, er at det ikke kan sies med samme 
selvfølgelighet i dag som for ti eller tjue år siden. Kanskje har selvfølge- 
ligheten avtatt så mye at det nå hefter en bevisbyrde ved beskrivelsen som 
er såpass ny, at vi har lite øvelse i å håndtere den, gitt at vi er villige til å 
erkjenne at den tvinger seg på. Hva sikter jeg til? 

Verden forandret seg på grunnleggende vis da to fly styrtet inn i World 
Trade Center 11. september 2001. Og Norge ble forandret da «en av oss» 
i et politisk motivert og nøye planlagt terrorangrep drepte 77 mennesker 
på to åsteder 22. juli 2011. 

Jeg skal ikke late som om de to terroraksjonene er mer like enn de er. 
Tross alle forskjeller har de hatt én ting som felles konsekvens, nemlig at 
det positive synet på pluralisme som jeg startet med å formulere, er blitt 
angrepet. Det vil si at appellen til enhver som er borger i landet, medlem 


Sitering av denne artikkelen: Vetlesen, A. J. (2020). Etterord. I O. Lysaker og T. E. Fredwall (Red.), Ver- 
dier i konflikt: Etikk i et mangfoldig samfunn (s. 219-225). Oslo: Cappelen Damm Akademisk. https://doi. 
org/10.23865/noasp.95.ch11. 

219 


ETTERORD 


av fellesskapet, om å vise toleranse og åpenhet overfor det som er «anner- 
ledes», er satt under press. Terrorangrepene er ment å skape frykt og usik- 
kerhet i hele befolkningen. Ingen skal lenger kunne føle seg trygge, ikke 
noe sted, ikke på noe tidspunkt. Mistillit skal erstatte tillit, og det reises 
harde og uforsonlige fronter mellom «oss» og «de andre». Terroren skaper 
grobunn for et klima der det blir påtrengende å spørre om ikke budskapet 
om pluralisme som noe positivt, er naivt og egentlig alltid har vært det. 
Et vestlig-liberalt selvbedrag, en form for ønsketenkning som - ser vi nå 
i nyvunnet, dyrekjøpt klarsyn - bunner i konfliktvegring snarere enn i 
velfundert trygghet på vegne av postulatet om at verdimessig konflikt er 
en styrke og vil oppleves og aksepteres som sådan av alle involverte. 

I det nye klimaet betraktes optimismen angående fredelig sameksistens 
mellom mennesker med ulike livssyn og livsstiler som en form for politisk 
korrekthet som det nå er om å gjøre å legge bak seg. Multikulturalisme 
har aldri virkelig fungert, enn si hatt tilslutning i folkedypet. Det var et 
luftslott hos en selvrettferdig elite hvis dominans står for fall. En slik tale- 
måte assosieres gjerne med politikere som Sylvi Listhaug, men poenget er 
at den på få år er blitt langt mer utbredt enn i FrP og blant partiets kjerne- 
velgere. I Norge har dette blitt særlig tydelig etter den såkalte flyktningkri- 
sen som toppet seg i 2015, og som Kjetil Fretheim skriver om i sitt bidrag. 

Når rekkene sluttes og grensene voktes som svar på trusler (de være seg 
knyttet til terror eller migrasjon), er det i et erklært forsvar for verdier — de 
verdiene vi som folk og nasjon står for, de som markerer hvem vi er og vil 
være, verdier tuftet på frihet og selvbestemmelse. Gitt en slik forståelse av 
hva slags verdier vi står for, hva da med verdien jeg startet med — verdien 
av toleranse og åpenhet for det som er annerledes, ja overbevisningen om 
andres forskjellighet fra meg, fra oss, som en verdi i seg selv, et gode for 
alle som inngår i fellesskapet? Er denne verdien — kall det verdien av og 
den dertil hørende bejaelsen av mangfold — en verdi blant mange, eller er 
den bedre forstått som en metaverdi, nemlig den som muliggjør artikula- 
sjonen av alle spesifikke verdier? 

Jeg vil svare ja på spørsmålet, men idet jeg gjør det, innser jeg hvor 
abstrakt synet på mangfold som metaverdi kan fremstå. At det fremstår så 
abstrakt og samtidig så ideelt og virkelighetsfjernt, er nok et tegn på men- 
talitetsendringen jeg har omtalt. Vi øyner et aspekt ved endringen som så 

langt har vært taust, nemlig dette: Det er blitt langt vanskeligere å fore en 
offentlig samtale om verdier, ikke bare på et overordnet plan, men også på 
et mer spesifikt plan der oppfatninger om rett og galt spiller en rolle. 

Hva er så de konkrete eksemplene jeg sikter til? La meg bruke noen 
av dem som diskuteres i bidragene i denne boken. Skal personer i Norge 
ha adgang til å være gift med flere enn én person (polygami)? Skal Den 
norske kirke innta et bestemt syn angående hvor mange flyktninger vi 
skal ta i mot? Bør det etableres strengere regler mot å fare med løgn, 
bedrag og ufordrageligheter i offentligheten? Skal følelser som hat og 
sinne begrenses, slik at offentligheten favoriserer forsonende og rela- 
sjonsbevarende følelser som kjærlighet, tilgivelse og forståelse over 
deres motsetninger, selv der de «negative» følelsene er de mest auten- 
tiske? Er det i det hele tatt noen synspunkter eller følelser som er av en 
slik karakter at vi kan - eller endog bør - si at de ikke egner seg for 
offentligheten? 

Når jeg stiller spørsmålet slik, er det ikke for å diskutere det enda en 
gang i lys av de velkjente kontrære posisjonene ytringsfundamentalisme 
og krenkelsestyranni, altså at vi skal tåle praktisk talt alt, kontra at vi 
ikke skal tåle noe som helst som kan støte oss. Det som er felles for de 
to ytterpunktene, er at de er abstrakte og dogmatiske. De handler om at 
man har bestemt seg på forhånd i spørsmålet om grenser, snarere enn 
å lande på et svar etter at man har gått inn i den aktuelle saken. De to 
uforenlige synspunktene deler samme premiss i form av å anse at det 
ikke finnes rasjonelle grunner - argumenter - som gjør det mulig for de 
debatterende å enes om hvilke ytringer (eller følelser) som er av offentlig 
relevans i saken det til enhver tid handler om. 

Noen inntar det standpunkt at følelser er subjektive, flyktige, selek- 
tive og uten forbindelse til en rasjonalitet tilgjengelig for alle. Av disse 
grunner er følelser noe blott privat som hefter ved personen der og da, og 
som således per definisjon ikke er egnet for offentligheten. Utøya-over- 
levendes hat og raseri overfor gjerningsmannen vil være et eksempel; 
følelser de bør holde for seg selv, følelser som ikke har noe av verdi å til- 
føre offentligheten for så vidt som den må hegne om en rasjonalitet inn- 
rettet på nyanser og balanse, på nøktern avveining av typen «på den ene 
siden og på den andre siden», der det å være sterkt personlig berørt - i 


221 


ETTERORD 


betydningen følelsesmessig engasjert - anses å undergrave debatten 
snarere enn å berike den. Rasjonalitet er slik forstått ment å inklu- 
dere alle på like vilkår, å være åpen og universalistisk og dermed ikke- 
diskriminerende. Det kan høres uimotsigelig ut. Men haken er at den 
eller de som har noe eget — selvopplevd, selvrelatert - å melde, i form 
av et ståsted som berørt, som andre nødvendigvis ikke har eller kan ha, 
blir ekskludert. 

En hyppig variant av dette i vår tid som jeg tenker sier mye om verdier 
i konflikt, er påpekningen av at én eller flere personer i en gitt sak «drar 
offerkortet» eller fremstiller seg som krenket (som ikke nødvendigvis er 
det samme). I den grad følelser kommer til uttrykk offentlig, anses de 
som forsøk på påvirkning av publikum, eksemplarisk i form av å skape 
sympati og på det grunnlag (altså et rent emosjonelt sådant) tilslutning til 
den eller de berørtes synspunkter i saken. Bevisst eller ei, det handler om 
en ikke-rasjonell, andrestyrt frembringelse av et standpunkt, om å mene 
det samme via bestemte følelser som vekkes i en. 

Imidlertid er, som flere av bidragene er inne på, blant annet Håvard 
Løkkes, de følelser en person måtte ha i en bestemt situasjon, etter en 
bestemt opplevelse, slett ikke private i betydningen utenfor rekkevidde 
av hva andre kan ha tilgang til og danne seg et inntrykk av, med hen- 
blikk på om følelsen og opplevelsen som formidles, fremstår som pas- 
sende gitt det som hendte, eller som en form for mismatch (et «for mye» 
eller «for lite»). Hvor rasende man er, eller hvor krenket man føler seg, 
er noe ikke bare den direkte berørte vil kunne ha en formening om, 
men også andre - skjønt i en grad og med en presisjon som vil variere 
mellom individer, og som avhenger av en rekke faktorer, både indivi- 
duelle og samfunnsmessige. Her er empati og forestillingsevne - den 
første primært affektiv, den andre primært kognitiv — sentrale, slik 
Martha C. Nussbaum på godt aristotelisk vis har understreket i en 
rekke bøker. 

Insisteringen på at følelser som sinne og hat ikke, som sådanne, 
er argument for eller mot noe som helst, men kan og må avkreves en 
begrunnelse knyttet til om de er enten i eller ute av proporsjon med det 
fenomenet de er responser på, er særlig viktig i en tid preget av polarise- 
ring og nye sosiale medier. I boken Hodestuperne (2019) siterer Carsten 


222 


ETTERORD 


Jensen Dansk Folkepartis gruppeleder Peter Skaarup, som hevder at 
«[blegreper som sant og falskt eller godt og ondt hører ganske enkelt 
ikke hjemme i det politiske rom» (Jensen, 2019, s. 56), for deretter a sla 
fast at politikk utelukkende handler om folelser, underforstatt som noe 
frakoblet fornuftig argumentasjon. Jensen tilbakeviser Skaarups oppfat- 
ning ved å vise til Viktor Klemperer, den tyske jøden og filologen som 
underkastet nazistenes retorikk en grundig analyse. Klemperer bemer- 
ker om nazistenes konstante appell til følelsene at «følelsen var ikke et 
mål i seg selv, den var bare et middel og en overgang. Følelsen skulle 
fortrenge tenkning - og måtte vike plassen for en tilstand av bedøvet 
avstumpethet, vilje- og følelsesløshet» (Jensen, 2019). På den ene siden 
gjelder at et konstant følelsesbombardement - appeller til å bli smittet av 
en bestemt følelse overfor noe — nedbryter intellektet slik at den kritiske 
fornuften ikke får tid til å trekke pusten, slik Klemperer advarte om. På 
den andre siden gjelder at «ord kan virke som små doser arsenikk. De 
inntas ubemerket, de later ikke til å ha noen virkning, men etter en stund 
viser giftens virkninger seg likevel» (Jensen, 2019). Dette er en av grun- 
nene til at ytringsfrihet ikke kan være en absolutt, men kun en begrenset 
rettighet - begrenset av moralske fordringer som ansvar, omtanke og 
empati, kort sagt av hensyn som vi forventer at enhver tar til enhver når 
vi kommuniserer og samhandler. Ord som omtaler bestemte andre på en 
dehumaniserende og nedverdigende måte, som objektiverer dem og fra- 
tar dem individualitet, gjør noe med vår måte å betrakte dem på. Dette 
er en endring som kan være ubevisst, og som over tid flytter grensene for 
hvilke handlinger man aksepterer overfor dem ordene omhandler, for så 
vidt som de jo bare «får som fortjent», i tråd med hvordan de - ifølge alle 
de negative ordene - er. 

Ansvar for ordene man bruker og følelsene man har — mer presist for 
hvordan man fremviser og begrunner dem - er noe som må læres. Også 
selvbestemmelse må læres, slik Inger Marie Lid fremholder i sitt bidrag. 
Fremhevingen av slik læring og av dens avhengighet av gode forbilder og 
intakte sosiale praksiser orientert mot interne, til forskjell fra eksterne, 
goder (knyttet som disse er til tap og vinning, konkurranse og materia- 
lisme), er et kjennetegn ved det dydsetiske perspektivet som gjennomsy- 
rer mange av kapitlene her. 

Enhver persons rett til selvbestemmelse er pa mange mater blitt trumf 
i vårt samfunn - den ypperste verdi som alle andre måles mot og må 
være forenlige med. At forestillingen om alle personers iboende verdi og 
ukrenkelighet (Kant) har fått en slik status - både moralsk og rettslig — 
representerer uomtvistelig et stort historisk fremskritt og utgjør vårt 
beste vern — som fellesskap så vel som individer — mot ulike former for 
diskriminering som fortiden har vært så full av. 

Ikke desto mindre vil jeg flagge et forbehold som, slik jeg leser dem, 
kan finnes i flere av bidragene i denne boken, skjønt oftere implisitt 
enn eksplisitt, nemlig at alle personers like rett til selvbestemmelse, til 
å utfolde autonomi, balanseres mot en bestemt grense som markerer at 
det finnes en verdi som er like viktig å kjempe for og å respektere, som 
selvbestemmelsen. Hvilken da? 

Retten til selvbestemmelse må ikke bli enerådende. Den må respektere 
andres rett til det samme, slik hele den liberale tradisjonen fra Immanuel 
Kant over John Stuart Mill og frem til John Rawls og Jurgen Habermas 
fremholder. Grensen jeg sikter til, utgjøres imidlertid av noe annet. La 
meg si det slik at det er grensen for hvor viktig evnen til å manifestere 
egen autonomi skal være i praksis. Alt det ved oss og ved livssituasjonen 
vi måtte befinne oss i, som begrenser autonomiutfoldelsen, reduserer ikke 
dermed vår verdi, vårt verd. I stedet viser det til grunner for at andre skal 
respektere det, og til å respektere meg selv om jeg er syk eller har en eller 
annen form for nedsatt evne til funksjon, kortvarig og forbigående eller 
vedvarende og sågar kronisk. 

Av denne grunn er det noe tvetydig ved innsatsen for å fremme og 
muliggjøre selvbestemmelse hos mennesker som (i varierende grad) man- 
gler den, der betegnelsen «mangler» er målt mot en «tatt for gitt»-, optimal 
variant. Å unngå paternalisme er én ting, et gyldig hensyn å ta for profesjo- 
nelle, det være seg innen helse- og sosialsektoren eller kriminalomsorgen 
eller i skolen. De som praktiserer såkalt empowerment, som er den auto- 
nomifremmende ideologien jeg sikter til her, må imidlertid passe seg for 
stilltiende å gjøre personens oppnåelse av evnen til å artikulere egne behov, 
egen vilje og egne interesser til selve hovedsaken. For den deri impliserte 
evnen til selv å sette grenser for andres atferd overfor en selv, kan ikke 
alltid — og ikke av alle — utvikles som sådan og med denne tydeligheten. Da 

ma de som til enhver tid er «de andre», forstå hvor personens grenser går — 
grenser som har like mye med personens sårbarhet og avhengighet å gjøre, 
som med potensialet for autonomi — og vise respekt for dem i praksis. Per- 
sonens egenverdi er uavhengig av egne evner til slik grensemarkering. 

